**Ministru prezidenta Valda Dombrovska**

**ikgadējais ziņojums Saeimai**

**par Ministru kabineta paveikto un iecerēto darbību**

**Rīga, 2013**

**Ministru prezidenta priekšvārds**

Cienījamie deputāti!

Jūsu vērtējumam tiek nodots kārtējais, nu jau ceturtais, manis vadītās valdības darba pārskats par pagājušo gadu.

Iepriekšējais gads ir bijis dinamisks un izaicinājumiem bagāts. Šis ir bijis gads, kad valdība aktīvi strādājusi pie valsts stabilitātei un attīstībai svarīgām tēmām, tādām kā Nacionālais attīstības plāns, Fiskālās disciplīnas likums, gatavošanās eiro ieviešanai. Starp prioritātēm ir jāizceļ valsts demogrāfiskās situācijas risināšana, sabiedrības saliedētības veicināšana un reģionu attīstība, kur īpaši jāuzsver valdības plāns Latgalei.

Šobrīd ir vērojamas pozitīvas valsts ekonomiskās izaugsmes tendences, paaugstinās valsts konkurētspēja un labklājība, kā arī ir pieaugusi pārliecība un apziņa par turpmāku labvēlīgu valsts attīstību un iespējām sasniegt nacionālos izaugsmes un attīstības mērķus.

Atskatoties uz valdības veikumu, varu secināt, ka ieguldītais darbs, izdarītās izvēles un iepriekš pieņemtie lēmumi ir ļāvuši Latvijai kļūt šobrīd par visstraujāk augošo valsti Eiropā. Nenoliedzami visas šīs pārmaiņas nebūtu iespējamas bez sabiedrības līdzdalības un atbalsta valdības izvēlētajiem rīcības virzieniem un prioritātēm. Īpaši vēlos atzīmēt valdības sociālo partneru nopelnus mērķu sasniegšanā. Reformu vadības grupas un Nacionālās trīspusējās sadarbības padomes dalībnieku ieguldījums valstij būtisku lēmumu izstrādē un atbalsts valdības iecerēm ir ļāvis uzlabojumus veikt straujāk un kvalitatīvāk.

2012.gadā Latvija ir spērusi pārliecinošu soli stabilas valsts ekonomiskās izaugsmes virzienā, ko skaidri pierāda valsts makroekonomiskie rādītāji un turpmākās attīstības tendences un perspektīvas. Pēc provizoriskā novērtējuma, 2012.gadā IKP pieaudzis par 5,5%. Laikā, kad eirozonas un Eiropas Savienības izaugsmes prognozes tika vērtētas piesardzīgi, Latvijas izaugsmes prognozes – tieši pretēji – palielinājās, un plānots, ka jau 2013.gadā IKP faktiskajās cenās sasniegs pirmskrīzes līmeni.

Izaugsmi 2012.gadā galvenokārt nodrošināja tirdzniecības, apstrādes rūpniecības, būvniecības un transporta nozaru labais sniegums. Īpaši vēlos atzīmēt apstrādes rūpniecības stabili labo sniegumu – 2012. gadā apstrādes rūpniecības izlaides apjomi auguši par 9,3%. Nozarei augot straujāk nekā ekonomikai kopumā, valsts ekonomikas struktūra turpina mainīties pozitīvā virzienā. Arvien lielāku lomu ieņem eksportspējīgās nozares.

Svarīgi atzīmēt, ka 2012.gadā eksporta apgrozījums turpināja palielināties un, sasniedzot jaunu rekordu, gadu noslēdza ar 15% izaugsmi. Ņemot vērā ekonomisko situāciju eirozonā, šāds sniegums un apjoma pieaugums ir vērtējams kā ļoti pozitīvs.

Vispārējās valdības budžeta deficīts, kas vēl 2009.gadā bija 9,8% no IKP, pēc Finanšu ministrijas novērtējuma, 2012.gadā bija 1,5% no IKP. Vēlos norādīt, ka sākotnēji noteiktais deficīta mērķis bija 2,5% no IKP un sasniegtais rezultāts ir labāks par iepriekš plānoto, pateicoties tautsaimniecības izaugsmes tempiem un sekmīgai nodokļu ieņēmumu izpildei. 2013.gadā tiek plānots, ka vispārējās valdības budžeta deficīts būs tikai 1,4% no IKP.

Latvijas tautsaimniecības attīstība un tās izaugsmes tempi ir pozitīvi novērtēti arī starptautiski. Par to liecina starptautisko kredītreitingu aģentūru sniegtais stabilais novērtējums. Starptautiskās reitingu aģentūras *Fitch Ratings* un *Standart&Poor’s* paaugstināja Latvijas kredītreitingu par divām pakāpēm (no BB+ uz BBB) ar pozitīvu nākotnes vērtējumu, tādējādi radot lielāku uzticību Latvijas finanšu sistēmas stabilitātei potenciālo investoru vidū. Šīs kredītreitingu izmaiņas ir cieši saistītas ar konsekventu valdības izvēlētās politikas īstenošanu, kas bija vērsta uz publisko finanšu sakārtošanu, pārmērīga budžeta deficīta samazināšanu, kā arī stabilas un prognozējamas nodokļu sistēmas radīšanu.

Papildus tam 2012.gada 14.februārī Latvija sekmīgi emitēja piecu gadu obligācijas viena miljarda ASV dolāru apmērā ar vidējo ienesīgumu 5,38% gadā, sasniedzot plašu investoru loku. Savukārt 2012.gada 5.decembrī Latvija sekmīgi emitēja septiņu gadu obligācijas 1,25 miljardu ASV dolāru apmērā ar vidējo ienesīgumu 2,89% gadā, kas ir vēsturiski zemākais ienesīgums, kopš Latvija veic publiskus aizņēmumus starptautiskajos finanšu tirgos.

Valdības līdzšinējais veikums valsts finanšu sektora sakārtošanā un optimizācijā ir ielicis stabilus pamatus valsts tālākai izaugsmei un attīstībai. Pēc pēdējām prognozēm 2013.gadā IKP izaugsme sagaidāma 4% apmērā.

Pēc starptautiskā aizņēmuma programmas un fiskālās konsolidācijas pabeigšanas 2013.gada budžets ir pirmais, kuru esam varējuši veidot bez citu uzraudzības, turklāt arī atvēlēt papildu finansējumu prioritārajiem jautājumiem – ekonomikas izaugsmei, demogrāfiskās situācijas uzlabošanai, kā arī atalgojuma palielināšanai noteiktām sabiedriskajā sektorā strādājošo kategorijām. 2013.gadā valsts pamatbudžetā prioritārajiem pasākumiem un jaunajām politikas iniciatīvām ir piešķirts papildu finansējums vairāk nekā 184 milj. latu apmērā,tajā skaitā 51,64 milj. latu demogrāfiskās situācijas uzlabošanai un 34,67 milj. latu atalgojuma palielināšanai sabiedriskajā sektorā strādājošajiem. 2012.gada 15.novembrī Saeima atbalstīja valdības izstrādāto Likumu par vidēja termiņa budžeta ietvaru 2013.–2015.gadam, kurā ir skaidri noteikti budžeta deficīta mērķi turpmākajiem trīs gadiem, virzoties uz ekonomiskajā ciklā sabalansētu budžetu.

Tā kā valsts budžeta ieņēmumi ir cieši saistīti ar valsts nodokļu politiku, tad vēlos norādīt uz valdības veiktajām izmaiņām nodokļu politikas jomā. Galvenās izmaiņas ir saistītas ar pievienotās vērtības nodokļa likmes samazināšanu no 22% uz 21% ar 2012.gada 1.jūliju, kā arī darbaspēka nodokļu reformu un jaunas nekustamā īpašuma nodokļa likmes noteikšanas kārtības ieviešanu ar 2013.gada 1.janvāri. Iedzīvotāju ienākuma nodokļa likme samazināta līdz 24%, kā arī palielināts iedzīvotāju ienākuma nodokļa atvieglojums par apgādībā esošajām personām no 70 līdz 80 latiem mēnesī, tādējādi labvēlīgi ietekmējot ģimenes ar bērniem.

Atbilstoši valdības izvirzītajām prioritātēm un mērķiem ir paredzēts turpināt darbaspēka nodokļu samazināšanu, kas prioritāri būtu vērsti tieši uz iedzīvotājiem ar bērniem vai iedzīvotājiem ar zemiem ienākumiem. Papildus tam ir plānots pilnveidot nodokļu stimulu sistēmu, lai atbalstītu jaunu produktu izstrādi un piesaistītu investīcijas uzņēmumu konkurētspējas stiprināšanai.

Nenoliedzami, ka būtisks valsts ekonomiskās izaugsmes rādītājs ir saistīts ar jaunu darbavietu radīšanu un bezdarba mazināšanu, jo tieši iedzīvotāju nodarbinātības rādītāji ļauj saskatīt Latvijas ekonomikas izaugsmes ietekmi uz ikvienas mājsaimniecības stabilitātes un nodrošinātības līmeni. 2012.gada pirmajos deviņos mēnešos, salīdzinot ar iepriekšējā gada attiecīgo periodu, nodarbināto iedzīvotāju skaits ir palielinājies par 2,7%.

Savukārt reģistrētais bezdarba līmenis 2012.gadā turpināja samazināties un gada beigās bija noslīdējis līdz 10,5% no ekonomiski aktīvajiem iedzīvotājiem, kas ir zemākais līmenis kopš 2008.gada beigām, tomēr ilgstošo bezdarbnieku īpatsvars reģistrēto bezdarbnieku kopskaitā praktiski nav mainījies un joprojām paliek augsts (44%). Mazinot atstumtību no darba tirgus, īpaši svarīgi ir tie aktīvās darba tirgus politikas pasākumi, kas mērķēti tieši ilgstošo bezdarbnieku atbalstam: vairāk nekā puse no visiem ilgstošajiem bezdarbniekiem 2012.gadā iesaistīti algotos pagaidu sabiedriskajos darbos; šīs programmas dalībniekiem motivācijai un prasmju apguvei no 2012.gada papildus piedāvāti īsie apmācību kursi, kā arī uzsākta ilgstošo bezdarbnieku ar atkarības problēmām ārstēšana.

Bezdarba kontekstā Latvijā ir vēl divas citas svarīgas grupas – tie ir Latgales reģionā dzīvojošie un jaunieši. Risinot reģionālā bezdarba problēmas, 2012.gadā tika izstrādāta normatīvā bāze reģionālās mobilitātes pilotprojekta īstenošanai Latgales reģionā 2013.gadā. Savukārt mazinot jauniešu bezdarbu, 2012.gadā tika turpināti pasākumi jauniešiem – atbalsts darba vietu izveidei pie darba devēja un brīvprātīgajam darbam nevalstiskajās organizācijās.

Kopumā sagaidāms, ka vidējā termiņā būs vērojams nodarbinātības pieaugums, savukārt darba algu palielināšanās galvenokārt būs saistīta ar produktivitātes pieaugumu. Vienlaikus vēlos uzsvērt, ka nodarbinātības un atalgojuma rādītāji nepieaug proporcionāli valsts ekonomiskās attīstības rādītājiem un izmaiņas šajās jomās ir lēnākas un pakāpeniskākas un būs skaidrāk saskatāmas ilgtermiņa perspektīvā.

Esam pārliecinājušies par stingras fiskālās disciplīnas izšķirošo lomu ekonomiskās un finanšu krīzes pārvarēšanā un sekmīgiem rezultātiem, kas sasniegti, samazinot valsts tēriņus un panākot līdzsvaru starp ieņēmumiem un izdevumiem. Fiskālās disciplīnas nodrošināšana, saglabājot virzību uz ekonomiskajā ciklā sabalansētu budžetu saskaņā ar Stabilitātes un izaugsmes paktā noteikto ātrumu, arī turpmākajos gados būs viena no valdības īstenotās politikas prioritātēm.

2013.gada 31.janvārī Saeima pieņēma Fiskālās disciplīnas likumu. Tas ir nozīmīgs solis pretī valdības īstenotās atbildīgās finanšu politikas nostiprināšanai, jo pirmo reizi ar likumu tiks noteikts, ka Latvijā ir jāveido ekonomiskajā ciklā sabalansēts budžets, tādējādi sekmējot ilgtspējīgu valsts attīstību, makroekonomisko stabilitāti un samazinot ārējo faktoru negatīvo ietekmi uz tautsaimniecību. Vēlos uzsvērt, ka Saeimas pieņemtais Fiskālās disciplīnas likums ir saskaņots ar 2012.gada 31.maijā ratificēto Līgumu par stabilitāti, koordināciju un pārvaldību ekonomiskajā un monetārajā savienībā, tādējādi Latvijai kļūstot par vienu no pirmajām ES dalībvalstīm, kas nodrošinās nacionālās likumdošanas atbilstību Fiskālās disciplīnas līguma nosacījumiem.

Ņemot vērā valsts pozitīvās tautsaimniecības tendences, kā arī nepieciešamību tās sekmēt un attīstīt arī turpmāk, Latvijai ir jāsper vēl viens nozīmīgs solis savas labklājības virzienā un jāpievienojas tām ES dalībvalstīm, kas ir ieviesušas vienoto ES valūtu – eiro. Šis solis ļaus Latvijai pievienoties ES attīstību virzošo valstu kodolam. Eiro ieviešana ir svarīgs priekšnoteikums valsts turpmākā “ekonomikas izrāviena” īstenošanā, tās labvēlīgo efektu sajutīs gan valsts iedzīvotāji, gan uzņēmēji.

Būtisks solis ceļā uz Latvijas pievienošanos eirozonai ir Saeimas 2013.gada 31.janvārī apstiprinātais Eiro ieviešanas likums. Plānots, ka Latvijā eiro tiks ieviests ar 2014.gada 1.janvāri, tāpēc valdības īstenotās aktivitātes 2012.gadā bija vērstas uz šī mērķa sasniegšanu. Eiro ieviešanas jautājumā svarīgākie īstenotie pasākumi bija saistīti ar normatīvo aktu pielāgošanu, kā arī komunikācijas kampaņas uzsākšana par eiro ieviešanu un tās sniegtajām iespējām, uzklausot pašvaldības, valdības sadarbības un sociālos partnerus. Lai nodrošinātu efektīvu un sekmīgu eiro ieviešanas procesu, veidojot objektīvu un kvalitatīvu dialogu ar sabiedrību par eiro ieviešanas ieguvumiem un riskiem, 2013.gada 18.janvārī valdība vienojās par Eiro ieviešanas koordinācijas padomes izveidošanu.

Latvijas pievienošanās eirozonai likvidēs valūtas devalvācijas risku, tādējādi nodrošinot valstij lielāku ekonomisko un finansiālo stabilitāti. Tāpat iestāšanās eirozonā veicinās ārvalstu investīciju ieplūdi valstī, nodrošinot straujāku ekonomikas attīstību un radot jaunas darba vietas. Iestāšanās eirozonā sekmēs straujāku eksporta kāpumu un dos papildu iespējas uzņēmējiem.

Būtiskākie finansiālie ieguvumi pēc iestāšanās eirozonā ir ietaupījumi no konvertācijas izmaksu izzušanas. Papildus tam eiro ieviešana nozīmēs zemākas aizņemšanās izmaksas gan valstij, gan privātajam sektoram. Dalība eirozonā ļaus mums piedalīties ES nākotnei būtisku lēmumu pieņemšanā, kā arī nostiprinās mūsu piederību ES valstu kodolam. Jāatzīmē, ka iedzīvotāju atbalsts eiro ieviešanai pieaug un, kā liecina jaunākie aptaujas dati, eiro ieviešanu Latvijā atbalsta 33% iedzīvotāju.

Pēc ļoti garām un sarežģītām sarunām ir panākta vienošanās par ES daudzgadu budžetu 2014.–2020.gadam. Neskatoties uz to, ka pirmo reizi vēsturē ES daudzgadu budžets ir samazināts salīdzinājumā ar iepriekšējo periodu, Latvijai ir izdevies panākt labus nosacījumus visās būtiskākajās sarunu pozīcijās. Finansējums, ko Latvija saņems no ES budžeta, joprojām ievērojami pārsniegs Latvijas iemaksas tajā. Nākamajā septiņu gadu plānošanas periodā Latvijas ekonomikai no ES budžeta būs pieejami vairāk nekā 7,446 miljardi eiro (faktiskajās cenās). Latvijai pieejamais Kohēzijas finansējums laika posmā no 2014. līdz 2020.gadam būs 4,770 miljardu eiro.

Ar ES fondu finansējuma palīdzību būs iespējams turpināt investīcijas izaugsmi veicinošajās jomās (transporta sistēmas attīstīšanā, pētniecībā, tehnoloģiju attīstīšanā un inovācijās, mazo un vidējo uzņēmumu konkurētspējas veicināšanā, energoefektivitātē, vides jomā, nodarbinātības veicināšanā, izglītībā).

Tiešajiem maksājumiem laika posmā no 2014. līdz 2020.gadam būs pieejams finansējums 1,717 miljardu eiro apmērā. Sarunu rezultātā panākts, ka, veicot modulāciju no lauku attīstības līdzekļiem, jau ar nākamo gadu Latvijas zemnieku tiešmaksājumi sasniegs 127 eiro par hektāru, 2019.gadā sasniedzot 196 eiro par hektāru. Salīdzinot ar pašreizējo situāciju, tiešie maksājumi Latvijas zemniekiem tuvākajos septiņos gados pieaugs vairāk nekā divkārt. Savukārt lauku attīstības veicināšanai Latvijai būs pieejami 966 miljoni eiro.

Papildu šiem garantētajiem līdzekļiem Latvijai būs iespēja saņemt finansējumu arī no dažādu nozaru ES finanšu programmām: iekšlietu nozarei būs pieejami līdzekļi, tajā skaitā policijai, robežsardzei un iekšējās drošības stiprināšanai. Nākamajā septiņu gadu posmā ES budžetā paredzēts palielināt finansējumu pētniecībai, inovācijām un tehnoloģiju attīstībai. Tas dos iespēju Latvijai attīstīt zinātni, izmantojot vienlaikus gan programmu „Horizonts 2020”, gan ES fondu līdzekļus zinātniskās ekselences attīstīšanai. Līdz šim aktīvi izmantotās ERASMUS programmas turpināšana nākamajā plānošanas periodā sniegs iespējas studētgribētājiem gūt pieredzi citu dalībvalstu mācību iestādēs. Tiks izveidota jauna iniciatīva, kas ļaus reģioniem ar augstu jauniešu bezdarba līmeni saņemt papildu finansējumu jauniešu bezdarba mazināšanai. Tāpat nākamajā plānošanas periodā tiks turpināta COSME programma, kas paredzēta mazo un vidējo uzņēmumu atbalstam.

Vienošanās par nākošo ES daudzgadu budžetu paredz virkni uzlabojumu, lai nodrošinātu mērķtiecīgāku finansējuma izlietošanu. Tiks ieviesta vienota stratēģiskā plānošana dažādiem fondiem. ES budžeta kopējais apjoms, salīdzinot ar Eiropas Komisijas sākotnējo piedāvājumu, ir samazināts par 8,7% jeb aptuveni 100 miljardiem eiro. Latvijas provizoriskās iemaksas ES budžetā veidos 1,860 miljardus eiro. Uz katru ES budžetā iemaksāto eiro Latvija no tai piešķirtā finansējuma saņems atpakaļ 4 eiro. Tādējādi Latvija ir 4. lielākā neto saņēmēja starp visām ES dalībvalstīm. Rēķinot pieejamo atbalstu uz vienu iedzīvotāju, Latvija ierindojas 3. vietā starp ES dalībvalstīm, saņemot aptuveni 3000 eiro uz vienu iedzīvotāju laika periodā no 2014. līdz 2020.gadam.

Kā būtisku valdības izvēlēto turpmāko Latvijas attīstības virzienu, kas ietekmēs gan mūsu, gan mūsu bērnu nākotni, uzskatu Nacionālā attīstības plāna 2014.–2020.gadam (NAP2020) izstrādi un apstiprināšanu. Valdība 2012.gada laikā ir nodrošinājusi NAP2020 izstrādi, definējot tā vadmotīvu, nosakot prioritāros virzienus un diskutējot par sasniedzamajiem mērķiem. Vēlos uzsvērt, ka panāktā vienošanās par ES daudzgadu budžetu ir priekšnoteikums Nacionālajā attīstības plānā izvirzīto mērķu īstenošanai un projektu finansēšanai.

Pirmo reizi valsts vēsturē ir izstrādāts nacionāla līmeņa plānošanas dokuments, kas ir salāgots ar resursiem, kuri būs pieejami valsts attīstībai attiecīgajā laika posmā. Kopējais NAP2020 ietvaros paredzamais finansējums investīcijām valsts attīstībai ir vairāk nekā 8,23 miljardi latu. Šie ieguldījumi ir pamatoti ar skaidri definētiem mērķiem un piemērotākajiem līdzekļiem to sasniegšanai, ko apliecina arī pārliecinošais Saeimas atbalsts NAP2020 pieņemšanai.

NAP2020 vadmotīvs "Ekonomikas izrāviens – katra Latvijas iedzīvotāja un valsts labklājības pieaugumam" ir primārais mērķis, kuru mēs vēlamies sasniegt. Vienlaikus būtiskas šī mērķa sasniegšanā ir izvēlētās NAP2020 prioritātes – "Tautas saimniecības izaugsme", "Cilvēka drošumspēja" un "Izaugsmi atbalstošas teritorijas", jo šie trīs elementi veido vienotu sistēmu mūsu valsts ilgtspējīgas un efektīvas ekonomiskās izaugsmes sasniegšanai.

Vēlos uzvērt, ka NAP2020 nav tikai valdības vai valsts pārvaldes ierēdņu izstrādāts dokuments, jo ikvienam Latvijas iedzīvotājam bija iespēja ar savām idejām un redzējumu par Latvijas attīstības perspektīvām iesaistīties valsts attīstības plānošanā. NAP2020 izstrādes ietvaros norisinājās līdz šim vērienīgākā diskusija par Latvijas izaugsmi, tās prioritātēm, mērķiem un sasniedzamajiem rezultātiem. Sabiedrības līdzdalības ietvaros ir notikušas trīs sabiedriskās apspriešanas kārtas, kopumā saņemot vairāk nekā 4000 priekšlikumu, kas skaidri parāda sabiedrības ieinteresētību valsts izaugsmē.

Lai izvairītos no pagātnē pieļautām kļūdām, nākamais posms – plāna īstenošana – ir ne mazāk svarīgs. Valdība apņemas rūpīgi sekot plānā definēto uzdevumu izpildei, investīciju atbilstībai un mērķu sasniegšanai. Reizi divos gados Ministru kabinets iesniegs izskatīšanai Saeimā vienotu, savstarpēji integrētu ziņojumu par NAP2020 un Latvijas ilgtspējīgas attīstības stratēģijas līdz 2030.gadam īstenošanu, kas ļaus vērtēt, kā tiek sasniegti šajos dokumentos izvirzītie mērķi.

Makroekonomiskās stabilitātes nodrošināšanai svarīga ir stabila investīciju plūsma. 2012.gada pirmajos trijos ceturkšņos investīciju apjoms pieauga par 16,2% salīdzinājumā ar iepriekšējā gada attiecīgo periodu, ko lielā mērā sekmēja ieguldījumi tādās nozarēs kā enerģētika, kokapstrāde un metālizstrādājumu ražošana.

Latvijā aptuveni 70% no publiskajām investīcijām sastāda ES struktūrfondu un Kohēzijas fonda (turpmāk – ES fondi) finansējums. Kopumā līdz 2012.gada 31.decembrim apstiprināti projekti par vairāk nekā 3 miljardiem latu jeb 95,4% no Latvijai pieejamā ES fondu finansējuma. Papildu tam finansējuma saņēmējiem jau ir veikti maksājumi par apstiprināto projektu īstenošanu 1,8 miljardu latu apmērā.

Salīdzinot Eiropas Komisijas veiktos maksājumus ES jaunajām dalībvalstīm, 2012.gada beigās Latvija pēc kopējo saņemto maksājumu apjoma ierindojas ceturtajā vietā aiz Polijas, Igaunijas un Lietuvas.

Tieši uzņēmējdarbības vides uzlabošanai un ārvalstu investīciju piesaistei ir būtiska loma valsts konkurētspējas celšanā gan ES, gan starptautiskajā līmenī. Pētījuma „Valsts konkurētspējas novērtējuma un ilgtspējīga valsts konkurētspējas uzraudzības modeļa izstrāde” ziņojumā secināts, ka, lai celtu valsts konkurētspēju, Latvijai ir nepieciešams pāriet no efektivitātes-virzītas uz inovāciju-virzītu ekonomiku, kā arī pilnveidot valsts politikas plānošanas institucionālo ietvaru. Prioritārās ar valsts konkurētspējas paaugstināšanu saistītās jomas ir ēnu ekonomikas samazināšana, motivācijas radīšana nodokļu samaksai, izglītības sistēmas kvalitātes paaugstināšana un transporta infrastruktūras uzlabošana.

Vienlaikus valsts konkurētspēja nav iedomājama bez skaidras, prognozējamas un atbalstošas uzņēmējdarbības vides, kuras pilnveidošanai valdība velta mērķtiecīgu darbu gan Latvijas, gan ES izaugsmes stratēģijas īstenošanas kontekstā. Tāpēc Latvijas vidēja termiņa stratēģiskais mērķis ir radīt izcilu uzņēmējdarbības vidi, kas stimulētu jaunu uzņēmumu attīstību, kā arī sekmīgi konkurēt ārvalstu investīciju piesaistē. Esam izvirzījuši ambiciozus mērķus un turpmākajos gados Latvijai jāspēj iekļūt Pasaules bankas *Doing Business* pētījuma 20 labāko valstu vidū un būt starp 50 pirmajām valstīm arī Globālās konkurētspējas indeksā.

2012.gadā veikta virkne pasākumu, kas vērsti uz uzņēmējdarbības vides uzlabošanu un investīciju piesaisti. Tomēr Pasaules Bankas *Doing Business* 2013.gada pētījuma rezultāti liecina, ka Latvijai ir vēl daudz darāmā, it īpaši tajās jomās, kurās būtiski atpaliekam no citām valstīm, piemēram, tiesu varas un tieslietu sistēmas efektivitāte un būvniecības nozares regulējums, kurā Latvija joprojām diemžēl ierindojas 113.vietā pasaulē. Problēmas būvniecības procesā šobrīd ir viens no galvenajiem faktoriem, kas kavē sasniegt turpmākus Latvijas uzņēmējdarbības vides uzlabojumus un arī jaunu investīciju piesaisti. Līdz ar to jauna normatīvā regulējuma pieņemšana Saeimā ir viena no būtiskākajām prioritātēm uzņēmējdarbības vides pilnveidošanā. Tāpat jāturpina valdības aizsāktais darbs pie uzņēmējdarbību regulējošo normatīvo aktu un valsts pārvaldes sniegto pakalpojumu pilnveidošanas. Svarīgi atcerēties, ka Latvijas uzņēmēju un valsts konkurētspēja lielā mērā būs atkarīga no tā, cik ātri un kvalitatīvi spēsim veikt nepieciešamās reformas.

Valsts konkurētspējas uzlabošanai un valsts resursu efektīvākai izmantošanai svarīgi ir nodrošināt valsts kapitāla lietderīgu un ekonomisku pārvaldību. Kā vienu no šādām valdības uzsāktajām reformām vēlos pieminēt valsts kapitālsabiedrību pārvaldības reformu, kuras īstenošana uzsākta 2012.gadā, izstrādājot valsts kapitālsabiedrību daļēji centralizētās pārvaldības modeli, kas vēlāk tika integrēts Ministru kabineta atbalstītajās Publisku personu komercdarbības koncepcijā un Valsts kapitāla daļu pārvaldības koncepcijā, kuras tālāk iezīmē valsts līdzdalības kapitālsabiedrībās izvērtēšanu un nepieciešamo normatīvo aktu izstrādi.

Savukārt 2012.gada vasarā darbu ir uzsākusi Pārresoru koordinācijas centra vadītā darba grupa, kuras galvenais uzdevums ir valsts līdzdalības kapitālsabiedrībās izvērtēšana. Paredzēts, ka darba grupa līdz 2013.gada 1.maijam sagatavos izskatīšanai Ministru kabinetā detalizētu informatīvo ziņojumu, ietverot priekšlikumus turpmākai rīcībai, tai skaitā par valsts līdzdalības nepieciešamību kapitālsabiedrībās, kā arī kapitālsabiedrību turpmāko juridisko statusu un pārvaldību 216 kapitālsabiedrībās.

Uzskatu, ka būtiskākais uzņēmējdarbības attīstību veicinošais priekšnoteikums ir ārvalstu investīciju piesaiste, jo tieši tās ļauj attīstīties mūsu uzņēmējiem un radīt jaunus un inovatīvus produktus, tāpēc valdības darbs 2012.gadā bija vērsts uz ārvalstu investīciju piesaisti un Latvijas atpazīstamības veicināšanu ārvalstu investoru vidū. Ārvalstu investīciju piesaistē nozīmīgs instruments ir valsts amatpersonu ārvalstu vizītes un starptautisku biznesa pasākumu organizēšana, kas ļauj tieši un nepastarpināti uzrunāt potenciālos investorus un sadarbības partnerus.

No 2012.gada 10.marta līdz 15.martam norisinājās mana darba vizīte Līča valstīs – Apvienotajos Arābu Emirātos  un Katarā. Vizītes rezultātā ir izveidojusies sekmīga sadarbība lauksaimniecības, it īpaši lopkopības un pārtikas rūpniecības, jomā, veicinot Latvijas eksportu un investīciju piesaisti. Papildus tam ir plānots turpināt dialoga uzturēšanu un sadarbības iespēju izpēti tādās jomās kā enerģētika, ostas un tranzīts, kokrūpniecība, kā arī nekustamie īpašumi un finanšu sektors.

2012.gada 25.-27.novembrī Rīgā norisinājās Starptautiskais Ķīnas uzņēmējdarbības forums *(2012 Global China Business Meeting)*, kurā tikās augstākā līmeņa Ķīnas uzņēmēji un to ārvalstu sadarbības partneri. Rezultātā tika identificētas perspektīvās sadarbības jomas un radīta augsne konkrētiem investīciju projektu piedāvājumiem un biznesa idejām.

Lai iepazīstinātu ASV biznesa pārstāvjus ar Latviju kā pievilcīgu uzņēmējdarbības galamērķi, kā arī klātienē pārrunātu ASV un Latvijas biznesa sadarbības iespējas, 2012.gada vasarā Rīgā notika ASV biznesa forums, kurā piedalījās 20 ASV kompānijas, ap 30 uzņēmēji un Latvijas goda konsuli ASV.

Ļoti lielu interesi Latvijas uzņēmēji izrādīja par Ministru prezidenta oficiālo  vizīti Azerbaidžānas Republikā 2012.gada novembrī. Tā bija otrā lielākā  Latvijas delegācija ārvalstīs – ap 90 uzņēmēju piedalījās vizītes ietvaros notikušajā biznesa forumā.

Neatņemama valsts konkurētspējas paaugstināšanas un uzņēmējdarbības vides uzlabošanas sastāvdaļa ir arī ēnu ekonomikas apkarošana, kas joprojām ir viena no galvenajām valdības prioritātēm, jo ēnu ekonomika tieši ietekmē valsts budžeta ieņēmumu apjomu, kā arī rada nevienlīdzīgu konkurenci uzņēmēju starpā.

Īstenojot Pasākumu plānu ēnu ekonomikas apkarošanai un godīgas konkurences nodrošināšanai 2010.–2013.gadam, 2012.gadā atbalstīti grozījumi likumā „Par nodokļiem un nodevām”, kas ievieš stingrākas metodes un līdzekļus cīņai pret nodokļu nemaksātājiem, kā arī stiprina Valsts ieņēmumu dienesta kapacitāti gan preventīvo, gan kontroles un uzraudzības pasākumu īstenošanā, sekmējot nodokļu saistību izpildes līmeņa paaugstināšanos un ēnu ekonomikas īpatsvara mazināšanos.

2012.gadā tika arī uzsākta iedzīvotāju mantiskā stāvokļa sākumdeklarēšana, kas turpmāk ļaus efektīvāk cīnīties pret izvairīšanos no nodokļiem un nelegāliem ienākumiem.

Kopumā pozitīvās izmaiņas valsts ekonomikā ļaus novirzīt papildu līdzekļus iedzīvotāju labklājības un sociālā nodrošinājuma celšanai. Prioritārie valdības sociālās politikas pasākumi ir vērsti uz valsts sniegtā atbalsta palielināšanu ģimenēm ar bērniem, izglītības nozarei, veselības aprūpei, kultūrai un citām jomām, kā arī uzsākot algu pacelšanu publiskajā sektorā strādājošajiem.

Īpaši jāuzsver pedagogu atalgojumu reformas uzsākšana, kur piešķirts finansējums zemākās mēneša darba algas likmes paaugstināšanai par 10% no 2012.gada 1.septembra, tiek uzsākta diferencēta pedagogu atalgojuma ieviešana, sasaistot to ar pedagogu profesionālās darbības kvalitāti, nodrošinot piemaksu vidēji 10% pedagogiem, kā arī piešķirts finansējums sakarā ar audzēkņu skaita palielināšanos mācību iestādēs.

Nenoliedzami, ka tautas ataudzes nodrošināšana ir viena no galvenajām manis vadītās valdības prioritātēm, kas ietver kompleksu uzdevumu kopumu galveno demogrāfijas rādītāju un tendenču stabilizācijai. Nācija varēs ilgstoši pastāvēt tad, ja būs pietiekams jaundzimušo skaits, tiks mazināti priekšlaicīgas mirstības un darbspēju zaudējuma riski, tauta no emigrācijas atgriezīsies Latvijā un vēlēsies dzīvot un veidot ģimeni dzimtenē.

Demogrāfisko lietu padome 2012.gadā ir aktīvi strādājusi pie demogrāfiskās situācijas uzlabošanas, uzsvaru liekot gan uz dzimstības veicināšanu, gan atbalsta pasākumiem ģimeņu nabadzības risku mazināšanai. Ministru kabinets ir atbalstījis „Mātes un bērna veselības uzlabošanas plānu 2012.-2014.gadam” un „Rīcības plānu „Ģimenes valsts politikas pamatnostādņu 2011.-2017.gadam” īstenošanai 2012.–2014.gadā”, jau no 2012.gada paredzot valsts budžeta finansējumu atbalsta pasākumiem dzimstības veicināšanai, bet no 2013.gada – konkrētiem pasākumiem, kas dos iespējas savienot ģimenes un darba dzīvi un sniegs atbalstu vecākiem bērnu kopšanas laikā, kad bērna attīstībai vecāku klātbūtne ir vissvarīgākā. Kopumā demogrāfijas veicināšanai 2013.gada budžetā atvēlēti vairāk nekā 50 milj. latu.

Lai veicinātu dzimstību, no 2012.gada neauglības ārstēšana iekļauta valsts apmaksātajos medicīniskajos pakalpojumos, tādā veidā nākotnē plānojot jaundzimušo skaita pieaugumu aptuveni par 3% gadā. Savukārt, lai mazinātu ģimeņu nabadzības risku, 2012.gadā pieņemto lēmumu rezultātā no 2013.gada 1.janvāra divkāršotas valsts obligātās sociālās apdrošināšanas iemaksas par vecākiem, kuri kopj bērnu līdz pusotra gada vecumam, divkāršots maternitātes, paternitātes un vecāku pabalsta atļautais apmērs, divkāršots bērna kopšanas pabalsts sociāli neapdrošinātiem vecākiem (no 50 latiem uz 100 latiem) no bērna dzimšanas līdz gada vecumam, palielināts minimālais apmērs bērna kopšanas pabalstam sociāli apdrošinātajām personām (līdz 100 latiem) no bērna dzimšanas līdz gada vecumam, ieviesti nekustamā īpašuma nodokļa atvieglojumi 50% apmērā (bet ne vairāk par 300 latiem) par dzīvojamo māju vai dzīvokli un tam piekrītošo zemi personām, kurām ir trīs vai vairāk bērnu vecumā līdz 18 gadiem un kuriem ir kopīga deklarētā dzīvesvieta.

Lai nodrošinātu tautas ataudzi, būtisks un neatliekami risināms ir jautājums par valsts iedzīvotāju veselības uzlabošanu. Uzlabojot mātes un bērna veselību un samazinot zīdaiņu un perinatālo mirstību, no 2012.gada veiktas būtiskas izmaiņas grūtnieču, jauno māmiņu un jaundzimušo veselības aprūpē – ir pilnveidots un palielināts no valsts budžeta finansēto pakalpojumu klāsts, kā arī uzlabota veselības aprūpes finansiālā un teritoriālā pieejamība ģimenēm, kuras gaida mazuli vai kurām tas tikko ir piedzimis.

Tomēr, neskatoties uz jau iepriekš minētajiem pasākumiem, vēlos uzvērt, ka demogrāfijas jautājumi ir risināmi kompleksi. Eiropas valstu pieredze rāda, ka bērnu radīšanas priekšnosacījums ir stabila sociālekonomiskā situācija – stabili ienākumi, pastāvīgs darbs, stabilas sociālās garantijas, iespēja sekmīgi savienot darba un ģimenes dzīvi. Tāpēc svarīgi ir palielināt IKP rādītājus uz vienu iedzīvotāju un mazināt nevienlīdzību un sociālo atstumtību, lai tādējādi sekmētu iedzīvotāju skaita dabisko pieaugumu.

Ņemot vērā ilgstoši negatīvo iedzīvotāju dabisko pieaugumu valstī, kā arī ārkārtīgi lielo pēdējo desmit gadu laikā emigrējušo darbspējas vecuma iedzīvotāju skaitu, jau 2011.gadā tika identificēti riski sociālās apdrošināšanas sistēmas stabilitātei, iemaksām sociālās apdrošināšanas budžetā nesedzot plānotos izdevumus nākotnē. Lai nodrošinātu sociālās apdrošināšanas sistēmas stabilitāti ilgtermiņā, nolemts, sākot no 2014.gada, pakāpeniski paaugstināt pensionēšanās vecumu, līdz 2020.gadam tam sasniedzot 65 gadu slieksni. Tāpat ir pieņemts lēmums pakāpeniski celt iemaksu likmes pensiju 2.līmenī, 2013.gadā tām sasniedzot 4%, savukārt no 2016.gada iemaksu apjoms tiks palielināts līdz 6 %.

Valdības deklarācijā noteikts, ka stabilas un ilgtspējīgas Latvijas attīstības galvenais stūrakmens ir ikviena Latvijas iedzīvotāja labklājības veicināšana un attiecīgi sociālās nevienlīdzības un sociālās atstumtības mazināšana. Sociālās atstumtības process ietver dažādus aspektus, taču būtiskākie no tiem ir zemi ienākumi, bezdarbs un sociālā izolētība.

Šobrīd valdībā tiek meklēti risinājumi nabadzības mazināšanai strādājošajiem ar zemiem ienākumiem. No 2013.gada 1.jūlija paaugstināts iedzīvotāju ienākuma nodokļa atvieglojuma apmērs par apgādībā esošu personu līdz Ls 80. Šim pasākumam ir pozitīva ietekme ne vien uz ienākumu nabadzības mazināšanu, bet arī uz nevienlīdzības mazināšanu.

Tomēr, neskatoties uz jau pieņemtajiem lēmumiem, tuvākajā nākotnē nepieciešamas diskusijas un rīcība, kas mērķtiecīgi mazinātu nabadzības riskam pakļauto iedzīvotāju skaitu. Lemjot par minimālās mēnešalgas celšanu, svarīgi atrast līdzsvaru starp strādājošo ienākumu pieaugumu un šāda soļa potenciālo ietekmi uz bezdarbu. Taču būtiskākais izaicinājums šajā procesā ir panākt stabila vidusslāņa kā sociālekonomiskas statusa grupas izveidi, kas kalpotu par dzinējspēku turpmākai Latvijas attīstībai.

2012.gadā valdībā tika izstrādāts un apstiprināts sabiedrības saliedētības plāns, kam bija divi uzdevumi. Tas, no vienas puses, akcentēja un atbalstīja cilvēku savstarpējo sadarbību kā būtisku priekšnosacījumu sabiedrības un valsts attīstībai un, no otras puses, stingri iezīmēja nacionālās identitātes un valsts valodas pozīcijas. Pilsoniskā iesaiste, sadarbība un aktivitāte apliecina, ka mēs viens otram uzticamies un esam vienoti kopīgiem mērķiem. Valdība ir izstrādājusi vairākas programmas, aicinot pilsonisko sabiedrību sniegt ieguldījumu ekonomisko un sociālo atšķirību mazināšanā, kā arī dažādu pasākumu bērniem un jauniešiem no atstumtības riska ģimenēm organizēšanā. Tāpat esam veicinājuši dažādu nevalstisko organizāciju līdzdalību lēmumu pieņemšanas procesā un publisko pakalpojumu sniegšanā. Runājot par dažādo etnisko grupu integrēšanai veltītām programmām, kā īpaši veiksmīgu es vēlos izcelt apmaiņas programmu ģimenēm starp latviešu un mazākumtautību bērniem.

Latviešu valodas stiprināšanai izveidota bērnu un jauniešu lasīšanas veicināšanas programma, kas domāta visu tautību bērniem. Kopumā sabiedrības saliedētības jautājumu risināšanai atvēlēti 928 000 latu 2012.gadā un 1,1 milj. latu 2013.gadā.

Kā vēl viena valdības prioritāte ir minama reģionālās attīstības atbalstīšana un sekmēšana, kas ir iezīmēta arī kā viena no NAP2020 prioritātēm. Apzinoties problēmas, kas ir saistītas ar nevienlīdzīgām attīstības un izaugsmes iespējām reģionos, valdība ir pastiprināti pievērsusi uzmanību atsevišķu valsts reģionu, īpaši Latgales reģiona, attīstībai un izaugsmei, lai tādējādi palielinātu to izaugsmes iespējas un konkurētspēju nacionālajā un starptautiskajā līmenī.

Lai sekmētu reģionu attīstību, 2012.gadā pašvaldībām sniegts būtisks atbalsts publiskās infrastruktūras attīstībai. Papildus nozaru investīcijām pašvaldībām dota iespēja izlietot daļu ES finansējuma atbilstoši to attīstības programmās noteiktajām prioritātēm, 2012.gadā Latvijas reģionos veikti ieguldījumi ceļos un cita veida infrastruktūrā, pašvaldību ēku energoefektivitātes uzlabošanā, kā arī uzņēmējdarbības, tūrisma un kultūras objektu pieejamībai. Kopumā ieguldījumi veikti 36,5 milj. latu apmērā. Savukārt lauku teritorijās, iesaistot nevalstiskās organizācijas, atbalstīta vietējo attīstības stratēģiju īstenošana.

Atbilstoši NAP2020 turpmākie izaicinājumi saistīti ar intensīvāku investīciju piesaisti un jaunu darbavietu radīšanu reģionos, sniedzot atbalstu uzņēmumu modernizācijai, pilnveidojot uzņēmējdarbībai būtisku infrastruktūru, mazinot administratīvo slogu uzņēmējiem, kā arī veicot informējošus un motivējošus pasākumus uzņēmējdarbības uzsākšanai un attīstībai.

Vienlaikus, lai risinātu ilglaicīgo negatīvo ekonomisko, sociālo un demogrāfisko tendenču kopumu Latgales reģionā un ieviestu īpašu vidēja termiņa attīstības instrumentu, nodrošinot ekonomikas attīstību un investīciju piesaisti šim reģionam, tika izstrādāts Rīcības plāns Latgales reģiona izaugsmei 2012.–2013.gadā. Šī plāna mērķis ir panākt aktīvāku iedzīvotāju iesaistīšanos uzņēmējdarbībā, uzlabot reģiona ekonomiskās sistēmas efektivitāti, izglītības sistēmu un infrastruktūru, kā arī radīt labvēlīgākus nosacījumus privāto investīciju piesaistei, tādējādi radot pozitīvu ietekmi uz reģiona ekonomisko izaugsmi un palielinot iedzīvotāju vidējos ieņēmumus.

Ieviešamo pasākumu plāns 2012.-2013.gadam paredz kopējo finansējuma apjomu 83,5 milj. latu apmērā.

Saistībā ar Latvijas reģionu attīstību un izaugsmi svarīgi ir pieminēt lauksaimniecības zemes iegādes kreditēšanas programmu, kas izstrādāta, lai atbalstītu mazo un vidējo lauku saimniecību, kā arī jauno lauksaimnieku iespējas attīstīt un paplašināt lauksaimniecisko ražošanu, un nodrošinātu ilgtspējīgu lauksaimniecību. Programma ir izraisījusi necerēti lielu interesi – līdz 2013.gada 31.janvārim izsniegti 62 aizdevumi par kopēju summu 2,4 milj. latu 1860 ha lauksaimniecības zemes iegādei.

Nenoliedzami, ka mūsu bagātība ir arī mūsu kultūra, valoda, tradīcijas un vēsture. Un mēs vēlamies, lai Latviju pasaulē atpazīst ne tikai kā strauji augošu ekonomiku, bet arī kā modernu, atvērtu, mūsdienīgu valsti, kas vienlaikus godā savas vēsturiskās tradīcijas, kultūras bagātību un neatkārtojamību.

**XXV Vispārējie latviešu Dziesmu un XV Deju svētki būs 2013.gada svarīgākais nacionālais kultūras notikums. Svētkiem gatavojas vairāk nekā trīs tūkstoši māksliniecisko kolektīvu, kas aptver 90 000 dalībnieku no visas Latvijas.** Svētkus vienojošie vārdi būs – “Gaisma līgo Latvijā!”. Latvijas kā nacionālas valsts izaugsmes ceļā 2013.gada svētkiem būs īpaša loma – tie ieskandinās Latvijas ceļu uz tās neatkarības simtgades svinībām 2018.gadā, kad notiks nākamie Dziesmu un deju svētki.

2012.gada jūnijā Latvija ir oficiāli pieteikusi savu interesi iestāties Ekonomiskās sadarbības un attīstības organizācijā (OECD). 2012.gadā tika īstenots aktīvs lobija darbs, lai gūtu atbalstu Latvijas kandidatūrai OECD nākamajā paplašināšanās kārtā. Šobrīd Latvija ir starp redzamākajām kandidātvalstīm.

Rezumējot jāsaka, ka 2012.gads iezīmējies ar lielisku ekonomisko sniegumu, kas lielā mērā ir iepriekšējos gados veikto reformu rezultāts. Taču arī 2012.gadā liela daļa valdības darba tika veltīta valsts konkurētspējas celšanai, īpaši pievēršoties reģionu attīstībai. Tāpat veikti būtiski pasākumi iedzīvotāju labklājības celšanai un tautas ataudzes veicināšanai.

2013.gadā valdības prioritātes ekonomikā būs jaunu darbavietu radīšana, paralēli turpinot darbu pie uzņēmējdarbības vides sakārtošanas un investīciju piesaistes.

Līdz ar eiro ieviešanu atzīmēsim pēdējā laika galvenā stratēģiskā mērķa sasniegšanu, kas dos būtisku ieguldījumu valsts ilgtermiņa konkurētspējas celšanai. Runājot par ilgtermiņa konkurētspēju, 2013.gadā veicami vairāki izšķiroši soļi tās stiprināšanai – jāveic nepieciešamie priekšdarbi veiksmīgai NAP ietverto pasākumu īstenošanai, sākot jau ar 2014.gadu. Tāpat ir jāsakārto valsts kapitālsabiedrību pārvaldība, jāturpina izglītības reforma un jāpilnveido nodokļu sistēma tā, lai tā veicinātu ieguldījumus izpētē un produktivitātes kāpināšanā.

2013.gadā tiks veikti mērķtiecīgi pasākumi nabadzības mazināšanai, tādējādi nodrošinot to, ka valsts ekonomikas izaugsmi savā dzīvē jūt pēc iespējas plašāks valsts iedzīvotāju loks.

Šāds Latvijas attīstības kurss nodrošinās, ka, konsekventi to īstenojot, spēsim sasniegt pozitīvus un ilgtspējīgus rezultātus, kurus sajutīs ikviens no mums.

# Saturs

[Saturs 18](#_Toc348948311)

[Ievads 23](#_Toc348948312)

[Saīsinājumu saraksts 24](#_Toc348948313)

[I. Cilvēkkapitāls 27](#_Toc348948314)

[1. Sociālā aizsardzība 27](#_Toc348948315)

[1.1. Sociālās drošības tīkla stratēģijas īstenošana 27](#_Toc348948316)

[1.2. Sociālo pakalpojumu un sociālā darba attīstība 27](#_Toc348948317)

[1.3. Izmaiņas pensiju politikā 28](#_Toc348948318)

[2. Bezdarba mazināšana 28](#_Toc348948319)

[3. Tautas ataudzes nodrošināšana 30](#_Toc348948320)

[4. Izglītības sistēmas reforma 31](#_Toc348948321)

[4.1.Vispārējā izglītība 31](#_Toc348948322)

[4.2.Profesionālā izglītība 32](#_Toc348948323)

[4.3. Augstākā izglītība 33](#_Toc348948324)

[5. Zinātnes un pētniecības attīstība 34](#_Toc348948325)

[6. Veselības politika un veselības aprūpes sistēmas attīstība 35](#_Toc348948326)

[6.1. Koncepcija par veselības aprūpes finansēšanas modeli 35](#_Toc348948327)

[6.2. Veselības aprūpes pakalpojumu pieejamības un kvalitātes uzlabošana 35](#_Toc348948328)

[6.3. Neatliekamās palīdzības dienesta darba uzlabošana 36](#_Toc348948329)

[6.4. E-veselība 36](#_Toc348948330)

[6.5. Mātes un bērna veselības aprūpes uzlabošana 36](#_Toc348948331)

[6.6. Veselības veicināšana 36](#_Toc348948332)

[6.7. Partnerības līgumi 37](#_Toc348948333)

[7. Sporta politikas īstenošana 37](#_Toc348948334)

[8. Jaunatnes politikas īstenošana 38](#_Toc348948335)

[II. Inovatīva un efektīva ekonomika 39](#_Toc348948336)

[1. Makroekonomiskā situācija (galvenie rādītāji un prognozes) 39](#_Toc348948337)

[1.1. IKP un ekonomikas attīstības tendences 39](#_Toc348948338)

[1.2. Patēriņa cenas 41](#_Toc348948339)

[1.3. Nodarbinātības un bezdarba rādītāji 43](#_Toc348948340)

[1.4. Ārējā tirdzniecība 46](#_Toc348948341)

[1.5. Finanšu tirgus 49](#_Toc348948342)

[1.6. Nodokļu politika 50](#_Toc348948343)

[1.7. Ēnu ekonomikas apkarošana 53](#_Toc348948344)

[2. Makroekonomiskā stabilitāte un valsts budžeta izpilde, fiskālā disciplīna 55](#_Toc348948345)

[2.1. Kopbudžeta un vispārējās valdības budžeta izpilde 2012.gadā 55](#_Toc348948346)

[2.2. Fiskālā disciplīna 55](#_Toc348948347)

[3. Pasākumi, lai sagatavotos eiro ieviešanai 56](#_Toc348948348)

[4. ES fondu ieviešanas statuss 57](#_Toc348948349)

[4.1.Jaunais ES fondu plānošanas periods 61](#_Toc348948350)

[4.2. Latvijas un Šveices sadarbības programma 61](#_Toc348948351)

[4.3. EEZ/Norvēģijas finanšu instruments 62](#_Toc348948352)

[5. Ārējā ekonomiskā politika, t.sk. stratēģijas "Eiropa 2020" mērķu sasniegšanas veicināšana 63](#_Toc348948353)

[5.1. Divpusējās ekonomiskās attiecības 63](#_Toc348948354)

[5.2. ES kopējā tirdzniecības politika 64](#_Toc348948355)

[5.3. Stratēģijas "Eiropa 2020" īstenošana 64](#_Toc348948356)

[5.4. Informatīvo pasākumu, tajā skaitā starptautisko forumu un konferenču, organizēšana 64](#_Toc348948357)

[6. Industriālā (nozaru) politika un inovācijas 65](#_Toc348948358)

[6.1. Nacionālā industriālā politika 65](#_Toc348948359)

[6.2. Uzņēmējdarbības atbalsta instrumenti 66](#_Toc348948360)

[7. Uzņēmējdarbības vide un investīcijas 67](#_Toc348948361)

[7.1. Uzņēmējdarbības vides uzlabošanas pasākumu plāna īstenošana 67](#_Toc348948362)

[7.2. Komercsabiedrību revīzijas politika 67](#_Toc348948363)

[7.3. Grāmatvedības politika 67](#_Toc348948364)

[7.4. Uzņēmumu elektroniskā reģistrēšana 67](#_Toc348948365)

[7.5. Komercdarbības vides tiesiskā regulējuma uzlabošana 68](#_Toc348948366)

[7.6. Tūrisma politika 68](#_Toc348948367)

[8. Transports un telekomunikācijas (infrastruktūra un pakalpojumi), digitāli vienota tirgus izveide 69](#_Toc348948368)

[8.1. Eiropas Savienības fondu izmantošana un Eiropas Transporta tīkla (TEN-T) politikas pārskatīšana 69](#_Toc348948369)

[8.2. Ostu attīstība un tranzīta veicināšana 69](#_Toc348948370)

[8.3. Autoceļu sakārtošana 71](#_Toc348948371)

[8.4. Dzelzceļa transporta attīstība 72](#_Toc348948372)

[8.5. Gaisa transporta attīstība 73](#_Toc348948373)

[8.6. Jūrniecība 73](#_Toc348948374)

[8.7. Sabiedriskais transports 74](#_Toc348948375)

[8.8. Sakaru tehnoloģiju attīstība un IT drošība 75](#_Toc348948376)

[9. Enerģētikas politika, tai skaitā energoapgādes un enerģētikas drošības jautājumi 77](#_Toc348948377)

[10. Pasākumi Latvijas pilsoņu reemigrācijas veicināšanai 79](#_Toc348948378)

[11. Būvniecības politika 80](#_Toc348948379)

[12. Mājokļu politika 81](#_Toc348948380)

[13. Lauksaimniecība, mežsaimniecība un zivsaimniecība 82](#_Toc348948381)

[13.1. ES atbalsta programmas un pasākumi 82](#_Toc348948382)

[13.2. Lauku attīstības plānošana 83](#_Toc348948383)

[13.3. Veselīga pārtika skolās 84](#_Toc348948384)

[13.4. Zivsaimniecības politika 84](#_Toc348948385)

[13.5. Pārtikas aprite 85](#_Toc348948386)

[13.6. Dzīvnieku veselība, veterinārija 86](#_Toc348948387)

[III. Efektīva teritoriju pārvaldība, vide un dabas kapitāla saglabāšana 87](#_Toc348948388)

[1. Reģionālās attīstības plānošana un īstenošana 87](#_Toc348948389)

[1.1. Reģionālās politikas pamatnostādnes 87](#_Toc348948390)

[1.2. Rīcības plāns Latgales reģiona izaugsmei 2012.–2013.gadam 87](#_Toc348948391)

[1.3. 2007.–2013.gada ES fondu plānošanas perioda ERAF finansējuma apguve reģionu stiprināšanai 88](#_Toc348948392)

[1.4. Norvēģijas finanšu instrumenta līdzekļu apgūšana reģionu atbalstam 88](#_Toc348948393)

[2. Telpiskā plānošana 89](#_Toc348948394)

[2.1. Teritorijas attīstības plānošanas sistēmas iedzīvināšana 89](#_Toc348948395)

[2.2. Zemes pārvaldības regulējuma noteikšana un pilnveidošana 90](#_Toc348948396)

[2.3. Atbalsts zemes politikas pārvaldībai un teritoriju plānošanai pašvaldībās 90](#_Toc348948397)

[3. Pašvaldību darbības pilnveidošana 90](#_Toc348948398)

[4. Teritoriālā sadarbība 91](#_Toc348948399)

[5. Vides un dabas aizsardzība un klimata pārmaiņas 92](#_Toc348948400)

[5.1. Vides aizsardzība 92](#_Toc348948401)

[5.2. Dabas aizsardzība 92](#_Toc348948402)

[5.3. Klimata pārmaiņas 93](#_Toc348948403)

[5.4. Ieguldījumi infrastruktūras attīstībā 93](#_Toc348948404)

[IV. Pārvaldība 95](#_Toc348948405)

[1. Tiesiskuma stiprināšana 95](#_Toc348948406)

[1.1. Likumdošanas pilnveide 95](#_Toc348948407)

[1.2. Tiesu darba efektivizācija 95](#_Toc348948408)

[1.3. Komerctiesiskās vides sakārtošana 97](#_Toc348948409)

[1.4. Kadastrālās vērtēšanas sistēmas pilnveide 97](#_Toc348948410)

[1.5. Probācijas funkcijas atjaunošana 98](#_Toc348948411)

[1.6. Valsts kompensācijas cietušajiem 98](#_Toc348948412)

[1.7. Cilvēktiesību aizsardzība 98](#_Toc348948413)

[1.8. Laulību reģistrēšanas pilnveide 99](#_Toc348948414)

[1.9. Korupcijas novēršana 99](#_Toc348948415)

[1.10. Korupcijas apkarošana 99](#_Toc348948416)

[1.11. Politisko partiju finansēšana un to darbības uzraudzība 99](#_Toc348948417)

[1.12. Valsts amatpersonu darbības kontrole 100](#_Toc348948418)

[2. Sabiedrības drošība 100](#_Toc348948419)

[2.1. Drošības un tiesību aizsardzības politika 100](#_Toc348948420)

[2.2. Kriminālsodu reforma 103](#_Toc348948421)

[3.Attīstības plānošana 104](#_Toc348948422)

[3.1. Nacionālā attīstības plāna izstrāde 104](#_Toc348948423)

[3.2. Attīstības plānošanas sistēmas darbība 107](#_Toc348948424)

[4.Valsts kapitālsabiedrību pārvaldības reforma 108](#_Toc348948425)

[5. Gatavošanās Latvijas prezidentūrai ES Padomē 109](#_Toc348948426)

[6. Valsts pārvaldes efektivitātes uzlabošana 111](#_Toc348948427)

[6.1. Informācijas aprites uzlabošana 111](#_Toc348948428)

[6.2. Administratīvā sloga mazināšana 112](#_Toc348948429)

[6.3. Publisko pakalpojumu sistēmas pilnveide 113](#_Toc348948430)

[6.4. Valsts pārvaldes un cilvēkresursu politika 113](#_Toc348948431)

[V. Kultūrtelpa 115](#_Toc348948432)

[1. Kultūra un kultūras mantojuma saglabāšana 115](#_Toc348948433)

[1.1. Valsts kultūrpolitikas īstenošana 115](#_Toc348948434)

[1.2. Atbalsts valsts kultūrnotikumiem 115](#_Toc348948435)

[2. Nacionālā identitāte un sabiedrības saliedētība 117](#_Toc348948436)

[2.1. Pilsoniskas sabiedrības stiprināšana un integrācija 117](#_Toc348948437)

[2.2. Nacionālā identitāte: valoda un kultūrtelpa 118](#_Toc348948438)

[2.3. Saliedēta sociālā atmiņa 119](#_Toc348948439)

[3. Sabiedriskie mediji 119](#_Toc348948440)

[4. Rīga – Eiropas kultūras galvaspilsēta 2014 120](#_Toc348948441)

[VI. Latvija pasaulē 121](#_Toc348948442)

[1. Latvijas ārpolitika 121](#_Toc348948443)

[1.1. ES politika 121](#_Toc348948444)

[1.2. Baltijas jūras reģions 123](#_Toc348948445)

[1.3. Divpusējās attiecības 123](#_Toc348948446)

[1.4. Dalība starptautiskajās organizācijās 125](#_Toc348948447)

[1.5. Konsulārā politika 126](#_Toc348948448)

[1.6. Saiknes stiprināšana ar latviešu diasporām ārvalstīs 127](#_Toc348948449)

[2. Aizsardzības politika 128](#_Toc348948450)

[2.1. Latvijas īstenotā aizsardzības politika 128](#_Toc348948451)

[2.2. Latvijas dalība transatlantiskajā drošības telpā 129](#_Toc348948452)

[2.3. Sadarbība ar stratēģiskajiem partneriem, kopīgās operācijas 130](#_Toc348948453)

[2.4. NBS un Zemessardzes attīstība 131](#_Toc348948454)

[3. Latvijas tēls ārvalstīs 132](#_Toc348948455)

# Ievads

Saskaņā ar Saeimas kārtības ruļļa 118.1 panta pirmo daļu, Ministru kabineta iekārtas likuma 15.panta piekto daļu un Attīstības plānošanas sistēmas likuma 12.panta devīto daļu Ministru prezidents iesniedz Saeimā ikgadējo ziņojumu par Ministru kabineta paveikto un iecerēto darbību, tādējādi sniedzot pārskatu Saeimai par valdības attiecīgajā gadā paveikto dažādās politikas jomās, kā arī norādot turpmāk plānotās rīcības galvenos uzdevumus un mērķus.

Pamatojoties uz minētajām likuma normām, ziņojuma struktūra veidota atbilstoši Deklarācijā par Valda Dombrovska vadītā Ministru kabineta iecerēto darbību norādītajām sešām prioritārajām valdības darbības jomām: cilvēkkapitāls, inovatīva un efektīva ekonomika, efektīva teritoriju pārvaldība, vide un dabas kapitāla saglabāšana, pārvaldība, kultūrtelpa, Latvija pasaulē.

Ziņojumā apkopoti valdības horizontālie, visām nozarēm būtiskākie un aktuālākie paveiktie uzdevumi, kā arī turpmāk plānotā rīcība, kas tiks īstenota valdības pilnvaru termiņa laikā, koncentrējoties uz Valdības deklarācijā izvirzītajām prioritātēm. Šīs prioritātes ir vērstas uz stabilu un ilgtspējīgu Latvijas attīstību, ekonomisko izaugsmi, saliedētu un iekļaujošu sabiedrību, tiesisku un efektīvu valsts pārvaldes darbu, kā arī tautas ataudzes un reģionu attīstības sekmēšanu.

# Saīsinājumu saraksts

AFI – Attīstības finanšu institūcija

AIP – Augstākās izglītības padome

ĀIPL – Ārvalstu investoru padome Latvijā

AizM – Aizsardzības ministrija

ĀM – Ārlietu ministrija

AS – akciju sabiedrība

BIRTI – Baltijas Inovatīvās pētniecības un tehnoloģiju infrastruktūra

CSP – Centrālā statistikas pārvalde

EK – Eiropas Komisija

EM – Ekonomikas ministrija

EP – Eiropas Parlaments

ERAF – Eiropas Reģionālās attīstības fonds

ES – Eiropas Savienība

ESF – Eiropas Sociālais fonds

FM – Finanšu ministrija

GMI – garantētais minimālais ienākums

IeM – Iekšlietu ministrija

IKP – iekšzemes kopprodukts

IKT – Informācijas komunikācijas tehnoloģijas

IKVD – Izglītības kvalitātes valsts dienests

ISAF – Starptautisko drošības atbalsta spēku operācija Afganistānā

IUB – Iepirkumu uzraudzības birojs

IZM – Izglītības un zinātnes ministrija

KLP – Kopējā lauksaimniecības politika

KM – Kultūras ministrija

KNAB – Korupcijas novēršanas un apkarošanas birojs

KPFI – Klimata pārmaiņu finanšu instruments

LAD – Lauku atbalsta dienests

LBFV – Likums par budžetu un finanšu vadību

LDDK – Latvijas Darba devēju konfederācija

LDz – VAS "Latvijas dzelzceļš"

LHZB – VAS "Latvijas Hipotēku un zemes banka"

LI – Latvijas institūts

LIAS – Latvijas Investīciju un attīstības aģentūra

LIC – valsts aģentūra "Latvijas Infektoloģijas centrs"

LLKC – Latvijas lauku konsultāciju un izglītības centrs

LM – Labklājības ministrija

LNB – Latvijas Nacionālā bibliotēka

LPS – Latvijas Pašvaldību savienība

LTRK – Latvijas Tirdzniecības un rūpniecības kamera

LVA – Latviešu valodas aģentūra

MK – Ministru kabinets

MKK – Ministru kabineta komiteja

NAP – Nacionālais attīstības plāns

NATO – Ziemeļatlantijas līguma organizācija

NVA − Nodarbinātības valsts aģentūra

PKC – Pārresoru koordinācijas centrs

PMLP – Pilsonības un migrācijas lietu pārvalde

PVD – Pārtikas veterinārais dienests

PVN – pievienotās vērtības nodoklis

RPP – Reģionālās politikas pamatnostādnes 2020.gadam

RVG – Reformu vadības grupa

SIA – sabiedrība ar ierobežotu atbildību

SIF – Sabiedrības integrācijas fonds

SM – Satiksmes ministrija

SPKC – Slimību profilakses un kontroles centrs

SVF – Starptautiskais Valūtas fonds

TAPIS – Teritorijas attīstības plānošanas informācijas sistēma

TEN–T – Eiropas Transporta tīkls

TM – Tieslietu ministrija

UR – Uzņēmumu reģistrs

VARAM – Vides aizsardzības un reģionālās attīstības ministrija

VAS – valsts akciju sabiedrība

VBTS – vienotā biļešu tirdzniecības sistēma

VDI – Valsts darba inspekcija

VIAA – Valsts izglītības attīstības aģentūra

VID – Valsts ieņēmumu dienests

VISC – Valsts izglītības satura centrs

VK – Valsts kanceleja

VKKF – Valsts kultūrkapitāla fonds

VM – Veselības ministrija

VRAA – Valsts reģionālās attīstības aģentūra

VSS – Valsts sekretāru sanāksme

ZM – Zemkopības ministrija

# I. Cilvēkkapitāls

## 1. Sociālā aizsardzība

### 1.1. Sociālās drošības tīkla stratēģijas īstenošana

2012.gads bija pēdējais Sociālās drošības tīkla stratēģijas īstenošanā, atvēlot tam 44,6 miljonus latu. Tās ietvaros sniegts valsts atbalsts pašvaldībām, lai iedzīvotājiem ar viszemākajiem ienākumiem būtu iespējams saņemt pabalstu garantētā minimālā ienākumu līmeņa nodrošināšanai un dzīvokļa pabalstu, būtu nodrošināta pamata veselības aprūpes pakalpojumu un sabiedriskā transporta pakalpojumu pieejamība. No 2013.gada pakalpojumi veselības aprūpes un satiksmes jomās tiek finansēti valsts pamatbudžeta ietvaros[[1]](#footnote-1), savukārt sociālās palīdzības pabalstu finansēšanā atjaunots princips, kāds bija pirms Stratēģijas, t.i., pabalstus pilnībā finansē no pašvaldības budžeta līdzekļiem. GMI līmenis no 2013.gada ir 35 lati mēnesī (2012.gadā – 40 latu pieaugušai personai, 45 lati bērnam). Vienlaikus paredzēts, ka pašvaldībām ir tiesības noteikt augstāku GMI līmeni –līdz 90 latiem – dažādām iedzīvotāju grupām, piemēram, bērniem, vecuma un invaliditātes pensiju saņēmējiem.

### 1.2. Sociālo pakalpojumu un sociālā darba attīstība

2012.gadā sākts un 2013.gadā turpinās darbs pie rīcībpolitikas dokumentu izstrādes sociālo pakalpojumu un sociālā darba attīstībai. Sociālo pakalpojumu jomā uzsvars būs uz pakalpojumu dažādošanu un institūcijām alternatīvu pakalpojumu attīstību ar mērķi aktivizēt tā saucamos "kopienā balstītos pakalpojumus", kas ļauj pakalpojuma saņēmējam būt savā ierastajā vidē vai maksimāli tuvu tai. Sociālā darba jomā rīcība būs vērsta uz starpinstitūciju un speciālistu sadarbības stiprināšanu sociālā darba praksē, sociālā darba procesa vadības un kvalitātes uzlabošanu, sociālo darbinieku izglītību un tālākizglītību.

2012.gadā bija plānots reformēt sociālās palīdzības sistēmu, pamatā to orientējot uz sistēmas klientu atgriešanu darba tirgū un būtiski mainot atbalsta apmēru tiem, kuru atgriešana darba tirgū ir bezcerīga vai objektīvi nav iespējama. Taču ņemot vērā, ka Pasaules Banka, piesaistot arī vietējos ekspertus, 2012.gadā sāka un 2013.gadā turpina pētījumu "Latvija: kurš ir bezdarbnieks – ekonomiski neaktīvais vai trūcīgais?"[[2]](#footnote-2), kas varētu sniegt būtiskus secinājumus, uz kuriem balstīt turpmākās idejas par nodarbinātības un sociālās aizsardzības jomu attīstību, nolemts priekšlikumus sociālās palīdzības sistēmas maiņai skatīt MK 2013.gada augustā.

Personu ar invaliditāti atbalstam no 2012./2013.mācību gada pieejams asistenta pakalpojums izglītības apguves procesā – vispārizglītojošās skolās, profesionālās izglītības iestādēs, augstskolās. Gan bērniem (no 5 līdz 18 gadiem) ar invaliditāti, gan pieaugušajiem ar I un II invaliditātes grupu no 2013.gada pieejams asistenta pakalpojums, ko līdz 40 stundām nedēļā nodrošina pašvaldība. Tas paredzēts, lai atvieglotu cilvēku ar invaliditāti pārvietošanos ārpus mājokļa un nokļūšanu vietā, kur cilvēks strādā, mācās, saņem pakalpojumu vai veic sabiedriskās aktivitātes. Savukārt personām ar dzirdes invaliditāti no 2013.gada līdz 120 stundām gadā pieejams surdotulka pakalpojums saskarsmei ar citām fiziskām un juridiskām personām. To nodrošina Latvijas Nedzirdīgo savienība.

Lai valsts nodrošināto ilgstošo sociālo aprūpi personām ar garīga rakstura traucējumiem vērstu vairāk uz klientu orientētu, LM piešķirti papildu līdzekļi izmēģinājuma projektam, ar kura palīdzību valsts sociālās aprūpes centros izveidos sistēmu klientu dalījumam četros aprūpes līmeņos, nosakot katram līmenim nepieciešamo aprūpes personāla skaitu.

2012.gadā atbalsts sociālās atstumtības mazināšanai riska grupām nodrošināts, iesaistot arī pilsonisko sabiedrību. Latvijas–Šveices sadarbības programmas "NVO fonds" ietvaros tika izsludināts grantu konkurss nevalstiskām organizācijām ar mērķi veicināt pilsoniskās sabiedrības ieguldījumu ekonomisko un  sociālo atšķirību mazināšanā, atbalstot  aktivitātes, kas uzlabo dzīves kvalitāti bērniem un jauniešiem, kuri pakļauti sociālās atstumtības un nabadzības riskam, kā arī senioriem. Šo aktivitāšu ietvaros atbalsts sniegts kopumā 9570 bērniem un jauniešiem, kas pakļauti sociālās atstumtības un nabadzības riskam, kā arī 5119 senioriem, kopējais finansējums – 450 002, 67 lati.

### 1.3. Izmaiņas pensiju politikā

 Īstenojot sociālās apdrošināšanas politiku, 2012.gadā atjaunota iemaksu likmes paaugstināšana valsts fondēto pensiju shēmā, Valsts fondēto pensiju likumā nosakot iemaksu likmi 2013.gadā 4 %, 2015.gadā 5 %, 2016.gadā 6 % apmērā.

 Izvērtēta valsts fondēto pensiju shēmas darbība: ienesīgums, kapitāla pieauguma izmaiņas, inflācijas izmaiņu ietekme, pašreizējās prasības shēmas līdzekļu pārvaldītājiem, viņu un shēmas dalībnieku atbildība. Tā rezultātā pieņemts lēmums paplašināt pensiju plānu investēšanas iespējas Latvijas finanšu tirgū, palielināt ieguldījumu īpatsvaru riska kapitālā un plašākas iespējas ieguldīt biržā netirgotajās kapitālsabiedrībās.

 Izstrādājot vienotas attīstības institūcijas darbības modeli, kā viena no tās funkcijām tiks noteikta tādu instrumentu izveides veicināšana, kuros var tikt ieguldīti pensiju fondu līdzekļi. Nolemts pārskatīt arī shēmas administrēšanas principu līdzekļu pārvaldītājiem, sasaistot to ar ieguldījumu plānu rezultātiem, un paredzēt papildus risku samazināšanas mehānismus valsts fondēto pensiju shēmas dalībnieku interešu aizsardzībai. Nākotnē tiks īstenoti sabiedrības informēšanas pasākumi, pievēršot uzmanību ieguldījumu plāna izvēles riskiem. Piemēram, shēmas dalībnieki tiks aicināti 10 gadus pirms pensionēšanās vecuma sasniegšanas apsvērt iespēju mainīt aktīvo ieguldījumu plānu uz konservatīvo.

## 2. Bezdarba mazināšana

Saskaņā ar NVA datiem 2012.gadā vidējais reģistrētā bezdarba līmenis bija 11,5 %, kas ir par 1,3 procentpunktiem mazāk nekā 2011.gadā. Gada laikā šis rādītājs pakāpeniski mazinājās – no 11,7 % gada sākumā līdz 10,5 % gada beigās. Reģistrēto bezdarbnieku kopskaits samazinājās par 28 tūkstošiem jeb 22 %. 2012.gada decembrī NVA uzskaitē bija 104 tūkstoši bezdarbnieku.

Ilgstošo bezdarbnieku (meklē darbu ilgāk par gadu) īpatsvars reģistrēto bezdarbnieku kopskaitā 2012.gadā nemainījās un joprojām bija augsts – 44 % jeb 46 tūkstoši. Ņemot vērā augsto ilgstošā bezdarba līmeni, ilgstošie bezdarbnieki paliek viena no galvenajām aktīvās darba tirgus politikas pasākumu mērķa grupām. 2012.gadā 64 % no visiem aktīvās darba tirgus politikas pasākumos iesaistītajiem bezdarbniekiem bija ilgstošie bezdarbnieki. Algotajos pagaidu sabiedriskajos darbos, kas īpaši mērķēti ilgstošo bezdarbnieku atbalstam, kopā 2012.gadā tika iesaistīti 31 155 bezdarbnieki, no kuriem ilgstošie bezdarbnieki bija 82,5 % jeb 25 692. Tāpat kā 2012.gadā, arī 2013.gadā tiks turpināta algoto pagaidu sabiedrisko darbu dalībnieku aktivizēšana, piedāvājot un motivējot iesaistīties divas dienas mēnesī īsajās apmācībās – motivācijas un prasmju apguves kursos vai izmantot šo laiku darba meklējumiem ar NVA atbalstu, tādējādi motivējot bezdarbniekus meklēt darbu jau algoto pagaidu sabiedrisko darbu veikšanas laikā vai pēc to pabeigšanas pāriet uz citiem aktīvajiem nodarbinātības pasākumiem.

2012.gada beigās uzsākta programma ilgstošajiem bezdarbniekiem ar atkarības problēmām – "Minesotas 12 soļu programma", kas ļaus ārstēt alkohola, narkotisko un psihotropo vielu atkarību, lai veicinātu atkarības radīto seku novēršanu un palīdzētu šai bezdarbnieku grupai iekļauties darba tirgū. Kopumā šajā pasākumā laikā no 2012.gada līdz 2014.gadam plānots iesaistīt ap 800 bezdarbnieku ar atkarības problēmām.

Jauniešu skaits reģistrēto bezdarbnieku kopskaitā ir samazinājies par 33 % un gada beigās NVA uzskaitē bija 10 tūkstoši jauniešu (gada sākumā – 16 tūkstoši). Lai mazinātu jauniešu bezdarbu, 2012.gadā tika turpināti uz jauniešiem mērķēti pasākumi – atbalsts darbavietu izveidei pie darba devēja un brīvprātīgajam darbam nevalstiskajās organizācijās. Kopumā šajos pasākumos 2012.gadā tika iesaistīti 2,4 tūkstoši jauniešu. Jaunieši varēja iesaistīties arī citos aktīvās darba tirgus politikas pasākumos, un pagājušajā gadā kopumā atbalstu saņēma aptuveni 11 tūkstoši jauniešu. Nākotnē sadarbībā ar izglītības jomas speciālistiem jaunieši bez profesijas tiks atgriezti izglītības sistēmā profesijas apgūšanai.

2012.gadā aktīvās darba tirgus politikas pasākumiem iztērēti 32 miljoni latu, kas veido 64 % no 2011.gada finansējuma. Aptuveni 41 % no tā izlietots bezdarbnieku kvalifikācijas paaugstināšanai un pilnveidei, 34 % algoto pagaidu sabiedrisko darbu organizēšanai, 21 % visnelabvēlīgākajā situācijā esošo bezdarbnieku atbalstam un subsidēto darbavietu izveidei, tajā skaitā jauniešu iniciatīvām, 4 % – nodarbināto personu kvalifikācijas paaugstināšanai un uzņēmējdarbības iniciatīvām.

EM 2012.gadā sagatavojusi ziņojumu par darba tirgus vidēja un ilgtermiņa prognozēm, kurā raksturota esošā situācija darba tirgū, kā arī iekļautas ministrijas sagatavotās vidēja termiņa darba tirgus prognozes laika periodam līdz 2020.gadam un ilgtermiņa darba tirgus prognozes līdz 2030.gadam. Tika arī veikta NVA administrēto profesiju sociālo un profesionālo pamatprasmju apguves apmācību, izglītības programmu pārskatīšana, lai sekmētu to atbilstību darba tirgus prasībām.

Lai sekmētu straujāku Latvijas ekonomikas izaugsmi, 2012.gadā turpināts sniegt atbalstu komercdarbības attīstībai un līdz ar to nodarbinātības veicināšanai. 10 biznesa inkubatoros atbalstu saņēmuši 535 komersanti, tajos ir radīta 1251 jauna darbavieta. Savukārt 2012.gada decembrī LIAA uzsāka projektu pieņemšanu jaunā atbalsta programmā – "Atbalsts mikro, mazo un vidējo komersantu jaunu produktu un tehnoloģiju attīstībai".

Sākot ar 2013.gadu, ir paredzēts īstenot mērķtiecīgāku pieeju dažādu bezdarbnieku mērķgrupu atgriešanai darba tirgū – ieviest profilēšanas sistēmu, lai efektīvi un ātri aizpildītu vakances un piedāvātu konkrētai personai piemērotākos darba tirgus politikas pasākumus. Lai risinātu bezdarba reģionālās problēmas un tuvinātu bezdarbniekus darba vietām, kas ir izveidotas reģionos ārpus šo bezdarbnieku dzīvesvietām, 2012.gadā sagatavota normatīvā bāze un 2013.gadā tiks ieviesti reģionālās mobilitātes granti ilgstošajiem bezdarbniekiem, kuri gatavi pieņemt darbu, kas atrodas ne mazāk kā 20 kilometru attālumā no deklarētās dzīvesvietas. Reģionālās mobilitātes pilotprojektā 2013.gadā plānots iesaistīt 350 personas.

Tāpat ar 2013.gadu pagarināts bezdarbnieka pabalsta saņemšanas ilgums – pabalstu no 1.janvāra maksā 9 mēnešus.

 2013.gadā plānots arī turpināt veikt tautsaimniecības nozaru attīstības analīzi un izstrādāt ekonomikas attīstības scenārijus un prognozes, kā arī turpināt pasākumus darba tirgus prognozēšanai.

## 3. Tautas ataudzes nodrošināšana

 2012.gadā Demogrāfisko lietu padome risināja jautājumus par rindu likvidēšanu uz pašvaldību pirmsskolas izglītības iestādēm, par pasākumiem mātes un bērna veselības uzlabošanai, sevišķi attiecībā uz vecāku reproduktīvo veselību un abortu prevenciju, kā arī atbalsta pasākumiem ģimenēm.

 Valsts budžetā ir paredzēts līdzfinansējums pašvaldībām, lai no 2013.gada 1.septembra segtu vecāku izdevumus privātajam pakalpojuma sniedzējam, ja pašvaldība nevar nodrošināt rindā uzņemtos bērnus no pusotra gada līdz 4 gadiem (ieskaitot) ar vietu pašvaldības bērnudārzā.

 Plānots, ka VARAM un IZM sadarbībā ar LM un FM līdz 2013.gada 1.martam sagatavos priekšlikumus par vienam bērnam nepieciešamā finansējuma apmēru, līdzfinansējuma nosacījumiem un grozījumiem esošajos normatīvajos aktos, lai no 2014.gada nodrošinātu pašvaldības pirmsskolas izglītības iestāžu rindu likvidēšanu.

 2012.gadā MK atbalstīja "Mātes un bērna veselības uzlabošanas plānu 2012.–2014.gadam"un Rīcības plānu "Ģimenes valsts politikas pamatnostādņu 2011.–2017.gadam" īstenošanai 2012.–2014.gadam.

 Lai ar finanšu instrumentu palīdzību mazinātu nabadzības risku daudzbērnu ģimenēm, 2013.gada 1.janvārī spēkā stājās grozījumi likumā "Par nekustamā īpašuma nodokli", kas ievieš nekustamā īpašuma nodokļa atvieglojumus 50 % apmērā (bet ne vairāk par 300 latiem) par dzīvojamo māju vai dzīvokli un tam piekrītošo zemi personām, kurām ir trīs bērni vai vairāk vecumā līdz 18 gadiem un kuriem ir kopīga deklarētā dzīvesvieta.

No 2013.gada 1.janvāra dubultotas valsts veiktās obligātās sociālās apdrošināšanas iemaksas par vecākiem, kuri kopj bērnu līdz pusotra gada vecumam. Tas nozīmē, ka palielināsies sociālo garantiju apmērs šo personu bezdarba, slimības, invaliditātes un pensijas gadījumā. Dubultots arī izmaksājamā maternitātes pabalsta, paternitātes pabalsta un vecāku pabalsta atļautais apmērs jeb izmaksu "griesti" (23,02 Ls dienā, kā arī 50 % no summas, kas pārsniedz 23,02 latus dienā).

 Atbalstot vecākus laikā, kad bērna attīstībai vecāku klātbūtne ir vissvarīgākā, paaugstināts bērna kopšanas pabalsta apmērs un vecāku pabalsta minimālais apmērs. Ar 2013.gada 1.janvāri bērna kopšanas pabalsts sociāli neapdrošinātām personām no bērna dzimšanas līdz gada vecumam ir 100 lati (līdz tam 50 lati). Vecāku pabalsta minimālais apmērs, ko saņem sociāli apdrošinātas personas no bērna dzimšanas līdz gada vecumam, arī ir 100 lati (līdz tam 63 lati). Savukārt bērna kopšanas pabalsta apmērs gan vieniem, gan otriem vecākiem par bērniem vecumā no gada līdz pusotram gadam no 30 latiem paaugstināts uz 100 latiem. Ja piedzimst dvīņi vai vairāk bērnu vienās dzemdībās, tad pie vecāku vai bērna kopšanas pabalsta maksā piemaksu, un arī tā ir paaugstināta līdz 100 latiem mēnesī.

## 4. [Izglītības](#_Toc286740116) sistēmas reforma

Lai nodrošinātu izglītības politikas pēctecību un sekmētu reformu īstenošanu, 2012.gadā tika uzsākta un 2013.gadā tiks pabeigta Izglītības attīstības pamatnostādņu 2014.–2020.gadam projekta izstrāde, kas noteiks izglītības politikas mērķus, pamatprincipus, rīcības virzienus, uzdevumus un rādītājus nākamajam plānošanas periodam.

### 4.1.Vispārējā izglītība

Apstiprinātas vadlīnijas pirmsskolas mācību satura apguvei, kā arīizstrādāts koncepts pamatizglītības standarta struktūrai, ietverot pamatkompetences un vispārējos principus, tādējādi nodrošinot konceptuāli jauna pamatizglītības standarta izstrādi līdz 2014.gada 1.jūnijam.

Veiktas izmaiņas centralizēto eksāmenu rezultātu izteikšanas formā, ieviešot tikai procentuālo novērtējumu, kā arī izmaiņas angļu valodas centralizētā eksāmena norises laikā 2012./2013.mācību gadā. 2013./2014.mācību gadā angļu un latviešu valodas centralizēto eksāmenu norise tiek plānota mācību procesa laikā.

Apstiprināšanai MK tiks iesniegts Valsts izglītības standarta projekts, ietverot tajā arī šo standartu prasībām atbilstošus izglītības programmu paraugus.

Mazinot birokrātisko slogu, no normatīvā regulējuma izslēgti skolotāju mācību priekšmetu tematiskie plāni un audzinātāju dienasgrāmatas (pirmsskolā). Izstrādāti un apstiprināti pedagoga asistenta darba nodrošināšanas normatīvie akti (apvienojot divus normatīvus aktus vienā), veicinot iekļaujošas izglītības iespējas.

Izstrādātas elastīgas prasības pedagogu izglītībai un profesionālajai kvalifikācijai, piedāvājot pakāpenisku jaunas pieejas ieviešanu pedagogu sagatavošanā un tālākizglītībā, paredzot to tālāku īstenošanu pedagogu motivācijas programmas ietvaros.

VISC ir izveidojis "Inovatīvās pieredzes skolu tīklu" uz ESF projekta "Dabaszinātnes un matemātika" pilotskolu bāzes, kas kalpo par pamatu ilgtspējīgas atbalsta sistēmas izveidei uzsākto reformu dabaszinātnēs un matemātikā ieviešanai katrā skolā katrā klasē.

Lai veicinātu inovāciju īstenošanu izglītībā, mācībspēku attīstību un jaunu zināšanu iegūšanu darbā ar jaunākajām tehnoloģijām un iekārtām, kas izmantojamas mācību procesā, VIAA rīkoja atklātu projektu konkursu inovāciju īstenošanai izglītībā 2012.gadā. Šī konkursa ietvaros izstrādāti digitālie mācību materiāli kā sociālajām, tā eksaktajām zinātnēm, tai skaitā tapuši arī materiāli integrētai mācību priekšmetu apguvei.

2013.gadā plānots trešo reizi organizēt konkursu un pasniegt inovācijas balvu izglītībā, kā arī sniegt atbalstu digitālo materiālu izstrādei un pieejamības nodrošināšanai, turpināt darbu pie plašākas IKT izmantošanas pirmsskolā un sākumskolā, kā arī izstrādāt vēl divus interaktīvus mācību materiālus attiecīgajām vecuma grupām.

ERAF ietvaros 672 vispārizglītojošās iestādes un profesionālās izglītības iestādes un to struktūrvienības apgādātas ar datortehniku.

 Plānots iesniegt MK grozījumus normatīvajos aktos par mācību līdzekļu finansēšanas kārtību, paredzot dalītu (valsts mērķdotācija, pašvaldības līdzfinansējums, vecāku līdzfinansējums) atbildību mācību līdzekļu nodrošināšanā atbilstoši mūsdienīgam mācību procesam.

ESF projekta "Pedagogu konkurētspējas paaugstināšana izglītības sistēmas optimizācijas apstākļos" ietvaros nodrošināta pedagogu profesionālās darbības kvalitātes novērtēšanas procesa īstenošana. ESF projekta "Vispārējās izglītības pedagogu tālākizglītība" ietvaros turpinājās vispārējās un interešu izglītības pedagogu profesionālo kompetenču paaugstināšana un prasmju atjaunošana mūsdienīga mācību procesa nodrošināšanai un uz zināšanām un inovācijām balstītas sabiedrības veidošanai.

Plānota pedagogu motivācijas programmas izstrāde un īstenošana, ietverot arī pakāpenisku pedagogu atalgojuma paaugstināšanu atbilstoši darba kvalitātei.

Sekmējot izglītības kvalitātes novērtēšanu, plānota izglītības kvalitātes monitoringa sistēmas izstrāde (tai skaitā valsts pārbaužu datubāzes pilnveide), nodrošinot pārskatāmību par katra skolēna mācību sasniegumu dinamiku, kā arī pirmsskolas izglītības kvalitātes vērtēšana.

Plānots izstrādāt un aprobēt praksē alternatīvus pedagogu profesionālās pilnveides modeļus – praktiskās darbnīcas, kā arī nodrošināt profesionālās pilnveides iespējas 15 975 vispārējās un interešu izglītības pedagogiem, kā arī 1570 profesionālo mācību priekšmetu pedagogiem un prakses vadītājiem.

Veicinot speciālās izglītības attīstību, notiks speciālās izglītības iestāžu tīkla izvērtēšana un atbilstīga finansēšanas modeļa izstrāde, kā arī tiks izvērtēta 10 iekļaujošās izglītības atbalsta centru izveide.

Lai veicinātu mazo lauku skolu saglabāšanu, plānota atbalsta pasākumu (tai skaitā finansēšanas modeļu) izstrāde un to īstenošanas nodrošināšana.

### 4.2.Profesionālā izglītība

2012.gadā izstrādāts un iesniegts apstiprināšanai MK noteikumu projekts "Profesionālās izglītības kompetences centra statusa piešķiršanas un anulēšanas kārtība", kas nosaka paaugstinātas prasības un papildu prasības profesionālās izglītības iestādēm, kuras vēlas kvalificēties kompetences centra statusa ieguvei.

Izstrādāti jauni profesionālās izglītības iestāžu vērtēšanas principi pretendentu atlasei ES ietvaros.

Sadarbībā ar darba devējiem uzsākta profesionālās izglītības satura pārstrukturēšana, ievērojot Eiropas kvalifikāciju ietvarstruktūru un izmantojot elastīgas modulārās izglītības programmas. Noteikta mācību prakses organizēšanas un apdrošināšanas kārtība, kas t.sk. nosaka profesionālās kvalifikācijas, kuras iegūstot, veicama obligāta izglītojamo apdrošināšana pret nelaimes gadījumiem mācību prakses laikā.

Nodrošināta sociālā atbalsta sistēmas īstenošana profesionālās izglītības iestāžu audzēkņiem. No kopējā profesionālās izglītības sistēmā esošo audzēkņu skaita (42 058) līdz 80 % ir saņēmuši ESF stipendiju projekta "Sākotnējās profesionālās izglītības pievilcības veicināšana" ietvaros.

2013.gada 1.septembrī plānota uzņemšana gan valsts budžeta finansētajās, gan ESF finansētajās profesionālās izglītības programmās. Valsts budžeta finansētajās profesionālās izglītības programmās plānots uzņemt 9495 audzēkņus. Tiks nodrošināta speciālistu sagatavošana atbilstoši darba tirgus prasībām.

ESF projekta "Profesionālo mācību priekšmetu pedagogu un prakses vadītāju teorētisko zināšanu un praktisko kompetenču paaugstināšana" ietvaros 1086 pedagogi un prakses vadītāji beiguši svešvalodu moduli, 891 – informācijas tehnoloģiju moduli un 350 – teorētisko zināšanu moduli. 613 pedagogi un prakšu vadītāji piedalījušies vismaz vienā no projekta praktisko kompetenču pilnveides pasākumiem.

 Lai palīdzētu jauniešiem izzināt savas karjeras iespējas, veicinātu uzņēmību un motivāciju mācīties un izvēlēties nākamo profesiju un izglītības ceļu atbilstoši savām interesēm, spējām un piedāvātajām iespējām, īpaši akcentējot visu līmeņu profesionālās izglītības vērtību un aktualitāti mūsdienās, VIAA *Euroguidance* tīkla programmas ietvaros sadarbībā ar piecu pilsētu (Liepājas, Ventspils, Rēzeknes, Daugavpils, Valmieras) pašvaldībām un to Izglītības pārvaldēm organizēja pasākumu "Karjeras nedēļa".

Plānots turpināt profesionālās izglītības ieguves paplašināšanu, lai pakāpeniski sasniegtu 2020.gadam noteikto proporciju 50/50.

 ESF projekta "Nozaru kvalifikācijas sistēmas izveide un profesionālās izglītības efektivitātes un kvalitātes paaugstināšana" ietvaros ir pabeigta nozaru izpēte profesionālās izglītības vajadzībām, kā rezultātā ir izstrādāti nozaru apraksti un izveidotas nozaru profesionālo kvalifikāciju struktūras. Atbilstoši nozaru profesionālo kvalifikāciju struktūrām ir uzsākta profesiju standartu izstrāde un pilnveide pamatprofesijām, kā arī profesionālo kvalifikāciju pamatprasību izstrāde saistītajām profesijām un specializācijām.

ESF projekta "Profesionālās kultūrizglītības pedagogu tālākizglītība" ietvaros organizēti 36 kursi mākslas pedagogiem, 41 kurss mūzikas pedagogiem un 4 kursi mākslas, mūzikas un dejas pedagogiem. Izstrādātas 4 kursu satura koncepcijas un 23 mācību metodiskie materiāli, kuri izsniegti profesionālās ievirzes un profesionālās vidējās izglītības kultūrizglītības iestādēm visā Latvijā.

2013.gadā plānots izstrādāt jaunas pieejas Profesionālās izglītības likumu, ietverot arī jaunas profesionālās izglītības pārvaldības veidu, kā arī paplašinot nozaru ietekmi.

### 4.3. Augstākā izglītība

ESF projekta "Augstākās izglītības studiju programmu izvērtēšana un priekšlikumi kvalitātes paaugstināšanai" ietvaros tika izvērtētas 860 studiju programmas 28 studiju virzienos.

Lai pārietu uz jaunu augstākās izglītības ārējās kvalitātes novērtēšanas sistēmu, ieviešot studiju virzienu akreditāciju, pieņemti augstskolu, koledžu un studiju virzienu akreditācijas noteikumi, apstiprināts Studiju akreditācijas komisijas sastāvs un konkursa rezultātā izvēlēta institūcija – Vācijas augstākās izglītības akreditācijas aģentūra (ASSIN).

Regulāri tika īstenoti augstākās izglītības eksporta veicināšanas pasākumi. 2012.gadā nozīmīgu konsultatīvo un informatīvo atbalstu dalībai starptautiskajās izglītības izstādēs un starptautiskajos mobilitātes veicināšanas tīklos augstskolām ir sniegusi Akadēmiskās informācijas centrā izveidotā Augstākās izglītības eksportspējas veicināšanas nodaļa, kā arī VIAA, kas nodrošina interneta mājaslapas [www.studyinlatvia.lv](http://www.studyinlatvia.lv) uzturēšanu.

Lai atvieglotu augstskolu iespējas īstenot kopīgas studiju programmas ar citu valstu augstskolām un veicinātu augstākās izglītības internacionalizāciju, IZM ir sagatavojusi noteikumus par kārtību, kādā izsniedzami valsts atzīti augstāko izglītību apliecinoši izglītības dokumenti. Lai piesaistītu ārvalstu studējošos, izstrādāti un apstiprināti noteikumi par stipendiju piešķiršanas kārtību ārzemniekiem.

Lai izvērtētu *Erasmus* programmas nozīmi izglītības internacionalizācijas kontekstā, diskutētu par jau sasniegto Eiropas Vienotās augstākās izglītības telpas attīstībā, kā arī par izvirzītajiem uzdevumiem 2012.–2015.gadam, noorganizēta nacionāla līmeņa konference "*Erasmus* programma un Boloņas process – to loma izglītības internacionalizācijā".

2012.gadā parakstīts sadarbības memorands starp IZM un LDDK par efektīvu un atklātu sadarbību augstākās izglītības un zinātnes reformu plānošanas un īstenošanas procesā. Memorands paredz, ka valsts finansējums prioritāri tiks virzīts darba devēju pieprasītākajām un konkurētspējīgākajām studiju programmām.

Pēc studiju programmu izvērtēšanas IZM plāno sniegt priekšlikumus par turpmāko valsts budžeta finansējuma piešķiršanu programmām, kuru pastāvēšanas lietderība ir apšaubāma. No 2014.gada tiks piedāvāts jauns augstākās izglītības finansēšanas modelis, kas veicinās izglītības pieejamību, tās starptautiskās konkurētspējas objektīvi novērtējamu kāpumu un taisnīgumu.

Pamatojoties uz AIP iesniegto informāciju (trīs scenārijiem augstākās izglītības iestāžu konsolidācijai, kuri paredz samazināt to skaitu attiecīgi par 20 %, par 40 % un par 60 %), kā arī izvērtējot ESF projekta "Augstākās izglītības studiju programmu izvērtēšana un priekšlikumi kvalitātes paaugstināšanai" īstenotāju iesniegto gala ziņojumu, tiks sagatavoti priekšlikumi augstākās izglītības iestāžu telpiskās struktūras optimizācijai un konsolidācijai.

## 5. Zinātnes un pētniecības attīstība

IZM izstrādāja vienotu metodoloģiju valsts un privāto zinātnisko institūciju starptautiskajai izvērtēšanai, kā arī izstrādāja vienotus vērtēšanas kritērijus. Zinātniskās institūcijas ir sagatavojušas pašnovērtējuma ziņojumus.

Lai sekmētu un stiprinātu nacionālā līmeņa zinātnisko ekselenci, kā arī koncentrētu zinātniskos resursus, ir izveidoti deviņi valsts nozīmes pētniecības centri. Nodrošināta Latvijas dalība pētniecības programmās *ARTEMIS* un *Eurostars* – tiek īstenoti trīs *ARTEMIS* projekti un viens *Eurostars* projekts.

Lai izveidotu Baltijas līmeņa zinātniskās ekselences centru, IZM sadarbībā ar ĀM turpina darbu pie Eiropas līmeņa pētniecības infrastruktūras – Baltijas Inovatīvās pētniecības un tehnoloģiju infrastruktūras (BIRTI) izveides konkurētspējīgu tehnoloģiju attīstībai Baltijas reģionā. Lai nodrošinātu BIRTI projekta idejas tālāku attīstību un projekta pieteikuma dokumentācijas sagatavošanu, plānots piesaistīt EK institūciju finansēto tehniskā atbalsta instrumentu "Kopējā palīdzība projekta sagatavošanai Eiropas reģionos". BIRTI projektu plānots īstenot laikposmā no 2014.gada līdz 2020.gadam.

IZM, Igaunijas Izglītības un pētniecības ministrija un Lietuvas Izglītības un zinātnes ministrija parakstījusi Saprašanās memorandu par ciešāku sadarbību augstākās izglītības, pētniecības un inovāciju attīstībā. Memorands paredz stiprināt sadarbību starp universitātēm, pētniecības institūtiem, inovatīvo industriju un investoriem, lai gūtu savstarpējus ieguvumus no pētniecības un inovāciju attīstības.

Lai nodrošinātu fundamentālo un lietišķo pētījumu izstrādi un Valsts pētījumu programmu īstenošanu, ir izstrādāti principi fundamentālo un lietišķo pētījumu finansēšanai saskaņā ar MK noteiktajiem pieciem prioritārajiem zinātnes virzieniem 2010.–2013.gadam.

2012.gadā ESF atbalstu ir saņēmuši 619 atbilstoši pilna darba laika ekvivalentam nodarbinātie pētnieki, pieteikti 24 starptautiski patenti un apstiprinātas 289 publikācijas un veiktas citas aktivitātes.

Plānots sagatavot ziņojumu par atbalstāmajām Eiropas Pētniecības infrastruktūrām, kuras ir saistītas ar Latvijas zinātniskajām institūcijām, kā arī sniegta analīze par tām pētniecības infrastruktūrām, kuras būtu prioritāras un tādēļ Latvijas dalība tajās būtu atbalstāma. Zinātniskās darbības nodrošināšanai plānots apstiprināt jaunus prioritāros zinātnes virzienus fundamentālo un lietišķo pētījumu projektu finansēšanai 2014.–2017.gadā. Saskaņā ar jaunajiem prioritārajiem virzieniem konkursa kārtībā tiks izvēlēta un nodrošināta finansēšana jaunām valsts pētījumu programmām.

ES struktūrfondu aktivitāšu ietvaros 2013.gadā plānots apstiprināt un uzsākt projektu īstenošanu, kas paredz atbalstu zinātnes jomai, veicinot jaunu darbavietu radīšanu jaunajiem un reemigrējošiem zinātniekiem, jaunu zinātnieku piesaisti pētījumiem, kā arī finansētu jauno zinātnieku grupu pētniecības darbu izmaksas, sekmētu zinātnes un ražošanas integrāciju un pētniecisko rezultātu ieviešanu atbilstoši valstī izvirzītajiem prioritārajiem zinātnes virzieniem atbalstam, kā arī zinātnes un pētniecības aprīkojuma pilnveidei un atbilstošas infrastruktūras izveidei.

## 6. Veselības politika un veselības aprūpes sistēmas attīstība

### 6.1. Koncepcija par veselības aprūpes finansēšanas modeli

Izstrādāta koncepcija par nodokļu samaksas sasaisti ar plānveida veselības aprūpes pakalpojumu saņemšanu, kas tiek vēl skaņota ar citām nozaru ministrijām un sociālajiem partneriem. Koncepciju īstenojot, iecerēts izveidot ilgtspējīgu, paredzamu un stabilu finanšu sistēmu, sasaistot tiesības uz plānveida veselības aprūpi ar nodokļa samaksas faktu, vienlaikus plānojot stabilu veselības aprūpes budžeta pieaugumu no IKP katru gadu.

### 6.2. Veselības aprūpes pakalpojumu pieejamības un kvalitātes uzlabošana

Lai tuvinātu slimnīcu tarifus reālajām izmaksām, pēc MK atbalstītā papildu finansējuma – 9,6 miljonu latu – piešķiršanas veselības nozarei un pārdalot 600 tūkstošus latu nozares iekšienē, paaugstināti slimnīcu terapeitiskie tarifi no vidēji 115,6 latiem uz 185,9 latiem. Par 15,3 miljoniem latu palielināts arī pakalpojumu apjoms ambulatorajā aprūpē, papildus nodrošinot 148 974 pakalpojumus dienas stacionārā, 730 591 izmeklējumus pie speciālistiem un 424 593 diagnostiskos un laboratoriskos izmeklējumus; ieviesta arī novēršamās invaliditātes programma par 0,7 miljoniem latu. Tāpat piešķirts papildu finansējums endoprotezēšanai – viens miljons latu, kā arī finansējums rehabilitācijai, kā rezultātā veiktas 930 endoprotezēšanas operācijas un gaidīšanas rindas samazinātas vidēji par 50 %.

2012.gadā četrās Latvijas pilsētās (Gulbenē, Valkā, Līvānos un Aizputē) atvērti jauni steidzamās medicīniskās palīdzības punkti, kur nodrošināta medicīniskā personāla 24 stundu pieejamība, bet sešās slimnīcās atvērtas papildu aprūpes gultas, tādējādi atslogojot stacionāru darbu. 21 daudzprofilu neatliekamās medicīniskās palīdzības slimnīcā izveidojot observācijas nodaļas, panākta pacientu un finanšu plūsmas stabilizācija. Papildus valsts apmaksāto pakalpojumu klāstā iekļauta mājas aprūpe insulta pacientiem, ko var sniegt arī rehabilitologs vai fizikālās un rehabilitācijas medicīnas ārsts.

Izstrādāti arī jauni ģimenes ārstu darba kvalitātes novērtēšanas kritēriji, lai uzlabotu hronisko pacientu aprūpi un profilakses darbu. Tāpat izstrādāti un līgumos iekļauti veselības aprūpes kvalitātes izvērtējuma kritēriji stacionāriem.

No 2012.gada 1.februāra pacienti aptiekās kā kompensējamo saņem lētāko medikamentu.

### 6.3. Neatliekamās palīdzības dienesta darba uzlabošana

Piesaistot ERAF finansējumu 13,6 miljonu latu apmērā, uzsākta Neatliekamās medicīniskās palīdzības dienesta (NMPD) autobāzes atjaunošana. Plāns paredz 80 % dienesta autobāzes nomaiņu ar vismodernākajām, pilnībā aprīkotām automašīnām, kopumā iegādājoties aptuveni 195 jaunas transporta vienības. (Pārējie 20 % automašīnu ir jaunākas par pieciem gadiem un tiks nomainītas pakāpeniski.) Vienlaikus izveidots Baltijas valstīs labākais vienotais NMPD vadības centrs.

### 6.4. E-veselība

No 2013.gada 1.aprīļa tiks uzsākta e-veselības programma ģimenes ārstu informēšanai par pacientiem, kuriem sniegta neatliekamā medicīniskā palīdzība, kā arī pilotprojektā – darbnespējas lapu vienota izrakstīšanas kārtība.

### 6.5. Mātes un bērna veselības aprūpes uzlabošana

2012.gads tika pasludināts par Mātes un bērna veselības gadu, kura laikā īstenoti konkrēti pasākumi grūtnieču un jaundzimušo aprūpes uzlabošanā, neauglības ārstēšanā un starpnozaru sadarbībā reproduktīvās veselības jomā. Izstrādāts Mātes un bērna veselības uzlabošanas plāns 2012.–2014.gadam un uzsākta tā ieviešana, 2012.gadā papildus paredzot šim mērķim 1,1 miljonu latu, 2013.gadā – 2,8 miljonus latu.

Plāna ietvaros 2012.gadā uzsākta valsts apmaksāta diagnostika neauglības cēloņu noteikšanai un neauglības ārstēšana, tai skaitā mākslīgā apaugļošana sievietēm līdz 37 gadu vecumam. Lai uzlabotu grūtnieču aprūpi, paaugstināti apmaksas tarifi par vecmātes, ģimenes ārsta vai ginekologa veiktu grūtnieces aprūpi, kā arī radīta iespēja veikt valsts apmaksātu grūtnieču aprūpi arī tiem ginekologiem un vecmātēm, kuriem iepriekš nebija noslēgts līgums ar valsti.

Grūtniecēm un sievietēm pēcdzemdību periodā, kā arī bērniem līdz divu gadu vecumam nodrošināta daļēja izdevumu kompensācija par nepieciešamajām recepšu zālēm. Grūtniecēm pieejama arī izdevumu kompensācija 50 % apmērā gripas vakcīnas iegādei.

### 6.6. Veselības veicināšana

Skolās un profesionālās izglītības iestādēs organizēti izglītojoši pasākumi par veselīgu dzīvesveidu, uzturu, kaitīgo vielu ietekmi, seksuālo un reproduktīvo veselību u.c. tēmām.

Izstrādāts informatīvais ziņojums par veselības mācības priekšmeta iekļaušanu vispārējās un profesionālās izglītības programmās; tas patlaban tiek saskaņots ar citām nozaru ministrijām.

2012.gadā izstrādāts un MK apstiprināts Alkoholisko dzērienu patēriņa mazināšanas un alkoholisma ierobežošanas rīcības plāns 2012.–2014.gadam, kas primāri vērsts uz alkohola patēriņa mazināšanu, īpaši jauniešu vidū, nelikumīgas alkoholisko dzērienu aprites apkarošanu, alkoholisko dzērienu reklāmas un pieejamības ierobežošanu, kā arī alkohola profilaksi un alkohola atkarības slimnieku ārstēšanu.

Savukārt sabiedrības informēšanas nolūkā īstenoti pasākumi nepamatotu neatliekamās palīdzības izsaukumu samazināšanai, valsts apmaksātā vēža skrīninga popularizēšanai, bērnu traumatisma un zīdaiņu pēkšņās nāves sindroma mazināšanai u.c. pasākumi, kā rezultātā NMPD sekundāro izsaukumu skaits samazinājies par 6,7 %.

### 6.7. Partnerības līgumi

2012.gadā parakstīts Latvijas, Igaunijas un Lietuvas partnerības līgums par vienotiem zāļu un medicīnas ierīču iepirkumiem. Veicot kopīgus zāļu iepirkumus, palielinātos iepirkumu apjoms, kas vienlaikus radītu lielāku konkurenci potenciālo piegādātāju vidū un gala rezultātā būtu iespējams iepirkumu veikt par zemāku cenu. Interesi par sadarbības iespējām ir izrādījušas arī Dānija un Norvēģija.

## 7. Sporta politikas īstenošana

Pieņemti noteikumi par kārtību, kādā piešķiramas naudas balvas par izciliem sasniegumiem sportā, un naudas balvas apmēru, kas vienādo naudas balvas olimpiešiem un paraolimpiešiem par izciliem sasniegumiem sportā.

Lai noteiktu skaidrus valsts sporta budžeta un valsts kapitālsabiedrību ziedojumu sadales kritērijus Latvijā atzīto komandu sporta spēļu sporta federācijām, ir apstiprināti kritēriji komandu sporta spēļu sporta federācijām paredzētā valsts finansējuma sadalei, lai nodrošinātu šo valsts izlases komandu sagatavošanos un piedalīšanos Eiropas un pasaules čempionātu un olimpisko spēļu atlases turnīros un finālsacensībās.

IZM sadarbībā ar biedrību "Latvijas Sporta federāciju padome" ir izstrādājusi jaunu pieeju un kritērijus sporta federācijās nodarbināto sporta speciālistu darba samaksai 2013.gadā.

Izstrādāta Murjāņu sporta ģimnāzijas attīstības koncepcija, kurā noteikti neatliekami veicamie darbi un tam nepieciešamais finansējums, un priekšlikumi par Murjāņu sporta ģimnāzijas turpmākās attīstības iespējām, paredzot atbalstīt pirmo Murjāņu sporta ģimnāzijas attīstības modeli (t.i., rekonstrukciju), saskaņā ar kuru uzsākta Murjāņu sporta ģimnāzijas rekonstrukcijas un renovācijas projekta īstenošana, 2013.–2015.gadā šim mērķim paredzot 6,6 miljonus latu.

Atbalstīta bobsleja un kamaniņu trases "Sigulda" rekonstrukcijas projekta īstenošana, 2013.–2014.gadā šim mērķim paredzot 1,3 miljonus latu.

2012.gadā ir uzsākta Latvijas sporta infrastruktūras nodrošinājuma analīze un sporta bāzu reģistra aktualizēšana.

Veikti pētījumi par iedzīvotāju sportošanas paradumiem dažādās vecuma grupās un par studentu un jauniešu sportošanas paradumiem, lai sekmētu kvalitatīvākas un uz konkrētiem faktiem balstītas sporta politikas izstrādi un pētījumā iegūtos rezultātus un izdarītos secinājumus varētu integrēt Sporta politikas pamatnostādņu 2013.–2020.gadam projektā.

Tiks izstrādāti priekšlikumi Daugavas stadiona turpmākai attīstībai, kā arī nodrošināta Murjāņu sporta ģimnāzijas rekonstrukcijas un renovācijas projekta īstenošanas uzraudzība.

## 8. Jaunatnes politikas īstenošana

Lai nodrošinātu kvalitāti darbā ar jaunatni, 2012.gadā IZM organizēja apmācības pašvaldību jaunatnes lietu speciālistiem un pieredzes apmaiņas seminārus jauniešu centru vadītājiem un darbiniekiem.

Sniegts finansiālais atbalsts 21 jauniešu centram materiāltehniskās bāzes un darbības nodrošināšanai, kā arī informācijas punktu izveidei. Vienlaikus sniegts finansiālais atbalsts 10 pašvaldībām resursu punktu izveidei, lai jauniešiem būtu pieejams aktīvās atpūtas inventārs.

 Izveidota darba grupa "Jaunatnes organizāciju kapacitātes stiprināšanas un attīstības veicināšana", lai izstrādātu rekomendācijas jaunatnes organizāciju darbības uzlabošanai un efektivizēšanai Latvijā.

 Lai pilnveidotu jaunatnes politiku Latvijā, kā arī nodrošinot Latvijas pārstāvniecību starptautiskajā jaunatnes politikā, noslēgts sadarbības protokols ar Beļģiju (Flandriju) jaunatnes politikas nozarē 2012.–2014.gadam, kā arī paredzēta daudzpusēju aktivitāšu īstenošana ar Lietuvu un Igauniju.

Īstenots projekts "Integrācijas veicināšanas atbalsta sistēmas izveide trešo valstu valstspiederīgajiem jauniešiem", lai sekmētu trešo valstu valstspiederīgo jauniešu adaptācijas un integrācijas procesu latviskā kultūrtelpā, izmantojot neformālās izglītības metodes.

Plānota Jaunatnes politikas rīcības plāna 2014.–2016.gadam izstrāde, Jaunatnes politikas pamatnostādņu 2009.–2018.gadam vidusposma izvērtējums un pētījuma veikšana par sasniegtajiem rādītājiem, kā arī jaunatnes darbinieka profesijas standarta izstrāde, tā virzīšana apstiprināšanai un iekļaušanai Profesiju klasifikatorā un darbā ar jaunatni iesaistīto personu profesionālās pilnveides iespēju nodrošināšana.

# II. Inovatīva un efektīva ekonomika

## 1. Makroekonomiskā situācija (galvenie rādītāji un prognozes)

### 1.1. IKP un ekonomikas attīstības tendences

2012.gada pirmajos trijos ceturkšņos Latvijas ekonomika bija visstraujāk augošā ekonomika ES. Salīdzinot ar 2011.gada attiecīgo periodu, 2012.gada pirmajos trijos ceturkšņos IKP palielinājās par 5,6 %. Laikā, kad eirozonas un ES izaugsmes prognozes 2012.gadam tika vairākkārt pārskatītas un pazeminātas, Latvijas izaugsmes prognozes tieši pretēji – palielinātas, un jau 2013.gadā IKP faktiskajās cenās sasniegs pirmskrīzes līmeni.

*1. attēls.* **IKP pieaugums pa ceturkšņiem**



*Avots: CSP; FM aprēķini*

Izaugsmi 2012.gada pirmajos trijos ceturkšņos nodrošināja gan ārējais, gan iekšējais pieprasījums. Lielāko ieguldījumu izaugsmē devusi tirdzniecība, apstrādes rūpniecība, būvniecība un transports, kas kopā veidoja vairāk nekā divas trešdaļas no IKP pieauguma šajā periodā. 2012.gada pirmajos trijos ceturkšņos lielākie pieauguma tempi bija vērojami tieši būvniecībā un apstrādes rūpniecībā, kas salīdzinājumā ar iepriekšējā gada attiecīgo periodu pieauga par attiecīgi 16,3 % un 10,5 %. Ražošanas apjomi palielinājās gandrīz visās apstrādes rūpniecības nozarēs, īpaši kokapstrādē, metālapstrādē, elektronisko ierīču, mašīnu un iekārtu ražošanā. Šajā pašā laika periodā tirdzniecības un transporta nozaru izlaide palielinājās par attiecīgi 7,1 % un 4,9 %, savukārt no pārējām nozarēm vērā ņemami pieaugumi bija vērojami informāciju un komunikāciju pakalpojumos – 8,8 %, kā arī izmitināšanā un ēdināšanā – 10 %. Kopējos izaugsmes tempus mazināja sabiedriskā sektora nozares, kas skaidrojams ar budžeta izdevumu ierobežošanu un budžeta deficīta mazināšanu. Valsts pārvaldes un aizsardzības, kā arī veselības nozarēs bija vērojams kritums par attiecīgi 2,2 % un 3,2 %, savukārt izglītībā –neliels pieaugums 3,3 % apmērā.

Izlietojuma jomā lielākais pieaugums bija vērojams investīcijās, kas 2012.gada pirmajos trijos ceturkšņos salīdzinājumā ar iepriekšējā gada attiecīgo periodu pieauga par 16,2 %. Investīciju apjoma palielināšanos lielā mērā ietekmēja ieguldījumi tādās nozarēs kā enerģētika, kokapstrāde, metālizstrādājumu ražošana. Neraugoties uz būtisko pieaugumu, investīcijas joprojām ir salīdzinoši zemā līmenī. Arī turpmāk kopējo investīciju dinamiku ietekmēs komercbanku piesardzīgā kreditēšanas politika, bet privātā sektora investīcijas noteiks uzņēmēju nogaidošais noskaņojums attiecībā uz nākotnes perspektīvām.

Pēdējos gados par ekonomikas dzinējspēku ir kļuvis eksports. Preču un pakalpojumu eksporta apjomi pašlaik ir sasnieguši vēsturiski augstāko līmeni. 2011.gadā Latvijas preču un pakalpojumu eksports pieauga par 12,7  %, bet 2012.gada trijos ceturkšņos, neskatoties uz saspringto ekonomisko situāciju ES, eksporta apjomi pieauga par 7,3  %, salīdzinot ar iepriekšējā gada atbilstošo periodu. Šajā periodā importa apjoms palielinājies vien par 3,9 %. Tā rezultātā trešajā ceturksnī neto eksporta devums izaugsmē atkal kļuva pozitīvs. Eksporta turpmākās attīstības iespējas ietekmēs ne tikai ārējā pieprasījuma izmaiņas, bet arī Latvijas ražotāju konkurētspēja. Jāņem vērā, ka līdz šim Latvijas konkurētspējas uzlabošanos pamatā noteica darbaspēka izmaksu samazināšana, bet turpmāk izšķiroša loma būs spējai palielināt produktivitāti.

Pozitīvu devumu izaugsmē 2012.gada pirmajos trijos ceturkšņos deva arī privātais patēriņš, kas salīdzinājumā ar iepriekšējā gada attiecīgo periodu palielinājies par 5,9 %, tādējādi atspoguļojot uzlabojumus darba tirgū un algu pieaugumu.

Latvijas tautsaimniecības turpmākā attīstība joprojām būs cieši saistīta ar eksporta iespējām, tāpēc lielākais Latvijas izaugsmes risks saistīts ar globālās ekonomikas attīstību.

Balstoties uz IKP datiem par 2012.gada pirmajiem trim ceturkšņiem, FM ir aktualizējusi makroekonomiskās attīstības prognozes, palielinot iekšzemes kopprodukta izaugsmes prognozi 2012.gadam līdz 5 %, kā arī atjaunojot makroekonomiskās attīstības prognozes 2014.–2016.gadam. Atjaunotās IKP prognozes paredz nemainīgu 3,7 % izaugsmi 2013. gadā un 4 % izaugsmi nākamajos gados.

Lai gan 2012.gadā gaidāma būtiskāka izaugsme nekā tika prognozēts 2012.gada jūnijā, lielākie riski joprojām saistāmi ar ārējo vidi un situāciju eirozonā, kur gan vērojama situācijas stabilizācija, tomēr izaugsme ir kļuvusi negatīva un strauja situācijas uzlabošanās nav gaidāma. Atbilstoši aktuālākajām starptautisko institūciju prognozēm sagaidāms, ka ekonomikas izaugsme eirozonā būs negatīva ne tikai 2012.gadā, bet, iespējams, arī 2013.gadā. Līdz šim Latvijas ekonomika izrādījusies ļoti noturīga pret ārējās ekonomiskās vides pasliktināšanos, tomēr attiecībā uz izaugsmes pieaugumu 2013.gadā nepieciešams saglabāt piesardzību. Ekonomikas kritums eirozonā divu gadu garumā, visticamāk, 2012.gada nogalē un 2013.gadā kopumā nozīmēs ekonomikas pieauguma tempu bremzēšanos arī Latvijā. Tādēļ FM šobrīd saglabā nemainīgu IKP pieauguma prognozi 2013.gadam iepriekš prognozētajā 3,7 % līmenī.

1. *tabula.* **Makroekonomiskie rādītāji 2011. gadā un prognozes 2012.–2016.gadam**

|  |  |  |  |  |  |  |
| --- | --- | --- | --- | --- | --- | --- |
|   | 2011 | 2012 | 2013 | 2014 | 2015 | 2016 |
|   |  | Prognoze |
| **Iekšzemes kopprodukts (IKP), milj. latu** | **14275** | **15378** | **16269** | **17252** | **18303** | **19422** |
| pieaugums faktiskajās cenās, % | 11,7 | 7,7 | 5,8 | 6,0 | 6,1 | 6,1 |
| pieaugums salīdzināmās cenās, % | 5,5 | 5,0 | 3,7 | 4,0 | 4,0 | 4,0 |
| **IKP deflators (gads pret gadu), %** | **5,9** | **2,6** | **2,0** | **2,0** | **2,0** | **2,0** |
| **PCI (gads pret gadu), %** | **4,4** | **2,3** | **2,0** | **2,0** | **2,0** | **2,0** |
| **Tautsaimniecībā nodarbināto mēneša vidējā bruto darba samaksa, lati** | **464** | **481** | **498** | **518** | **541** | **566** |
| pieaugums faktiskajās cenās, % | 4,3 | 3,6 | 3,5 | 4,1 | 4,4 | 4,7 |
| pieaugums salīdzināmās cenās, % | -0,1 | 1,3 | 1,5 | 2,1 | 2,3 | 2,6 |
| **Nodarbinātība, tūkst. iedzīvotāju (atbilstoši darbaspēka apsekojumiem)** | **861,6** | **884,3** | **895,0** | **906,7** | **918,7** | **931,0** |
| pieaugums, % |  | 2,6 | 1,2 | 1,3 | 1,3 | 1,3 |
| **Bezdarba līmenis (gada vidējais), % no ekonomiski aktīvajiem iedzīvotājiem** | **16,2** | **15,1** | **13,4** | **11,9** | **10,5** | **8,5** |

Iepriekšējās makroekonomisko rādītāju prognozes tika izstrādātas 2012.gada jūnijā un bija pamatā likuma par valsts budžetu 2012.gadam grozījumu, kā arī likuma par valsts budžetu 2013.gadam sagatavošanai. Tās paredzēja IKP pieaugumu 4,0 % apmērā 2012.gadā, 3,7 % pieaugumu 2013.gadā, kā arī 4,0 % pieaugumu 2014. un 2015.gadā. Nākamā prognožu atjaunošana paredzēta 2013.gada februārī, un šīs prognozes tiks izmantotas Konverģences programmas sagatavošanai.

### 1.2. Patēriņa cenas

Inflācijas dinamika 2012.gadā bija ar ievērojamu samazināšanās tendenci – 2012.gada janvārī gada inflācija (mēnesis pret iepriekšējā gada atbilstošo mēnesi) bija 3,6 %, bet gads kopumā ir noslēdzies ar 1,6 % inflāciju, savukārt gada vidējā inflācija (12 mēneši pret iepriekšējiem 12 mēnešiem) 2012.gada janvārī bija 4,4 %, bet decembrī rādītājs samazinājās līdz 2,3 %. Gada laikā inflācijas prognoze netika koriģēta, un faktiskā inflācija atbilst oficiālajām prognozēm.

*2.attēls* **Patēriņa cenu izmaiņas**

|  |  |
| --- | --- |
| indekss, 2008. gada decembris = 100 | 12 mēnešu un gada vidējā inflācija |
|  |  |

*Avots: CSP, EM aprēķini*

Lielāko ietekmi uz patēriņa cenām ir radījusi importētā inflācija, kuru nosaka energoresursu cenu izmaiņas (gada laikā siltumenerģijas cenas ir kāpušas par 14,6 %, bet gāzes tarifi pieauguši par 12,0 %) un neapstrādātās pārtikas cenas (pieaugums par 6,7 %). Izmaiņu pamatā ir cenu svārstības pasaules izejvielu tirgos.

*3. attēls.* **Faktoru devums gada inflācijā pēc izcelsmes**[[3]](#footnote-3)



*Avots: CSP; FM aprēķini*

Jau no 2012.gada septembra Latvija izpilda Māstrihtas kritēriju inflācijai (gada vidējā inflācija), labvēlīgā cenu dinamika arī turpmāk nodrošinās šī kritērija izpildi. Salīdzinājumā ar 2012.gada vasaras prognozēm inflācijas prognoze palikusi nemainīga, un 2013.gadā gada vidējā inflācija tiek prognozēta 2,0 % apmērā.

Atbilstoši jaunākajiem FM aprēķiniem Māstrihtas inflācijas kritērijs 2013.gada martā būs 2,6 %, bet Latvijas gada vidējā inflācija tiek prognozēta 1,7 % – 1,8 % apmērā. Paredzams, ka kritēriju noteiks Grieķija (0,7 %), Zviedrija (1,0 %) un, iespējams, Īrija (1,7 %). Bet, tā kā prognozētā gada vidējā inflācija vairākās valstīs ir līdzīga Īrijas rādītājam, šobrīd precīzi noteikt trešo valsti nav iespējams. Pastāv varbūtība, ka trešā kritēriju nosakošā valsts varētu būt arī Latvija.

*4. attēls.* **Māstrihtas inflācijas kritērija dinamika un izpilde**



*Avots: CSP; Eurostat, FM aprēķini*

### 1.3. Nodarbinātības un bezdarba rādītāji

Pakāpeniska ekonomisko aktivitāšu palielināšanās pozitīvi ietekmē situāciju darba tirgū – pieaug nodarbinātība, mazinās krīzes izraisītais augstais bezdarbs. Tajā pašā laikā atsevišķas iedzīvotāju grupas, īpaši personas ar zemu izglītības līmeni un kvalifikāciju, gados vecāki cilvēki, kā arī jaunieši, situācijas uzlabošanos izjūt mazāk.

2011.gadā nodarbināto skaits pieauga par 2,5 %, salīdzinot ar 2010.gadu. 2012.gada pirmajos deviņos mēnešos, salīdzinot ar iepriekšējā gada attiecīgo periodu, nodarbināto iedzīvotāju skaits ir palielinājies par 2,7 %. Latvijas ekonomikai saglabājot straujus izaugsmes tempus, 2012.gada trešajā ceturksnī nodarbināto skaits sasniedza 905,1 tūkstoti iedzīvotāju, kas ir par 3,4 % vairāk nekā iepriekšējā gada attiecīgajā periodā. Savukārt darba meklētāju īpatsvars 2012.gada trešajā ceturksnī sarucis līdz 13,5 %, kas ir zemākais līmenis kopš 2008.gada beigām. Sagaidāms, ka vidējā termiņā būs vērojams mērens nodarbinātības pieaugums un izaugsme galvenokārt balstīsies uz produktivitātes pieaugumu, savukārt darba meklētāju īpatsvara samazināšanās tempu noteiks tautsaimniecības izaugsme un strukturālās izmaiņas.

*5. attēls.* **Bezdarba rādītāju izmaiņas no 2008. – 2012. gadam**



*Avots: CSP*

Arī reģistrētā bezdarba līmenis 2012.gadā turpināja samazināties un gada beigās bija noslīdējis līdz 10,5 % no ekonomiski aktīvajiem iedzīvotājiem. Tas ir par vienu procentpunktu mazāk nekā 2011.gada beigās, un reāli bezdarba līmeņa samazināšanās bijusi vēl straujāka, jo 2012.gada datos ņemti vērā pēdējās tautas skaitīšanas rezultāti, atbilstoši kuriem ekonomiski aktīvo iedzīvotāju skaits ir izrādījies mazāks, nekā tika uzskatīts iepriekš. Reģistrēto bezdarbnieku skaits gada laikā ir sarucis par 28 tūkstošiem jeb 22 %. Savukārt no jauna reģistrēto bezdarbnieku skaits 2012.gada decembrī bija par 2,4 tūkstošiem jeb 23,2 % mazāks nekā attiecīgajā mēnesī pirms gada. Augstākais reģistrētais bezdarba līmenis 2012.gada decembra beigās saglabājās Latgales reģionā (21,2 %), bet zemākais – Rīgā (6,8 %).

Pašreizējais bezdarba līmenis galvenokārt saistīts ar ciklisko bezdarbu, tomēr vērojamas arī strukturālā bezdarba pazīmes. Saglabājas risks, ka daļa no esošiem bezdarbniekiem ilgstoši nevarēs atrast darbu un strukturālās problēmas var kļūt izteiktākas, jo nozares, kas ātrāk atgūstas no krīzes nav tās pašas, kurās bija vakances pirms krīzes un kurās cilvēki zaudēja darbu krīzes laikā. Tautsaimniecībā notiek struktūras izmaiņas, un var veidoties neatbilstība starp darbaspēka piedāvājumu un pieprasījumu – darba meklētāju prasmes neatbilst tam, ko pieprasa uzņēmēji.

Krīzes laikā līdz ar kopējā bezdarba līmeņa pieaugumu palielinājās arī ilgstošo bezdarbnieku skaits (darba meklētāji, kas bez darba ir ilgāk par vienu gadu). Šobrīd vērojama tendence samazināties ilgstošo bezdarbnieku skaitam. Tomēr, pēc CSP datiem, 2012.gada 3.ceturksnī joprojām aptuveni puse (47,3 %) jeb 67,1 tūkst. no kopējā bezdarbnieku skaita bija bez darba ilgāk par gadu. Liels ilgstošais bezdarbs var radīt strukturālā bezdarba pieaugumu, proti, jo ilgāk šie cilvēki ir bez darba, jo lielāks risks zaudēt darba iemaņas un prasmes.

Paredzams, ka situācija darba tirgū turpinās uzlaboties arī turpmāk, tomēr galvenie riski ir saistīti ar globālās ekonomikas attīstības tendencēm, kas var ietekmēt situāciju darba tirgū Latvijā. Tuvākajos gados algu pieaugumu ierobežos joprojām salīdzinoši augstais bezdarbs, un vidējā termiņā algu pieaugumu noteiks produktivitātes pieaugums.

Vidējā mēneša darba alga 2012.gada pirmajos deviņos mēnešos salīdzinājumā ar iepriekšējā gada attiecīgo periodu palielinājās par 3,6 %. To noteica algas kāpums sabiedriskajā sektorā par 4,3 %. Šis pieaugums galvenokārt bija saistīts ar algu pieaugumu valsts un pašvaldību kapitālsabiedrībās, kur salīdzinājumā ar iepriekšējā gada attiecīgo periodu vidējā mēneša darba alga palielinājās par 6,7 %.

*6. attēls.* **Vidējā bruto darba samaksa pa ceturkšņiem, Ls**



*Avots: CSP*

Savukārt vispārējās valdības sektorā, kas ietver valsts un pašvaldību budžeta iestādes, algas gada laikā palielinājušās tikai par 2,2 %.

2013.gadā plānots atalgojuma pieaugums Sociālās aprūpes darbiniekiem par darbu, kas saistīts ar īpašu risku, tas kopā vidēji palielināsies par 36 % – 67 %. Piešķirtais papildu valsts budžeta finansējums 2013.gadam – 3 378 470 latu. Tiesu un prokuratūras darbiniekiemalga palielināsies vidēji par 40 latiem (bruto). Piešķirtais papildu finansējums 2013.gadam: augstākās tiesas darbiniekiem – 149 435 lati; prokuratūras darbiniekiem – 201 413 lati; TM tiesu darbiniekiem mēnešalgas palielināšanai un tiesu darbinieku veselības apdrošināšanai – 1 260 118 lati.

Lai nodrošinātu izglītības un zinātnes ministra parakstīto memorandu ar LIZDA par pedagogu atalgojumu reformas uzsākšanu, piešķirts finansējums zemākās mēneša darba algas likmes paaugstināšanai par 10 % no 2012.gada 1.septembra, tiek uzsākta diferencēta pedagogu atalgojuma ieviešana, sasaistot to ar pedagogu profesionālās darbības kvalitāti, nodrošinot piemaksu vidēji 10 % apmērā pedagogiem, kuri ieguvuši 4. un 5.kvalitātes pakāpi, kā arī tiks maksātas piemaksas 10 % apmērā no 2013.gada 1.septembra pedagogiem, kuri ieguvuši 3.kvalitātes pakāpi Piešķirts arī finansējums sakarā ar audzēkņu skaita palielināšanos mācību iestādēs, tiks nodrošināts vienāds atalgojums kultūrizglītības iestāžu pedagogiem salīdzinājumā ar vispārizglītojošajām skolām. Piešķirtais papildu finansējums 2013.gadam – 11 302 131 lata apmērā.

IeM sistēmas iestāžu amatpersonām ar speciālajām dienesta pakāpēm (policistiem, robežsargiem, ugunsdzēsējiem) un TM Ieslodzījuma vietu pārvaldes amatpersonām ar speciālajām dienesta pakāpēm atalgojums palielināsies vidēji par 30 latiem neto (ar 2013.gadu mēnešalgā tiek integrēta uzturdevas kompensācija). Piešķirtais papildu finansējums 2013.gadam – 19 295 571 Ls.

Tāpat ar 2012.gada 1.septembri tika atjaunots valsts budžeta finansējums pašvaldību tautas kolektīvu vadītāju darba samaksai. 2013.gadā tiek paredzēts finansējums pilnam gadam - 491 396 lati pašvaldību tautas mākslas kolektīvu vadītāju darba samaksai un valsts sociālās apdrošināšanas obligātajām iemaksām.

### 1.4. Ārējā tirdzniecība

Neskatoties uz negatīvo ārējo fonu, ko pamatā noteica eirozonas valstu izaugsmes tempu palēnināšanās, Latvijas ražotāju uzlabotās konkurētspējas un eksporta tirgu diversifikācijas rezultātā 2012. gadā eksporta apjomi turpināja palielināties un gada otrajā pusē sasniedza vēsturiski augstāko līmeni.

Kopumā 2012. gada janvārī - novembrī Latvijas ārējās tirdzniecības apgrozījums sasniedza 14323,4 milj. latu – par 14,1 % jeb 1772,4 milj. vairāk nekā 2011. gada attiecīgajā periodā. Izzūdot bāzes efektam, gada ārējās tirdzniecības gada pieauguma tempi gada pirmajā pusē samazinājās - 2011. gadā ārējās tirdzniecības apgrozījuma gada pieauguma temps bija 29,3 %, bet 2012. gada pirmajā pusē vairs tikai 13,5 %, tomēr augstāks eksporta sniegums septembrī – novembrī paaugstināja preču eksporta apjomu izaugsmes tempus. Kopumā preču eksporta apjoms faktiskajās cenās gada vienpadsmit mēnešos sasniedza 6337,2 milj. latu – par 15,4 % jeb 844,0 milj. latu vairāk nekā 2011. gada atbilstošajā periodā. Importa apjoms faktiskajās cenās veidoja 7985,6 milj. latu, salīdzinājumā ar 2011. gada atbilstošo periodu palielinoties par 928,5 milj. jeb 13,2 %. Ņemot vērā ekonomisko situāciju eirozonā, šāds sniegums vērtējams ļoti pozitīvi.

*7. attēls* **Preču eksports un imports pa mēnešiem, faktiskajās cenās, milj. latu**



*Avots: CSP*

2012.gada vienpadsmit mēnešos kopumā ir mainījušies eksporta pieaugumu veidojošās nozares. Mazinājies ir koksnes un tās izstrādājumu devums pieaugumā, turpretim aizvien lielāku nozīmi iegūst lauksaimniecības un pārtikas produktu eksports, kā arī vairākas salīdzinoši mazas nozares. 2012.gada vienpadsmit mēnešos eksporta apjomi faktiskajās cenās salīdzinājumā ar iepriekšējā gada atbilstošo periodu ir pieauguši teju visās nozarēs.

*2.tabula* **Latvijas preču eksports pa galvenajām preču grupām,**

*%, faktiskajās FOB cenās*

|  |  |  |
| --- | --- | --- |
|  | **2011** | **2012. gada janvāris-novembris** |
|  | struktūra | pieaugums pret iepriekšējo gadu | pieaugums pret iepriekšējā gada attiecīgo periodu | ieguldījums apjomu izmaiņās |
| **Kopā** tai skaitā: | **100** | **27,8** | **15,4** | **15,4** |
| lauksaimniecības un pārtikas produkti | 16,4 | 17,0 | 40,3 | 6,5 |
| koksne un tās izstrādājumi | 16,8 | 13,5 | 4,7 | 0,8 |
| metāli un to izstrādājumi | 14,5 | 33,5 | 12,3 | 1,8 |
| mašīnbūves produkcija | 12,7 | 25,3 | 23,7 | 3,0 |
| ķīmiskās rūpniecības, tās saskarnozaru produkcija un plastmasas | 10,5 | 25,3 | 2,5 | 0,3 |
| minerālie produkti | 9,1 | 93,8 | 17,7 | 1,6 |
| transporta līdzekļi | 6,7 | 41,9 | -8,8 | -0,6 |
| vieglās rūpniecības preces | 4,7 | 19,4 | 15,9 | 0,7 |
| pārējās preces | 8,6 | 27,7 | 14,3 | 1,2 |

*Avots: CSP, EM*

Eksporta attīstību 2012.gada vienpadsmit mēnešos lielākoties ietekmēja lauksaimniecības un pārtikas produktu eksporta apjomu pieaugums. Šī preču grupa nodrošināja vairāk nekā 40% no visa eksporta pieauguma. Daļēji nominālā eksporta pieaugumu veicināja Latvijas eksportētājiem labvēlīgā pārtikas cenu dinamika, savukārt, sākot ar septembri, nozares eksporta apjomu pieaugumu noteica labā graudaugu raža. Kopumā 2012.gada septembrī – novembrī graudaugu eksporta apjoms bija 3,7 reizes lielāks nekā 2011.gadā. Tāpat strauji turpināja pieaugt minerālproduktu eksports (+17,7 %), kas galvenokārt saistīts ar preču uzglabāšanu tālākai izvešanai, tādējādi lielāko pienesumu dodot transporta un uzglabāšanas pakalpojumu eksportā. Ievērojami palielinājies arī mehānismu un ierīču eksports, kuru eksporta vērtība faktiskajās cenās palielinājusies par 23,7 %. Lai arī metāla un tā izstrādājumu eksporta apjomi atsevišķu mēnešu ietvaros ir ļoti svārstīgi un 2012.gada nogalē nozares eksporta gada pieauguma tempi uzrādīja lejupvērstu tendenci, liecinot par ārējā pieprasījuma mazināšanos Eiropas valstu rūpniecības un būvniecības vājā snieguma ietekmē, kopumā gada vienpadsmit mēnešos metāla un tā izstrādājumu eksports uzrāda stabilu 12,3 % pieaugumu. Līdzīga situācija novērojama koksnes un tās izstrādājumu nozarē, kuras eksporta pieaugums gada griezumā 2012.gada vienpadsmit mēnešos saglabājas vairs tikai 4,7 %.

*8. attēls.***Eksporta apjomu izmaiņas nozaru griezumā, milj. latu**

*salīdzinājumā ar iepriekšējā gada atbilstošo periodu*

*Avots: CSP, FM aprēķini*

Pozitīvi vērtējama 2012.gadā koksnes un tās izstrādājumu nozarē vērojamā tendence palielināties augstākas pievienotās vērtības izstrādājumu īpatsvaram eksportā. To noteicis gan resursu pieejamības problēmu saasinājums iekšzemē, gan iepriekš kokrūpniecībā veiktās investīcijas. Jāatzīmē, ka pieaugošais kokmateriālu imports liecina, ka trūkstošais izejmateriālu daudzums tiek kompensēts ar ievestiem izejmateriāliem.

Savukārt preču importa apjomi faktiskajās cenās 2012.gada vienpadsmit mēnešos palielinājās par 14,1 %, salīdzinot ar atbilstošo periodu 2011.gadā. Lai arī salīdzinoši straujo importa pieaugumu pamatā noteica kapitāla un starppatēriņa preču imports, vienlaikus no eksporta gūtie ienākumi ir sekmējuši sabalansēta iekšējā patēriņa pieauguma atjaunošanos, kas savukārt ir veicinājis straujāku importa apjomu pieaugumu.

Lai arī gada pirmajā pusē preču imports pieauga straujāk nekā eksports, tomēr, sākot ar trešo ceturksni, tirdzniecības negatīvais saldo salīdzinājumā ar attiecīgo periodu 2011.gadā pieauga lēnāk. Kopumā 2012.gada vienpadsmit mēnešos ārējās tirdzniecības negatīvais saldo bija 1647,8 milj. latu jeb 11,5 % no ārējās tirdzniecības apgrozījuma, tomēr tas joprojām ir ievērojami mazāks nekā 2007.–2008.gadā, kad tas veidoja vairāk nekā 25 % no ārējās tirdzniecības apjoma.

Vērtējot eksporta tirgu struktūras izmaiņas, jāatzīmē, ka pieprasījuma samazinājums ES valstīs daļēji ir ticis kompensēts ar jaunu tirgu apgūšanu. Ja 2012.gada vienpadsmit mēnešos eksporta apjomi uz NVS un pārējām valstīm pieauga attiecīgi par 22,1 % un 31,1 %, tad eksporta pieaugums uz ES valstīm ir bijis 10,9 %, tādējādi nodrošinot ievērojamu eksporta pieaugumu tempu ārēji sarežģītos apstākļos. Lielāko ieguldījumu eksporta pieaugumā gan uz ES valstīm (vairāk nekā 40 %), gan NVS valstīm (50 %) sastādīja lauksaimniecības un pārtikas produktu eksporta grupas izaugsme. 2012.gada janvārī-novembrī, salīdzinot ar 2011.gada 11 mēnešiem, eksporta apjomi uz Igauniju un Lietuvu pieauga attiecīgi par 9 % un 3 %. Galvenās eksporta preces uz Igauniju un Lietuvu ir lauksaimniecības un pārtikas preces, kā arī mašīnbūves produkcija.

Neskatoties uz ievērojamo eksporta tirgu diversifikāciju, Eiropas valstis joprojām ir galvenais Latvijas eksporta noieta tirgus, veidojot 70 % no visa Latvijas eksporta, tādēļ Latvijas eksporta dinamika būs atkarīga no pārējo Eiropas valstu izaugsmes. Paredzams, ka 2013.gadā eksporta apjomi turpinās palielināties, tomēr pieauguma tempi būs ievērojami zemāki nekā 2012.gadā. Straujš pieaugumu tempu samazinājums prognozējams 2013.gada nogalē, kad zemākus eksporta pieauguma tempus noteiks 2012.gada otrās puses augstā bāze. Eksporta dinamika joprojām būs atkarīga no norisēm eirozonā un to ietekmes uz Latvijas tirdzniecības partnervalstu izaugsmi.

### 1.5. Finanšu tirgus

2012.gada decembrī Latvija pirms termiņa pilnībā atmaksāja starptautiskās aizņēmuma programmas ietvaros saņemto aizņēmumu no SVF.

2012.gada 14.februārī Latvija sekmīgi emitēja piecu gadu obligācijas viena miljarda ASV dolāru apmērā ar fiksēto procentu (kupona) likmi 5,25 % gadā (ienesīgums 5,375 %), sasniedzot plašu investoru loku. Savukārt 2012.gada 5.decembrī Latvija sekmīgi emitēja septiņu gadu obligācijas 1,25 miljardu ASV dolāru apmērā ar fiksēto procentu (kupona) likmi 2,750 % gadā (ienesīgums 2,889 %), kas ir vēsturiski zemākā vērtspapīru procentu likme kopš Latvija veic publiskus aizņēmumus starptautiskajos finanšu tirgos. Līdz ar to Valsts kase, pirms termiņa atmaksājot SVF aizdevumu, dārgu īstermiņa aizdevumu pārfinansēja ar lētu ilgtermiņa aizņēmumu.

2012.gada pirmajā pusgadā starptautiskās reitingu aģentūras *Rating and Investment Information, Inc.* un *Standart&Poor’s* Latvijai paaugstināja kredītreitingu par vienu pakāpi no BB+ uz BBB- ar stabilu nākotnes vērtējumu. Līdz ar šo starptautisko reitingu aģentūru lēmumiem pēc vairāk nekā triju gadu pārtraukuma visas reitingu aģentūras Latviju atkal ievietoja investīciju kategorijas kredītreitinga līmenī. 2012.gada otrajā pusgadā starptautiskās reitingu aģentūras *Fitch Ratings* un *Standart&Poor’s* paaugstināja Latvijas kredītreitingu par vēl vienu pakāpi no BBB- uz BBB un abas aģentūras noteica pozitīvus nākotnes vērtējumus. Šie reitinga paaugstinājumi irnozīmīgs Latvijas tautsaimniecības attīstības novērtējums par konsekventas politikas īstenošanu, sakārtojot savas publiskās finanses, samazinot pārmērīgo budžeta deficītu, nodrošinot stabilu un prognozējamu nodokļu sistēmu, kā arī būtisks signāls ārvalstu investoriem.

MK konceptuāli atbalstījis jauna valsts iekšējā aizņēmuma instrumenta – Latvijas valsts krājobligāciju – ieviešanu 2013.gadā.

#### 1.5.1. Vienota attīstības finanšu institūcija

 MK izskatīts ziņojums par vienotas attīstības finanšu institūcijas izveidi un valsts atbalsta programmām, kas tiek īstenotas finanšu instrumentu veidā. Vienotais AFI  institucionālais un saturiskais modelis piedāvā risinājumu un rekomendē valsts atbalsta programmas ieviest, izmantojot galvenokārt netiešo finansēšanas mehānismu, tomēr vienlaikus saglabājot vienotās AFI tiešās finansēšanas funkcionalitāti lietderīgā apmērā, ja ar netiešo finansēšanu nav iespējams sasniegt nepieciešamo mērķi. AFI modelis iesaka, īstenojot valsts atbalsta programmas, maksimāli veicināt sadarbību ar privātajiem finanšu starpniekiem, tādējādi uzlabojot finanšu tirgus daudzveidību, kā arī citus AFI darbības priekšnoteikumus. Būtisks priekšnosacījums vienotas AFI izveides plāna izstrādāšanai ir arī sekmīga Hipotēku bankas pārveide, tai skaitā Hipotēku bankas komercdaļas atsavināšana. Tiek plānots, ka komercdaļas aktīvu atsavināšanas process pilnībā tiks noslēgts  2013. gada pirmajā pusē.

Pēc juridisko aspektu izvērtējuma tiks sagatavots detalizēts vienotas AFI izveides plāns, lai nodrošinātu vienotas AFI izveidi līdz 2013.gada beigām. Līdz vienotas AFI izveidei esošās valsts atbalsta programmas, kas tiek īstenotas finanšu instrumentu veidā, tiks apkalpotas ierastajā kārtībā.

#### 1.5.2. Finanšu sektora attīstības politikas izstrāde

 Finanšu krīzei ir bijusi paliekoša ietekme gan uz valsts, gan privāto tirgus dalībnieku finanšu situāciju, iespaidojot ieguldītāju un aizdevēju uzticību un finanšu sektora efektivitāti ekonomikas stimulēšanā. Kaut arī krīze Latvijā ir pārvarēta, par ko liecina 2012.gada beigās sekmīgi noslēgtā SVF-EK aizdevumu programma, fiskālās situācijas saasināšanās atsevišķās eirozonas valstīs pārauga visaptverošā valsts parāda krīzē ar nopietniem sistēmiskiem draudiem ES finanšu stabilitātei un izaugsmei Eiropā arī ārpus eirozonas. Saasinoties šiem ārējiem riskiem, Latvijas uzņēmumu kreditēšanas atveseļošanās vājinājās. Vispārējā uzticības krīze Eiropā 2012.gadā paralizēja finanšu tirgus dalībnieku aktivitāti, nelabvēlīgi ietekmējot pašu kredītiestāžu finansējuma pieejamību un cenu. Kaut arī starptautisko finanšu tirgu aktivitātes krituma negatīvo ietekmi mazināja tas, ka Latvijas kredītiestādēm ir niecīgi ieguldījumi eirozonas valstu riskantajos parāda vērstpapīros, Latvijas kredītiestādes ir atmaksājušas visus sindicētos kredītus un Latvijas kredītiestāžu lielākās mātesbankas atšķirībā no daudzu citu Eiropas valstu kredītiestādēm neizjūt nopietnas finansējuma grūtības, banku sektorā kopumā kreditēšanas standartu līmenis joprojām saglabājās augsts, riska apetīte zema un finansējuma pieejamība uzņēmumiem bija ierobežota.

 Lai pētītu alternatīvas finansējuma iespējas ilgtspējīgai Latvijas uzņēmumu attīstībai, t.sk. kapitāla tirgū, starpinstitūciju darba grupa ar pārstāvjiem no finanšu nozares apzināja nozares attīstības šķēršļus un vienojās par galvenajiem politikas rīcības virzieniem un uzdevumiem, kas varētu sniegt atbalstu gan nozares pašregulācijas centieniem sava piedāvājuma kvalitātes un apjoma uzlabošanā, gan mazinātu būtiskākos šķēršļus – tiesiskos, informatīvos vai motivācijas, ar kuriem saskaras kredītsniedzēji un potenciālie ieguldītāji attiecībās ar uzņēmumiem un mājsaimniecībām.

### 1.6. Nodokļu politika

#### 1.6.1. Pievienotās vērtības nodoklis

Ar 2012.gada 1.jūliju, lai tuvinātu PVN likmes kaimiņvalstīs piemērotajām likmēm, kas sekmētu Latvijas reģionālo konkurētspēju un mazinātu pasaules cenu kāpuma izraisīto inflācijas spiedienu uz iedzīvotājiem, tika veikti grozījumi likumā "Par pievienotās vērtības nodokli", samazinot  PVN standartlikmi no 22 procentiem uz 21 procentu.

Lai īstenotu skaidru un saprotamu nodokļu politiku un veidotu precīzu nodokļu normatīvo bāzi, nepieļaujot dažādas normatīvo aktu traktēšanas iespējas, jaunā redakcijā tika izstrādāts Pievienotās vērtības nodokļa likums, kurā redakcionāli uzlabotas un pilnveidotas likuma "Par pievienotās vērtības nodokli" normas, sakārtota tā struktūra un precizēta lietotā terminoloģija. Pievienotās vērtības nodokļa likumā ir iekļautas arī jaunas normas, piemēram, ieviesta izvēles norma piemērot PVN lietota nekustamā īpašuma piegādes darījumos, paredzēta īpaša reģistrācija VID PVN maksātāju reģistrā uz noteiktu laika periodu, kā arī tiesības pircējam vai pakalpojuma saņēmējam pašam sev izrakstīt PVN rēķinu, reģistrēta nodokļa maksātāja tiesības atmaksāt PVN trešās valsts vai trešās teritorijas fiziskai personai, kas nav PVN maksātājs ES teritorijā, par Latvijā iegādātajām precēm, ja ir piešķirta VID atļauja.

Lai uzlabotu Latvijas pozīcijas *Doing Business,* ir jāsamazina laiks uzņēmējdarbības uzsākšanai. Tādējādi Pievienotās vērtības nodokļa likumā ir ietverts regulējums, kas saīsina uzņēmuma reģistrēšanas laiku VID PVN maksātāju reģistrā no 10 dienām uz 5 dienām gadījumos, kad komersants neatbilst nevienai no reģistrēšanas riska pazīmēm.

#### 1.6.2. Uzņēmumu ienākuma nodoklis

Izstrādāti grozījumi likumā "Par uzņēmumu ienākuma nodokli", kas paredz saglabāt neitrālu uzņēmumu ienākuma nodokļa režīmu attiecībā uz ES vai EEZ publiskās apgrozības vērtspapīru atsavināšanu, nosaka, ka nodokļu parāds un attiecīgās sekas ir tikai tad, ja kopējais nodokļu parāds (arī nekustamā īpašuma nodokļa) pārsniedz 100 latu kā arī paredz, ka par kredītiestādes parādu nodokļu maksātājs var samazināt ar uzņēmumu ienākuma nodokli apliekamo ienākumu jau brīdī, kad tiesa ir pieņēmusi lēmumu par kredītiestādes bankrota procedūras uzsākšanu. Izstrādātie grozījumi arī paredz likumu papildināt ar prioritārajām ražošanas nozarēm, kurās atbalstāmo investīciju projektu ietvaros veiktajām investīcijām tiek piemērota uzņēmumu ienākuma nodokļa atlaide.

#### 1.6.3. Iedzīvotāju ienākuma nodoklis

Izmaiņas likumā "Par iedzīvotāju ienākuma nodokli" paredz, ka trīs gadu laikā iedzīvotāju ienākumu nodokļa likme tiks samazināta par pieciem procentpunktiem – no pašreizējiem 25 % līdz 20 %. No 2013. gada 1.janvāra iedzīvotāju ienākumu nodokļa likme ir 24 %, 2014. gadā – 22 %, bet no 2015. gada – 20 %.

Papildu grozījumi likumā "Par iedzīvotāju ienākuma nodokli" paredz tiesisko regulējumu attiecībā uz akciju pirkuma tiesību īstenošanas ienākumu aplikšanu ar nodokli, nodokļu pretizvairīšanās normas attiecībā uz tāda ienākuma aplikšanu ar nodokli, kas maksātājam pienākas no tā līdzdalības zemu nodokļu un beznodokļu valstu vai teritoriju kapitālsabiedrībās, trastos vai citos juridiskos veidojumos, kā arī uz izsniegtajiem skaidrās vai bezskaidrās naudas avansiem darbiniekam, valdes loceklim, padomes loceklim, īpašniekam, dalībniekam vai biedram, par kuriem ilgstoši netiek veikti norēķini un avansa summas turpina pieaugt, izņemot gadījumu, ja kopējo izsniegto skaidrās vai bezskaidrās naudas avansu atlikusī summa, kura ir avansa saņēmēja rīcībā, nepārsniegs valstī noteikto minimālo mēneša darba algas apmēru, atbrīvot no iedzīvotāju ienākuma nodokļa maksājumus, kas 2013.gadā saņemti valsts atbalsta vai ES atbalsta lauksaimniecībai un lauku attīstībai ietvaros.

Ar 2013.gada 1.jūliju noteikumi par mēneša neapliekamā minimuma un nodokļa atvieglojuma apmēru iedzīvotāju ienākuma nodokļa aprēķināšanai paredz paaugstināt iedzīvotāju ienākuma nodokļa atvieglojuma apmēru par apgādībā esošu personu līdz 80 latiem.

#### 1.6.4. Mikrouzņēmumu nodoklis

Likumprojekts "Grozījumi Mikrouzņēmumu nodokļa likumā" paredz tiesisko regulējumu attiecībā uz mikrouzņēmumu nodokļa maksātāja (darba devēja) pienākumu savlaicīgi rakstveidā informēt darbiniekus par nodokļu maksāšanas režīma maiņu un atbildību par to, ka darba devējs ir pārkāpis minēto normu un nav brīdinājis darbiniekus, kā arī pretizvairīšanās normu gadījumos, kad tiek precizēta vai iesniegta ar nokavējumu mikrouzņēmumu nodokļa deklarācija par kādu no iepriekšējiem taksācijas periodiem un tiek konstatēts, ka mikrouzņēmumu nodokļa maksātājs nepamatoti ir saglabājis atvieglotu nodokļu maksāšanas režīmu, kā arī tiesisko regulējumu attiecībā uz mikrouzņēmuma darbiniekam izmaksājamo summu par ikgadējo apmaksāto atvaļinājuma laiku, kas aprēķināta atbilstoši Darba likuma normām.

#### 1.6.5. Uzņēmumu vieglo transportlīdzekļu nodoklis

Ar 2013.gada 1.janvāri stājās spēkā tiesību normas, kas paplašina uzņēmumu vieglo transportlīdzekļu nodokļa maksātāju loku, nosakot, ka nodoklis par īpašumā vai turējumā esošu vieglo transportlīdzekli ir jāmaksā ne tikai komersantiem, bet arī ārvalsts komersantu filiālēm un zemnieku saimniecībām. Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likums ir papildināts arī ar vairākiem atbrīvojumiem no uzņēmumu vieglo transportlīdzekļu nodokļa maksāšanas.

#### 1.6.6. Sadarbība starp nodokļu maksātāju un nodokļu administrāciju

Sākot ar 2012.gada 1.jūliju, ir uzsākta Padziļinātās sadarbības programma, kuras mērķis ir veicināt ciešāku un efektīvāku sadarbību starp nodokļu maksātāju un nodokļu administrāciju, mazinot administratīvo slogu un piedāvājot nodokļu maksātājiem dažādus papildu ieguvumus. Līdz 2012.gada 31.decembrim dalībai programmā bija pieteikušies 77 nodokļu maksātāji, no tiem dalībai programmā iekļauti 36 nodokļu maksātāji.

Ar 2013.gadu likumā "Par nodokļiem un nodevām" precīzi tiek noteikts, kādu informāciju un kādos gadījumos ir pienākums sniegt nodokļu maksātājam pēc nodokļu administrācijas pieprasījuma, lai apliecinātu darījuma cenas atbilstību tirgus cenai (vērtībai), kā arī ir noteiktas tiesības noslēgt iepriekšēju vienošanos par darījuma vai darījumu veida tirgus cenas (vērtības) noteikšanu, proti, šādu vienošanos ir tiesīgs noslēgt nodokļu maksātājs, lai vienotos ar nodokļu administrāciju par cenu, kāda tiks piemērota šā nodokļu maksātāja darījumos ar saistītu ārvalstu uzņēmumu.

2012.gada nogalē atbalstīti grozījumi likumā "Par nodokļiem un nodevām", paredzot nodrošināt nodokļu parādnieku datubāzes un saimnieciskās darbības veicēju datubāzes publisku pieejamību. Datubāzes publiski būs pieejamas ar 2013.gada 1.aprīli.

#### 1.6.7. Nodokļu atbalsta pasākums

Lai atvieglotu nodokļu maksātājiem ekonomiskās krīzes rezultātā radušos nodokļu parāda slogu, saskaņā ar Nodokļu atbalsta pasākuma likumu nodokļu maksātājiem – fiziskajām un juridiskajām personām, kurām pēc stāvokļa 2011.gada 1.septembrī izveidojies nodokļu parāds, kas nav samaksāts līdz 2012.gada 1.oktobrim, sākot ar 2012.gada 1.oktobri, ir iespēja pieteikties nodokļu atbalsta pasākumam. Tas paredz nokavējuma naudas un 90 % soda naudas dzēšanu ar nosacījumu, ka nodokļu maksātājs līdz noteiktam datumam samaksā nodokļu pamatparādu un ar to saistīto soda naudu 10 % apmērā. Līdz 2012.gada 31.decembrim saņemti 2 774 iesniegumi par piedalīšanos nodokļu atbalsta pasākumam, no tiem pieņemti 1 738 lēmumi par nodokļu atbalsta pasākuma piemērošanu par kopējo parādu summu 10 133 069,98 lati.

### 1.7. Ēnu ekonomikas apkarošana

Ēnu ekonomikas apkarošana joprojām ir viena no galvenajām prioritātēm, ņemot vērā to, ka ēnu ekonomika tieši ietekmē valsts budžeta ieņēmumus, kā arī rada nevienlīdzīgu konkurenci uzņēmēju starpā. Aizvadītajā gadā atbildīgās iestādes, izvērtējot prioritārās jomas, savas kompetences ietvaros un cieši sadarbojoties ar pārējām iestādēm, turpināja darbu pie pasākumiem, kas mazinātu ēnu ekonomiku valsts mērogā.

2012.gadā VID administrētie budžeta ieņēmumi bija 4 550,27 milj. latu, pārsniedzot plānotos ieņēmumus par 2,3 % jeb 102,37 milj. latu un pārsniedzot 2011.gada ieņēmumus par 12,1 % jeb 490,49 milj. latu. Saskaņā ar 2012.gada 13.septembra grozījumiem likumā "Par valsts budžetu 2012.gadam" VID administrēto valsts budžeta ieņēmumu plāns tika palielināts par 215,10 milj. latu jeb 5,1 %.

Lai novērstu nodokļu ieņēmumu zudumus saistībā ar nepamatoti pieprasītām nodokļu pārmaksu atmaksām, tiek veikti datu ticamības novērtējumi. Rezultātā 2012.gadā atteiktas nepamatoti pieprasītās nodokļu pārmaksas atmaksas 16,02 milj. latu apmērā.

Īstenojot nereģistrētās uzņēmējdarbības un aplokšņu algu apkarošanas pasākumus preventīvā un uzraudzības darba rezultātā nodokļu ieņēmumi (iedzīvotāju ienākuma nodoklis un valsts sociālās apdrošināšanas obligātās iemaksas) palielinājās par 724,52 tūkst. latu, kontroles darba rezultātā iemaksai budžetā papildus aprēķināti 6 613,3 tūkst. latu.

Lai novērstu kontrabandas preču ievešanu valstī, kā arī nelikumīgu akcīzes preču apriti, pastiprināti tika veikti akcīzes preču nelikumīgas pārvietošanas un muitas noteikumu pārkāpumu kontroles pasākumi un akcīzes preču aprites uzraudzības pārbaudes. Veikto pasākumu rezultātā 2012.gadā kopumā izņemtas akcīzes preces: 88 814 276 gab. cigarešu, 81 127 litri degvielas un 5 851,5 litri alkoholisko dzērienu.

Organizētās noziedzības un krāpšanas apkarošana valsts ieņēmumu un muitas jomā ir būtiska ēnu ekonomikas īpatsvara mazināšanā. 2012.gadā VID atklāta un pārtraukta 13 organizēto noziedzīgo grupējumu darbība, uzsākti 520 kriminālprocesi un kriminālvajāšanas uzsākšanai nosūtīti 285 kriminālprocesi. Veiktā darba rezultātā valsts budžetā ieskaitīta manta (nauda) 710,96 tūkst. latu apmērā, kas atzīta par noziedzīgi iegūtu, un patiesā labuma guvēji, kas izmantoja “naudas atmazgāšanas" shēmas, precizējuši deklarācijas un iemaksājuši valsts budžetā 394,83 tūkst. latu.

Pārtikas aprites jomā, īstenojot pasākumu plānu ēnu ekonomikas apkarošanai un godīgas konkurences nodrošināšanai, 2012.gadā brīvdienās un ārpus darba laika pārbaudīti 1540 pārtikas uzņēmumi. Neatbilstības konstatētas 1052 jeb 68,3% no pārbaudītajiem uzņēmumiem, tai skaitā 41 gadījumā – nereģistrēta darbība. Pārbaužu laikā izņemtas 10 tonnas pārtikas produktu, kā arī 320 gadījumos piemērots naudas sods par kopējo summu 19426 Ls.

2013.gadā PVD uzsāk darbību Informācijas analīzes un ātrās reaģēšanas daļa 4 darbinieku sastāvā, kuras mērķis – kompetences robežās efektīvi un pastāvīgi, veicot visaptverošus analītiskus un kontroles pasākumus, tostarp sadarbībā ar citām valsts iestādēm un sabiedriskajām organizācijām, operatīvi reaģēt, atklāt un minimizēt nelikumīgas komercprakses īstenošanu LR teritorijā, kontrolējot svaigu augļu un dārzeņu izcelsmi, pārtikas ieguvi, pārstrādi, izplatīšanu, dzīvnieku izcelsmes blakusproduktu apriti, kuri nav paredzēti cilvēku patēriņam, kā arī veterināro zāļu apriti (arī veicot kontrolpirkums).

#### 1.7.1. Pasākumu plāna ēnu ekonomikas apkarošanai un godīgas konkurences nodrošināšanai īstenošana

Viens no izstrādātajiem stratēģiskajiem dokumentiem, kas nosaka uzdevumus cīņai ar ēnu ekonomiku, ir Pasākumu plāns ēnu ekonomikas apkarošanai un godīgas konkurences nodrošināšanai 2010.–2013.gadam. Tajā šobrīd ir iekļauti 66 pasākumi, no tiem līdz 2012.gada 31.decembrim pilnībā izpildīti 63 pasākumi, pārējo uzdevumu izpilde turpinās.

Pieņemta Koncepcija par mazo uzņēmumu nodokļa maksāšanas režīmu konsolidāciju un vienkāršošanu, kurā ir izvērtēti pastāvošie nodokļu maksāšanas režīmi mazajiem uzņēmumiem un izvirzīti mērķi samazināt vienkāršoto nodokļu režīmu skaitu, līdzīgos režīmus konsolidējot, kā arī iekļaut likumos pretizvairīšanās normas, palielināt saimnieciskās darbības veicēju skaitu, panākot, ka darbību legalizē nereģistrēti saimnieciskās darbības veicēji, radīt mehānismu, kas motivētu mazos uzņēmumus neslēpt izaugsmi un iekļauties vispārējā nodokļu maksāšanas sistēmā, kā arī palielināt mazo uzņēmēju un mikrouzņēmumu darbinieku sociālās garantijas ilgtermiņā.

Turpinās diskusijas par iespēju sasaistīt personu veiktos nodokļu maksājumus ar veselības aprūpes pakalpojumu saņemšanas nosacījumiem, tādējādi motivējot personas maksāt nodokļus un izvairīties no "aplokšņu algām".

Saeimā atbalstīti grozījumi likumā "Par nodokļiem un nodevām", kas paredz VID tiesības apturēt nodokļu maksātāja saimniecisko darbību. Minētā regulējuma mērķis liegt ar saimniecisko darbību nodarboties tiem nodokļu maksātājiem, kuri pieļauj būtiskus normatīvo aktu pārkāpumus un neizpilda nodokļu administrācijas prasības. Vienlaikus Saeima atbalstījusi arī grozījumus Latvijas Administratīvo pārkāpumu kodeksā, kas par būtiskiem pārkāpumiem finanšu jomā paredz valdes loceklim noteikt papildsodu – tiesību atņemšanu ieņemt noteiktus amatus komercsabiedrībās –, kas liegtu iespēju pārkāpējam turpināt darboties citā komercsabiedrībā.

Lai efektīvāk kontrolētu skaidrā naudā veiktos darījumus, ierobežotu skaidras naudas apriti lielā apmērā un ierobežotu izvairīšanos no nodokļu maksāšanas, tādējādi samazinot ēnu ekonomikas īpatsvaru, ar 2013.gadu ir pastiprināti skaidras naudas lietošanas ierobežojumi.

#### 1.7.2. Fizisko personu mantiskā stāvokļa un nedeklarēto ienākumu deklarēšana

Ar 2011.gada 15.decembri stājās spēkā Fizisko personu mantiskā stāvokļa un nedeklarēto ienākumu deklarēšanas likums, kura mērķis ir sekmēt fizisko personu mantiskā stāvokļa, ienākumu un izdevumu atbilstības un attiecīgi nodokļu samaksas un ienākumu legalitātes kontroles iespējas, kā arī dot fiziskajām personām iespēju deklarēt iepriekš nedeklarētos ar iedzīvotāju ienākuma nodokli apliekamos ienākumus, izņemot tos ienākumus, kurus personai bija tiesības nedeklarēt. Līdz 2012.gada 31.decembrim VID iesniegtas 132 033 mantiskā stāvokļa deklarācijas. Par iepriekš nedeklarētiem ienākumiem aprēķināts iedzīvotāju ienākuma nodoklis 675,18 tūkst. latu apmērā, no kuriem veikti maksājumi budžetā 672,19 tūkst. latu apmērā.

## 2. Makroekonomiskā stabilitāte un valsts budžeta izpilde, fiskālā disciplīna

### 2.1. Kopbudžeta un vispārējās valdības budžeta izpilde 2012.gadā

Nozīmīgi labāka tautsaimniecības izaugsme 2012.gadā ievērojami sekmēja fiskālās situācijas uzlabošanos. Saskaņā ar Valsts kases oficiālajiem datiem par budžeta izpildi 2012.gadā kopbudžeta ieņēmumi (5742,8 miljonu latu) pārsniedza izdevumus (5723,6 miljoni latu), tādējādi veidojot pārpalikumu 19,1 miljona latu apmērā. Būtiski atzīmēt, ka bilance ievērojami uzlabojās, jo 2011.gadā kopbudžetā bija deficīts 454,8 miljoni latu. 2012.gadā kopbudžeta ieņēmumi, salīdzinot ar 2011.gadu, bija par 657,3 miljoniem latu jeb 12,9 % lielāki, kur ieņēmumu pieaugumu pamatā sekmēja labāka nodokļu ieņēmumu izpilde. Savukārt kopbudžeta izdevumi pieauga mērenāk – par 183,4 miljoniem latu jeb 3,3 procentiem.

Analizējot izpildi pa budžetiem, 2012.gadā ievērojami labāka situācija bija vērojama valsts konsolidētajā budžetā. Straujāks ieņēmumu pieaugums salīdzinājumā ar izdevumu palielināšanos noteica labāku valsts konsolidētā budžeta bilanci, kas 2012.gadā, salīdzinot ar 2011.gadu, uzlabojās par 490,3 miljoniem latu, un pārpalikums tajā veidoja 81,7 miljonus latu. Nodarbinātības un darba samaksas kāpums veicināja darba nodokļu izpildi – sociālās apdrošināšanas obligāto iemaksu un iedzīvotāju ienākuma nodokļa pieaugumu salīdzinājumā ar 2011.gadu. Savukārt augsts privātais patēriņš, par ko liecina mazumtirdzniecības apgrozījuma dati, nodrošināja ievērojamu pievienotās vērtības nodokļa ieņēmumu pieaugumu. Jāatzīmē, ka arī pārējo nodokļu ieņēmumu izpilde 2012.gadā bija labāka, salīdzinot ar iepriekšējo gadu.

Attiecībā uz pašvaldību budžeta izpildi 2012.gadā tajā izveidojās 62,5 milj. latu liels deficīts, kas ir par 12,6  miljoniem latu vairāk salīdzinājumā ar 2011.gadu. Pašvaldību budžeta ieņēmumos bija vērojami augstāki iedzīvotāju ienākuma nodokļa un nekustamā īpašuma nodokļa ieņēmumi, kā arī pieaugums tādās ieņēmumu pozīcijās kā nenodokļu ieņēmumi un ieņēmumi no maksas pakalpojumiem. Savukārt izdevumi, salīdzinot ar 2011.gadu, pērn pieauga gandrīz visās pozīcijās (precēm un pakalpojumiem, atalgojumam, subsīdijām un dotācijām, kapitālajiem izdevumiem), turpretī izdevumi sociālajiem pabalstiem bija ievērojami zemāki.

Kopbudžeta izpilde, veicot uzskaiti pēc naudas plūsmas, 2012. gadā vērtējama ļoti pozitīvi. Vērtējot budžeta izpildi atbilstoši Eiropas kontu sistēmas metodoloģijai (pēc uzkrājuma principa), FM konstatējusi, ka vispārējās valdības budžeta deficīts 2012.gadā ir 1,5 % no IKP. Jāatzīmē, ka sākotnēji noteiktais deficīta mērķis 2012.gadam bija 2,5 % no IKP un sasniegtais rezultāts ir nozīmīgi labāks par iepriekš plānoto. Saskaņā ar FM sniegto informāciju oficiālais vispārējās valdības budžeta deficīta apjoms būs pieejams uz valsts budžeta deficīta un parāda notifikācijas iesniegšanas brīdi Eurostat 2013.gada 1. aprīlī.

### 2.2. Fiskālā disciplīna

Pēdējos gados valstī ir nodrošināta stingras fiskālās politikas īstenošana **-** ievērota fiskālā disciplīna, veikti pasākumi, lai samazinātu vispārējās valdības budžeta deficīta apmēru, kā arī veikti pasākumi, lai atjaunotu valsts ekonomisko attīstību.

Fiskālo politiku šobrīd un arī turpmākos gadus turpinās noteikt trīs galvenie faktori: valdības deklarācijā noteiktā apņemšanās virzīties uz ekonomiskajā ciklā sabalansētu budžetu,  ES Stabilitātes un izaugsmes paktā noteikto fiskālās politikas nosacījumu ievērošana un atrašanās pēckrīzes periodā.

Lai nostiprinātu pretcikliskas fiskālās politikas principa īstenošanu tiesību aktos, ir izstrādāts Fiskālās disciplīnas likums (turpmāk – FDL), kura mērķis ir noteikt tādus fiskālās politikas principus un nosacījumus, kas nodrošina virzību uz ekonomikas ciklā sabalansētu budžetu, un tādējādi sekmēt ilgtspējīgu valsts attīstību, makroekonomisko stabilitāti un samazināt ārējo faktoru negatīvu ietekmi uz tautsaimniecību.

2013.gada 1.janvārī stājās spēkā grozījumi Likumā par budžetu un finanšu vadību. Grozījumi tika izstrādāti, lai precizētu un pilnveidotu vidēja termiņa budžeta plānošanas procesu. Jau līdz šim LBFV bija paredzēts, ka vidējā termiņa plānošanas kontekstā katru gadu tiks izstrādāts Vidēja termiņa budžeta ietvara likums (turpmāk – Ietvara likums). Pirmais šāds likums tika izstrādāts 2013.–2015. gadu periodam un apstiprināts Saeimā 2012.gada 15.novembrī. Tajā katram likuma perioda gadam tika norādīti galvenie makroekonomikas un finanšu rādītāji, tai skaitā vidēja termiņa budžeta mērķi, valsts budžeta finansiālās bilances apjoms, maksimāli pieļaujamo valsts budžeta izdevumu kopapjoms, maksimāli pieļaujamo valsts budžeta kopējo izdevumu apjoms katrai ministrijai un citai centrālajai valsts iestādei u.c. rādītāji.

Nākamais Ietvara likums tiks izstrādāts 2014.–2016.gadu periodam, attiecīgi šo procesu turpinot arī nākotnē. Lai nodrošinātu Ietvara likumu savstarpējo pēctecību, kā arī lai saistītu gadskārtējo valsts budžeta likumu ar vidēja termiņa plānu, ir precizētas LBFV ietvertās normas attiecībā uz Ietvara likumu savstarpējo sasaisti un saturu, kā arī veikti citi budžeta procesa uzlabojumi. Turpmākā darbība un precizējumi vidēja termiņa plānošanas sistēmā norisināsies saistībā ar Saeimā apstiprināto FDL, savstarpēji harmonizējot likumdošanas normas.

FDL paredz Ietvara likumu kā galveno instrumentu, ar kuru nākamajiem trim gadiem tiek noteikts centrālās valdības pieļaujamais izdevumu līmenis. Maksimāli pieļaujamais valsts konsolidētā budžeta izdevumu kopējais apjoms pirmajam un otrajam Ietvara likuma perioda gadam pārmantojas no iepriekšējā Ietvara likuma perioda otrā un trešā gada, savukārt gadskārtējā valsts budžeta likumprojekta finanšu rādītāji izrietēs no Ietvara likumā pirmajam gadam noteiktajiem finanšu rādītājiem.

Valsts budžeta bāzes izdevumu aprēķinu veikšanā turpmāk par pamatu tiks izmantots vidējā termiņa budžeta ietvarā noteiktais izdevumu apjoms katrai ministrijai, kas var tikt palielināts tikai atsevišķos LBFV noteiktajos gadījumos. Tādā veidā budžeta bāzes izdevumu apjoma noteikšanā tiks ievērota sasaiste jeb pēctecība starp spēkā esošo un nākamo izstrādājamo Ietvara likumu. Savukārt priekšlikumus jaunajām politikas iniciatīvām ir paredzēts vērtēt pēc vairākiem politikas atbilstības kritērijiem, un kā būtiskākais vērtēšanas kritērijs ir paredzēta jaunās politikas iniciatīvas atbilstība NAP, tādā veidā sekmējot valsts budžeta plānošanas un attīstības plānošanas procesu saskaņotību.

## 3. Pasākumi, lai sagatavotos eiro ieviešanai

2012.gadā tika īstenotas Pasākumu plānā Eiropas vienotās valūtas ieviešanai Latvijā noteiktās aktivitātes, kas bija ieplānotas 2012.gada periodam.

Eiro ieviešanas jautājumā svarīgākie pasākumi bija saistīti ar normatīvo aktu pielāgošanu. MK apstiprināta Koncepcija normatīvo aktu sakārtošanai eiro ieviešanai Latvijā, kas noteica principus, pēc kādiem Latvijā tiks sakārtoti normatīvie akti un pašvaldību saistošie noteikumi.

2012.gadā notika virkne ar eiro ieviešanu saistīto papildu komunikācijas aktivitāšu pašvaldībās, kā arī sadarbībā ar profesionālajām asociācijām. 2012. gada 10.jūlijā Finanšu ministrs parakstīja Partnerības līgumu ar Eiropas Komisiju par *euro* ieviešanas informācijas un komunikācijas kampaņu organizēšanu. 2012.gada nogalē tika atjaunota Eiro ieviešanas komunikācijas stratēģija Latvijā, pārceļot aktīvās komunikācijas kampaņu par praktiskajiem eiro ieviešanas jautājumiem uz 2013.gada maiju.

2012.gadā Valsts kase ir uzsākusi Valsts kases informācijas sistēmu pielāgošanu eiro ieviešanai, ir apzinātas VID informācijas sistēmu pielāgošanas darbu izmaksas – pavisam eiro VID jāpielāgo 17 informācijas sistēmas par kopējo summu 1 683 000 latu.

Lai nepieļautu iespējamos patērētāju tiesību pārkāpumus un mazinātu preču un pakalpojumu cenu spekulatīvu kāpumu, 2012.gadā notika aktīvs darbs pie normatīvo aktu izstrādes un pilnveidošanas saistībā ar pareizu cenu norādīšanu paralēlās atspoguļošanas periodā un pielāgošanu eiro.

2013.gadā plānots turpināt strādāt pie normatīvo aktu pielāgošanas un pilnveidošanas atbilstoši *Euro* ieviešanas likuma prasībām.

Patēriņa cenu monitorings ir viens no Eiro plānā iekļautajiem pasākumiem, kura galvenais mērķis ir novērot cenu svārstības pirms *euro* ieviešanas un tās laikā, lai identificētu nepamatotu un spekulatīvu cenu kāpumu tirdzniecības un pakalpojumu sniegšanas vietās. Līdz 2013.gada 30.septembrim cenu monitoringu plānots veikt reizi mēnesī Rīgā, Daugavpilī, Rēzeknē, Jelgavā, Valmierā, Liepājā un Ventspilī, paredzot monitorēt un fiksēt aptuveni 120 preču un pakalpojumu cenas dažādās tirdzniecības un pakalpojumu sniegšanas vietās. No 2013.gada 1.oktobra līdz 31.decembrim cenas tiks novērotas četras reizes mēnesī.

Lai nodrošinātu informēšanas pasākumus, kas orientēti uz uzņēmēju mērķauditoriju, aicinot komersantus veikt pareizu cenu pārrēķinu, tiks īstenota kampaņa "Godīgs eiro ieviesējs". Kampaņu plānots uzsākt 2013.gada jūlijā, uzreiz pēc Eiropas Centrālās Bankas noteiktā eiro valūtas kursa paziņošanas, bet intensīvi gatavošanās darbi šīs kampaņas īstenošanā plānoti jau 2013.gada februārī un martā. 2013.gada otrajā pusē tiks organizēti profesionālie mācību semināri nevalstiskajām organizācijām un nefinanšu sabiedrībām par eiro ieviešanas procesu, kuros skaidros pareizu cenu aprēķinu un to atspoguļošanu.

## 4. ES fondu ieviešanas statuss

2012.gadā aktīvi turpinājās Eiropas Savienības fondu ieviešana Latvijā – gada laikā noslēgts 951 līgums par projektu īstenošanu, un finansējuma saņēmējiem izmaksāti 422,2 milj. latu, tādējādi izpildot noteikto nacionālo mērķi maksājumiem par 76,8 %. Vislabāk ir veicies ar Eiropas Sociālā fonda projektu ieviešanu, savukārt apguves lielākās problēmas bija vērojamas Kohēzijas fonda ietvaros. Lai nodrošinātu pilnīgu ES fondu apguvi, valdība 2012.gadā apstiprinājusi valsts budžeta virssaistības 298,6 milj. latu apmērā. Uzņemto virssaistību mērķis ir nodrošināt 100 % ES fondu apguvi, kompensējot neatbilstības un lauztos līgumus, vienlaikus neatstājot negatīvu ietekmi uz valsts budžeta deficītu.

Kopumā apstiprināti projekti par 3 036,4 milj. latu jeb par 95,4 % un noslēgti līgumi par 2 989,5 milj. latu jeb 93,9 % no ES fondu finansējuma. Finansējuma saņēmējiem veikti maksājumi 1 788,1 milj. latu apmērā jeb par 56,2 % no ES fondu finansējuma.

No EK līdz 2012.gada decembra beigām saņemti avansa un starpposma maksājumi kopumā 1 662,0 milj. latu apmērā jeb par 52,2 % no Latvijai pieejamā ES fondu finansējuma.

*9. attēls.***ES fondu apguve līdz 31.12.2012., milj. LVL, % no ES fondu finansējuma**

*\*Ņemot vērā uzņemto valsts budžeta virssaistību apjomu, ir iespējams noslēgt līgumus par lielāku apjomu nekā pieejamais ES fondu finansējums*

*Avots: ES struktūrfondu un Kohēzijas fonda vadības informācijas sistēma (pārskati veidoti 09.01.2013.)*

Salīdzinot Eiropas Komisijas veiktos maksājumus ES jaunajām dalībvalstīm, uz 2012.gada beigām Latvija pēc kopējo saņemto maksājumu apjoma ierindojas 4.vietā aiz Polijas, Igaunijas un Lietuvas. Taču ESF ietvaros saņemto maksājumu ziņā uz decembra beigām Latvija ir atguvusi pirmo vietu starp visām ES dalībvalstīm, par 5,8 % apsteidzot iepriekšējo līderi Igauniju.

*10. attēls.***EK veiktie maksājumi ES dalībvalstīm ESF ietvaros līdz 15.01.2013., % no dalībvalsts piešķīruma**

*Avots: EK sniegtā informācija par veiktajiem maksājumiem ES dalībvalstīm 15.01.2013*

Pieejamais ES fondu finansējums ir sniedzis ieguldījumu vairāku jomu attīstībā, par ko liecina sasniegtie uzraudzības rādītāji līdz 2012.gada beigām:

1. 8 169 personas (270 % no plānošanas perioda mērķa) ar funkcionāliem traucējumiem un 1 597 personas (108 % no plānošanas perioda mērķa) ar redzes un dzirdes traucējumiem saņēmušas pilnveidotus sociālās rehabilitācijas pakalpojumus;
2. 100 000 darba vietās veikts darba vides risku novērtējums (100 % no plānošanas perioda mērķa);
3. pabeigti 123 pētniecības projekti (62 % no plānošanas perioda mērķa);
4. 160 komersanti veiksmīgi īstenojuši projektus, kuru ietvaros ieviesti jauni produkti vai tehnoloģijas (38 % no plānošanas perioda mērķa);
5. pabeigti septiņi augstas pievienotās vērtības projekti (70 % no plānošanas perioda mērķa);
6. realizēti 984 uz ārējo tirgu apgūšanu vērsti projekti (298 % no plānošanas perioda mērķa);
7. 45 % no vispārējās vidējās izglītības iestāžu audzēkņiem mācās modernizētos dabaszinātņu kabinetos (45 % no plānošanas perioda mērķa);
8. atbalstīti 24 veselības aprūpes centri (96 % no plānošanas perioda mērķa);
9. 146 daudzdzīvokļu mājās ieviesti energoefektivitātes pasākumi (122 % no plānošanas perioda mērķa);
10. noasfaltēti 1.šķiras un TEN-T ceļi 389,1 km garumā (109 % no plānošanas perioda mērķa).

Dažādu sarežģījumu dēļ projektu ieviešanas gaitā 2012.gadā nacionālo mērķu maksājumu izpilde finansējuma saņēmējiem nav bijusi pietiekoši laba (76,9 % no plānotā). Budžets netika izpildīts šādās jomās: lielo ostu infrastruktūras attīstība – Krievu salas osta (8.1 milj. latu), IKT (5.5 milj. latu), IT infrastruktūra zinātniskajai darbībai (3.2 milj. latu), tehniskā palīdzība (2.1 milj. latu), publiskais transports ārpus Rīgas (2.0 milj. latu), mācību aprīkojums profesionālās izglītības iestādēs (2.0 milj. latu), uzņēmējdarbības atbalsts (2.6 milj. latu), tūrisms (2 milj. latu) enerģētika (1.2 milj. latu). Galvenie kavējumu iemesli: iepirkumi, kavējumi darbu izpildē, nekvalitatīvi dokumenti, neprecīza plānošana, padziļinātas papildu kontroles. Tāpat ES fondu vadībā iesaistīto iestāžu pastiprinātas kontroles pasākumi, īpaši iepirkumu jomā, sākotnēji palēnina apguves tempus, tomēr ar pozitīvu efektu, savlaicīgi novēršot ES finansējuma attiecināmības problēmas un nodrošinot kvalitatīva rezultāta sasniegšanu, veicot rezultātu sasniegšanas pārbaudes.

Ja vērtē ES fondu projektu rezultātu sasniegšanas progresu kopumā, konstatējamas šādas galvenās problēmas un riski:

1. Eiropas Sociālā fonda atbalstītās jomās novirzes iespējamas dažās izglītības atbalsta aktivitātes, darba vietu izveides, kā arī plānošanas reģionu un vietējo pašvaldību kapacitātes stiprināšanas aktivitātēs, bet kopumā, pamatojoties uz atbildīgo iestāžu prognozēm, lielākā daļa rādītāju tiks sasniegti noteiktajā apjomā;
2. Uzņēmējdarbības un inovāciju jomā aktualizējas riski finanšu instrumentu ieviešanā. Tam par iemeslu ir gan EK novēlotie skaidrojumi par ieviešanas ierobežojošiem nosacījumiem, gan dažādu kapitāla instrumentu, t.sk. riska kapitāla un *start –up* fondu ieviešanas kavējumi. Papildus jāņem vērā arī šo jauno instrumentu sarežģītais mehānisms, kā arī privātā kapitāla tirgus nepietiekoša gatavība un izmaiņas finanšu tirgus nepilnībās. EM strādā pie priekšlikuma risinājumam finanšu instrumentu ieviešanas uzlabošanai, kas sniegtu labāku efektu tautsaimniecības attīstībai un segtu tirgus nepilnības. Paredzams, ka sasniedzamie rādītāji, proti, "riska kapitāla finansējumu saņēmušo MVK skaits" un "sēklas stadijas investīciju skaits, kas tiek finansētas tālākās attīstības stadijā" būs zemāki nekā sākotnēji plānots;
3. Infrastruktūras projektu ietvaros galvenie nesasniegtie rezultāti būs saistībā ar lielā projekta "Rīgas piepilsētas dzelzceļa pasažieru pārvadājumu sistēmas modernizācija un dīzeļvilcienu ritošā sastāva atjaunošana" neīstenošanu (plānotais pārvadāto pasažieru skaits Rīgā un piepilsētā, iegādāto trīsvagonu dīzeļvilcienu skaits, vidējais vecums, modernizētais līniju skaits). Vienlaikus, lai sasniegtu ilgtspējīgas transporta sistēmas mērķi[[4]](#footnote-4), SM strādā pie priekšlikuma atbrīvotā finansējuma izmantošanai citiem projektiem dzelzceļa infrastruktūras uzlabošanai. 30.10.2012. Briselē no EK dienestiem ir saņemts konceptuāls atbalsts un tiek gatavots iesniegšanai projektu saraksts ar detalizētu aprakstu. Ievērojot ES finansējuma apjomu 100,1 milj. latu, kas vēlākais jāizlieto efektīvi līdz 2015.gada beigām, ir paaugstināts risks, ja tiek pieļauti turpmāki kavējumi un rodas sarežģījumi.

 Tā kā noteikto nacionālo mērķu izpilde ir bijusi neapmierinoša, valdība, uzklausot FM progresa ziņojumus, ir uzstājīgi aicinājusi nozaru ministrijas veikt pasākumus apguves paātrināšanai, diskutēt par apguvi kavējošajiem faktoriem dažāda līmeņa forumos un meklēt veidus, kā tos novērst, kā arī noteikusi stingrus finanšu disciplīnas pasākumus un veikusi virkni citu pasākumu, tai skaitā finansējuma pārdali starp aktivitātēm.

Sākot ar 2013.gada 1.ceturksni, tiks pielietots virssaistību uzraudzības mehānisms, kas paredz noteikt skaidru virssaistību izlietojuma plāna un finanšu apguves mērķa izpildes uzraudzību, kā arī korekciju mehānismu, ja plāns netiek pildīts.

Ievērojot stingrākus ieviešanas tempus, Latvijā joprojām ir iespējams veiksmīgi apgūt visu pieejamo ES finansējumu, līdzīgi kā iepriekšējā 2004-2006.gadu plānošanas periodā, turpinot finanšu disciplīnas pasākumus un veicot elastīgas izmaiņas, kad nepieciešams.

### 4.1.Jaunais ES fondu plānošanas periods

Latvijā aptuveni 70 % no publiskajām investīcijām sastāda ES fondu finansējums. Ņemot vērā nozīmīgo ES fondu ietekmi uz Latvijas tautsaimniecību, ES budžeta 2014. – 2020. gadam sarunu ietvaros 2012. gadā tika veiktas regulāras aktivitātes, lai sekmētu ES Kohēzijas politikas piešķīruma saglabāšanu Latvijai vismaz esošā plānošanas perioda apjomā. Tāpat FM aktīvi piedalās un aizstāv Latvijas intereses sarunās par Kohēzijas politikas regulējumu pēc 2013. gada, balstoties uz Nacionālajām pozīcijām Nr. 1-6 "Par ES Kohēzijas politikas regulu priekšlikumiem 2014. – 2020.gada plānošanas periodam".

Gatavojoties nākamajam ES fondu plānošanas periodam, 2012. gadā tika veiktas daudzas aktivitātes arī nacionālā līmenī. Tā kā ES fondu 2014. – 2020. gada plānošana Latvijā norisinās uz Nacionālā attīstības plāna 2014. – 2020. gadam bāzes, tad atskaites periodā tika nodrošināta NAP iekļautās informācijas atbilstība ES fondu plānošanas nosacījumiem. Nodrošinot partnerības principa ievērošanu nākamā perioda ES Kohēzijas politikas fondu plānošanā, tika izveidota ES Kohēzijas politikas fondu Pagaidu Uzraudzības komiteja, kuras sastāvā iesaistīti nevalstiskā sektora pārstāvji un sociālie partneri. 2012. gada septembrī notika šīs komitejas pirmā sēde. 2012. gada decembrī tika atklātas neformālās konsultācijas ar EK par ES Kohēzijas politikas fondu plānošanas dokumentu izstrādi 2014.-2020. gada periodam

Lai nodrošinātu uz rezultātu vērstu ES fondu apguvi un mazinātu administratīvo slogu, gatavojoties nākamajam plānošanas periodam, FM 2012.gadā ir strādājusi pie projekta "Koncepcija par Eiropas Reģionālās attīstības fonda, Eiropas Sociālā fonda, Kohēzijas fonda, Eiropas lauksaimniecības fonda lauku attīstībai un Eiropas jūrlietu un zivsaimniecības fonda ieviešanu 2014. – 2020.gadā Latvijā", kuru plānots virzīt apstiprināšanai Ministru kabinetā 2013.gada februārī.

### 4.2. Latvijas un Šveices sadarbības programma

Šveices programmas finansējums Latvijai ir pieejams no 2007.gada 14.jūnija līdz 2017.gada 14.jūnijam 56,9 milj. Šveices franku (33,5 milj. latu) apmērā.

Kopumā līdz 31.12.2012. ir apstiprināti visi 11 paredzētie projektu līgumi par visu Latvijai pieejamo finansējumu, t.i., 100 % apmērā. Līdz 2012.gada beigām ir pabeigti divi projekti, pārējo projektu īstenošana turpinās.

No Šveices līdz 2012.gada decembra beigām saņemti maksājumi kopumā 30,2 milj. CHF[[5]](#footnote-5) (~17,7 milj. LVL) apmērā jeb 53  % no Šveices programmas kopējā finansējuma.

Salīdzinot veiktos maksājumus 10 Šveices finansējuma saņēmējvalstīm uz 2012.gada beigām, Latvija pēc kopējā saņemtā maksājumu apjoma ierindojas 1.vietā, par 21 % apsteidzot Igauniju.

*11. attēls.***Veiktie maksājumi saņēmējvalstīm Šveices sadarbības programmas ietvaros līdz 07.01.2013**

*Avots: Šveices vēstniecības statistikas dati uz 07.01.2013.*

### 4.3. EEZ/Norvēģijas finanšu instruments

Līdz 2012.gada beigām donorvalstis ir apstiprinājušas sešas no septiņām paredzētajām EEZ/Norvēģijas finanšu instrumentu 2009.-2014.gada perioda Latvijas programmām, pēdējo plānots apstiprināt 2013.gada 1.ceturksnī. Latvijā reālā projektu īstenošana programmu ietvaros uzsāksies 2013.gadā un turpināsies līdz pat 2016.gadam par kopējo finansējumu 53 milj. latu (ieskaitot nacionālo līdzfinansējumu no 5 %-15 % atkarībā no programmas specifikas). 2012.gadā aktīvi noritēja darbs pie apstiprināto programmu līgumu projektu saskaņošanas ar donorvalstīm. Pats pirmais projektu konkurss izsludināts 2012.gada novembrī Sabiedrības integrācijas fonda apsaimniekotajā programmā "NVO fonds".

## 5. Ārējā ekonomiskā politika, t.sk. stratēģijas "Eiropa 2020" mērķu sasniegšanas veicināšana

2012.gada 15.maijā tika izveidota Ārējās ekonomiskās politikas koordinācijas padome, lai nodrošinātu vienotu, efektīvu ārējo ekonomisko politiku Latvijas starptautiskās konkurētspējas stiprināšanai. 2013.gadā Ārējās ekonomiskās politikas koordinācijas padome turpinās darbu, lai noteiktu Latvijas ekonomiski prioritārās mērķa valstis, un sagatavos rekomendācijas Latvijas diplomātisko un konsulāro pārstāvniecību tīkla pilnveidošanai un indikatoru izstrādei Latvijas diplomātu ekonomiskās darbības izvērtēšanai.

### 5.1. Divpusējās ekonomiskās attiecības

Lai sekmētu Latvijas divpusējās ekonomiskās attiecības ar Latvijas komersantiem svarīgām partnervalstīm, 2012. gadā tika organizētas vairākas ekonomikas ministra un uzņēmēju vizītes ārvalstīs, t.sk. uz ASV, Vāciju, Zviedriju, Līča valstīm, Turciju u.c., kā arī nodrošināta vairāku ārvalstu delegāciju (piemēram, Ukrainas, ASV, Ķīnas, Baltkrievijas, Gruzijas, Japānas, Turcijas) uzņemšana. Notika Latvijas Starpvaldību komisijas/Apvienotās komitejas sēdes ar Ķīnas, Uzbekistānas, Kazahstānas, Ukrainas, Turkmenistānas, Baltkrievijas pārstāvjiem..

2012.gadā notika ārlietu ministra vizītes uz Azerbaidžānu, Japānu, Brazīliju un Dienvidaustrumāziju (Malaizija, Indonēzija un Singapūra), kurās piedalījās arī Latvijas uzņēmēju delegācijas.ĀM iesaistījās arī Ministru prezidenta vizītes sagatavošanā uz Līča valstīm un Azerbaidžānu, kā arī aktīvi strādāja pie ekonomisko sakaru attīstības ar Ķīnas Tautas Republiku, t.sk. veica priekšdarbus, lai ĶTR iniciatīva sadarbībai ar Centrāleiropas un Austrumeiropas valstīm kļūtu par Latvijas un Ķīnas dialoga sastāvdaļu.

Noslēgta Latvijas Republikas Ekonomikas ministrijas un Krievijas Federācijas Kirovas apgabala valdības vienošanās par ekonomisko sadarbību; Latvijas Republikas un Ukrainas ekonomiskās sadarbības programma 2012.–2013.gadam; Latvijas Republikas Ekonomikas ministrijas un Pleskavas apgabala (Krievijas Federācija) administrācijas vienošanās par ekonomisko sadarbību īstenošanas darba programma 2012.–2014.gadam.

Paplašinot ekonomiskās sadarbības līgumtiesisko bāzi, 2013. gadā plānots parakstīt Latvijas Republikas un Krievijas Federācijas deklarācijas par modernizācijas partnerību realizācijas rīcības plānu un vienošanos par ekonomisko sadarbību ar Krievijas Federācijas Kalugas apgabala valdību, kā arī turpināt sarunas ar citiem Krievijas reģioniem – Ivanovas apgabalu, Jaroslavļas apgabalu un Baškortostānas Republiku – par vienošanos noslēgšanu ekonomiskās sadarbības jomā. Plānots turpināt vienošanos par ekonomisko sadarbību īstenošanas programmu izstrādi un saskaņošanu ar Kirovas apgabala valdību un Vologdas apgabala valdību.

Vēršoties pret protekcionisma pasākumiem un tirdzniecības šķēršļiem eksporta tirgos, ar LIAA Ārējo ekonomisko pārstāvniecību un Latvijas Republikas vēstniecību un pastāvīgo pārstāvniecību palīdzību plānots nodrošināt tirdzniecības nosacījumu un PTO saistību uzraudzībune tikai Krievijā, bet arī tuvākajās kaimiņvalstīs, piemēram, Ukrainā un Baltkrievijā.

### 5.2. ES kopējā tirdzniecības politika

ES divpusējo ekonomisko attiecību tālākai attīstībaiES līmenī parakstīti ES–Peru un Kolumbijas brīvās tirdzniecības līgums, kā arī ES–Centrālamerikas asociācijās līgums, kas ietver brīvās tirdzniecības līgumu, un ir uzsākts darbs pie šo līgumu ratifikācijas Saeimā.

2013.gadā ES Kopējās tirdzniecības politikas ietvaros plānots turpināt darbu pie ES tirdzniecības attiecību padziļināšanas ar stratēģiskajiem partneriem, tostarp pie ES–ASV brīvās tirdzniecības līguma sarunu mandāta izstrādes, ES–Ķīnas ieguldījumu aizsardzības līguma sarunu mandāta sagatavošanas, kā arī brīvās tirdzniecības sarunu uzsākšanas ar Japānu. Ja puses spēs vienoties par atvērtajiem konceptuālajiem jautājumiem, 2013.gadā ir plānots pabeigt brīvās tirdzniecības nolīgumu sarunas ar Kanādu un Singapūru.

### 5.3. Stratēģijas "Eiropa 2020" īstenošana

Stratēģijas "Eiropa 2020" īstenošanas un Eiropas semestra ietvaros sagatavots 2012.gada *Progresa ziņojums par Latvijas nacionālās reformu programmas "Eiropa 2020" stratēģijas kontekstā* īstenošanu (apstiprināts MK 27.04.2012. un iesniegts Eiropas Komisijā 28.04.2012.). Sagatavots Informatīvais ziņojums par divpusējām sarunām ar Eiropas Komisiju, kurā ir atspoguļota informācija par galvenajiem pasākumiem ES Padomes rekomendāciju izpildei 2012.–2013.gadā.

Plānots izvērtēt stratēģijas "Eiropa 2020" īstenošanas progresu, sagatavojotnākamo progresa ziņojumu par Latvijas nacionālās reformu programmas "Eiropa 2020" stratēģijas kontekstā īstenošanu, kas jāiesniedz EK līdz 2013.gada 30.aprīlim.

### 5.4. Informatīvo pasākumu, tajā skaitā starptautisko forumu un konferenču, organizēšana

Ņemot vērā Krievijas nozīmi Latvijas ārējā tirdzniecībā, 2012.gada 2.februārī Rīgā EM sadarbībā ar Eiropas Komisiju organizēja starptautisku konferenci "Krievijas iestāšanās PTO – biznesa iespējas", kuras laikā interesentiem tika sniegta informācija par izmaiņām Krievijas ārējās tirdzniecības nosacījumos pēc tās iestāšanās Pasaules Tirdzniecības organizācijā (turpmāk – PTO), t.sk. attiecībā uz Krievijas izcelsmes skujkoku apaļkoku eksporta tarifu kvotas sistēmu, kas tika uzsākta ar 2012.gada 1.septembri. Līdz ar lēmuma pieņemšanu par Krievijas uzņemšanu PTO 2011. gada decembrī, 2012.gadāuzsākta Krievijas tirdzniecības nosacījumu un PTO saistību uzraudzība. Gada laikā tika aktualizēti vairāki Latvijai svarīgi tirdzniecības problēmjautājumi, tostarp jautājums par PTO praksei neatbilstošo Krievijas dzīvu cūku importa ierobežojumu, Krievijas noteikto metāllūžņu eksporta ierobežojumu caur Sanktpēterburgas ostu un Krievijas lēmumu noteikt preču importa ierobežojumus caur noteiktiem robežpārejas punktiem.

Sadarbībā ar organizāciju *Horasis* 2012.gada 25.–26.novembrī Rīgā tika organizēts 2012.gada Starptautiskais Ķīnas uzņēmējdarbības forums *(2012 Global China Business Meeting)*, kurā piedalījās 441 dalībnieks. Ikgadējais Starptautiskais Ķīnas uzņēmējdarbības forums ir augstākā līmeņa Ķīnas uzņēmēju un to ārvalstu sadarbības partneru forums, kura galvenais mērķis bija radīt iespēju tikties augsta līmeņa amatpersonām un uzņēmējiem no dažādām pasaules valstīm. Paralēli forumam Ministru prezidentam un ekonomikas ministram tika organizētas arī individuālās tikšanās ar Ķīnas un citu valstu uzņēmējiem. LIAA un Latvijas Ārējā ekonomiskā pārstāvniecība Ķīnā aktīvi strādā ar foruma laikā identificētajiem potenciālajiem sadarbības partneriem.

Saistībā ar ES vienotā tirgus 20.gadadienu 2012.gada 17.oktobrī Rīgā notika ES Vienotā tirgus forums. Forums tika organizēts ar mērķi sniegt informāciju Latvijas uzņēmējiem par svarīgajiem un aktuālajiem ES vienotā tirgus jautājumiem, kas palīdzētu skaidrāk izprast un izmantot ES vienotā tirgus regulējumu un tā piedāvātās iespējas, identificēt šķēršļus un apzināt vienotā tirgus veiksmes stāstus.

ĀM 2012.gadā organizēja 19 eksporta veicināšanas pasākumus gan par Latvijai tradicionāliem (Skandināvijas valstis, Beļģija, Krievija, Lielbritānija, Nīderlande un Vācija), gan mazāk tradicionāliem noieta tirgiem (Austrumāzija, Centrāleiropa, Centrālāzija un Līča valstis).

EM uzsākusi darbu pie 2013.gada 29.–30.maijā Rīgā plānotā Baltijas attīstības forumasamita *"Konkurētspēja un investīcijas Baltijas jūras reģionā"* organizēšanas, kas pulcēs aptuveni 400 reģiona ietekmīgāko lēmumu pieņēmēju no politiskām, uzņēmējdarbības un akadēmiskajām aprindām, kā arī vietējās un starptautiskās preses pārstāvjus.

2013.gadā ārlietu dienests sadarbībā ar LTRK plāno organizēt desmit apaļā galda diskusijas, kas būs veltītas konkrētas nozares uzņēmumu iespējām ārvalstu tirgos.

2013.gadā plānots likt uzsvaru uz latviešu diasporas iesaistīšanu Latvijas ekonomiskajā dzīvē. Lai veicinātu investīciju piesaisti Latvijai un paplašinātu Latvijas uzņēmēju biznesa kontaktu loku ārvalstīs, ĀM un EM aktīvi iesaistīsies Pasaules latviešu ekonomikas un inovāciju foruma organizēšanā 2013.gada jūlijā.

## 6. Industriālā (nozaru) politika un inovācijas

### 6.1. Nacionālā industriālā politika

Lai sekmētu Latvijas ekonomikas ilgtspējīgu izaugsmi, izstrādātas un 2012.gada aprīļa beigās publicētas Nacionālās industriālās politikas (turpmāk – NIP) vadlīnijas, kuru galvenie uzstādījumi ir integrēti NAP.

NIP galvenais mērķis ir veicināt ekonomikas strukturālās izmaiņas par labu preču ražošanai un pakalpojumu sniegšanai ar augstāku pievienoto vērtību, t.sk. rūpniecības lomas palielināšanai, rūpniecības un pakalpojumu modernizācijai un eksporta komplicētībai. EM veikusi datu makroanalīzi un pirmo reizi arī mikroanalīzi. Visās NIP izstrādes fāzēs EM ir konsultējusies ar lielākajām nozaru asociācijām un uzņēmumu pārstāvošajām nevalstiskajām organizācijām, kā arī ir veiktas 28 uzņēmumu vadības padziļinātās intervijas, kas nodrošināja papildu informāciju par ekonomikas mikro līmeņa darbības principiem un galvenajiem izaicinājumiem.

Analizējot ir definētas piecas problēmu izaicinājumu kategorijas: 1) zemā produktivitāte un vājais inovācijas sniegums, 2) darba spēka izmaksas un cenu konkurētspēja, 3) demogrāfiskā situācija, 4) finansējuma ierobežojumi un 5) starptautiskā biznesa transformācija. Lai efektīvi risinātu šīs problēmas, NIP to mazināšanai paredz īstenot aktivitātes šādās jomās: darba spēka pieejamība un prasmju pilnveidošana, industriālo telpu un teritoriju pieejamība, finanšu pieejamības nodrošināšana, inovācijas veicināšana, eksporta veicināšana un energoresursu izmaksas.

Vienlaikus, lai pirms dokumenta oficiālās pieņemšanas sāktu politikas īstenošanu, EM 2012.gadā sagatavojusi vai jau sākusi īstenot vairākus pilotprojektus, piemēram, programmu "zaļās" ražošanas attīstībai Latvijā ar 8 miljonu latu finansējumu, izaugsmes kapitāla instrumentu ar 28 miljonu latu finansējumu; saskaņošanas procesā ar Eiropas Komisiju ir programma ražošanas telpu renovācijai reģionos 13 miljonu latu apmērā. Tāpat saskaņā ar NIP paredzētajiem uzstādījumiem likumdošanā nostiprināts darbaspēka nodokļu reformas plāns, kas paredz trīs gadu laikā iedzīvotāju ienākuma nodokli samazināt par 5 procentpunktiem.

NIP pamatnostādnes 2013.–2020.gadam plānots apstiprināt MK 2013.gadā. Tāpat, vadoties pēc NIP uzstādījumiem, 2013.gadā plānots apstiprināt MK Latvijas preču un pakalpojumu eksporta veicināšanas un ārvalstu investīciju piesaistes pamatnostādnes 2013.–2019.gadam.

### 6.2. Uzņēmējdarbības atbalsta instrumenti

Sniedzot atbalstu komersantiem par nozīmīgu investīciju projektu īstenošanu, EM nodrošinājusi lielo investīciju projektu dokumentācijas izvērtēšanu un attiecīga lēmuma projekta iesniegšanu Ministru kabinetā. Kopš iniciatīvas uzsākšanas līdz 2012.gada beigām Ministru kabinetā ir atbalstīti pieci lielo investīciju projekti par kopējo ieguldījumu summu 32,2 milj. latu: AS "Dobeles dzirnavnieks" ar ieguldījumu apjomu 7,92 milj. latu; SIA "Baltic Crystal" ar ieguldījumu apjomu 6,97 milj. latu; AS "Tērvetes AL" ar ieguldījumu apjomu 3,98 milj. latu; SIA "AKG Thermotechnik Lettland" ar ieguldījumu apjomu 6,94 milj. latu; SIA "METALLEKS" ar ieguldījumu apjomu 6,4 milj. latu.

2012.gadā sniegts atbalsts Latvijas komersantiem līdzšinējo ES fondu aktivitāšu ietvaros dalībai starptautiskās izstādēs, darbinieku apmācībām, jaunu uzņēmumu radīšanai, jauniešu biznesa plānu konkursiem, kā arī sniedzot finanšu instrumentu atbalstu – kredītus ar atvieglotiem nosacījumiem, kredītu un eksporta garantijas, riska kapitāla investīcijas. 2013.gadā plānots uzsākt jaunu riska kapitāla fondu, mikroaizdevumu programmas un akseleratoru programmas ieviešanu ar SIA "Latvijas Garantiju aģentūra" starpniecību, kā arī ES fondu 2014.–2020.gada plānošanas perioda atbalsta programmu uzņēmējiem izstrādi.

2012.gadā nodrošināta aktivitātes "Augstas pievienotās vērtības investīcijas" projektu iesniegumu atlases 2.kārtas izsludināšana un noslēgšana. Kārtas ietvaros uzsākta 16 lielu ražošanas modernizācijas projektu īstenošana 97 milj. latu apmērā.

 2013.gadā plānots uzsākt īstenošanu Norvēģijas finanšu instrumenta līdzfinansētās programmas "Inovācijas "zaļās" ražošanas jomā". Programmas ietvaros paredzēts izveidot tehnoloģiju inkubatoru, kas sniegs atbalstu  inovatīvu biznesa ideju attīstībai. Programmā paredzēts īstenot arī atklātu projektu iesniegumu konkursu, lai uzņēmējiem sniegtu atbalstu iekārtu iegādei, kas palīdz samazināt atkritumu veidošanos un emisiju un veicina videi draudzīgu risinājumu ieviešanu ražošanas procesā.

Plānots izsludināt aktivitātes "Augstas pievienotās vērtības investīcijas" projektu iesniegumu atlases 3.kārtu, kā arī izsludināt aktivitātes "Atbalsts ieguldījumiem ražošanas telpu izveidei vai rekonstrukcijai" projektu iesniegumu atlasi 13 miljonu latu vērtībā. Aktivitātes ietvaros plānots sniegt atbalstu industriālo telpu rekonstrukcijai deviņās lielākajās Latvijas pilsētās, izņemot Rīgu. Katrā pilsētā plānots rekonstruēt vai izbūvēt no jauna ražošanas telpas vismaz 4 000 m2 platībā, kurās darbosies vismaz trīs uzņēmumi un tiks radītas vismaz 50 darba vietas.

## 7. Uzņēmējdarbības vide un investīcijas

### 7.1. Uzņēmējdarbības vides uzlabošanas pasākumu plāna īstenošana

Uzņēmējdarbības vides pilnveidošanai izstrādāts un Ministru kabinetā apstiprināts Uzņēmējdarbības vides uzlabošanas pasākumu plāns 2012.gadam, kā arī nodrošināta tajā iekļauto pasākumu īstenošanas uzraudzību.

Latvijā ir ieviesta uzņēmumu elektroniskā dibināšana portālā [www.latvija.lv](http://www.latvija.lv/) un nodrošināta atvieglojumu piemērošanas turpināšana mikrouzņēmumiem par ierakstu izdarīšanu Komercreģistrā, kuri saistīti ar pamatkapitāla palielināšanu.

Grozījumi Komerclikumā, Finanšu instrumentu tirgus likumā un Gada pārskatu likumā, kas paredz valdes, padomes locekļu un dalībnieku interešu konfliktu novēršanu darījumu slēgšanā, tādējādi uzlabojot tiesisko regulējumu investoru aizsardzībā.

Izstrādāts regulējums vienas pieturas aģentūras principa ieviešanai īpašuma datu reģistrēšanā un īpašumtiesību nostiprināšanā. Minētā principa ieviešanai izstrādāti grozījumi Zemesgrāmatu likumā, Nekustamā īpašuma valsts kadastra likumā un Likumā par nekustamā īpašuma ierakstīšanu zemesgrāmatā. Principa praktiska īstenošana ir paredzēta no 2014.gada.

Izstrādāti grozījumi Civilprocesa likumā, kas paredz speciālu tiesvedības kārtību lietās par kapitālsabiedrības dalībnieku (akcionāru) sapulces lēmumu atzīšanu par spēkā neesošiem, kā arī paredz speciālo tiesvedības kārtību ar pirmo instanci un kasācijas instanci – rajona (pilsētas) tiesu.

### 7.2. Komercsabiedrību revīzijas politika

Komercsabiedrību revīzijas politikas īstenošanai 2012.gadā izstrādāti grozījumi likumā "Par zvērinātiem revidentiem", lai noteiktu gadījumu, kad piemērojams Brīvas pakalpojumu sniegšanas likumā minētais noklusējums attiecībā uz zvērinātu revidentu komercsabiedrības licences izsniegšanu, kā arī pienākumu Latvijas Zvērinātu revidentu asociācijai informēt zvērinātu revidentu komercsabiedrības licences pieprasītāju par to, kādā termiņā tiks izsniegta licence, un par kārtību, kādā ir iespējams apstrīdēt motivētu rakstveida atteikumu izsniegt licenci.

### 7.3. Grāmatvedības politika

2012.gadā atbalstīti grozījumi Gada pārskatu likumā (stājās spēkā 2013.gada 1.janvārī), lai Gada pārskatu likumā iekļautu jaunu komercdarbību kategoriju, noteiktu saīsinātās bilances sagatavošanas kārtību un bilances piezīmēs sniedzamās informācijas apjomu, kā arī precizējumu attiecībā uz vadības ziņojuma sagatavošanu.

### 7.4. Uzņēmumu elektroniskā reģistrēšana

Ar 2012. gada 21. novembri jauna komersanta reģistrācija Uzņēmumu reģistra Komercreģistrā iespējama elektroniski. Uzņēmējam ir iespēja sākotnēji pārliecināties, vai reģistrējamā uzņēmuma nosaukums jau netiek izmantots, apskatīt līdzīgos nosaukumus, pievienot dokumentus, kā arī integrēt savus fiziskās personas datus, izmantojot autentifikācijas informāciju. Reģistrācijas pieteikumu e-pakalpojuma ietvaros iespējams parakstīt ar Latvijā izsniegtu drošu e-parakstu. Vienlaikus ir iespēja veikt valsts nodevas samaksu, publikāciju oficiālajā izdevumā "Latvijas Vēstnesis". Jaunā sistēma paredz arī pieteikt reģistrācijai izmaiņas, reorganizāciju, maksātnespēju, likvidāciju un līguma izbeigšanu.

### 7.5. Komercdarbības vides tiesiskā regulējuma uzlabošana

2012.gada nogalē Saeimā otrajā lasījumā atbalstīti grozījumi Komerclikumā, Civilprocesa likumā un likumā "Par Latvijas Republikas Uzņēmumu reģistru" ar mērķi mazināt reiderisma jeb kapitālsabiedrības nelikumīgas pārņemšanas iespējas, nodrošinot augstāku drošības pakāpi pamatkapitāla daļu atsavināšanas kārtībā un būtiskāko dalībnieku (akcionāru) sapulču lēmumu pieņemšanā, kā arī paaugstināt drošību dokumentu iesniegšanā Uzņēmumu reģistram, lai reģistrētu būtiskākās izmaiņas kapitālsabiedrības darbībā un tās pārvaldes institūcijās. Paredzēts izveidot speciālu tiesvedības kārtību dalībnieku (akcionāru) iekšējo strīdu risināšanai jeb dalībnieku (akcionāru) sapulču atsevišķu lēmumu apstrīdēšanai, nodrošinot šādu strīdu izskatīšanu vienā "specializētā" tiesā, divās instancēs un rakstveida procesā. Ieviešot speciālo tiesvedības kārtību, ir plānots panākt šo strīdu izskatīšanu pirmajā instancē vidēji 70 dienu laikā, savukārt abās instancēs – vidēji pusgada laikā. Savukārt  2013.gada 1.janvārī spēkā stājās likumdošanas izmaiņas, kas vērstas uz negodprātīgu komersantu sodīšanu un izslēgšanu (pilnīgu vai uz laiku) no komerctiesiskās vides.

Tāpat 2013. gada 1. janvārī spēkā stājās likumi "Grozījumi Komerclikumā", "Grozījumi likumā "Par Latvijas Republikas Uzņēmumu reģistru"" un "Grozījumi Latvijas Administratīvo pārkāpumu kodeksā", kas vērsti uz negodprātīgu komersantu sodīšanu un izslēgšanu (pilnīgu vai uz laiku) no komerctiesiskās vides.

Lai uzņēmējiem radītu visās pašvaldībās vienādas prasības reklāmas izvietošanā un ekspluatācijā publiskajā ārtelpā, kā arī samazinātu administratīvo slogu šī pakalpojuma saņemšanā, 2012.gadā 30.oktobrī stājās spēkā MK noteikumi Nr.732 "Kārtība, kādā saņemama atļauja reklāmas izvietošanai publiskās vietās vai vietās, kas vērstas pret publisku vietu". MK noteikumi novērsīs situāciju, ka uzņēmējiem, kuri vēlas izvietot savu reklāmu vairākās pašvaldībās, ir jātērē laika un finanšu resursi, lai apzinātu un izpildītu pašvaldību atšķirīgās prasības.

2013.gadā plānots pilnveidot tiesisko regulējumu investoru tiesiskās aizsardzības stiprināšanai, nodrošinot iespēju komercķīlas reģistrāciju veikt pilnīgi elektroniski, vienkāršojot esošās reģistrācijas procedūras un samazinot administratīvo slogu, kā arī uzlabojot regulējumu komercķīlas tiesības izlietošanai un komercķīlas priekšmeta pārņemšanai valdījumā un atsavināšanai; pilnveidojot koncernu tiesisko regulējumu un akcionāru reģistra vešanas kārtību.

### 7.6. Tūrisma politika

Tūrisma nozares izaugsmes sekmēšanai 2012.gadā sagatavoti un Saeimā apstiprināti grozījumi Tūrisma likumā**,** kas nosaka kūrorta kritērijus. 2012.gada 18.decembrī MK apstiprināja noteikumus Nr.905 "Kūrorta statusa piešķiršanas un anulēšanas kārtība", kas nosaka kārtību, kādā pašvaldība iesniedz pieteikumu par kūrorta statusa piešķiršanu un sniedz pārskatu par teritorijas attīstības plānošanas dokumentos paredzēto kūrorta attīstību un vides kvalitātes rādītājiem. Kūrorta statuss kalpos par instrumentu, ar kura palīdzību pašvaldība varēs pārliecināt gan attiecīgās teritorijas tūrisma komersantus, gan potenciālos Latvijas un ārvalstu investorus, ka šajā teritorijā kūrortiestāžu darbība un veselības tūrisma pakalpojumi tiks attīstīti plānveidīgi un ilgtermiņā.

2013.gadā nozares ilgtspējīgas izaugsmes sekmēšanai plānots izstrādāt un iesniegt apstiprināšanai MK Latvijas tūrisma attīstības plānošanas dokumentu 2014.–2020.gadam, definējot mērķus un rīcības virzienus tūrisma nozares turpmākai attīstībai.

## 8. Transports un telekomunikācijas (infrastruktūra un pakalpojumi), digitāli vienota tirgus izveide

### 8.1. Eiropas Savienības fondu izmantošana un Eiropas Transporta tīkla (TEN-T) politikas pārskatīšana

Sekmīgi apgūstot ES fondu līdzekļus, ir apstiprināti projekti par 98 % no pieejamā fondu finansējuma (t.sk. virs saistībām) 2007.–2013. gada plānošanas periodam. 2012.gada 22.martā Transporta, telekomunikāciju un enerģētikas ministru padomē ir panākta ES dalībvalstu vispārējā vienošanās par Eiropas Parlamenta un Padomes Regulas par Savienības vadlīnijām TEN-T attīstībai projektu, ko ir atbalstījusi arī Latvija.

Aktīva un koordinēta darba rezultātā Latvijai izdevies panākt vairākus svarīgus nosacījumus par jaunā Eiropas Infrastruktūras savienošanas instrumenta jeb *Connecting Europe Facility* (CEF) regulējumu, t.i., Baltijas–Adrijas transporta koridorā (kas Baltijas valstīs pazīstams kā *Rail Baltica 2*) tika iekļauti savienojumi ar Rīgas un Ventspils ostu, kā arī Rīgas lidostu. Tāpat koridora atzarā Ventspils–Rīga, kas ietver arī abas Latvijas lielākās ostas, pavērs iespējas savienojumu attīstībai Baltijas jūras reģionā, Rīgas un Ventspils ostai attīstot jūras maģistrālos savienojumus (*Motorways of the Sea*), piemēram, ar Ziemeļvācijas un Skandināvijas ostām. Tāpat starp CEF prioritātēm ir jāsaglabā iekļautais Latvijas Rietumu-Austrumu koridors, savienojot Rīgu ar Krieviju un Baltkrieviju, kā arī iezīmējot Latvijai nozīmīgu lomu Rietumu–Austrumu un Ziemeļu–Dienvidu stratēģisko koridoru krustcelēs.

2013.gadājāturpina 2007.–2013. gada plānošanas perioda ES fondu apguve, kā arī iesākto lielāko Kohēzijas fonda projektu īstenošana, piemēram, valsts autoceļa E22 posmu Ludza–Terehova un Tīnūži–Koknese rekonstrukcija un būvniecība, dzelzceļa posma Skrīveri–Krustpils otrā sliežu ceļa izbūve, infrastruktūras attīstība Krievu salā ostas darbības pārcelšanai no pilsētas centra, starptautiskās lidostas "Rīga" infrastruktūras attīstība, platjoslas infrastruktūras pieejamības nodrošināšanā visā Latvijas teritorijā.

### 8.2. Ostu attīstība un tranzīta veicināšana

 Grozījumi likumā "Par nodokļu piemērošanu brīvostās un speciālajās ekonomiskajās zonās", kā arī grozījumi Liepājas speciālās ekonomiskās zonas likumā un Rēzeknes speciālās ekonomiskās zonas likumā, nosaka speciālās ekonomiskās zonas statusa termiņa pagarinājumu līdz 2035.gadam.

 2012.gadā turpinājās Liepājas un Ventspils ostas ES fondu līdzfinansēto projektu īstenošana. Noslēgts būvdarbu līgums infrastruktūras attīstībai Krievu salā Rīgas ostas darbības pārcelšanai no pilsētas centra (projekta ietvaros).

 Optimizēts arī ostu pārvalžu darbs. Ministru kabinets ir apstiprinājis Rīgas brīvostas pārvaldes nolikumu un Ventspils brīvostas pārvaldes nolikumu, ietverot normas, kas paredz trīs dienu laikā pēc valdes sēdes ievietot informāciju par valdes pieņemtajiem lēmumiem attiecīgā interneta vietnē. Noteikta arī gada pārskatu publicēšana divu nedēļu laikā pēc to apstiprināšanas, mārketinga stratēģiju apstiprināšana valdē, kā arī komersantu tiesības prezentēt savu viedokli valdes sēdē.

 2012.gadā, salīdzinot ar 2011.gadu, kravu apgrozījums Latvijas ostās palielinājies par 9,3 %, sasniedzot 75,19 milj. tonnu. Gandrīz puse no Latvijas kopējā ostu kravu apgrozījuma – 36,05 milj. tonnu – pārkrauta Rīgas ostā. Tai seko Ventspils osta ar 30,35 milj. tonnu un Liepājas osta ar 7,43 milj. tonnu. No lielajām ostām visstraujākais kravu apgrozījuma pieaugums fiksēts Liepājā – par 53 %. Otrajā vietā ir Ventspils ar pieaugumu par 6,7 %. Rīgas ostā pērn pārkrauto kravu apjoms pieaudzis par 5,9 %. Turpretim konkurējošās kaimiņvalstu ostās Klaipēdā un Tallinā kravu apgrozījums pērn samazinājies attiecīgi par 3,7 % un 19,2 %, salīdzinot ar 2011.gadu. Jāuzsver, ka Rīgas osta pēc kravu apjoma ir izvirzījusies līderos starp Baltijas valstu ostām. Sasniegtie rezultāti apliecina Latvijas ostu darbības efektivitāti un konkurētspēju.

*12. attēls.*



*Avots: SM*

Dzelzceļa pārvadājumos Latvijā pērn atkal sasniegts kārtējais rekords un kopumā pārvadāti 60,6 miljoni tonnu kravu. Turpretim konkurējošajos tranzīta koridoros Lietuvā un Igaunijā dzelzceļa kravu pārvadājumi samazinājušies attiecīgi par 5 % un 14 %, salīdzinot ar iepriekšējo gadu.

*13. attēls.*



*Avots: SM*

Ir turpināta sadarbības attīstīšana ar Afganistānu. Kopš 2009.gada cauri Latvijai uz Afganistānu nosūtītas kravas vismaz 60 000 TEU[[6]](#footnote-6) apmērā.2012. gada aprīlī tika uzsākti regulāri kravu pārvadājumi no lidostas "Rīga", bet maijā pretējā virzienā – no Afganistānas. 2012.gadā uz Afganistānu un no tās vestās kravas veido gandrīz 60 % no lidostā "Rīga" apkalpotajām kravām. Savukārt 2012.gada decembrī notika pirmais kravu pārvadājums no Afganistānas pa sauszemi Latvijas teritorijā.

Pēc divām SM un ĀM delegācijas vizītēm Afganistānā – Kabulā, Mazarišarīfā un Hairatonā – 2012.gada oktobrī notika Afganistānas aviācijas speciālistu vizīte Latvijā, bet 2012.gada decembrī Rīgā ieradās Kabulas Politehniskās universitātes mācībspēki. Vizīšu laikā sāktas sarunas par divpusējo nolīgumu par gaisa satiksmi starp Latviju un Afganistānu, kā arī par sadarbības līgumiem starp Kabulas Politehnisko universitāti un Latvijas transporta nozares mācību iestādēm.

Turpmākās prioritātes ir nostiprināt kravu pārvadājumus no Afganistānas, pakāpeniski palielinot kravu apjomu, kā arī sniegt atbalstu Afganistānas transporta speciālistu zināšanu un prasmju attīstībā.

### 8.3. Autoceļu sakārtošana

2012. gadā ES fondu finansēto projektu ietvaros sakārtoto ceļa posmu (valsts galvenie, reģionālie ceļi, tranzītielas) garums ir 184,07 km*.*[[7]](#footnote-7)

2012. gadā SM pārziņā esošajām ES fondu finansētajām valsts galveno autoceļu un tranzītielu sakārtošanas aktivitātēm tika piešķirts papildu finansējums 57,0 milj. latu apmērā. Tas ļaus īstenot kopumā 29 ES fondu un valsts budžeta finansētus projektus tranzītielu sakārtošanai, kā arī tika īstenoti vairāki TEN-T autoceļu tīkla uzlabojumu projekti, kuriem iepriekš nebija pieejams finansējums.

No valsts budžeta Valsts autoceļu fonda programmai pieejamā finansējuma 2012.gadā ir atjaunoti 160,9 km ceļu ar grants segumu, tas ir, 1,38 % no 11661 km grants ceļu, un atjaunoti segumi 242,2 km (2,86 %) no 8456 km valsts autoceļu ar melno segumu. Ņemot vērā nepietiekamo finansējumu valsts autoceļu uzturēšanai un normatīvi noteiktajā laikā neveiktajiem remontdarbiem, gadu no gada pieaug arī remontu deficīts, sasniedzot jau 4,528 milj. latu.

Papildu līdzekļu piesaistei valsts autoceļu sakārtošanai plānots valsts pamatbudžeta Valsts autoceļu fonda programmas finansēšanas plānošanas modeļa maiņa, lai pakāpeniski septiņu gadu periodā palielinātu valsts budžetā autoceļiem paredzēto finansējumu un plānošanu, piesaistot autoceļu lietotāju maksājumiem.

Ceļu satiksmes drošība ir viena no būtiskām prioritātēm, ņemot vērā šī jautājuma ietekmi uz iedzīvotāju dzīvību, veselību un valsts tautsaimniecību kopumā. Dažādu pasākumu īstenošana ir būtiski uzlabojusi satiksmes drošību Latvijā un sekmējusi ceļu satiksmes negadījumos bojāgājušo skaita samazināšanos 10 gadu periodā (2001. – 2011.) par 68 %, kas ir labākais rādītājs Eiropas Savienības valstīs. Tomēr bojāgājušo skaits uz miljons iedzīvotājiem joprojām saglabājas augsts un tas ir 1,3 reizes lielāks nekā ES valstīs vidēji. Tāpat arī Eiropas Komisija ir izvirzījusi dalībvalstīm mērķus satiksmes drošības uzlabošanai – 10 gadu periodā (līdz 2020.gadam) samazināt par 50 % ceļu satiksmes negadījumos bojāgājušo un arī smagi ievainoto skaitu.

Salīdzinot ar 2006.gadu, bojāgājušo skaits samazinājies par 228 cilvēkiem (56,0 %), smagi ievainoto skaits samazinājies par 99 (-15,7 %). Par 44,1 % samazinājusies arī CSNg smaguma pakāpe, un šis rādītājs tagad ir sasniedzis ES vidējo rādītāju. Smaguma pakāpes izvērtēšanai izmantots kritērijs – bojāgājušo skaits uz 100 CSNg ar cietušajiem. Tik strauja uzlabojuma dinamika skaidrojama arī ar to, ka minētajā atskaites gadā bojāgājušo un smagi ievainoto skaita ziņā Latvijai bija līdera pozīcijas Eiropā. Jārēķinās, ka turpmākā drošības līmeņa uzlabošana būs saistīta ar lielākām grūtībām. Šobrīd SM izveidota darba grupa izstrādā Ceļu satiksmes drošības plānu 2014.-2016.gadam.

### 8.4. Dzelzceļa transporta attīstība

 2012.gada 22.martā Briselē Baltijas valstu transporta ministri parakstīja grozījumus 2011.gada 7.decembrī Tallinā parakstītajā nodomu deklarācijā, paredzot paplašināt darba grupai doto mandātu, lai padarītu efektīvāku koordināciju *Rail Baltica 2* jautājumos. Vienlaikus tika akceptēta arī Polijas iesaiste šajā koordinācijā.

2013.gada 30.janvārī ir izsludināts iepirkums dzelzceļa projekta *Rail Baltica 2* izpētes otrajam posmam. Pēc Baltijas valstu transporta ministru iniciatīvas projekta darba grupā iesaistījusies arī Polija un Somija. Eiropas Komisijai nosūtīta vēstule, kurā norādīts uz nepieciešamību Rīgas nozīmīgākos transporta infrastruktūras objektus – Rīgas lidostu un ostu – ciešāk integrēt projektā *Rail Baltica2*.

 Igaunijas puse visu Baltijas valstu vārdā 2012.gada 25. oktobrī parakstīja līgumu par izpēti kopuzņēmuma izveidei dzelzceļa līnijas *Rail Baltica 2* attīstīšanai. Pētījuma nolūks ir izvērtēt tiesiskos un ekonomiskos aspektus, kas saistīti ar kopuzņēmuma izveidošanu, iepazīties ar jautājumiem, kas attiecas uz kopuzņēmuma struktūru, un noteikt optimālo menedžmenta struktūru.

 2012.gadā turpinājās darbs pie dzelzceļa infrastruktūras sakārtošanas un ar Kohēzijas fonda līdzfinansējumu tiek īstenots projekts "Otrā sliežu ceļa būvniecība 52 km garumā Skrīveri–Krustpils (Rīga–Krustpils iecirknis) ". Šajā posmā tiek veikta piecu staciju, trīs pieturu, 15 pārbrauktuvju, peronu, caurteku un mazo tiltu rekonstrukcija, telekomunikāciju un elektroapgādes sistēmu ierīkošana, kā arī divu jaunu tiltu būvniecība pār Pērsi un Aivieksti. Projekta kopējās attiecināmās izmaksas, ir 65.65 milj. latu, t.sk. Kohēzijas fonda finansējums 46,08 milj. latu un VAS " Latvijas dzelzceļš" finansējums 19,57 milj. latu. Īstenojot šo projektu, vēl vairāk palielināsies pārvadājamo kravu apjoms, izmantojot dzelzceļa infrastruktūras sniegtās priekšrocības. 2012.gadā noslēgts būvdarbu līgums Kohēzijas fonda līdzfinansētā Šķirotavas stacijas šķirošanas uzkalna rekonstrukcijas projekta ietvaros.

### 8.5. Gaisa transporta attīstība

 Veikta AS "Air Baltic Corporation" (*airBaltic*) stabilizēšana un pārņemšana valsts īpašumā, 2012.gada martā prezentēts tās restrukturizācijas plāns, kas nākamo piecu gadu laikā paredz veikt konsolidāciju par 330 milj. latu, lai 2014. gadā kompānija atsāktu pelnīt. 2012. gada 10. jūlijā *Bombardier Aerospace* un Latvijas nacionālā aviokompānija parakstījušas nodomu protokolu par 10 CS300 lidmašīnu iegādi un vēl desmit CS300 lidmašīnu pirkuma tiesību saņemšanu.

 Vienota akcionāra (valsts) pārraudzībā tiek uzlabota starptautiskās lidostas "Rīga" un nacionālās aviokompānijas *airBaltic* sadarbība, Latvijas un ES likumdošanas ietvaros virzoties uz iespējami lielāku savstarpējo darbības sinerģiju starp šiem uzņēmumiem. Ir uzsākts darbs pie lidostas "Rīga" 66,95 milj. latu vērtā infrastruktūras attīstības projekta. Tā mērķis ir nodrošināt augošam pārvadājumu apjomam atbilstošu infrastruktūru, un to plānots pabeigt 2015. gadā.

Dalībvalstu divu gadu rūpīgā darbā ir sagatavots un noslēgts politikas līmeņa līgums par Ziemeļeiropas funkcionālā gaisa telpas bloka *North European Functional Airspace Block* (turpmāk – NEFAB) izveidošanu starp Igaunijas Republiku, Somijas Republiku, Latvijas Republiku un Norvēģijas Karalisti, kas nosaka minētā bloka izveides pamatprincipus. Saeima NEFAB līgumu ir ratificējusi 2012.gada 1.novembrī. Pēc minētā līguma noslēgšanas tika parakstīti arī divi zemāka līmeņa nacionālo aeronavigācijas uzraudzības iestāžu un aeronavigācijas pakalpojumu sniedzēju uzņēmumu līgumi. Līdz ar to NEFAB izveides process ir pabeigts, un tā ieguvums ir optimizēta gaisa satiksmes vadības sistēma, mazināta Ziemeļeiropas gaisa telpas sadrumstalotība, tiks ieviestas jaunas tehnoloģijas, palielināts lidojumu drošums. Jānodrošina pilnīga Latvijas gaisa satiksmes vadības funkcionālā integrācija izveidotajā NEFAB.

### 8.6. Jūrniecība

 Lai padarītu efektīvāku starptautisko jūras satiksmi un lai novērstu nevajadzīgu kuģu, personu un īpašuma aizkavēšanos, ir pieņemti noteikumi par ostu formalitātēm, kas paplašina to formalitāšu loku, kuras iespējams kārtot, izmantojot nacionālo *SafeSeaNet* sistēmu.

 Lai mazinātu administratīvo slogu kuģu reģistrēšanai Latvijas kuģu reģistrā, kā arī nodrošinātu kuģu pasažieru tiesību aizsardzību saistībā ar ES regulu prasībām, ir izstrādāts likumprojekts "Grozījumi Jūras kodeksā.

 2012.gada 1.jūlijā Latvija no Parīzes saprašanās memoranda par ostas valsts kontroli (PMoU) Pelēkā saraksta iekļuva Baltajā sarakstā. Latvijas atrašanās Baltajā sarakstā ir ne tikai valsts, bet arī kuģu īpašnieku interesēs, jo tas ir viens no kritērijiem, lai kuģis ar Latvijas karogu atbilstu zema riska standartam.

 VAS "Latvijas Jūras administrācija" 2012.gada nogalē ir ieviesusi jaunu e-pakalpojumu *"Mapshop"*, kur var iegādāties oficiālās Latvijas jūras navigācijas kartes, kuģa žurnālus un citas publikācijas.

Lai uzlabotu kuģošanas drošību, jāturpina ieviest nacionālajos tiesību aktos Konvencijas par darbu jūrniecībā (MLC konvencija) un Starptautiskās konvencijas par jūrnieku sagatavošanu un diplomēšanu, kā arī sardzes pildīšanu (*STCW* konvencija) 2010.gada grozījumu prasības, kopīgi ar darba ņēmēju un darba devēju pārstāvjiem panākot optimālo risinājumu jautājumos, kuros MLC konvencija pieļauj dalībvalsts izvēles brīvību.

### 8.7. Sabiedriskais transports

Veikts ievērojams darbs, lai optimizētu sabiedriskā transporta pakalpojumus – 15.05.2012. izdoti Ministru kabineta noteikumi Nr.341 "Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu". Noteikti izmaksu "griesti" pārvadātājiem, lai valstij nebūtu pienākums kompensēt nesamērīgi dārgus pasažieru pārvadājumu pakalpojumus, no 20 % uz 30 % paaugstināts slieksnis tiem republikas pilsētas nozīmes maršrutiem, kas iziet ārpus republikas pilsētu administratīvajām robežām, par kuriem zaudējumus sedz no valsts budžeta līdzekļiem, un mainīta dotācijas aprēķināšanas kārtība republikas pilsētu pašvaldībām, tādējādi samazinot nepieciešamo dotāciju kopējo apmēru.

2012.gadā turpinājās darbs pie maršrutu tīklu optimizācijas. Ņemot vērā 2012.gada četru ceturkšņu rezultātus, prognozēts, ka sabiedriskā transporta pakalpojumu sniedzējiem ar autobusiem un pa dzelzceļu reģionālajā starppilsētu nozīmes maršrutu tīklā par 2012.gadu zaudējumi tiks segti pilnā apmērā, bet plānošanas reģioniem par 2012.gadu prognozēti nesegtie zaudējumi 985 300 latu apmērā. Republikas pilsētu pašvaldībām zaudējumu segšanai maršrutos, kas vairāk nekā 20 % no kopējā maršruta garuma iziet ārpus pilsētas administratīvās teritorijas, 2012.gada nogalē no līdzekļiem neparedzētiem gadījumiem tika piešķirts papildu valsts budžeta finansējums 505 658 latu apmērā.

Izstrādāti grozījumi Sabiedriskā transporta pakalpojumu likumā, paredzot izveidot vienotu sabiedriskā transporta plānošanas institūciju. Valdība 2012.gadā piešķīrusi finansējumu sabiedriskā transporta pakalpojumu sniedzējiem 54,22 milj. latu apmērā (t.sk. ar  grozījumiem 2012.gada budžetā papildus piešķirti 6,03 milj. latu).

Ir izstrādāti grozījumi Sabiedriskā transporta pakalpojumu likumā, papildinot Valsts SIA "Autotransporta direkcija" kompetenci ar funkciju, kas saistīta ar autoostu reģistrāciju un pārreģistrāciju, autoostu uzraudzību un kontroli. Likumprojektā ir iestrādāts deleģējums Ministru kabinetam noteikt no valsts budžeta autoostu darbības nodrošināšanai iedalīto finanšu līdzekļu administrēšanas, sadales un piešķiršanas kārtību, kā arī kārtību, kādā nosaka, aprēķina un autoostām kompensē ar reģionālo starppilsētu nozīmes un reģionālo vietējās nozīmes maršrutu autobusu iebraukšanu autoostā saistītos izdevumus un piešķir pašvaldībām finansējumu no valsts budžeta attiecīgo autoostu izdevumu segšanai, kā arī kontrolē šo līdzekļu izmantošanas tiesiskumu un pareizību, un autoostu darbības uzraudzības un kontroles kārtību. Ministru kabineta noteikumi noteiks autoostu iedalījumu kategorijās un noteiks obligāti sniedzamo minimālo pakalpojumu grozu.

Valsts SIA "Autotransporta direkcija", izvērtējot esošo situāciju un iespējamos Vienotās sabiedriskā transporta biļešu tirdzniecības sistēmas (VBTS) attīstības risinājumus, ir izstrādājusi VBTS turpmākās attīstības modeli, kas paredz jaunas sistēmas izveidi. Jaunās sistēmas iepirkuma tehniskās specifikācijas sagatavošanai ir piesaistīti eksperti. Pamatojoties uz ekspertu atzinumiem, būs iespējams izstrādāt grozījumus VBTS darbību regulējošajos normatīvajos aktos, kā arī veikt attiecīgu iepirkumu jaunās sistēmas izveidei un uzturēšanai.

 2012.gadā noslēgti būvdarbu līgumi ES fondu līdzfinansēto Daugavpils un Liepājas pilsētas tramvaju transporta infrastruktūras rekonstrukcijas projektu ietvaros.

### 8.8. Sakaru tehnoloģiju attīstība un IT drošība

 2012. gada 5.aprīlī SM apstiprināja VAS "Latvijas Valsts radio un televīzijas centrs" iesniegto projektu 3.2.2.3.aktivitātes "Elektronisko sakaru pakalpojumu vienlīdzīgas pieejamības nodrošināšana visā valsts teritorijā (platjoslas tīkla attīstība)" ierobežotas projektu iesniegumu atlases ietvaros. Pasākuma publiskais finansējums ir 18,6 milj. latu, t.sk. ES fondu finansējums – 16,2 milj. latu. Projektu realizējot, izveidos optiskā tīkla piekļuves punktus turpmākai interneta piekļuves tīklu attīstībai Latvijas teritorijās, kurās neviens elektronisko sakaru komersants nesniedz un tuvāko triju gadu laikā neplāno sniegt interneta piekļuves pakalpojumus iedzīvotājiem ar uzlabotiem datu pārraides parametriem (vismaz 30 Mbit/s). 2012.gada 18.jūlijā SM izveidotā Optiskā tīkla uzraudzības komiteja ir apstiprinājusi 169 optiskās piekļuves punktus, kuri tiks izveidoti projekta 1.kārtā. Šobrīd ir noslēgusies iepirkuma procedūra "Optiskā tīkla infrastruktūras projektēšanas un būvniecības darbi Latgales plānošanas reģionā". Plānots, ka 2013.gada 1.ceturksnī tiks uzsākti projektēšanas darbi, būvniecība sāksies 2.ceturksnī.

 Lai nodrošinātu iespēju vēlēšanās balsot elektroniski, ir izstrādāta koncepcija par interneta vēlēšanu sistēmas izveidi. Koncepcijas projekts pēc izskatīšanas Ministru kabineta sēdē ir papildināts ar informāciju par to valstu praksi, kurās jau ir ieviesta interneta vēlēšanu sistēma (Igaunijā, Šveicē), kā arī iekļauts detalizēts vēlēšanu sistēmas pilotprojekta apraksts. Pilotprojekta uzdevums ir rast risinājumus, lai nodrošinātu interneta vēlēšanu sistēmas pieejamību, balsojuma datu integritāti, aizklātumu, kā arī veikt risku analīzi ar mērķi minimizēt iespējamos riskus interneta vēlēšanu sistēmas īstenošanā. Pilotprojektu paredzēts īstenot 2013.gadā un tā laikā tiks izstrādāta interneta vēlēšanu sistēmai nepieciešamā programmatūras prasību specifikācija ar riska analīzi un programmatūras projektējuma apraksts ar padziļinātu riska analīzi.

 Līdz ar finansējuma palielināšanu no 2012.gada 1.marta ir palielināta Informācijas tehnoloģiju drošības incidentu novēršanas institūcijas (CERT.LV) veiktspēja, pieņemot darbā jaunus nodarbinātos, kā arī palielinot slodzi līdzšinējiem darbiniekiem. Tāpat ir veikta tehniskā nodrošinājuma uzlabošana. Attiecīgi ir būtiski palielinātas spējas reaģēt uz informācijas tehnoloģiju drošības incidentiem, kā arī veikta dažādu būtisku incidentu novēršana. Jāatzīmē, ka ik dienu tiek reģistrēts ievērojams skaits IT drošības incidentu – sākot no vairākiem augstas nozīmības incidentiem un vairākiem simtiem zemas nozīmības incidentiem, un tie vienlīdz skar ne tikai valsts un pašvaldību institūcijas, bet arī komersantus un fiziskas personas. No 2013.gada 1.janvāra CERT.LV ir nodota AM pakļautībā.

 SM 2012.gadā izstrādāja pamatnostādņu projektu "Latvijas Informācijas tehnoloģiju drošības stratēģija 2013.–2018.gadam", organizēja 4.Baltijas valstu IT drošības politiku koordinācijas sanāksmi Rīgā 2012.gada maijā, nodrošināja saprašanās memoranda noslēgšanu par sadarbību ar NATO IT aizsardzībā, pastāvīgi nodrošināja Nacionālās IT drošības padomes vadību.

 2013.gadā SM plāno rīkot 7.Baltijas valstu IT drošības politiku koordinācijas sanāksmi, turpināt darbu, izstrādājot saprašanās memorandu ar Lietuvu un Igauniju IT drošībā, Nacionālās IT drošības padomes darbībā plašāk iesaistīt nevalstiskās organizācijas, kā arī uzsākt pamatnostādņu "Latvijas Informācijas tehnoloģiju drošības stratēģija 2013.–2018.gadam" izpildes koordinēšanu.

Lai nodrošinātu valsts institūciju elektronisko dokumentu apmaiņu un samazinātu katras iestādes izdevumus droša elektroniskā paraksta un laika zīmogu iegādei, SM sadarbībā ar VAS "Latvijas Valsts radio un televīzijas centrs" un VARAM gatavo risinājumu centralizētam laika zīmogošanas pakalpojuma iepirkumam iestāžu vajadzībām.

Saskaņā ar Latvijas valsts radio un televīzijas centra apkopotajiem statistikas datiem droša elektroniskā paraksta un virtuālā elektroniskā paraksta kopējais lietotāju skaits 2011.gadā bija 12 000, turpretim 2012.gadā e-paraksta lietotāju skaits ir būtiski palielinājies līdz 45 417, no kuriem 6434 ir virtuālā e-paraksta lietotāji, 4795 lieto e-paraksta viedkartes, bet 34 188 ir aktivizējuši e-parakstu Pilsonības un migrācijas lietu pārvaldes izsniegtajās elektroniskajās identifikācijas kartēs.

2012.gada laikā drošs elektroniskais paraksts ar laika zīmogu ir lietots 1 413 486 reižu (2011.gadā – aptuveni 0,8 miljoni reižu). Statistikas dati liecina, ka e-paraksta lietotāju skaitam un elektroniski parakstīto dokumentu skaitam uz katru e-paraksta lietotāju ir pozitīva, augšupejoša tendence. Vienlaikus ir vērojams e-paraksta viedkaršu pieprasījuma kritums, jo privātpersonas izvēlas eID kartes, kas faktiski izkonkurē e-paraksta viedkartes.

*15. attēls.*

*Avots: VAS "Latvijas valsts radio un televīzijas centrs"*

 Kā 2012.gada būtiski notikumi sakaru jomā minami arī 25.aprīlī parakstītais Latvijas Republikas un Krievijas Federācijas sadarbības protokols par starptautisko viesabonēšanas tarifu samazināšanu, kā arī 6.decembrī parakstītais Latvijas Republikas un Baltkrievijas Republikas sadarbības protokols par starptautisko viesabonēšanas tarifu samazināšanu, kuri stājās spēkā tā parakstīšanas brīdī. Sadarbības protokola noslēgšana un sekojošās mobilo sakaru operatoru savstarpējās vienošanās jau tuvākajā laikā pozitīvi ietekmēs Latvijas Republikas, Baltkrievijas Republikas un Krievijas Federācijas iedzīvotājus, kuri ceļo mūsu valstu teritorijās tūrisma vai darījumu kārtošanas nolūkos. Protokola noslēgšana sekmēs arī mobilo sakaru operatoru darbību, jo, samazinoties viesabonēšanas tarifiem, prognozējams viesabonēšanas pakalpojumu izmantošanas pieaugums.

 Viens no lielākajiem izaicinājumiem sakaru nozarē 2013.gadā ir nodrošināt televīzijas programmu apraides nepārtrauktību, nodalot skatītājiem pieejamo bezmaksas programmu izplatīšanu no maksas televīzijas programmu izplatīšanas.

 Vienlaikus tiks paredzēta iespēja vietējiem elektroniskajiem plašsaziņas līdzekļiem saņemt frekvences piešķīruma lietošanas atļauju televīzijas programmu zemes apraidei ciparformātā un Elektronisko sakaru likumā noteiktajā kārtībā ierīkot savus izplatīšanas līdzekļus vai izmantot sakaru komersantu sniegtos programmu izplatīšanas pakalpojumus.

## 9. Enerģētikas politika, tai skaitā energoapgādes un enerģētikas drošības jautājumi

2012.gadā uzsākta visaptveroša enerģētikas politikas reforma. Izanalizējot līdzšinējo enerģētikas politiku, valsts īstenotos politikas instrumentus, atbalsta apmērus un efektivitāti, kā arī enerģijas izmaksu prognozes, EM ir izstrādājusi jaunu piedāvājumu turpmākajai enerģētikas politikai līdz 2030.gadam – "Enerģētikas ilgtermiņa stratēģija 2030 – konkurētspējīga ekonomika sabiedrībai", kas prezentēts svarīgākajiem partneriem un 27.09.2012. izsludināts Valsts sekretāru sanāksmē. Stratēģijas 2030 galvenais mērķis ir veicināt konkurētspējīgu ekonomiku, veidojot sabalansētu, efektīvu, ekonomiski, sociāli un ekoloģiski pamatotu, uz tirgus principiem balstītu enerģētikas politiku, kas nodrošina Latvijas ekonomikas tālāko attīstību, tās konkurētspēju reģionā un pasaulē un sabiedrības labklājību. Reģionāla energoresursu tirgus attīstība sekmēs uzņēmumiem un patērētājiem pieejamas atbilstošas enerģijas cenas un nākotnes cenu signālus, kas kalpos par pamatu enerģētikas ilgtspējai un sekmēs drošu un nepārtrauktu energoapgādi.

Ņemot vērā EM veikto analīzi par vēsturiski īstenotās politikas ietekmi uz Latvijas ekonomikas konkurētspēju un iedzīvotāju maksātspēju un tās sekām, 2012.gadā tika apstiprināti grozījumi normatīvajos aktos, kas skar elektroenerģijas ražošanu no atjaunojamiem energoresursiem (AER) un koģenerācijā. Galvenās izmaiņas, kas skar komersantus, kas ražo elektroenerģiju koģenerācijā, ir atbalsta termiņa ierobežojums. Ja līdz šim atbalsts bija beztermiņa, tad līdz ar grozījumiem noteikts 10gadu ierobežojums koģenerācijas elektrostacijām, kuru uzstādītā elektriskā jauda nepārsniedz 4 MW, un 15 gadu ierobežojumskoģenerācijas elektrostacijām, kuru uzstādītā elektriskā jauda ir lielāka par 4 MW. un garantētai maksai. Iekārtām, kas tika nodotas ekspluatācijā pirms vairāk nekā 10 gadiem, paredzēts pārejas periods līdz 2017.gada 1.jūlijam. Turklāt grozījumi paredz arī konkrētu laikposmu, kurā jāuzsāk ražošana koģenerācijā atkarībā no uzstādāmās jaudas. Ir paredzēti arī stingrāki kontroles kritēriji.Līdz 2016.gada 1.janvārim atbalstu saņem tikai tie ražotāji, kas ir kvalificējušies tiesību iegūšanai pārdot saražoto elektroenerģiju obligātā iepirkuma ietvaros un tiesību iegūšanai saņemt garantētu maksu par koģenerācijas elektrostacijā uzstādīto elektrisko jaudu, kā arī netiek organizēti jauni konkursi tiesību iegūšanai pārdot biomasas, biogāzes, saules vai vēja elektrostacijās saražoto elektroenerģiju obligātā iepirkuma ietvaros.

Vienlaikus uzsāktas aktīvas sarunas ar enerģētikas nozares nevalstiskajām organizācijām, lai izstrādātu efektīvākus, caurspīdīgākus, skaidrākus un tirgus principiem atbilstošus atbalsta mehānismus. Tāpat 2012.gadā sākts darbs pie saprašanās memoranda izstrādes, lai veicinātu EM un atjaunojamo energoresursu nozares organizāciju konstruktīvāku sadarbību un dialogu nozares jautājumu sakārtošanā. Lai ieviestu caurskatāmāku sistēmu elektroenerģijas ražošanai no AER un koģenerācijā, kā arī nodrošinātu informācijas atklātību un pieejamību iedzīvotājiem, EM mājaslapā ir ievietota informācija par komersantiem, kas saņēmuši tiesības pārdot elektroenerģiju obligātā iepirkuma ietvaros, un tiem sniegtā atbalsta apmēriem 2011.gadā un 2012.gadā. Turpmāk šāda informācija tiks publicēta katru gadu.

Reformas ietvaros 2012.gadā uzsākta arī elektroenerģijas neto norēķinu sistēmas ieviešana Latvijā. Elektroenerģijas tirgus likuma grozījumi paredz Latvijā ieviest elektroenerģijas neto norēķinu sistēmu, t.i., izstrādāt nosacījumus, kā nodrošināt mājsaimniecību no AER saražotās (galvenokārt savam patēriņam) elektroenerģijas nodošanu elektroenerģijas tīklā un, ja nepieciešams, tāda paša daudzuma saņemšanu atpakaļ.

2012.gada īstenoti pasākumi elektroenerģijas apgādes kvalitātes, pieslēgumu jaudas palielināšanai un jaunu pieslēgumu nodrošināšanai industriālajiem objektiem.

Vienlaikus 2012.gadā apstiprināti grozījumi normatīvajos aktos, turpinot elektroenerģijas tirgus atvēršanu un nosakot, ka no 2012.gada 1.novembra regulēti tarifi tiek piemēroti tikai mājsaimniecību sektorā.

 2012.gadā tika turpinātas iepriekšējos gados uzsāktās sadales tīklu kabelizācijas un automatizācijas programmas, kas vērstas uz elektroapgādes drošuma palielināšanu.

Enerģētikas jomā 2013.gadā plānots pabeigt darbu pie ilgtermiņa politikas plānošanas vadlīniju "Latvijas Enerģētikas ilgtermiņa stratēģija 2030 – konkurētspējīga enerģētika sabiedrībai" izstrādes, apstiprinot tās Ministru kabinetā, prezentējot Saeimā, kā arī uzsākot pakārtoto tiesību aktu sagatavošanu un paredzētos pasākumus energoefektivitātes direktīvas ieviešanai.

2013.gadā tiks turpināts aktīvs darbs pie jauna atbalsta mehānisma izstrādes elektroenerģijas ražošanai no atjaunojamiem energoresursiem, balstoties uz EM jau iepriekš izstrādātajiem principiem. 2013.gadā EM paredz turpināt tālāka atbalsta mehānisma obligātā elektroenerģijas iepirkuma veidā un tā izmaksu ietekmes izvērtēšanu, lai ierobežotu elektroenerģijas kopējā cenas līmeņa pieaugumu un nekavētu Latvijas uzņēmēju konkurētspējas izaugsmi. Vēl 2013.gadā paredzams darbs pie Energoefektivitātes direktīvas ieviešanas, izstrādājot pakārtotos tiesību aktus.

Elektroenerģijas tirgus pilnīgu atvēršanu plānots nodrošināt līdz 2013.gada septembrim, elektroenerģijas tirgū iesaistot arī mājsaimniecības. Tiek plānota elektroenerģijas biržas *Nord Pool Spot* darbības uzsākšana Latvijā, paredzot līdz 03.06.2013. atvērt Latvijas cenu zonu biržas ietvaros.

EM ir uzsākusi nepieciešamās darbības, lai nodrošinātu arī Latvijas dabasgāzes tirgus liberalizāciju un pilnībā ieviestu Eiropas Parlamenta un Padomes 2009.gada 13.jūlija Direktīvas 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu prasības Latvijā. Ir veikta direktīvas pārņemšanas opciju juridiskā un ekonomiskā analīze, vērtējot dažādas direktīvas pārņemšanas iespējas un izvēlētā modeļa ieviešanas sekas. 2013.gada februāra beigās Ekonomikas ministrija iesniegs Ministru kabinetā priekšlikumus par optimālo direktīvas pārņemšanas modeli. Ekonomikas ministrs ir saņēmis arī valdības mandātu sarunu sākšanai ar LG akcionāriem.

Paredzēts turpināt darbu arī pie Latvijā iesāktajiem un potenciālajiem enerģētikas infrastruktūras projektiem.

## 10. Pasākumi Latvijas pilsoņu reemigrācijas veicināšanai

MK izskatīts ziņojums par priekšlikumiem reemigrācijas atbalsta pasākumiem, piedāvājot konkrētus atbalsta pasākumu virzienus tiem iedzīvotājiem, kas iepriekšējos gados dažādu iemeslu dēļ ir emigrējuši no valsts, bet būtu gatavi atgriezties, lai dzīvotu un strādātu Latvijā, un viņu ģimenes locekļiem.

Reemigrācijas atbalsta pasākumu priekšlikumu sagatavošanā tika iesaistīta IeM, LM, IZM, KM, VARAM, FM, VM, ZM, Pasaules brīvo latviešu pārstāvniecība Rīgā, Eiropas Latviešu apvienība, LDDK, LTRK, LPS. Tādējādi no ĀM un EM puses tika uzsākts aktīvāks dialogs un ciešāka sadarbība ar ārzemēs dzīvojošo tautiešu organizācijām. Tika noorganizēta arī ekonomikas ministra vizīte Īrijā un Lielbritānijā, kuras mērķis bija tikties ar Latvijas diasporas pārstāvjiem, diskutēt par viņiem aktuālajiem jautājumiem un iesaistīt reemigrācijas atbalsta pasākumu plāna izstrādē. Tāpat tika nodrošināta reemigrācijas atbalsta pasākumu plāna sabiedriskā apspriešana.

 Līdz 2013.gada 2.aprīlim plānots sagatavot Reemigrācijas atbalsta pasākumu rīcības plānu 2013.–2016.gadam.

Noteikumi par kārtību, kādā izglītojamie tiek uzņemti vispārējās izglītības iestādēs un atskaitīti no tām, un obligātās prasības pārcelšanai uz nākamo klasi paredz, ka šādos gadījumos izglītības iestādes direktors ar rīkojumu nosaka bērnam nepieciešamos atbalsta pasākumus vismaz viena semestra ilgumā mācību priekšmetos, kas atšķiras Latvijas un bērna iepriekš apgūtajā izglītības programmā.

Izglītības nodrošināšanai diasporā apvienība "Eiropas skola" nodrošina visu dalībvalstu skolēniem dzimtās valodas apguvi. Latvijas Republika ir sagatavojusi un Eiropas Skolas senāts ir apstiprinājis latviešu valodas programmu vidusskolai, katru gadu tiek sagatavots arī latviešu valodas eksāmens Eiropas skolām.

LVA ir atbalstījusi Pasaules Brīvo latviešu apvienības sadarbībā ar KM rīkotos latviešu diasporas skolotāju profesionālās pilnveides kursus "Latviešu valodai un latviskai dvēselei", kuros piedalījās ap 50 dalībnieku no 18 dažādām pasaules valstīm.

IZM sadarbībā ar LVA īstenos pasākumus valsts valodas atbalsta sistēmas nodrošināšanai diasporā sadarbībā ar pasaules latviešu organizācijām, lai veicinātu reemigrāciju un nodarbinātību. Tā kā diasporas skolu darbība ir būtisks priekšnosacījums latviskās identitātes un piederības Latvijai saglabāšanai un uzturēšanai, bet to pedagogi – potenciālie reemigrācijas veicinātāji un aktualizētāji, 2013.gadā atbalstāmo skolotāju un skolu skaitu ir plānots palielināt. Plānots izstrādāt mācību un metodiskos līdzekļus diasporas skolām, sagatavot metodisko rakstu krājumu diasporas skolotājiem un vecākiem, pilnveidot esošās diasporas latviešu valodas mācību programmas, izstrādāt programmu un organizēt tālākizglītības kursus reemigrējušo bērnu skolotājiem Latvijā, organizēt valodas nometni "Mācāmies kopā!" diasporas un reemigrējušajiem bērniem un viņu vecākiem u.c.

IZM plāno specializētu latviešu valodas kursu nodrošināšanu specifiskām darba vajadzībām, skolēniem, kas atgriežas no ārzemēm, kā arī plāno informatīvo materiālu izstrādi skolēnu vecākiem, kas palīdzētu viņiem orientēties Latvijas izglītības sistēmā.

## 11. Būvniecības politika

Būvniecības nozares politikas pilnveidošanai 2012.gadā veikti grozījumi Ministru kabineta 2011.gada noteikumos Nr.799 "Būvkomersantu reģistrācijas noteikumi", Ministru kabineta 2008.gada 21.jūlija noteikumos Nr.567 "Noteikumi par Latvijas būvnormatīvu LBN 208-08 "Publiskas ēkas un būves"", Ministru kabineta 2009.gada 3.ferbruāra noteikumos Nr.102 "Noteikumi par Latvijas būvnormatīvu LBN 211-08 "Daudzstāvu daudzdzīvokļu dzīvojamie nami"’, kā arī izstrādāts Eirokodeksa standartu nacionālais ieviešanas plāns 2013.–2014.gadam.

Lai novērstu nepamatoti lētu piedāvājumu iesniegšanu būvdarbu iepirkumos, veicinātu godīgu konkurenci, celtu būvju kvalitāti un energoefektivitāti, kā arī optimizētu valsts un pašvaldību publisko iepirkumu komisiju darbu, 2012.gadā tika izstrādāti "Ieteikumi pretendentu atlases prasību un piedāvājuma izvēles kritēriju izvirzīšanai, veicot iepirkuma procedūru būvdarbu jomā", kas pieejami EM mājaslapā.

2012.gadā turpinājās darbs Saeimā pie jauna būvniecību regulējoša likuma izstrādes, kurā ietvertas vairākas nozīmīgas izmaiņas, kas turpmāk ļaus ātrāk, efektīvāk un atbildīgāk organizēt un nodrošināt būvniecības procesu. Vienlaikus aizsākta diskusija par to, cik ilgi objektu var būvēt un vai sabiedrības interesēs būtu nepieciešams kopējo būvniecības termiņu ierobežot. Ir izstrādāti kritēriji un nosacījumi, kas paredz laika ierobežojumu būvobjekta būvniecībai, sevišķi gadījumos, ja tiek būvēts objekts, kura izmantošana ietekmē apkārtējo vidi. Tāpat 2012.gada nogalē aktualizējās jautājums par nacionālo interešu objektu būvniecību un sabiedrības iespējām šo būvniecību apturēt.

Lai uzlabotu būvniecības kvalitāti, saskaņā ar Eirokodeksa standartu nacionālo ieviešanas plānu 2013.–2014.gadam paredzēts līdz 2013.gada beigām izstrādāt grozījumus būvniecības normatīvajā regulējumā, nosakot Eirokodeksa projektēšanas standartus par obligātiem šobrīd reglamentējamās būvkonstrukciju – tērauda, koka, betona, mūra, kā arī tērauda un betona kompozīto konstrukciju – projektēšanas jomās un ģeotehniskajā projektēšanas jomā. 2013.gadā paredzēts veikt Eirokodeksa projektēšanas standartu tulkošanu, nacionālo pielikumu izstrādi, kā arī ar semināru un izdales materiālu starpniecību informēt būvprojektēšanas speciālistus.

Plānots, ka jauno Būvniecības likumu Saeimā varētu pieņemt 2013.gada pirmajā pusgadā. Tā mērķis ir kvalitatīvas dzīves vides radīšana, nosakot efektīvu būvniecības procesa regulējumu, lai nodrošinātu valsts ilgtspējīgu ekonomisko un sociālo attīstību, kā arī kultūrvēsturisko un vides vērtību saglabāšanu un energoresursu racionālu izmantošanu. Likumā ir noteikta valsts institūciju, pašvaldības un būvniecības speciālistu atbildība un pienākumi būvniecības procesā. Vienlaikus 2013.gadā Būvniecības likuma ieviešanai tiks izstrādāti Ministru kabineta noteikumi, kuros plānots noteikt vispārīgos būvniecības principus, kas būs obligāti visām būvēm. Tāpat pēc likuma pieņemšanas tiks izstrādāti speciālie būvnoteikumi ēkām un dažādiem inženierbūvju veidiem, būvnormatīvi, kuros tiks noteiktas tehniskās prasības būvēm un to elementiem un vides pieejamības prasības būvēm, būvniecības informācijas sistēmas izveides un uzturēšanas kārtība, kā arī noteikumi par būvspeciālistu profesionālajām darbībām un būvuzņēmēju atbildību un pienākumiem.

2013.gada sākumā Saeimā paralēli tika iesniegti grozījumi spēkā esošajā Būvniecības likumā, kas atvieglotu un veicinātu gan pašmāju, gan ārvalstu komersantu investīcijas Latvijā, nodrošinot vienkāršāku un paredzamāku būvniecības procesu, neradot risku apturēt uzsākto investīciju projektu un zaudēt jau veiktos ieguldījumus.

## 12. Mājokļu politika

Mājokļu tirgus darbības pilnveidošanai izstrādāts un Saeimā pieņemts Ēku energoefektivitātes likums, kas stājās spēkā 2013.gada 9.janvārī. Likuma mērķis ir veicināt energoresursu racionālu izmantošanu, informējot sabiedrību par ēku enerģijas patēriņu, kā arī uzlabojot ēku energoefektivitāti.

Kopš 2012.gada 1.janvāra EM ir izveidots un darbojas Dzīvojamo māju pārvaldnieku reģistrs, kura mērķis ir veicināt konkurētspējīgu un kvalitatīvu dzīvojamo māju pārvaldīšanu. Minētā reģistra galvenais uzdevums ir nodrošināt aktuālu informāciju par personām, kas nodarbojas vai vēlas nodarboties ar dzīvojamo māju pārvaldīšanu un atbilst pārvaldniekam likumā izvirzītajiem kritērijiem pārvaldīšanas darbību veikšanai. Dzīvojamo māju pārvaldnieku reģistrā līdz 2012.gada beigām ir reģistrēti 362 pārvaldnieki, tai skaitā 90 personas, kuras piedāvā pārvaldnieka pakalpojumus, un 272 personas, kuras jau veic dzīvojamo māju pārvaldīšanu.

 2012.gadā izstrādāti grozījumi vairākos mājokļu politiku regulējošos normatīvajos aktos.

 Grozījumi likumā "Par valsts un pašvaldību dzīvojamo māju privatizāciju" paredz pagarināt termiņu lēmumu pieņemšanai par dzīvojamo māju privatizācijas uzsākšanu, veicināt dzīvojamo māju pārvaldīšanas tiesību nodošanu dzīvokļu īpašniekiem mājās, kurās nav neprivatizētu privatizācijas objektu, precizēt termiņu pārvaldīšanas tiesību nodošanai, kā arī novērst normatīvā regulējuma nepilnības, pielāgojot to Dzīvojamo māju pārvaldīšanas likuma normām.

 Grozījumi Dzīvojamo māju pārvaldīšanas likumā paredz noteikt lēmumu pieņemšanas kārtību ar pārvaldīšanu saistītos jautājumos dzīvojamās mājās, kas nav sadalītas dzīvokļu īpašumos, precizēt regulējumu attiecībā uz pārvaldnieka maiņu un pārvaldnieka pienākumus attiecībā uz saistību izpildes kontroli.

 Grozījumi Dzīvokļa īpašuma likumā precizē, ar kuru brīdi tāda dzīvokļa īpašuma ieguvējam, kas nonācis tā īpašumā izsoles ceļā, ir pienākums norēķināties par pārvaldīšanas izdevumiem un pakalpojumiem, kas saistīti ar dzīvokļa īpašuma lietošanu, kā arī tiek noteikti dzīvokļa īpašuma atsavināšanas nosacījumi, lai izvairītos no tā, ka dzīvokļa īpašuma atsavināšanas rezultātā palielinātos dzīvojamās mājas parāds par pakalpojumiem u.c.

 Sniedzot atbalstu energoefektivitātes paaugstināšanai, 2012.gadā nodrošināta aktivitātes "Pasākumi centralizētās siltumapgādes sistēmu efektivitātes paaugstināšanai" projektu iesniegumu atlases 4.kārtas izsludināšana un noslēgšana. Apstiprināti 45 projektu iesniegumi par Kohēzijas fonda finansējumu 16 milj. latu, un ieguldījumi tiks veikti 34 centralizētājās siltumapgādes sistēmās.

Aktivitātes "Daudzdzīvokļu māju siltumnoturības uzlabošanas pasākumi" ieviešanai 2012.gadā nodrošināts papildu finansējums 15 milj. latu apmērā un pilnveidoti ieviešanas nosacījumi, kā arī nodrošināta ES fondu finansējuma piešķiršana 18 milj. latu apmērā 289 daudzdzīvokļu māju siltināšanas projektiem.

Mājokļu politikas pilnveidošanai 2013.gadā paredzēts izstrādāt dzīvojamo telpu īres likumprojektu, lai nodrošinātu taisnīgu līdzsvaru starp izīrētāja un īrnieka interesēm, vienlaikus attīstot īres tirgu.

## 13. Lauksaimniecība, mežsaimniecība un zivsaimniecība

### 13.1. ES atbalsta programmas un pasākumi

2012.gadā ZM turpināja aizstāvēt Latvijas intereses ES tiešo maksājumu izlīdzināšanas jautājumā. Lai saglabātu lauksaimniecības sektora dzīvotspēju un konkurētspēju nākotnē, Latvija aktīvi piedalījās diskusijā par tiešo maksājumu sistēmu pēc 2013.gada, īpaši izvērtējot un sagatavojot priekšlikumus par nosacījumu aktīva lauksaimnieka statusa piešķiršanai, par pamata maksājumu shēmas ieviešanu un īpaši par maksājumu tiesību diferencēšanas iespējām, par jauno lauksaimnieku un mazo lauksaimnieku atbalsta shēmu piemērošanas nosacījumiem.

2013.gadā turpināsies darbs pie kopējās lauksaimniecības politikas (KLP) nākotnes dokumentu izvērtēšanas, kā arī darbs pie Latvijas tiesību aktu projektu izstrādes KLP I pīlāra pasākumu ieviešanai, tai skaitā ražotāju un starpnozaru organizāciju izveide Latvijā, kā arī ES institūciju un dažādu organizāciju dokumentu izvērtēšana un Latvijas nostājas sagatavošana, ievērojot Latvijas lauksaimniecības un pārtikas nozares intereses.

Jāatzīmē, ka 2013.gadā turpināsies darbs pie priekšlikumu sagatavošanas ES tiešo maksājumu sistēmas izveidei pēc 2013.gada – par ES līmeņa normatīvajiem aktiem. Pēc Eiropas Padomes un Parlamenta regulu apstiprināšanas par tiešajiem maksājumiem tiks uzsākts darbs priekšlikumu sagatavošanai ES normatīvo aktu izstrādes procesā. Turpināsies diskusija ar lauksaimnieku sabiedriskajām organizācijām, un tiks pieņemti lēmumi par aktīva lauksaimnieka statusa ieviešanas kritērijiem Latvijā. 2013.gadā tiks ieviests pārejas posma valsts atbalsts, lai nodrošinātu lauksaimnieku ieņēmumu stabilitāti pēc papildu valsts tiešo maksājumu atcelšanas. Par 2012.gada iesniegumiem lauksaimniekiem bija pieejams tiešo maksājumu atbalsts 136,9 milj. latu apmērā, attiecīgi 94,2 milj.latu ES tiešo maksājumu veidā un 42,8 milj.latu papildu valsts tiešo maksājumu veidā.

Par 2013.gada iesniegumiem lauksaimniekiem būs pieejams tiešo maksājumu atbalsts 144,9 milj. latu apmērā, attiecīgi 102,9 milj.latu ES tiešo maksājumu veidā un 42 milj. Ls pārejas posma valsts atbalsts.

2012.gadā Latvijā tika atzītas vēl divas augļu ražotāju grupas (kooperatīvi), tādējādi kopumā ir atzītas jau četras augļu un dārzeņu ražotāju grupas. Šā atbalsta instrumenta ietvaros laikposmā no 2007.gada produktu glabāšanas, šķirošanas, fasēšanas un transportēšanas uzlabošanai augļu un dārzeņu ražotāju grupas kopumā ir saņēmušas atbalstu 7,9 milj. latu apmērā. Jāatzīmē, ka Latvija Baltijas mērogā ir līdere šā Eiropas Savienības atbalsta apguves ziņā, jo Lietuvā ir atzīta tikai viena dārzeņu ražotāju grupa, bet Igaunijā šādas grupas nav vispār.

Izstrādāta lauksaimniecības zemes iegādes kreditēšanas programma, un līdz 2012.gada beigām ir izskatīti dokumenti un pieņemti lēmumi par 59 aizdevumu piešķiršanu par kopējo summu 2 260 393 latu apmērā. Par apstiprināto aizdevumu summu plānots iegādāties kopumā 1778 hektārus lauksaimniecības zemes.

Saskaņā ar Lauksaimniecības un lauku attīstības likumu katru gadu valsts budžetā subsīdiju veidā tiek paredzēts valsts atbalsts lauksaimniecības attīstībai no gada pamatbudžeta kopējiem izdevumiem, kas tiek segti no dotācijām no vispārējiem ieņēmumiem, atskaitot iemaksas Eiropas Savienības budžetā. 2012.gadam Zemkopības ministrijas budžeta apakšprogrammā 21.01.00 "Valsts atbalsts lauksaimniecībai un lauku attīstībai (subsīdijas)" valsts atbalstam subsīdiju veidā izmaksāts finansējums 6 184 729 latu apmērā.

No Latvijas lauku attīstības programmas 2007.–2013.gadam (LAP) pirmajai asij "Lauksaimniecības un mežsaimniecības nozares konkurētspējas uzlabošana" paredzētā finansējuma ir apgūts 91 %, savukārt no otrajai asij "Vides un lauku ainavas uzlabošana" paredzētā finansējuma ir apgūti 99 %. Trešajai LAP asij "Dzīves kvalitāte lauku apvidos un lauku ekonomikas dažādošana" paredzētais atbalsts ir apgūts 100 % apmērā. LAP ceturtās ass "LEADER" finansējums ir apgūts 72 % apmērā. Kopumā LAP publiskais finansējums ir apgūts 95 % apmērā.

### 13.2. Lauku attīstības plānošana

Izdarīti grozījumi Kooperatīvo sabiedrību likumā, kas rada priekšnosacījumus meža īpašnieku kooperācijai, nosakot vienādus nosacījumus gan lauksaimniecības, gan mežsaimniecības pakalpojumu kooperatīvajām sabiedrībām. Izdarīti grozījumi Latvijas Lauku attīstības programmā 2007.–2013.gadam, kā arī atbalsta ieviešanu regulējošos normatīvajos aktos, paredzot iespēju saņemt ES atbalstu par paša meža īpašnieka veikto darbu jaunaudžu kopšanā.

Ir uzsākts darbs pie 2014.–2020.gada plānošanas perioda Lauku attīstības programmas izstrādes. Sagatavots  situācijas apraksts un kopsavilkums (SVID analīze) par stāvokli lauksaimniecībā, pārtikas pārstrādē, mežsaimniecībā un lauku teritorijās. Pamatojoties uz šo analīzi,  ir veikta vajadzību izvērtēšana un mērķu definēšana, kā arī sagatavota LAP stratēģija un uzsākta pasākumu aprakstu sagatavošana. Ir veikts   LAP 2014.–2020. projekta pirmās versijas *Ex-ante* novērtēšanas pirmais posms. LAP situācijas apraksts, SVID analīzes un stratēģijas projekts iesniegts izvērtēšanai lauksaimnieku nevalstiskajām organizācijām, kā arī organizēti sabiedriskās apspriešanas pasākumi (konferences, tikšanās ar sociālajiem un ekonomiskajiem partneriem) par lauku attīstības iespējam un vajadzībām nākamajā plānošanas periodā. Lai aktualizētu meža un saistīto nozaru attīstības pamatnostādnes, iesaistot meža nozares pārstāvjus, savukārt ir izstrādāts meža nozares attīstības plāns, definēti sasniedzamie rādītāji un nepieciešamais finansējums.

### 13.3. Veselīga pārtika skolās

Ņemot vērā pieaugošo programmas "Skolas auglis" popularitāti skolēnu, vecāku un izglītības iestāžu vidū, pēc ZM lūguma EK 2011./2012. un 2012./2013. mācību gadam piešķīra papildus ES līdzfinansējumu programmas ieviešanai Latvijas skolās, t.i., 2011./2012.mācību gadā palielināja Latvijai garantēto ES līdzfinansējumu programmas ieviešanai par 70 % (no EUR 450,1 tūkst. līdz EUR 764,2 tūkst.), savukārt 2012./2013.mācību gadā – jau par 95 % (no EUR 450,1 tūkst. līdz EUR 881,9 tūkst.). Šis līdzfinansējuma palielinājums ļāva sākt bezmaksas augļu un dārzeņu piegādi skolām jau rudens periodā un nodrošināt, ka produktus saņem visu programmā pieteikušos skolu 1.–9.klašu skolēni. 2012.gadā ZM turpināja piešķirt valsts līdzfinansējumu Skolas piena programmai, no janvāra līdz augustam nodrošinot iespēju pirmsskolas izglītības iestāžu audzēkņiem un 1.–4.klases izglītojamiem ik dienu saņemt bezmaksas glāzi piena, bet, sākot ar 2012.gada augustu, piešķirot papildu līdzekļus valsts līdzfinansējumam, bezmaksas glāzi piena ik dienu ir iespēja saņemt arī 5.–9.klases izglītojamiem. Kopējais valsts līdzfinansējuma apmērs 2012.gadam ir 1,03 milj. latu. 2011./2012.mācību gadā Skolas piena programmā iesaistījās apmēram 50 000 izglītojamo 572 izglītības iestādēs, tādējādi trīskārt pārsniedzot 2010./2011.mācību gadā izmaksātos atbalsta apjomus.

### 13.4. Zivsaimniecības politika

2012.gada pirmajā pusgadā un jūnija ES Lauksaimniecības un zivsaimniecības ministru padomes sanāksmē tika panākta politiska vienošanās par padomes vispārējo pieeju Kopējās zivsaimniecības politikas (KZP) reformai. Pēc Eiropas Parlamenta balsojuma par regulas projektu 06.02.2013. paredzēts uzsākt trialogu starp institūcijām, lai līdz 2013.gada vidum panāktu vienošanos par jauno kopējo zivsaimniecības politiku.

2012.gada jūnijā tika panākta arī politiska vienošanās par padomes vispārējo pieeju Kopējā tirgus organizācijas (KTO) reformai. Eiropas Parlamenta pirmais balsojums par šo regulas projektu notika 2012.gada septembrī, un līdz 2013.gada vidum plānots panākt vienošanos arī par šo regulas projektu.

Tāpat 2012. gada nogalē tika lemts par kopējo pieļaujamo nozveju (kvotām) gan Baltijas jūrā, gan starptautiskajos ūdeņos. Salīdzinot ar Komisijas sākotnējo piedāvājumu, Latvija 2013.gadam panāca labākus nosacījumus zvejas iespējām Baltijas jūrā (kopā iegūstot 59 522 t reņģu, mencu un brētliņu un 14 335 gab. lašu zvejas iespēju). Šāds rezultāts tika sasniegts, pateicoties veiksmīgajai Baltijas jūras reģiona valstu sadarbības struktūrai BALTFISH. 2013.gada otrajā pusgadā, kad Latvija būs BALTFISH prezidējošā valsts, uzsāktā sadarbība būtu jāturpina pēc iespējas efektīvi.

Zivju resursu mākslīgās atražošanas valsts programmas pamatnostādņu 2011.–2016.gadam ietvaros 2012.gadā Latvijas publiskajās ūdenstilpēs par valsts budžeta finansējumu tika izlaisti 7,2 milj. zivju kāpuru, mazuļu un smoltu, bet par zivju resursiem nodarīto zaudējumu kompensāciju maksājumiem (a/s "Latvenergo") – 9,9 milj. zivju kāpuru, mazuļu un smoltu. Par Zivju fonda līdzekļiem ūdenstilpēs papildus izlaisti vēl 1,5 milj. zivju mazuļu un kāpuru.

Lai turpinātu tādu Eiropas Zivsaimniecības fonda pasākumu īstenošanu, par kuriem ir liela atbalsta pretendentu interese, bet pieejamais finansējums pasākumam jau rezervēts esošo saistību segšanai, 2012.gadā tika sagatavoti un Eiropas Komisijā apstiprināti grozījumi Rīcības programmas Eiropas Zivsaimniecības fonda atbalsta ieviešanai Latvijā 2007.–2013.gadam (turpmāk – Rīcības programma) finanšu plānā. 2012.gadā tika paredzētas virssaistības Rīcības programmas pasākumā "Investīcijas akvakultūras uzņēmumos" 3,0 milj. latu apmērā un pasākumā "Zvejas un akvakultūras produktu apstrāde un mārketings" 2,8 milj. latu apmērā, lai nodrošinātu Rīcības programmas pilnīgu un efektīvu publiskā finansējuma apgūšanu plānošanas perioda beigās.

2012.gadā visos līmeņos aktīvi tika aizstāvētas Latvijas zivsaimniecības nozares intereses saistībā ar priekšlikumu Eiropas Parlamenta un Padomes regulai par Eiropas Jūrlietu un zivsaimniecības fondu (EJZF). 2012.gadā tika sagatavots Rīcības programmas Eiropas Jūrlietu un zivsaimniecības fonda ieviešanai 2014.–2020.gadam sākotnējās redakcijas projekts ar situācijas aprakstu un SVID.

### 13.5. Pārtikas aprite

Pārtikas aprites jomā 2012.gadā attīstīta un veicināta valsts institūciju un nevalstisko organizāciju sadarbība saistībā ar mājas apstākļos ražotās pārtikas ražošanu un realizāciju.

EP savā atzinumā par jaunās TKO regulas projektu (Priekšlikums Eiropas Parlamenta un Padomes regulai, ar ko izveido tirgu kopīgo organizāciju lauksamniecības produktiem) piena produktu sarakstā ir iekļāvis Latvijā ieteiktos piena produktus (biezpiens, skābais krējums, rjaženka un rūgušpiens). Šis bija viens no tiem Latvijas priekšlikumiem, kas ar EP deputātes S.Kalnietes biroja palīdzību tika ierosināts izskatīšanai EP. EK nosūtīts pieteikums produktu "Sklandrausis" un "Salināta rudzu rupjmaize" iekļaušanai Garantēto tradicionālo īpatnību reģistrā. Uzsākta bioloģiskās lauksaimniecības dzīvnieku uzskaite Lauksaimniecības datu centrā, kā arī Latvijas mežos salasīto savvaļas ogu sertifikācija atbilstoši bioloģiskās lauksaimniecības prasībām.

2012.gadā pabeigts darbs pie pētījuma, kura ietvaros tika analizēta samazinātās 12 % PVN likmes piemērošanas pārtikas produktu grupām ietekme Latvijas tautsaimniecībā, kā arī uzsākts pētījums par Latvijas pārtikas nozares konkurētspējas rādītāju salīdzinošo analīzi, kura ietvaros tiks veikta nozares konkurētspēju noteicošo faktoru – pārtikas ražošanas un piegādes līdz gala patērētājam izmaksas un to veidošanās iemesli, kā arī pircēju pieprasījums un subjektīvā uztvere par produktu kvalitāti – analīze.

Pilnveidota pārtikas aprites valsts uzraudzības sistēma un paaugstināta tās efektivitāte, sagatavojot un pilnveidojot reglamentējošos dokumentus, īstenojot pārtikas inspektoru apmācības, realizējot starptautiskos projektus.

### 13.6. Dzīvnieku veselība, veterinārija

Dzīvnieku veselības jomā 2012.gadā EK ir piešķīrusi Latvijai no liellopu brucelozes un no govju enzootiskās leikozes brīvas valsts statusu. Līdz ar EK lēmumu ir apstiprināts fakts, ka Latvijā veiksmīgi tiek realizēta liellopu brucelozes un govju enzootiskās leikozes uzraudzības un kontroles programma, kas ir viens no galvenajiem nosacījumiem dzīvnieku brīvai pārvietošanai un tirdzniecībai gan Latvijā, gan pārējās ES dalībvalstīs, kā arī eksportā uz trešajām valstīm.

Latvijā rutīnas monitoringa programmas ietvaros 2012.gada novembrī Krievijas un Baltkrievijas pierobežā konstatēts klasiskais cūku mēris meža cūkām un vēlāk arī mājas cūkām trīs piemājas saimniecībās. Operatīvi veikti visi nepieciešamie pasākumi, lai ierobežotu KCM tālāku izplatību Latvijas teritorijā. KCM uzraudzības un apkarošanas pasākumi turpināsies arī 2013.gadā. Pilnveidota veterinārās uzraudzības sistēma valstī un paaugstināta tās efektivitāte, nodrošinot veterināro inspektoru specializāciju veterināro zāļu un dzīvnieku barības jomās.

2013.gadā plānots sagatavot normatīvos aktus tādu dzīvnieku infekcijas slimību profilakses un apkarošanas jomā, kurām līdz šim nav noteiktas prasības (cūku bruceloze, Maedi–Visna, Amerikas peru puve, kazu artrīts–encefalīts, listerioze, govju tuberkuloze). Paredzēts piedalīties ES Dzīvnieku veselības likuma sagatavošanā, kā arī turpināt darbu pie EK priekšlikuma regulai, ar ko izveido lauksaimniecības produktu tirgu kopīgu organizāciju.

Turpināsim samazināt administratīvo slogu, īpaši svaigpiena apritē iesaistītajiem uzņēmējiem (normatīvā regulējuma un LDC datubāzes pilnveidošana). Plānots veicināt ražotāju iesaistīšanos ES pārtikas kvalitātes shēmās – garantētu tradicionālo īpatnību, aizsargātu ģeogrāfiskās izcelsmes norāžu, un cilmes vietas nosaukumu, kā arī nacionālajā pārtikas kvalitātes shēmā. Tiks turpināti klasiskā cūku mēra uzraudzības un apkarošanas pasākumi, ieviešot meža cūku vakcinācijas programmu, kā arī turpināts darbs pie dzīvnieku veselības datubāzes izstrādes un ieviešanas.

# III. Efektīva teritoriju pārvaldība, vide un dabas kapitāla saglabāšana

## Reģionālās attīstības plānošana un īstenošana

### 1.1. Reģionālās politikas pamatnostādnes

Lai stiprinātu pašvaldību un reģionu rīcībspēju, dodot pašvaldībām un reģioniem plašākas iespējas veicināt savas teritorijas attīstību, VARAM turpināja darbu pie Reģionālās politikas pamatnostādņu līdz 2020.gadam projekta izstrādes un pilnveidošanas, ņemot vērā priekšlikumus, kas tika sniegti 2011.gada nogalē notikušajos reģionu izaugsmes forumos un starptautiskajā konferencē, kā arī rakstiski saņemtos komentārus un priekšlikumus. Pamatnostādņu projekts tika pilnveidots un aktualizēts, ņemot vērā NAP izstrādes procesu, aktuālos uzstādījumus reģionālās politikas un pārvaldes jomā, kā arī administratīvi teritoriālās reformas izvērtējuma rezultātus. Šis politikas plānošanas dokuments piedāvā jaunu pieeju teritoriju attīstībā, paredzot visu reģionu un pašvaldību iesaisti attīstībā un aktīvu rīcību un tādējādi aizstājot līdz šim pastāvošo pieeju – reaģēt tikai uz problēmām. Pamatnostādnes ietver atbalsta virzienus uzņēmējdarbības attīstības un nodarbinātības sekmēšanai, darbavietu un pakalpojumu sasniedzamības, kā arī pakalpojumu kvalitātes un pieejamības uzlabošanai reģionos.

Lai nodrošinātu pamatnostādņu ieviešanu, tiks izstrādāts jauns Reģionālās attīstības likums, iekļaujot tajā jaunās investīciju plānošanas sistēmas pamatprincipus un darbības nosacījumus, kā arī pārskatot normas, kas attiecas uz reģionālās politikas koordināciju, tās īstenošanā iesaistīto pušu pienākumiem un reģionālās politikas ieviešanas un finansēšanas kārtību.

2012.gadā tika uzsākts darbs pie ziņojuma "Administratīvi teritoriālās reformas izvērtējums" izstrādes. Izvērtējumā tiks apkopota un analizēta informācija par pašvaldību darbību funkciju izpildes nodrošināšanā, pašvaldību sadarbību, pašvaldību spēju apgūt ES fondus, piesaistīt privātās investīcijas, kā arī analizēta pašvaldību pamatbudžetu izpilde. Ziņojumā tiks sniegti priekšlikumi administratīvi teritoriālā iedalījuma pilnveidošanai un valsts pārvaldes funkciju decentralizācijas iespējām attiecībā uz pašvaldībām. Līdz 2013.gada beigām plānots sagatavot likumprojektus, kuri nodrošinās administratīvi teritoriālās struktūras sakārtošanu un pilnveidošanu, izveidojot efektīvu sistēmu pašvaldību nostiprināšanai, kompetences un kapacitātes paaugstināšanai un atbalstot spēcīgu reģionu centru attīstību.

### 1.2. Rīcības plāns Latgales reģiona izaugsmei 2012.–2013.gadam

2012.gada jūnijā MK tika apstiprināts rīcības plāns Latgales reģiona izaugsmei "Iespēju Latgale". Rīcības plāns sagatavots, lai reaģētu uz ilglaicīgi pastāvošajām sociāli ekonomiskajām problēmām šajā reģionā.

Rīcības plāns fokusēts uz cilvēkkapitāla attīstību, darbavietu radīšanu un uzņēmējdarbības attīstību Latgalē. Veiksmes gadījumā Latgales pieredze būtu izmantojama arī citos reģionos ar līdzīgām attīstības tendencēm. 2012.gadā minētā rīcības plāna ietvaros tika piesaistīts papildu atbalsts Latgales pašvaldībām 33,36 miljonu latu apmērā uzņēmējdarbības infrastruktūras sakārtošanai un ceļu infrastruktūras atjaunošanai reģionā, kā arī tika uzņemta filma par Latgali un tās iespējām. Lai veidotu vienotu konsultāciju tīklu un nodrošinātu koordinētu atbalstu uzņēmējdarbības attīstībai, tiek veidots Latgales uzņēmējdarbības centrs, t.sk. MK 2012.gada 11.decembra sēdē tika apstiprināts informatīvais ziņojums par Latgales uzņēmējdarbības centra izveidi un panākta vienošanās ar LIAA, LHZB, VRAA un LLKC par praktisku sadarbību.

2013.gadā ir plānoti vairāki pasākumi ar Norvēģijas finanšu instrumenta atbalstu, piemēram, uzņēmējdarbības un inovāciju veicināšanas pasākumi, investīciju piesaistes piedāvājumu sagatavošana, kopienu atbalsta pasākumu īstenošana, Latgales pārstāvniecības izveide Rīgā.

### 1.3. 2007.–2013.gada ES fondu plānošanas perioda ERAF finansējuma apguve reģionu stiprināšanai

Ar ERAF atbalstu 16 pašvaldībās turpināts īstenot nozīmīgus infrastruktūras projektus, uzlabojot pašvaldību ēku energoefektivitāti, pilsētu ielu kvalitāti, uzņēmējdarbības, tūrisma un kultūras objektu pieejamību, paaugstinot konkurētspēju, kā arī plānota jaunu projektu apstiprināšana par kopējo ERAF finansējumu 31,1 milj. latu apmērā. 2012.gadā papildus tika piešķirts valsts budžeta finansējums 25,68 milj. latu apmērā un veikta virssaistību projektu ideju priekšatlase, nodrošinot piešķirtā finansējuma efektīvu vadību un atbildīgu pieeju investīciju plānošanā. 15,49 milj. latu no kopējā virssaistību finansējuma tika novirzīti Latgales plānošanas reģiona pašvaldībām papildu projektu īstenošanai, lai veicinātu uzņēmējdarbības attīstību un samazinātu pašvaldību ēku energoefektivitāti. No šiem līdzekļiem plānota, piemēram, Ziemeļu rūpniecības zonas infrastruktūras attīstība Daugavpilī un minētās industriālās zonas pieejamības uzlabošana, kā arī atbilstošas transporta infrastruktūras veidošana arī Rēzeknē un Līvānos.

ERAF atbalsts paredzēts arī 18 novadu pašvaldībām, lai stiprinātu attīstības centru konkurētspēju un funkcionālo saišu veidošanos starp attīstības centriem un tiem piegulošajām teritorijām. Projektu ietvaros novadu pašvaldībām ir iespēja uzlabot transporta infrastruktūru, sakārtot teritorijas un paaugstināt pašvaldību ēku energoefektivitāti. Pasākumu īstenošanai pieejamais struktūrfondu finansējums ir 9,4 milj. latu. 2012.gadā apstiprināti projekti par kopējo attiecināmo izmaksu summu 7,6 milj. latu, t.sk. no ERAF 4,8 milj. latu. 2012.gadā papildus piešķirts valsts budžeta finansējums 17,87 milj. latu apmērā, kas paredzēts papildu projektu īstenošanai Latgales plānošanas reģiona pašvaldībās, lai veicinātu uzņēmējdarbību un paaugstinātu pašvaldību ēku energoefektivitāti.

Tiks turpināta ERAF projektu iesviešana degradēto teritoriju revitalizācijai Rīgā par kopējo attiecināmo izmaksu summu 8,3 milj. latu, no tiem ERAF finansējums ir 7 milj. latu.

### 1.4. Norvēģijas finanšu instrumenta līdzekļu apgūšana reģionu atbalstam

2012.gada 11.septembrī Norvēģijas Ārlietu ministrija apstiprināja programmu LV07 "Kapacitātes stiprināšana un institucionālā sadarbība starp Latvijas un Norvēģijas valsts institūcijām, vietējām un reģionālām varas iestādēm". Programmas ietvaros no 2013.gada līdz 2015.gadam VARAM īstenos divus projektus. Vienā no tiem plānota Latvijas vietējo pašvaldību un plānošanas reģionu teritorijas attīstības plānošanas kapacitātes stiprināšana pieredzes apmaiņas un apmācību ietvaros, tādējādi tiks izstrādāti vairāki attīstības plānošanas dokumenti – plānošanas reģionu attīstības programmas un ilgtermiņa stratēģijas, kā arī tiks nodrošināta nacionāla līmeņa ilgtermiņa tematiskā plānojuma izstrāde par piekrastes infrastruktūru.

Otrs projekts ir vērsts uz Latvijas pašvaldību un reģionu kapacitātes stiprināšanu un atbalstu uzņēmējdarbības veicināšanai. Tiks izstrādāts reģionālās inovācijas sistēmas modelis vienā Latvijas pilotreģionā (Latgalē), sniegts atbalsts pašvaldību ārējā mārketinga pasākumiem un nacionālas un reģionālas nozīmes attīstības centriem, lai izstrādātu pašvaldību investīciju piedāvājumu investoriem, kā arī sagatavoti priekšlikumi reģionālās politikas pasākumu teritoriālai diferenciācijai, lai attīstītu uzņēmējdarbību attālākās un mazāk apdzīvotās teritorijās.

## Telpiskā plānošana

### 2.1. Teritorijas attīstības plānošanas sistēmas iedzīvināšana

Pieņemts jauns regulējums, kas ievieš elastīgāku teritorijas plānojumu izstrādes procesu un kārtību, līdzās citām nostādnēm ieviešot jaunu dokumenta veidu – lokālplānojumu. Noteiktas pamatprasības ilgtermiņa attīstības plānošanas dokumentu saturam.

Pieņemts regulējums jūras plānojuma izstrādes, ieviešanas un uzraudzības kārtībai, kas nosaka jūras plānojuma izstrādes, ieviešanas un uzraudzības kārtību, kā arī jūras plānojuma saturu, par pamatu izmantojot Baltijas jūras reģiona programmas 2007.–2013.gadam projekta "Jūras telpiskās plānošanas ieviešana Baltijas jūrā (BaltSeaPlan)" rezultātus un informatīvo ziņojumu "Par kompetenču sadalījumu starp institūcijām jūras telpiskajā plānošanā".

2013.gadā, izmantojot EEZ finanšu instrumentu, tiks veikti sagatavošanās darbi jūras plānojuma izstrādei, sagatavojot darba uzdevumu un uzsākot priekšizpētes projektus. Jūras plānojums ir nacionālā līmeņa ilgtermiņa teritorijas attīstības plānošanas dokuments, kas nosaka jūras izmantošanu, ņemot vērā funkcionāli ar jūru saistīto sauszemes daļu, un tas ir izstrādājams visai Latvijas Republikas jurisdikcijā esošajai jūras telpai. Izstrādi paredzēts sākt ne vēlāk kā 2014.gada sākumā.

Piekrastes telpiskās attīstības pamatnostādņu 2011.–2017.gadam rīcības plāna izpildes ietvaros apzināta un apkopota informācija par nepieciešamajām investīcijām piekrastes publiskās infrastruktūras attīstībai 17 piekrastes vietējās pašvaldībās, sagatavota nepieciešamā dokumentācija finansējuma piesaistei no EEZ un Norvēģijas valdības divpusējā finanšu instrumenta programmas, lai nodrošinātu nacionāla līmeņa ilgtermiņa tematiskā plānojuma par piekrastes infrastruktūru izstrādi. Izstrādāta jūras un sauszemes integrētas plānošanas metodika, sagatavoti divi dabas aizsardzības plāni īpaši aizsargājamām dabas teritorijām piekrastē, veiktas pilotaktivitātes trīs piekrastes pašvaldībās, kā arī citi pasākumi.

Lai nodrošinātu pamatu koordinētai un efektīvai investīciju piesaistei publiskās infrastruktūras izveidošanai piekrastē, 2013.gadā tiks uzsākta nacionāla līmeņa ilgtermiņa piekrastes infrastruktūras tematiskā plānojuma izstrāde, ievērojot dabas un vides aizsardzības interešu un sabiedrības attīstības vajadzību līdzsvaru.

Lai sniegtu informatīvu atbalstu piekrastes pašvaldībām un nekustamā īpašuma īpašniekiem, projekta "Piekrastes un jūras telpiskā plānošana Pērnavas līča teritorijā Igaunijā un Latvijas piekrastes pašvaldībās" ietvaros tiks uzsākta vadlīniju izstrāde par krasta erozijas seku mazināšanu un metodikas izstrāde par jūras un sauszemes integrētu plānošanu.

### 2.2. Zemes pārvaldības regulējuma noteikšana un pilnveidošana

Lai nodrošinātu virzību uz zemes resursu ilgtspējīgu izmantošanu, izstrādāts Zemes pārvaldības likumprojekts, kas nodrošinās normatīvā regulējuma pēctecību zemes izmantošanā pēc zemes reformas pabeigšanas, kā arī nodrošinās tiesiskus risinājumus zemes reformas laikā radušos problēmu novēršanai. Lai ietaupītu valsts un pašvaldību budžeta līdzekļus, likumā noteikta atvieglota kārtība publisko zemju, tai skaitā jūras piekrastes un publisko ūdeņu zemju, īpašuma tiesību sakārtošanai, kas dos iespēju piesaistīt ES līdzekļus infrastruktūras attīstībai, kā arī paredzēts regulējums zemes fonda izveidei.

### 2.3. Atbalsts zemes politikas pārvaldībai un teritoriju plānošanai pašvaldībās

Uzsākts darbs pie Teritorijas attīstības plānošanas informācijas sistēmas (TAPIS) izstrādes, lai izveidotu tādu valsts informācijas sistēmu, kas nodrošinās atbalstu zemes politikas pārvaldībai un teritoriju plānošanai pašvaldībās, reģionos un nacionālā līmenī. Atšķirībā no esošās situācijas līdz ar TAPIS darba vides radīšanu tiks ieviesta vienota datu standartizācija, kas savukārt nodrošinās iespēju iegūt informāciju, dažādos griezumos analizējot teritorijas attīstību. Pašvaldības teritorijas plānojumiem paredzēts nodrošināt teksta un grafisko daļu datu uzturēšanu, datu apkopošanu no valsts informācijas sistēmām, teritorijas attīstības plānošanas procesu atbalstu, dokumentu uzturēšanu un publicēšanu, publisko apspriešanu, elektroniskos pakalpojumus, kā arī nodrošinās tās pašvaldību, reģionu un valsts pārvaldes funkcijas, kuru izpildei nepieciešama ģeotelpiskā informācija.

Ieviešot TAPIS, būs iespēja ērti meklēt un saņemt nepieciešamo ģeotelpisko informāciju, iesniegt priekšlikumus un piedalīties publiskajās apspriešanās elektroniski. Saskaņā ar TAPIS izstrādes projekta laika grafiku, izmēģinājuma ekspluatācija jāuzsāk 2013.gada marta beigās, bet gada vidū sistēmai jābūt gatavai lietošanai.

## 3. Pašvaldību darbības pilnveidošana

Viens no būtiskākajiem VARAM uzdevumiem pagājušajā gadā bija sagatavot normatīvos aktus, lai nodrošinātu pašvaldību godīgāku un atbildīgāku pārvaldību – lēmējvaras nodalīšana no izpildvaras, interešu konflikta mazināšana un deputātu skaita samazināšana.

Lai nodrošinātu vietējās pašvaldības iedzīvotājiem iespēju piedalīties vietējās nozīmes jautājumu lemšanā, veicinātu pašvaldības iedzīvotāju iespējas ietekmēt pašvaldības domes darbību vietējo iedzīvotāju interesēs, kā arī piešķirtu pašvaldības iedzīvotājiem tiesības atlaist pašvaldības domi, izstrādāts un MK 2013.gada 15.janvāra sēdē atbalstīts likumprojekts "Vietējo pašvaldību referendumu likums".

Lai nodrošinātu demokrātijas pamatprincipa – varas dalīšana – nostiprināšanu vietējo pašvaldību pārvaldē, tādējādi radot iespēju pašvaldības lēmējvarai un izpildvarai darboties neatkarīgi, mazinot korupcijas un pašvaldības mantas nelietderīgas izmantošanas un izšķērdēšanas riskus, vides aizsardzības un reģionālās attīstības ministrs iesniedza Saeimā priekšlikumus grozījumiem likumā "Par pašvaldībām", kas paredz liegumu pašvaldības domes deputātam savienot deputāta pienākumu pildīšanu ar noteiktiem pienākumiem pašvaldības izpildvaras struktūrās.

Pieņemšanai Saeimā tiek virzīti grozījumi Republikas pilsētas domes un novada domes vēlēšanu likumā, kas paredz samazināt novadu pašvaldību domēs ievēlamo deputātu skaitu. Novada domē ievēlamo deputātu skaits tiks noteikts atbilstoši iedzīvotāju skaitam, kāds attiecīgās pašvaldības administratīvajā teritorijā vēlēšanu izsludināšanas dienā ir reģistrēts Iedzīvotāju reģistrā. Deputātu skaita samazināšanas mērķis ir nodrošināt līdzvērtīgu ikviena iedzīvotāja pārstāvību novados un vienlaikus ierobežot teritoriālās pārstāvniecības principu, kad katrs pagasts cīnās tikai par savām šaurām interesēm.

Lai sekmētu pašvaldību atbildīgumu un labāku pārvaldību, tika nodrošināta pašvaldību darbības tiesiskuma uzraudzība, t.sk. apturot gan novadu domju izdotos saistošos noteikumus, gan arī atstādinot no amata pienākumu pildīšanas pašvaldības vadītājus, ja viņu darbībā tika konstatētas pretrunas normatīvajos aktos noteiktajām normām. 2012.gadā VARAM uzsāka proaktīvu sadarbību ar pašvaldībām, sagatavojot. pašvaldībām skaidrojošu materiālu par Priekšvēlēšanu aģitācijas likumā noteiktajām pašvaldību tiesībām un pienākumiem. Tika sagatavotas vadlīnijas pašvaldību saistošo noteikumu pielāgošanai eiro ieviešanai, kā arī meklēti risinājumi citiem aktuāliem jautājumiem, piemēram, iesaistoties likumprojekta izstrādē, kas turpmāk nodrošinās pašvaldībām iespēju noteikt papildu aizliegumus vai ierobežojumus smēķēšanai.

## Teritoriālā sadarbība

Eiropas teritoriālās sadarbības ietvaros VARAM sadarbībā ar nozaru ministrijām, PKC, plānošanas reģioniem un nevalstiskajām organizācijām nodrošināja mērķa darbības programmu izstrādi.

Apstiprināts ziņojums par Latvijas un Krievijas pārrobežu sadarbības programmas ieviešanu Eiropas Kaimiņattiecību instrumenta ietvaros 2014.–2020.gadā, kā arī sadarbībā ar Krievijas Federācijas Reģionālās attīstības ministriju sagatavota un nosūtīta EK Latvijas un Krievijas kopīgā pozīcija par divpusējo Latvijas–Krievijas pārrobežu sadarbības programmu 2014.–2020.gadam.

2012.gadā izstrādātas un no donorvalstu puses apstiprinātas EEZ un Norvēģijas valdības divpusējā finanšu instrumentu 2009.–2014.gadam līdzfinansētās programmas "Nacionālā klimata politika" un "Kapacitātes stiprināšana un institucionālā sadarbība ar Norvēģijas publiskajām institūcijām, vietējām un reģionālām varas iestādēm".

2013.gadā ir būtiski izstrādāt un iesniegt EK apstiprināšanai ES struktūrfondu 2014.–2020.gada plānošanas perioda "Eiropas teritoriālās sadarbība" mērķa darbības programmas, lai finansējums programmu projektu īstenošanai būtu pieejams projektu partneriem no Latvijas jau no nākošā ES fondu plānošanas perioda sākuma. Būtiski nodrošināt Latvijas–Lietuvas pārrobežu sadarbības programmas 2014.–2020.gadam projekta izstrādi un iesniegšanu EK, pārstāvēt Latviju sarunās ar Krievijas Federāciju par Latvijas–Krievijas pārrobežu sadarbības programmas 2014.–2020.gadam saturu, sagatavojot tās projektu iesniegšanai EK, kā arī piedalīties citu 2014.–2020.gada plānošanas perioda "Eiropas teritoriālās sadarbība" mērķa darbības programmu izstrādē, pārstāvot Latvijas viedokli un intereses.

2013.gadā tiks uzsākta EEZ finanšu instrumenta programmas "Nacionālā klimata politika" īstenošana, atbalstot pasākumus klimata pārmaiņu samazināšanai un pielāgošanās klimata pārmaiņām ieviešanai, un Norvēģijas finanšu instrumenta programmas "Kapacitātes stiprināšana un institucionālā sadarbība ar Norvēģijas publiskajām institūcijām, vietējām un reģionālām varas iestādēm" īstenošana, sniedzot ieguldījumu pašvaldību pakalpojumu kvalitātes uzlabošanā un integrētas plānošanas sistēmas izveidē visos pārvaldes līmeņos reģionālās attīstības jomā.

## 5. Vides un dabas aizsardzība un klimata pārmaiņas

### 5.1. Vides aizsardzība

Laba vides stāvokļa sasniegšanai jūras vidē izstrādāts un apstiprināts Latvijas jūras vides stāvokļa sākotnējais novērtējums, t.sk. jūras izmantošanas ekonomiskā un sociālā analīze, definēti laba vides stāvokļa kritēriji, noteikti jūras vides mērķi un ar tiem saistītie rādītāji. Vides monitoringa īstenošanai 2013.gadā no valsts budžeta ir piešķirts ievērojams papildu finansējums.

Lai nodrošinātu rūpniecības un lauksaimniecības darbību radītā piesārņojuma samazināšanu, kā arī veicinātu resursu efektīvu izmantošanu un jaunu tehnisku paņēmienu ieviešanu ražošanā, sagatavoti un 2013.gada 31.janvārī Saeimā pieņemti grozījumi likumā "Par piesārņojumu".

Lai risinātu piesārņoto vietu sanācijas jautājumus un sekmētu piesārņoto vietu atgriešanu saimnieciskajā apritē, tiek turpināti uzsāktie projekti un uzsākti vairāki nozīmīgi piesārņoto vietu sanācijas projekti – Jelgavas šķidro bīstamo atkritumu izgāztuvei "Kosmoss", Inčukalna gudrona dīķiem, Liepājas Karostas kanālam, Sarkandaugavas piesārņotajai teritorijai un Olaines šķidro bīstamo atkritumu novietnei.

Sagatavots Atkritumu apsaimniekošanas valsts plāna 2013.–2020.gadam projekts un tā ietekmes uz vidi stratēģiskā novērtējuma vides pārskats. VARAM turpina intensīvu darbu gatavojot normatīvo bāzi, lai panāktu, ka no 2015.gada varētu ieviest obligāto depozīta sistēmu vienreiz un atkārtoti lietojamam stikla, plastmasas un metāla dzērienu iepakojumam. Depozīta sistēmas lielākais pluss vienlaikus ar apkārtējās vides sakopšanu ir iespēja savākt daudz tīrākas izejvielas kā atkritumu dalītās savākšanas sistēmā, un tas ir izdevīgāk gan ražotājiem, gan iepakojuma pārstrādātājiem un viegli atsver sākotnējos ieguldījumus sistēmas ieviešanā.

Lai motivētu iedzīvotājus rūpēties par apkārtējo vidi, tika rīkota ikgadējā Lielā talka. Tā ieguvusi lielu popularitāti sabiedrībā, talkā piedalījās ap 210 000 brīvprātīgo.

Lai mazinātu administratīvo slogu, ietekmes uz vidi novērtējuma jomā izdarīti grozījumi kārtībā, kādā reģionālā vides pārvalde izdod tehniskos noteikumus paredzētajai darbībai, kurai nav nepieciešams ietekmes uz vidi novērtējums, saīsinot tehnisko noteikumu sagatavošanas un izdošanas termiņu līdz 15 dienām un novēršot nepieciešamību pieprasīt papildu informāciju. 2013.gadā plānots veikt plašākus grozījumus arī likumā "Par ietekmes uz vidi novērtējumu".

2013.gadā plānota Vides politikas pamatnostādņu izstrāde 2014.–2020.gadam, izvirzot mērķus un uzdevumus nākamajam plānošanas periodam un sasaistot tos ar NAP un ES budžeta plānošanas periodu, kā arī plānots izstrādāt Vides monitoringa programmas pamatnostādnes 2013.–2018.gadam.

### 5.2. Dabas aizsardzība

2012.gadā publiskai izmantošanai nodota vienotā īpaši aizsargājamo dabas teritoriju un mikroliegumu aizsardzības un apsaimniekošanas pasākumu plānošanas un ieviešanas dabas datu informācijas sistēma "Ozols". Sistēmas izveide nodrošina brīvu pieeju pilnīgai informācijai par īpaši aizsargājamām dabas teritorijām, mikroliegumiem un aizsargājamiem biotopiem Latvijā un atvieglo lēmumu pieņemšanu visās darbības jomās, kas var skart šīs teritorijas (<http://ozols.daba.gov.lv>).

Lai veidotu Latvijas kā starptautiski atpazīstamas ekoloģiski tīras valsts tēlu un paplašinātu cilvēku izpratni par vidi, 2012.gada vasarā ar Latvijas vides aizsardzības fonda atbalstu tika organizēta kārtējā ikgadējā Dabas koncertzāle. Bezmaksas koncertu Demenes pagastā, Daugavpils novadā, apmeklēja apmēram 4500 cilvēku no visas Latvijas.

Viens no 2013.gada būtiskākajiem uzdevumiem dabas aizsardzības jomā ir kompensāciju maksājumu atjaunošana par saimnieciskās darbības ierobežojumiem īpaši aizsargājamās dabas teritorijās.

### 5.3. Klimata pārmaiņas

2012.gadā notika aktīva gatavošanās EK Emisijas kvotu tirdzniecības sistēmas (ES ETS) 3.periodam (2013.–2020.gads), līdz ar to Latvijai kopējais ES ETS 2.periodam (2008.–2012.gads) noteiktais emisijas kvotu apjoms palielināts no 16 992 415 uz 31 265 730 emisijas kvotām, bet jauno iekārtu rezervē esošais emisijas kvotu apjoms palielināts no 4 003 695 uz 16 025 095 emisijas kvotām.

Pilnveidota normatīvo aktu bāze siltumnīcefekta gāzu emisiju nacionālās sistēmas darbībai, lai nodrošinātu pēc iespējas labākas kvalitātes ikgadējās emisiju inventarizācijas sagatavošanu nozaru griezumā, nodrošināta Latvijas gatavība Kioto protokola 2.periodam (2013.–2020.gads), kā arī Latvijai noteikts ikgadējais emisiju sadales apjoms turpmākajiem astoņiem gadiem.

Pirmo reizi Latvijā projektam tika piešķirts kopīgi īstenojamā projekta statuss, kas ir viens no nozīmīgākajiem Kioto protokola finanšu mehānismiem.

### 5.4. Ieguldījumi infrastruktūras attīstībā

#### 5.4.1. Ūdenssaimniecība un atkritumu apsaimniekošana

Uzņēmējdarbības vides izveidei un ekonomikas izaugsmei ir nodrošināti ieguldījumi infrastruktūras attīstībā. 2012.gadā nodrošināti kvalitatīvi ūdenssaimniecības pakalpojumi 8 pilsētās un 100 apdzīvotās vietās, t.i., 108 ūdenssaimniecības uzņēmumi uzlabojuši pakalpojumu kvalitāti. Kopumā palielinājies to iedzīvotāju īpatsvars, kuriem nodrošināti kvalitatīvi ūdensapgādes un notekūdeņu savākšanas un attīrīšanas pakalpojumi. Rekultivētas 11 atkritumu izgāztuves 11 ha platībā, sadzīves atkritumu poligona "Getliņi" atkritumu pieņemšanas un apstrādes zonā uzstādīti ārējie optiskie tīkli, kā arī, atbalstot komersantus, Brocēnu novadā un Ogres novadā ir izbūvētas sadzīves atkritumu šķirošanas un pārkraušanas stacijas. Ogres novadā, Baldones novadā, Ikšķiles novadā un Lielvārdes novadā ir izbūvēti šķiroto atkritumu savākšanas laukumi.

Viens no būtiskākajiem uzdevumiem 2013.gadā ir vienotu prasību noteikšana ūdenssaimniecības pakalpojumu sniegšanai un lietošanai un valsts un pašvaldību kompetences sadalījumam šajā jomā.

KF aktivitāšu ietvaros 2012.gadā projektu īstenošanai tika piešķirtas virssaistības 11,8 milj. latu apmērā, tai skaitā 11 milj. latu ūdenssaimniecības infrastruktūras attīstībai aglomerācijās ar cilvēku ekvivalentu lielāku par 2000 un 0,8 milj. latu normatīvo aktu prasībām neatbilstošo izgāztuvju rekultivācijai.

#### 5.4.2. Klimata pārmaiņu finanšu instruments

Klimata pārmaiņu finanšu instrumenta (KPFI) ietvaros 2012.gadā tika uzstādītas tehnoloģiskās iekārtas siltumenerģijas un elektroenerģijas ražošanai no atjaunojamajiem energoresursiem 1300 (kopš KPFI darbības sākuma – 1509) mājsaimniecībās, nosiltinātas un veikti kompleksi pasākumi siltumnīcefekta gāzu emisiju samazināšanai 39 (kopš KPFI darbības sākuma – 262) pašvaldību ēkās, 6 profesionālās izglītības iestāžu un 42 ražošanas ēkas. 44 (kopš KPFI darbības sākuma – 62) projektu ietvaros uzstādītas atjaunojamo energoresursu tehnoloģijas siltumenerģijas un elektroenerģijas ražošanai komercsektorā, pašvaldībās, pārvaldes iestādēs.

KPFI ietvaros plānots palielināt atjaunojamo energoresursu izmantošanu siltumenerģijas un elektroenerģijas ražošanā komersantiem, īstenot investīciju projektus kompleksajiem risinājumiem siltumnīcefekta gāzu emisiju samazināšanai un energoefektivitātes uzlabošanai pašvaldību izglītības iestāžu ēkās, palielināt atjaunojamo energoresursu izmantošanu siltumenerģijas nodrošināšanai izglītības iestādēs, kā arī īstenot 2 investīciju projektus kompleksajiem risinājumiem siltumnīcefekta gāzu emisiju samazināšanai privātajās izglītības iestādēs.

# IV. Pārvaldība

## Tiesiskuma stiprināšana

###  Likumdošanas pilnveide

Ar mērķi uzlabot informācijas pieejamību un efektivitāti, pieņemot Oficiālās publikācijas un tiesiskās informācijas likumu, Latvijā ar 2012. gada 1. jūliju ir ieviesta oficiālā elektroniskā publikācija.Kopš 2013. gada 1. janvāra atbilstoši Oficiālās publikācijas un tiesiskās informācijas likumā paredzētajam elektroniskā publikācija ir kļuvusi par vienīgo oficiālo publikāciju, proti, oficiālais laikraksts "Latvijas Vēstnesis" papīra formātā vairs netiek izdots. Oficiālā elektroniskā publikācija ir bez maksas pieejama tīmekļa vietnē [www.vestnesis.lv](http://www.vestnesis.lv), un tai ir juridiski saistošs oficiālās publikācijas statuss.

Būtiski atzīmēt, ka TM, sadarbojoties ar Valsts prezidenta kanceleju un citām iesaistītajām institūcijām, līdz gada beigām plāno sagatavot priekšlikumus tiesiskā regulējuma pārmērīgas jaunrades mazināšanai, likumu jaunrades procesa kvalitātes uzlabošanai, kā arī radīt priekšnoteikumus pārāk detalizēta un sīkumaina tiesiskā regulējuma novēršanai.

Plānots pilnveidot politisko partiju reģistrēšanas kārtību, turpināt darbu civilprocesa efektivizācijai, lai mazinātu iespējas tiesu procesa ļaunprātīgai novilcināšanai,tajā skaitā plānots izvērtēt jautājumu par grozījumiem saistībā ar obligāto advokātu procesu kasācijā, parādu piedziņas regulējumu, elektronisko dokumentu iesniegšanu tiesā.

Plānots izstrādāt jaunu Administratīvo sodu procesa likumuar mērķi atteikties no PSRS mantotā Latvijas Administratīvo pārkāpumu kodeksa.

MK pieņemti grozījumi Administratīvo pārkāpumu kodeksā, Publisko iepirkumu likumā un Publiskās un privātās partnerības likumā, lai ar 2013.gada 1.aprīli ieviestu pasūtītāju administratīvo atbildību par pārkāpumiem publisko iepirkumu jomā, ko piemēros Iepirkumu uzraudzības birojs. Mērķis šiem grozījumiem ir pasūtītāja, sabiedrisko pakalpojumu sniedzēja, publiskā partnera vai tā pārstāvja atbildīgo un vainīgo personu sodīšana par pārkāpumiem publisko iepirkumu un publiskās un privātās partnerības jomā, kā arī sodīto vai citu personu preventīva atturēšana no turpmākas tiesībpārkāpumu izdarīšanas.

Iekšējā tirgus darbības pilnveidošanai izstrādāts Pasākumu plāns "Par
"klusēšanas – piekrišanas" principa ieviešanu un piemērošanu atbildīgo institūciju administratīvajā praksē", nosakot nepieciešamos grozījumus tiesību aktos, lai ieviestu "klusēšanas – piekrišanas" principu un piemērotu to atbildīgo iestāžu administratīvajā praksē.

### 1.2. Tiesu darba efektivizācija

Pirmo reizi pēdējo trīs gadu laikā tiesās ir izskatītas vairāk civillietu un administratīvo lietu, nekā saņemts, kā arī ir sācis arī samazināties neizskatīto lietu apjoms – 2012. gadā ir izskatītas par 17,4 % vairāk civillietu, nekā saņemtas tiesā, un lietu atlikums (neizskatītās lietas) ir samazinājies par 18,6 %. Savukārt administratīvās lietas ir izskatītas pat par 31,4 % vairāk, nekā saņemtas tiesā, un lietu atlikums (neizskatītās lietas) ir samazinājies par 21,4 %. Lai uzlabotu tiesu darbu ar 2013. gada janvāri uzsākta tiesnešu profesionālās darbības novērtēšana.

Būtiski pilnveidots administratīvo pārkāpumu procesa regulējums, kā arī noteikta administratīvo pārkāpumu lietu pāreja uz vispārējās jurisdikcijas tiesām, un ar 2013. gada 1. janvāri rakstveida process ieviests kā pamatprocess tiesvedības stadijā, nodrošinot ātrāku lietu izskatīšanu.

2012. gada 30. jūnijā pabeigtā tiesu un ieslodzījuma vietu aprīkošana ar videokonferenču iekārtām samazinās atlikto tiesas sēžu skaitu un nepieciešamību vienmēr konvojēt apcietināto personu no ieslodzījuma vietas uz tiesu. Savukārt tiesas sēžu zāļu aprīkošana ar skaņas ieraksta aparatūru samazinās tiesu darba apjomu attiecībā uz dokumentu sagatavošanu. Ar audioierakstiem kopumā ir aprīkotas 312 tiesas sēžu zāles, tajā skaitā 58 tiesas sēžu zāles aprīkotas ar videokonferenču iekārtām. Papildus 16 zāles ieslodzījuma vietās ir aprīkotas ar videokonferenču iekārtām, kā arī ir iegādātas 7 pārvietojamās videokonferenču iekārtas.

Būtiski pilnveidoti tiesas procesi krimināllietās, ieviešot "Tīrās tiesu instances", kas paredz vienkāršot krimināllietu izskatīšanas kartību. Savukārt civilprocesā ieviests deklarētās dzīvesvietas princips dokumentu izsniegšanā un jurisdikcijā un paredzēts "iedzīvināt" aizmugurisku sprieduma institūtu civilprocesā.

Tiesu noslodzes samazināšanai paredzēts ieviest mediāciju, risinot domstarpības civiltiesiskajās attiecībās ar neitrālas trešās personas palīdzību. Mediācijas procesa priekšrocības ir abpusēji izdevīgs risinājums, saglabātas attiecības, tajā skaitā darījumu partneru, un arī ietaupīti līdzekļi un laiks, kas būtu jāvelta konflikta risināšanai tiesu instancēs.

Lai padarītu administratīvās atbildības regulējumu pēc iespējas vieglāk piemērojamu, vienkāršāku, vienlaikus nodrošinot ātrāku, efektīvāku administratīvo sodu procesu un soda neizbēgamības principa īstenošanu, MK 2013. gada 22. janvārī apstiprināta Administratīvo sodu sistēmas attīstības koncepcija.

Lai tiesas daļēji varētu tikt atbrīvotas no tādu lietu skatīšanas, kurās nav strīda, Saeimā pirmajā lasījumā atbalstīti likumprojekti, kas paredz noteikt, ka atsevišķa veida notariālajiem aktiem, kuri tiks taisīti Notariāta likumā noteiktajā kārtībā, tiek noteikts izpildu dokumenta spēks. Tas nozīmē, ka pēc attiecīgā regulējuma spēkā stāšanās šāda veida notariālie akti būs nododami piespiedu izpildei zvērinātiem tiesu izpildītājiem, neiesaistot tiesas.

Šobrīd ir uzsākts darbs pie normatīvā akta izstrādes, ar kuru plānots noteikt detalizētas un stingrākas pastāvīgās šķīrējtiesas dibināšanas prasības, kā arī ieviest papildu šķīrējtiesu darbības uzraudzības mehānismus līdztekus jau esošajiem.

TM uzsākusi darbu pie EK priekšlikuma grozīt Eiropas Padomes 2000.gada 29.maija regulu (EK) Nr.1346/2000 par maksātnespējas procedūrām.

Turpinās darbs pie tiesu e-pakalpojumu ieviešanas, nodrošinot sistēmu lietotājiem portālā [www.tiesas.lv](http://www.tiesas.lv) atbilstoši piekļuves līmenim iespējas iepazīties ar tiesu nolēmumiem, iegūt informāciju par tiesvedības gaitu, kā arī elektroniski iesniegt dokumentus tiesā. No 2013. gada 1. jūlija plānots uzsākt spēkā stājušos galīgo tiesas spriedumu publicēšanu internetā. Tāpat pēc attiecīgu grozījumu Zemesgrāmatu likumā pieņemšanas tiks nodrošināta iespēja zemesgrāmatā iesniegt elektroniskus nostiprinājuma lūgumus, kā arī pieprasīt un saņemt elektroniski iesniegtus vai elektroniskā formā pārvērstus nekustamā īpašuma lietā esošos dokumentus.

Plānota pašreizējā tiesu izvietojuma modeļa pārskatīšana un vadlīniju izstrāde tiesu ēku izvietojuma, struktūras un iekšējā darba organizācijai atbilstoši valsts reģionālās attīstības virzieniem un politikai, lai izlīdzinātu tiesu noslodzes rajonu (pilsētu) tiesu un apgabaltiesu līmenī, stiprinātu tiesnešu specializāciju un lietu sadales nejaušības principu ar iespēju pārdalīt lietas starp noslogotākajām un mazāk noslogotākajām tiesām.

2012.gadā ārpustiesas parādu piedziņas procesa sakārtošanai izstrādāts un Saeimā pieņemts Parāda ārpustiesas atgūšanas likums, lai nodrošinātu taisnīgu, samērīgu un saprātīgu parāda atgūšanu no parādnieka – fiziskās personas.

### 1.3. Komerctiesiskās vides sakārtošana

2012.gadā ārpustiesas parādu piedziņas procesa sakārtošanai izstrādāts un Saeimā pieņemts Parāda ārpustiesas atgūšanas likums, lai nodrošinātu taisnīgu, samērīgu un saprātīgu parāda atgūšanu no parādnieka – fiziskās personas.

2013.gadā plānotsizstrādāt Kredītbiroju likumu, pilnveidojot tiesisko regulējumu attiecībā uz kredītinformācijas apmaiņu, kā arī turpināt darbu pie tiesiskā regulējuma izstrādes pārtikas tirdzniecībai – Negodīgas mazumtirdzniecības prakses aizlieguma likumprojekta, lai ierobežotu negodīgas tirdzniecības prakses īstenošanu starp tirdzniecībā iesaistītajām pusēm un mazumtirgotāju iepirkuma varas izmantošanu attiecībā pret piegādātāju.

 Negodīgas komercprakses un reklāmas uzraudzības iestāžu pilnvaru un administratīvo sankciju stiprināšanai, lai ātrāk un efektīvāk novērstu pārkāpumus, izstrādāti un iesniegti Saeimā grozījumi Negodīgas komercprakses aizlieguma likumā un Reklāmas likumā. Patērētāju tiesību efektīvākai aizsardzībai plānots izstrādāt politikas dokumentus patērētāju tiesību un tirgus uzraudzības jomā,nosakot tālejošus mērķus situācijas uzlabošanai, kā arī ieviest efektīvus pārkāpumu novēršanas instrumentus un stiprinot tirgus uzraudzības iestādes. Plānots izstrādātefektīvāku patērētāju individuālo strīdu izskatīšanas kārtību, kas nodrošinātu ātru, lētu un efektīvu patērētāju strīdu ārpustiesas izskatīšanas mehānismu. 2013.gadā plānots turpināt darbu pie patērētāju kreditēšanas tirgus regulējuma uzlabošanas, piedāvājot risinājumus atbildīgas aizdošanas un aizņemšanās veicināšanai.

### 1.4. Kadastrālās vērtēšanas sistēmas pilnveide

Lai ar racionāli un sabalansēti ieguldītiem resursiem iegūtu kvalitatīvus kadastrālās vērtēšanas datus un panāktu kvalitatīvākas, nekustamā īpašuma tirgus vērtībām atbilstošākas un sabiedrībai izprotamākas kadastrālās vērtības, MK 2012. gada 3. oktobrī apstiprināta Kadastrālās vērtēšanas sistēmas pilnveidošanas un kadastra datu aktualitātes nodrošināšanas koncepcija, kurā iezīmēti īstermiņa un vidējā termiņa iespējamie risinājumi kadastrālās vērtēšanas sistēmas pilnveidošanai.

Vienkāršojot un efektivizējot procedūras nekustamā īpašuma reģistrācijai, plānotas izmaiņas virknē likumos. Atsevišķos likumā noteiktos gadījumos Nekustamā īpašuma valsts kadastra informācijas sistēmā un valsts vienotajā datorizētajā zemesgrāmatā datu aktualizācija notiek, savstarpēji iegūstot datus, neiesaistot nekustamā īpašuma īpašnieku. Tādējādi tiks paplašināts tās informācijas apjoms, kuru valsts vienotā datorizētā zemesgrāmata saņem no citām valsts informācijas sistēmām tiešsaistes datu pārraides režīmā, samazinot administratīvo slogu personām.

### 1.5. Probācijas funkcijas atjaunošana

Ar 2013.gada 1.janvāri pakāpeniski tiek atjaunotas Valsts probācijas dienesta funkcijas, kas tika ierobežotas 2009. gadā. No 2013. gada 1.janvāra pilnā apmērā atjaunotas Valsts probācijas dienesta funkcijas – nosacīti no kriminālatbildības atbrīvoto personu uzraudzība pārbaudes laikā un izlīguma organizēšana un vadīšana visās kriminālprocesa stadijās, savukārt no 2013. gada 1. marta izvērtēšanas ziņojuma sniegšanas funkcija tiks atjaunota pilnā apjomā arī pirmstiesas stadijā pēc tiesu un prokuroru pieprasījumiem. 2015. gadā paredzēts atjaunot probācijas programmu īstenošanu ieslodzījuma vietās.

### 1.6. Valsts kompensācijas cietušajiem

Atjaunots maksimālais valsts kompensācijas cietušajiem apmērs piecu minimālo mēneša darba algu apmērā, kāds bija pirms tā samazinājuma 2009.gadā, kas pēc pārejas perioda beigām stāsies spēkā 2014. gada 1. janvārī. Valsts kompensācija tiek izmaksāta arī cietušajam, kas cietis no cilvēku tirdzniecības, kā arī ir precizēts izmaksājamās valsts kompensācijas apmērs atkarībā no iestājušos seku smaguma pakāpes.

### 1.7. Cilvēktiesību aizsardzība

Nodrošinot bērnu tiesību un interešu aizsardzību, sākot no 2013. gada 1.janvāra līdz 2016.gada 31.decembrim izmaksājamo uzturlīdzekļu apmērs ik gadu tiek palielināts par 5 latiem, kā arī pilnveidotas Uzturlīdzekļu garantiju fonta administrācijas tiesības, īstenojot piedziņu, sadalīt samaksu termiņos.

Lai nodrošinātu no vardarbības mājsaimniecībā cietušo personu pagaidu aizsardzību, izstrādāta likumprojektu pakete. Tās mērķis ir radīt mehānismu, lai personas personiskās tiesības (tiesības uz dzīvību, brīvību, personas neaizskaramību, veselību, dzimumneaizskaramību, privātās dzīves, mājokļa un korespondences neaizskaramību) būtu iespējams aizsargāt arī ar pagaidu civilprocesuāliem līdzekļiem – personisko tiesību aizsardzības līdzekļiem – kā tas ir paredzēts daudzās Eiropas un arī citās pasaules valstīs. No vardarbības un vajāšanas cietušajām personām paredzēta iespēja pēc savas iniciatīvas civilprocesa ietvaros vērsties tiesā, tai skaitā ar policijas starpniecību, un lūgt tiesu noteikt ierobežojumus vardarbīgajai personai. Likumprojektu pakete rada arī jaunas tiesības Valsts policijai un Pašvaldību policijai izsaukuma uz mājsaimniecību laikā.

Modernizēts rīcībspējas un ģimenes tiesību regulējums, kā arī pieņemts pagaidu rīcībspējas regulējums.

Izstrādājot likumprojektu paketi, plānots noteikt tiesas nolēmumu izpildes kārtību lietās, kas izriet no saskarsmes un aizgādības tiesībām.

Plānots uzsākt nacionālā tiesiskā regulējuma pārrobežu civillietās (starptautiskajās privāttiesībās) pārskatīšanu un modernizēšanu atbilstoši Latvijas uzņemtajām starptautiskajām saistībām, uzsākt Latvijas un Baltkrievijas (u.c. tiesiskās palīdzības līgumu līgumslēdzēju valstu) tiesiskās palīdzības līgumu pārskatīšanu, lai nodrošinātu saistības, kas izriet no Latvijas dalības Eiropas Savienībā, kā arī izstrādāt normatīvo regulējumu par pievienošanos Hāgas 2000.gada 13.janvāra konvencijai par pieaugušo starptautisku aizsardzību (*Convention on the international protection of adults*).

Tāpat plānots uzsākt jauna piespiedu līdzekļu institūta ieviešanu Latvijas tiesību sistēmā efektīvu vardarbības prevencijas pasākumu īstenošanai, lai panāktu lielāku sabiedrības drošību.

### 1.8. Laulību reģistrēšanas pilnveide

Ar mērķi uzlabot oficiāli noslēgto laulību skaitu un stiprinot ģimenes institūtu ar 2013.gada 1.janvāri laulību var reģistrēt citā, ārpus dzimtsarakstu iestādes, piemērotā vietā, ja personas, kuras vēlas noslēgt laulību, nodrošina laulības reģistrācijai piemērotus vai atbilstošus apstākļus. Personas, kuras vēlas noslēgt laulību, iesniegumu par laulības noslēgšanu var iesniegt jebkurā dzimtsarakstu iestādē Latvijā vai ārvalstīs neatkarīgi no tā, vai laulību vēlas noslēgt dzimtsarakstu nodaļā, kur iesniegums iesniegts, citā dzimtsarakstu nodaļā vai pie garīdznieka.

### 1.9. Korupcijas novēršana

Korupcijas novēršanas un apkarošanas birojs sagatavojis nosūtīšanai vairāk nekā 29 krimināltiesiskās palīdzības lūgumus 16 ārvalstīm, savukārt izpildījis 5 ārvalstu krimināltiesiskās palīdzības lūgumus. Uzsākti 29 kriminālprocesi, kas ir par deviņiem vairāk nekā 2011.gadā. 2012.gadā citām institūcijām izmeklēšanai pēc institucionālās piekritības nosūtīti 8 kriminālprocesi. Kriminālprocesu ietvaros par noziedzīgi iegūtu atzīta manta USD 743 133,39 un EUR 667 595,69 apmērā. Saskaņā ar tiesas lēmumu par mantas (ārvalstīs esošas) atzīšanu par noziedzīgi iegūtu un tās konfiskāciju 2012.gadā Latvijas valsts budžetā ieskaitīti EUR 77 500,00 un USD 742 150,00.

### 1.10. Korupcijas apkarošana

Vēršot pastiprinātu uzmanību preventīvu darbību nozīmei korupcijas izplatības mazināšanā, par pretkorupcijas, interešu konflikta novēršanas un publiskās pārvaldes ētikas jautājumiem 2012.gadā organizēti un vadīti 76 izglītošanas pasākumi, kuros kopumā izglītotas 3386 personas. 2012.gadā īpaši aktualizēta korupcijas problēma veselības aprūpē.

Korupcijas apkarošanas jomā turpināms darbs pie krimināltiesiskā regulējuma pilnveidošanas ar mērķi ātri un efektīvi novērst korupcijas ietekmi uz valsts ekonomiku, pilnveidojot atbildību par rīcību ar subjekta mantu, kā arī likuma normu pilnveidošanas juridisko personu saukšanai pie kriminālatbildības.

KNAB plāno veikt pasākumus, ierobežojot situācijas valsts pārvaldes darba organizācijā, kur pastāv iespēja jautājumus risināt ar neoficiāliem maksājumiem, barterdarījumiem vai pazīšanos.

### 1.11. Politisko partiju finansēšana un to darbības uzraudzība

|  |
| --- |
|  |

Veicot Politisko organizāciju (partiju) finansēšanas likumā noteikto ierobežojumu uzraudzību un priekšvēlēšanu aģitācijas kontroli, 2012.gadā KNAB uzsācis 45 administratīvo pārkāpumu lietas, pieņemti 6 lēmumi par partiju un to apvienību pretlikumīgo finanšu līdzekļu atmaksāšanu valsts budžetā par kopējo summu 25114,01 lati. No tiem valsts budžetā atmaksāti 23515,87 lati. Atskaites periodā Birojs tiesā iesniedzis 6 prasības pieteikumus par politiskās partijas darbības apturēšanu un 1 prasības pieteikumu par politiskās partijas darbības izbeigšanu.

Politisko organizāciju (partiju) finansēšanas likumā samazināts partijām pieļaujamais priekšvēlēšanu izdevumu apmērs reklāmas izvietošanai un Priekšvēlēšanu aģitācijas likumā ieviests aģitācijas aizliegums televīzijā mēnesi pirms vēlēšanām, kas nodrošina privātpersonu ietekmes samazināšanu uz partiju darbību. Ar 2013.gada 1.janvāri noteikts administratīvo resursu izmantošanas aizliegums priekšvēlēšanu aģitācijai, kā arī noteikts atbildības mehānisms, paredzot atbildīgajai personai pienākumu atlīdzināt pretlikumīgi iztērētos valsts budžeta līdzekļus no saviem personīgajiem līdzekļiem. Sākot ar 2013.gadu, KNAB veiks jaunu funkciju politisko partiju aģitācijas uzraudzībā.

### 1.12. Valsts amatpersonu darbības kontrole

Par likumā "Par interešu konflikta novēršanu valsts amatpersonu darbībā" valsts amatpersonām noteikto ierobežojumu neievērošanu 138 gadījumos uzsākta lietvedība administratīvā pārkāpuma lietā, 71 gadījumā pieņemts lēmums par atteikšanos uzsākt lietvedību administratīvā pārkāpuma lietā. Kopumā pieņemti 136 lēmumi administratīvā pārkāpuma lietā un ar naudas sodu sodītas 47 valsts amatpersonas kopumā par 4 655 latiem, savukārt 83 valsts amatpersonām saskaņā ar Latvijas Administratīvo pārkāpumu kodeksa 21.pantu izteikts mutvārdu aizrādījums. Saskaņā ar likuma "Par interešu konflikta novēršanu valsts amatpersonu darbībā" 30.pantu divām personām lūgts atlīdzināt valstij nodarītos zaudējumus par kopējo summu 544,94 lati.

## 2. Sabiedrības drošība

### 2.1. Drošības un tiesību aizsardzības politika

Lai sekmētu iekšējās drošības nostiprināšanu valstī un veicinātu iekšlietu sistēmas iestāžu darbības efektivitāti sabiedriskās kārtības nodrošināšanā, noziedzības apkarošanā, personu tiesību un likumīgo interešu aizsardzībā, 2012.gadā tika izstrādāti vairāki nozīmīgi attīstības plānošanas dokumentu projekti. Apstiprināts Pasākumu plāns institūciju saskaņotai rīcībai saistībā ar patvēruma meklētāju iespējamo ierašanos Latvijā no krīzes skartām valstīm, kura mērķis ir noteikt institūciju preventīvos un reaģēšanas pasākumus, kā arī institūciju pieejamības un iesaistīšanas kārtību reaģēšanas pasākumos.

 Izstrādāts Pasākumu plāna izmeklēšanas kvalitātes paaugstināšanai izmeklēšanas iestādēs projekts ar mērķi paaugstināt izmeklēšanas kvalitāti visās izmeklēšanas iestādēs un noteikt pasākumu kopumu, kas atbildīgajām institūcijām jāveic šajā jomā, tai skaitā lai novērstu gadījumus, kad izmeklēšanas iestāžu nelikumīgas vai nepamatotas rīcības rezultātā tiek pieļauta neattaisnota iejaukšanās personas dzīvē un nodarīti nepamatoti izdevumi fiziskām personām.

 Tāpat, lai samazinātu bērnu noziedzību, novērstu noziedzīgu uzvedību veicinošus faktorus, kā arī uzlabotu bērnu drošību, aizsargājot tos no veselības un dzīvības apdraudējuma, IeM sadarbībā ar citām institūcijām izstrādāja Bērnu noziedzības novēršanas un bērnu aizsardzības pret noziedzīgo nodarījumu pamatnostādņu 2013.-2019.gadam projektu.

 Izstrādāts Fizisko personu reģistra koncepcijas projekts, kas vērsts uz esošo Iedzīvotāju reģistra informācijas sistēmas funkcionalitātes paplašināšanu, neveidojot jaunu atsevišķu reģistru. Plānots, ka jauns reģistrs uzlabos personu identifikāciju dažādās informācijas sistēmās. Tādējādi valsts un pašvaldību iestādēm, kas šobrīd izmanto Iedzīvotāju reģistra ziņas vai nodrošina Iedzīvotāju reģistram nepieciešamo ziņu sniegšanu, nebūs jāveic ievērojamas izmaiņas savās informācijas sistēmās, lai nodrošinātu ziņu apmaiņu ar jaunizveidoto reģistru, jo vairumā gadījumu varēs izmantot esošās Iedzīvotāju reģistra starpsistēmu saskarnes.

 Sagatavots informatīvā ziņojuma projekts par pastāvošām problēmām Valsts policijas darba organizācijā un iespējamām izmaiņām normatīvajos aktos, kas būtu vērstas uz policijas struktūrvienību sadarbības optimizāciju sabiedriskās kārtības un drošības nodrošināšanas jomā valstī.

 Vienlaikus lai pilnveidotu Valsts policijas darbu, kas vērsts uz kvalitatīvu pakalpojumu sniegšanu, tiek turpināts darbs pie Valsts policijas attīstības koncepcijas projekta.

 2013.gada 1.pusgadā plānots pabeigt darbu pie koncepcijas projekta par jauniem principiem darba samaksas sistēmā amatpersonām ar speciālajām dienesta pakāpēm.

Jaunā darba samaksas sistēma paredz amatpersonu algu noteikt atbilstoši veicamajiem uzdevumiem un ieņemamajam amatam un nodrošināt normatīvajos aktos noteikto uzdevumu izpildi un iedzīvotājiem sniedzamo pakalpojumu kvalitāti.

 2013.gadā paredzēts izstrādāt Imigrācijas politikas koncepciju, lai izveidotu līdzsvarotu un Latvijas interesēm atbilstošu ārzemnieku ieceļošanas sistēmu, kas vērsta uz ekonomisko izaugsmi. Svarīgi panākt, lai valsts nevis tērētu savus līdzekļus imigrantu uzturēšanai, bet imigranti dotu pēc iespējas lielāku labumu Latvijas Republikai, gan radot jaunas darba vietas, gan aizstājot izceļojušo darbaspēku.

 Tāpat paredzēts izstrādāt koncepcijas projektu par Valsts policijas Iekšējās drošības biroja pārveidošanu par iekšlietu ministra pārraudzībā esošu institūciju ar mērķi efektīva mehānisma nodrošināšanai to amatpersonu iespējamo pārkāpumu noskaidrošanai un saukšanai pie atbildības, kuras veic izmeklēšanas darbības, izveidošanai.

 Lai turpinātu valsts intervenci cīņā ar tāda veida noziegumiem, kas būtiski ietekmē ekonomiskos un tiesiskos procesus valstī, 2013.gadā tiks izstrādāti šādi jauni politikas plānošanas dokumentu projekti: Organizētās noziedzības apkarošanas plāns 2014.–2016.gadam, Cilvēku tirdzniecības novēršanas pamatnostādnes 2014.–2020.gadam.

 Lai nodrošinātu tiesu ekspertīžu kvalitāti, plānots izvērtēt vienotās tiesu ekspertīžu iestādes izveides nepieciešamību, tajā skaitā izvērtējot iespēju apvienot Valsts policijas Kriminālistikas pārvaldi, Valsts robežsardzes Galvenās pārvaldes Ekspertīžu dienestu, kā arī VM pakļautībā esošo Valsts tiesu medicīnas ekspertīzes centru un TM padotībā esošo Valsts tiesu ekspertīžu biroju.

Analizējot statistiskus datus, kas raksturo noziedzības stāvokli valstī un iekšlietu iestāžu darbības rezultātus pēdējos gados, var konstatēt, ka, neskatoties uz atsevišķām negatīvām tendencēm noziedzības dinamikā un tās struktūrā, kriminogēnā spriedze kopumā ir samazinājusies un IeM iestādes sadarbībā ar citām tiesībsargājošām institūcijām ir spējīgas kontrolēt situāciju valstī.

 Kopējo ainu par iekšlietu iestāžu darbības rezultātiem var atspoguļot šādi atsevišķi statistiskie dati:

Uzsākto kriminālprocesu skaits

Reģistrēti noziedzīgie nodarījumi uz 1000 iedzīvotājiem

Ceļu satiksmes negadījumu skaits

Reģistrētie ugunsgrēki

*Avots: IeM Informācijas centrs; IeM padotībā esošo iestāžu publiskie pārskati un atskaites par 2012.gada darba rezultātiem.*

### 2.2. Kriminālsodu reforma

Būtiski reformēta pašreizējā kriminālsodu politika, sekmējot likumu ievērošanu un atturot notiesātos no atkārtotas nozieguma izdarīšanas, kas ar laiku ļaus samazināt ieslodzījuma vietu noslodzi. Likums paplašinās soda piemērošanas mērķu kopumu, nosakot, ka soda mērķi ir arī aizsargāt sabiedrības drošību, atjaunot taisnīgumu un resocializēt sodīto personu. Ar likumu tiek atrunāts dubultās sodīšanas nepieļaujamības princips (*ne bis in idem*), tiek mainīta noziedzīgu nodarījumu klasifikācija atbilstoši personas vai sabiedrības interešu apdraudējuma raksturam un kaitīgumam. Likums paredz aizstāt kriminālsodu – arests – ar jaunu brīvības atņemšanas soda paveidu – īslaicīga brīvības atņemšana. Tiek iezīmēta virzība uz kombinēto sodu sistēmu, un tiek konkretizēti soda noteikšanas principi. Likums paredz atteikties no noziedzīgu nodarījumu kvalificējošās pazīmes – noziedzīgu nodarījumu atkārtotība*,* tiek mainīti sodu saskaitīšanas principi pēc vairākiem nodarījumiem, kā arī pēc vairākiem spriedumiem, lai novērstu neadekvāti augstu galīgā soda noteikšanu

Plānots uzsākt Ieslodzījuma vietu infrastruktūras attīstības koncepcijas ieviešanu, kas izstrādāta ar mērķi radīt priekšnoteikumus nepieciešamo materiālo apstākļu (infrastruktūras) izveidošanai efektīvai sodu izpildei, t.sk. notiesāto resocializācijai, kā arī lai kopumā palielinātu sabiedrības drošību pret apdraudējumiem, ko var radīt nedroša ieslodzījuma vietu sistēma. Tāpat plānots uzsākt elektroniskās uzraudzības sistēmas pilotprojekta īstenošanu Norvēģijas valdības finanšu instrumenta projekta ietvaros, radot priekšnosacījumus cietumu atslogošanai un ieslodzīto skaita samazināšanai, Atkarīgo centra Olaines cietumā izveides procesu, nodrošinot atkarību ārstēšanas iespēju ieslodzītajiem, veicinot viņu resocializācijas procesu un sabiedrības drošību kopumā, ieslodzīto veselības aprūpes modeļa izstrādi, paredzot arī Latvijas Cietumu slimnīcas attīstības modeļus, kā arī plānots noteikt kriminālatbildību par Latvijas okupācijas fakta noliegšanu un okupācijas režīmu slavināšanu.

## 3.Attīstības plānošana

### 3.1. Nacionālā attīstības plāna izstrāde

NAP2020 ir hierarhiski augstākais nacionāla līmeņa vidēja termiņa plānošanas dokuments. Tas nosaka valsts attīstības mērķus, prioritātes, rīcības virzienus, sasniedzamos rezultātus un atbildīgās institūcijas. NAP2020 ir cieši saistīts ar "Latvijas ilgtspējīgas attīstības stratēģiju līdz 2030.gadam" (Latvija2030) un "Nacionālo reformu programmu stratēģijas "ES2020" īstenošanai". NAP2020 noteiktais jāievēro, izstrādājot nozaru un teritoriju attīstības plānošanas dokumentus.

NAP2020 izstrādes procesā tika sagatavots "Nacionālā attīstības plāna 2014.–2020.gadam prioritāšu pamatojuma ziņojums", kura ietvaros tika veikta makroekonomiskās attīstības šķēršļu un prognožu analīze un izvērtēta esošā situācija Latvija2030 mērķu sasniegšanā, Saeimas apstiprinātā ilgtermiņa konceptuālā dokumenta "Latvijas izaugsmes modelis. Cilvēks pirmajā vietā" īstenošanā un "Nacionālās reformu programmas stratēģijas "ES2020" īstenošanai" ieviešanā. Būtisku ieguldījumu NAP2020 mērķu izvirzīšanā deva "Latvijas konkurētspējas novērtējums 2011", kurā sniegts vispusīgs valsts tautsaimniecības konkurētspējas novērtējums un piedāvāti risinājumi situācijas uzlabošanai.

NAP2020 izstrādes ietvaros norisinājās līdz šim vērienīgākā diskusija par Latvijas attīstību, tās prioritātēm, mērķiem un sasniedzamajiem rādītājiem. Sabiedrības līdzdalības ietvaros notika trīs sabiedriskās apspriešanas kārtas, sniedzot vairāk nekā 4000 idejas NAP2020 saturam. Ikvienam ir bijusi iespēja ar savām idejām un redzējumu par Latviju 2020.gadā iesaistīties valsts attīstības plānošanā.

Ņemot vērā nepieciešamību pārorientēties no efektivitātes virzītas ekonomikas uz inovāciju virzītu ekonomiku, tika izvirzīts NAP2020 vadmotīvs "Ekonomikas izrāviens" un prioritātes "Tautas saimniecības izaugsme", "Cilvēka drošumspēja" un "Izaugsmi atbalstošas teritorijas", kā arī noteikti šādi stratēģiskie rādītāji – IKP uz vienu iedzīvotāju pēc pirktspējas paritātes (pieaugums no 58 % 2011.gadā līdz 71 % no ES-27 vidējā 2020. gadā), summārais ienākumu nevienlīdzības S80/S20 kvintiļu attiecības indekss (samazinājums no 6,6 2011.gadā līdz 4,8 2020.gadā)

Prioritātes "Tautas saimniecības izaugsme" mērķis ir ilgtspējīga Latvijas ekonomikas izaugsme ar pieaugošu valsts konkurētspēju starptautiskajos tirgos. Latvijas produktu un pakalpojumu konkurētspējas un eksporta apjomu palielināšana ļaus panākt "ekonomikas izrāvienu" katra Latvijas iedzīvotāja un valsts interesēs. Prioritātē noteikti šādi rīcības virzieni: Augstražīga un eksportspējīga ražošana un starptautiski konkurētspējīgi pakalpojumi, Izcila uzņēmējdarbības vide, Attīstīta pētniecība, inovācija un augstākā izglītība, kā arī Energoefektivitāte un enerģijas ražošana. Īstenojot rīcības virzienos noteiktos uzdevumus, paredzams, ka apstrādes rūpniecības ieguldījumu daļa IKP (%) pieaugs no 12,7 % 2011.gadā līdz 20 % 2020.gadā.

Prioritātes "Cilvēka drošumspēja" mērķis ir radīt spēcīgu vidusšķiru un nodrošināt tautas ataudzi Latvijā – valstī, kur ikkatram cilvēkam ir iespējas gādāt par savu, savu tuvinieku un Latvijas attīstību. Iedzīvotāju drošumspējas stiprināšana ļaus paaugstināt iedzīvotāju ienākumus, mazināt nevienlīdzību un uzlabot dzīves kvalitāti. Prioritātē noteikti šādi rīcības virzieni: Cienīgs darbs, Stabili pamati tautas ataudzei, Kompetenču attīstība, Vesels un darbspējīgs cilvēks un Cilvēku sadarbība, kultūra un pilsoniskā līdzdalība kā piederības Latvijai pamats. Prioritātes ietvaros ievērojama uzmanība ir pievērsta nabadzības riska samazināšanai dažādām iedzīvotāju grupām, panākot iedzīvotāju ienākumu nevienlīdzības mazināšanu, kas savukārt nodrošinātu Latvijas iedzīvotāju apmierinātības ar dzīvi indeksa pieaugumu no 5,9 % 2011.gadā līdz 6,5 % 2020.gadā.

Savukārt prioritātes "Izaugsmi atbalstošas teritorijas" mērķi ir radīt līdzvērtīgākas darba iespējas un dzīves apstākļus visiem iedzīvotājiem, izmantojot teritoriju attīstības potenciālus un unikālos resursus, kā arī stiprināt Latvijas reģionu starptautisko konkurētspēju, palielinot Rīgas kā Ziemeļeiropas metropoles un citu nacionālās nozīmes attīstības centru starptautisko lomu. Ekonomiskās aktivitātes stimulēšana reģionos, sekmējot jaunu uzņēmumu un darbavietu radīšanu, sniegs ieguldījumu "ekonomikas izrāviena" nodrošināšanā un iedzīvotāju labklājības celšanā. Prioritātē noteikti šādi rīcības virzieni: Ekonomiskās aktivitātes veicināšana reģionos – teritoriju potenciāla izmantošana, Pakalpojumu pieejamība līdzvērtīgāku darba iespēju un dzīves apstākļu radīšanai un Dabas un kultūras kapitāla ilgtspējīga apsaimniekošana. Paredzams, ka, īstenojot rīcības virzienos noteiktos uzdevumus, IKP uz vienu iedzīvotāju reģionālā dispersija, kas raksturo reģionu sociālekonomiskās attīstības atšķirības, samazināsies no 43,3 % 2009.gadā līdz 34,5 % 2020.gadā.

NAP2020 vadmotīvs un prioritātes veido savstarpēji iedarbīgu un vienotu sistēmu, kas atbilst ilgtspējīgas plānošanas pieejai un vienlaikus identificē galvenos valsts izaicinājumus un ieguldījumu virzienus laikposmā līdz 2020.gadam. Neatlaidīgi un sistēmiski īstenojot minētās prioritātes, Latvija īstenos "ekonomikas izrāvienu", ierobežotos darbaspēka, finanšu un dabas resursus produktīvi pārvēršot konkurētspējīgos produktos un pakalpojumos, lai sasniegtu galveno mērķi – dzīves kvalitātes pieaugumu ikvienam Latvijas iedzīvotājam.

NAP2020 ir veidots, stratēģiju salāgojot ar resursiem, kas būs pieejami ieguldījumiem valsts attīstībā laika posmā no 2014. līdz 2020. gadam. Kopējais NAP2020 ietvaros paredzamais finansējums investīcijām valsts attīstībai līdz 2020.gadam paredzēts vairāk nekā 8,23 miljardi latu, t.sk. 3,90 miljardi latu Eiropas Savienības Strukturālo un investīciju fondu finansējums, 1,42 miljardi latu valsts budžeta finansējums, 1,44 miljardi latu cits ārvalstu finansējums, 1,34 miljardi latu privātais finansējums un 0,13 miljardi latu pašvaldību finansējums.

**Indikatīvais finanšu resursu sadalījums, milj. LVL NAP 2020, sadalījumā pa prioritātēm un avotiem**



NAP2020 ieguldījumi ir pamatojami ar skaidri definētiem mērķiem un visefektīvākajiem līdzekļiem to sasniegšanā. NAP2020 noteiktais finansējuma sadalījums investīcijām tiks izmantots valsts budžeta attīstības finansējuma, ES politiku instrumentu un citas ārvalstu finanšu palīdzības investīciju plānošanā.

3,89 miljardi latu paredzēti uzdevumu īstenošanai prioritātē "Tautas saimniecības izaugsme", 3,16 miljardi latu – prioritātē "Izaugsmi atbalstošas teritorijas" un 1,18 miljardi latu – prioritātē "Cilvēka drošumspēja".

**Indikatīvais finanšu resursu sadalījums, milj. LVL NAP2020, sadalījumā pa prioritātēm un rīcības virzieniem**



Reizi divos gados MK iesniegs izskatīšanai Saeimā vienotu, savstarpēji integrētu ziņojumu par NAP2020 un Latvijas ilgtspējīgas attīstības stratēģijas līdz 2030.gadam īstenošanu. Ziņojums ļaus novērtēt, kā tiek sasniegti izvirzītie mērķi un kādi uzlabojumi ir nepieciešami, kā arī informēs sabiedrību par progresu konkrētos valsts ilgtspējīgas attīstības virzienos, ļaujot ikvienam iesaistīties diskusijā par valsts attīstību, vērtēt noteikto prioritāšu un rīcības virzienu izvēles pareizību, kā arī sasaistīt paredzētos rezultātus ar atbildību par noteikto uzdevumu īstenošanu.

### 3.2. Attīstības plānošanas sistēmas darbība

2012.gadā PKC sagatavoja pirmo uzraudzības ziņojumu par Latvijas ilgtspējīgas attīstības stratēģijas līdz 2030.gadam īstenošanu, kurā izvērtēta stratēģijas īstenošana 2010. un 2011.gadā un sasniegtie rezultāti virzībā uz stratēģijā noteiktajiem mērķiem. Ziņojumā uzsvērts, ka pārskata periodā valsts tautsaimniecība nostabilizējās pēc satricinājumiem, kas notika iepriekšējo gadu neilgtspējīgās politikas un starptautisko finanšu plūsmu apsīkuma rezultātā, un pakāpeniski atgriezās pie izaugsmes, pateicoties gan spējai sakārtot valsts finanses, gan spējai pietiekami veiksmīgi izmantot starptautiskās aizdevumu programmas, ES strukturālo fondu un citas ārvalstu finanšu palīdzības piešķirtos līdzekļus. Vienlaikus kā satraucošas ir vērtējamas demogrāfiskās situācijas attīstības tendences, īpaši, sabiedrībā pastāvošā ienākumu nevienlīdzība, kas var radīt nopietnus šķēršļus valsts ilgtspējīgai attīstībai nākotnē, tādēļ turpmāk galvenā uzmanība veltāma šo jautājumu risināšanai.

2012.gadā turpinājās darbs pie attīstības plānošanas sistēmas pilnveidošanas iespēju analīzes. MK apstiprināts ziņojums par turpmāko rīcību attīstības plānošanas sistēmas pilnveidošanai. Tajā paredzēts veikt attīstības plānošanas sistēmas darbības novērtējumu, kura ietvaros tiks izvērtēta attīstības plānošanas dokumentu savstarpējā saskaņotība, mijiedarbība un integrācija vienotā un hierarhiskā sistēmā, kas nodrošina nacionālās, reģionālās un vietējās pārvaldes līmeņa plānošanas sistēmu sasaisti, kā arī izstrādāti priekšlikumi attīstības plānošanas sistēmas pilnveidošanai nākotnē.

2012.gadā RVG tika atbalstīts neatkarīgs pētījums "Politikas plānošanas sistēmas attīstības pamatnostādņu un Attīstības plānošanas sistēmas likuma ietekmes novērtējums". Pamatojoties uz minētā pētījuma rezultātiem, PKC sagatavos ziņojumu par politikas plānošanas sistēmas attīstības pamatnostādņu ietekmes novērtējumu.

## 4.Valsts kapitālsabiedrību pārvaldības reforma

2012.gadā tika panākts progress valsts kapitālsabiedrību pārvaldības reformas turpmākajā virzībā – MK apstiprinātas divas EM sagatavotās koncepcijas **-** Publisko personu komercdarbības koncepcija un Valsts kapitāla daļu pārvaldības koncepcija. Tajās iestrādāts arī RVG konceptuāli atbalstītais daļēji centralizētais valsts kapitālsabiedrību un kapitāla daļu pārvaldes modelis, kas paredz izveidot Centralizētu pārvaldes institūciju. Šo modeli atbilstoši RVG dotajam uzdevumam izstrādāja PKC sadarbībā ar nozares ekspertiem.

Mērķtiecīgi turpinot valsts, pašvaldību, ostu un citu atvasinātu publisko personu kapitāla daļu pārvaldības uzlabošanas reformu, Ekonomikas ministrija izstrādājusi un nodevusi starpinstitūciju saskaņošanai Publisko personu kapitālsabiedrību un kapitāla daļu pārvaldības likumprojektu, kā arī grozījumus vēl piecos saistītajos likumos.

2012.gada vasarā darbu ir uzsākusi PKC vadītā darba grupa, kuras galvenais uzdevums ir valsts līdzdalības kapitālsabiedrībās izvērtēšana. Paredzēts, ka darba grupa līdz 2013.gada 1.maijam sagatavos izskatīšanai Ministru kabinetā detalizētu informatīvo ziņojumu, ietverot priekšlikumus turpmākai rīcībai, tai skaitā par valsts līdzdalības nepieciešamību kapitālsabiedrībās, kā arī kapitālsabiedrību turpmāko juridisko statusu un pārvaldību 216 kapitālsabiedrībās.

Ņemot vērā, ka valsts kapitāla daļu pārvaldības reforma paredz principiāli jaunu pieeju un izstrādāts pilnīgi jauns likumprojekts, likumprojekta saskaņošanā iesaistītajām pusēm  ir daudz jautājumu, reformai nepieciešamo normatīvo aktu izstrādi un pieņemšanu plānots pabeigt 2013.gadā, lai izveidotu normatīvo bāzi publisko kapitālsabiedrību pārvaldības un darbības pārraudzības pilnveidošanai.

Valsts kapitāla daļu pārvaldības birojs varētu tikt izveidots un uzsākt darbu ar 2014.gada 1.janvāri, tā galvenie uzdevumi būs vienotas korporatīvās pārvaldes vadlīniju kapitālsabiedrību un kapitāla daļu pārvaldības un atskaitīšanās ietvaram izstrāde, kapitālsabiedrību darbības uzraudzība un sasniegto finanšu mērķu un rezultātu izvērtēšana, ikgadēja publiska pārskata sagatavošana par valstij piederošajiem aktīviem, informācijas par kapitālsabiedrību darbību un valsts aktīvu izmantošanas efektivitāti pieejamības nodrošināšana, valdes un padomes locekļu kandidātu datubāzes uzturēšana, rekomendāciju izstrāde dividenžu politikai kapitālsabiedrībās, kapitāla daļu turētāja funkciju īstenošana atsevišķās kapitālsabiedrībās, kā arī kapitāla daļu atsavināšanas īstenošana.

2013.gada 1.janvārī spēkā stājās grozījumi "Par valsts un pašvaldību finanšu līdzekļu un mantas izšķērdēšanas novēršanu", kuri paplašinās sabiedrības iespējas sekot līdzi valsts un pašvaldību kapitālsabiedrību saimnieciskajiem darījumiem. Kapitālsabiedrībām, ja tās savas darbības nodrošināšanai nomā nekustamo īpašumu vai iznomā savu nekustamo īpašumu citām personām, noteikts pienākums izstrādāt ar kapitāla daļu turētāju saskaņotu kapitālsabiedrības nekustamo īpašumu nomāšanas un iznomāšanas kārtību. Tāpat valsts un pašvaldību kapitālsabiedrībām ir jānodrošina, lai informācija par nomāto un nomāt paredzēto nekustamo īpašumu būtu publiski pieejama, publicējot valsts akciju sabiedrības "Valsts nekustamie īpašumi" mājaslapā internetā informāciju par nomas līguma slēgšanu.

Labākai valsts kapitālsabiedrību (slimnīcu) finanšu disciplīnas ievērošanai visām kapitālsabiedrībām uzdots izveidot bezdeficīta budžetu (divām lielākajām slimnīcām divu gadu laikā), vienlaikus turpinot vienotas budžeta plānošanas, finanšu pārskatu un budžeta izpildes atskaišu iesniegšanas kārtības pilnveidošanu un stingru plānoto investīciju un lielo iepirkumu (virs 100 tūkst. latu) lietderības izvērtēšanu VM.

## Gatavošanās Latvijas prezidentūrai ES Padomē

Latvijas prezidentūras Eiropas Savienības Padomē sekretariāta uzdevums ir koordinēt Latvijas prezidentūras satura sagatavošanu, t.i., sešu mēnešu prioritātes un darba programmu un Trio (Itālija, Latvija, Luksemburga) darba programmu, kā arī sagatavot organizatoriski administratīvos priekšnoteikumus sekmīgai pasākumu norisei Latvijā. Gatavošanās prezidentūrai noris atbilstoši rīcības plānam "Gatavošanās Latvijas prezidentūrai Eiropas Savienības Padomē 2015.gada pirmajā pusē".

2012.gadā sekretariāts sadarbībā ar nozaru ministrijām ir uzsācis darbu, lai identificētu Latvijas prezidentūras laikā Latvijā organizējamos pasākumus. Potenciālie prioritārie darba virzieni ir apspriesti ar Trio partneriem, un secināts, ka līdzīgos virzienos strādāt gatavojas arī Itālija un Luksemburga.

Būtiskākie izaicinājumi prezidentūras sagatavošanā ir cilvēkresursu sagatavošana; pārdomātas un efektīvas finanšu resursu sistēmas izveide; Latvijas Nacionālās bibliotēkas kā prezidentūras pasākumu galvenās norises vietas sagatavošana; efektīvas lēmumu pieņemšanas un komunikācijas sistēmas izveide, lai nodrošinātu ātru un precīzu darbu visos līmeņos prezidentūras sešu mēnešu laikā; sagatavošanās perioda administratīvo procesu caurskatāmības nodrošināšana, kas sekmētu sabiedrības uzticēšanos, atbalstu un dalību Latvijas prezidentūrā ES Padomē 2015.gadā un tās sagatavošanas procesā.

MK apstiprinātas vadlīnijas "Par personāla piesaisti un noturēšanu Latvijas prezidentūras Eiropas Savienības Padomē nodrošināšanai", VK īstenotā ESF projekta "Atbalsts strukturālo reformu ieviešanai valsts pārvaldē" ietvaros 2012.gada 1.pusgadā veikta 556 valsts pārvaldē nodarbināto personu angļu valodas zināšanu pārbaude un sagatavots un izsludināts iepirkums "Angļu valodas mācības Latvijas prezidentūras Eiropas Savienības Padomē nodrošināšanā iesaistītajiem valsts pārvaldē nodarbinātajiem", pēc kura pabeigšanas tiks uzsāktas angļu valodas mācības prezidentūras nodrošināšanai nepieciešamajam pamatpersonālam – darba grupu vadītājiem, to vietniekiem un ekspertiem. Papildus atbalstot Latvijas prezidentūras ES Padomē norisi, ESF projekta "Atbalsts strukturālo reformu ieviešanai valsts pārvaldē" ietvaros pabeigts pētījums "Atbalsts Prezidentūras darba programmas izstrādei", pētījuma ietvaros organizētas plašas sabiedriskās diskusijas par iespējamajām Latvijas prioritātēm ES Padomes prezidentūras laikā.

VAS sadarbībā ar Latvijas prezidentūras Eiropas Savienības Padomē sekretariātu 2012.gada 2.pusgadā nozaru ministrijas iepazīstināja ar tiem uzdevumiem, kuri Latvijai būs jāuzņemas kā prezidējošai valstij, tika ieskicēts gaidāmo pasākumu mērogs un apjoms, kā arī prezentēti centralizēto mācību plāni, lai sagatavotu iesaistītos cilvēkus prezidentūras funkciju veikšanai. Atbilstoši papildus piešķirtajiem valsts budžeta līdzekļiem ES prezidentūras mācību uzsākšanai tika noorganizēti 8 starptautiski pieredzes apmaiņas semināri ar agrāk prezidējušo valstu prezidentūras organizēšanā un norisē iesaistītajiem ārvalstu ekspertiem (iepazīstoties ar Lietuvas, Grieķijas, Zviedrijas, Polijas pieredzi, kā arī specifiskiem jautājumiem, piemēram, sarunu risināšanu, komunikācijas stratēģijām, programmu veidošanu) un pilotapmācības piecām Latvijas prezidentūras ES Padomē organizēšanai nozīmīgām mērķa grupām. Latvijas prezidentūras ES Padomē sekretariāta un Valsts administrācijas skolas darbiniekiem, ES prezidentūras koordinatoriem nozaru ministrijās, ministriju komunikācijas speciālistiem, ministriju personāldaļu vadītājiem un speciālistiem, ministriju uz darbu ārvalstīs rotējošajiem darbiniekiem – kopā visām grupām noorganizētas 16 apmācības.

VAS sadarbībā ar Francijas Kultūras institūtu Latvijā kopš 2003.gada organizē valsts pārvaldē strādājošo franču valodas apmācības, kurās saskaņā ar Memorandu par daudzgadīgu franču valodas apmācības programmu Latvijas valsts pārvaldē strādājošajiem katru gadu 300 valsts iestāžu darbiniekiem organizē divus franču valodas mācību ciklus, kā arī vasaras profesionālos kursus trīs grupām, tikšanās ar franciski runājošiem diplomātiem, mācību seminārus ar starptautiskas nozīmes lektoriem, kā arī zināšanu pārbaudes un līmeņa noteikšanas testus. 2012.gadā franču valodas apmācība valsts pārvaldē strādājošajiem tika iekļauta Latvijas prezidentūras ES Padomē sagatavošanas mācību programmā. Regulārajās pavasara un rudens mācībās darbs tiek organizēts 18 grupās 10 zināšanu un prasmju līmeņos. 2012.gada rudens semestrī franču valodas kursos tika uzņemti 315 dalībnieki no 28 valsts iestādēm, dalībnieku atlase franču valodas kursiem notiek, ņemot vērā izvirzīto kandidātu lomu starptautiskā institucionālā sadarbībā un gaidāmās Latvijas ES Padomes prezidentūras sagatavošanā, kas paredzēta 2015.gada pirmajā pusgadā. Eksāmenu par apgūto mācību vielu 2012.gada decembrī kārtoja 230 dalībnieki, no kuriem attiecīgā līmeņa eksāmenu, pārvarot 60 punktu robežu, nokārtoja 191 dalībnieks.

Saskaņā ar rīcības plānu "Gatavošanās Latvijas prezidentūrai Eiropas Savienības Padomē 2015.gada pirmajā pusē" būtiskākie 2013.gada uzdevumi būs saistīti ar prezidentūras budžeta sagatavošanu 2014.gadam; pamatprincipu izstrādi lēmumu pieņemšanas mehānismam prezidentūras sagatavošanas un prezidentūras laikā; personālresursu apzināšanu un apmācību; loģistikas jautājumu risināšanas pasākumiem un prezidentūras vizuālās identitātes un citiem jautājumiem.

2013.gadā notiks arī darbs pie prezidentūrai nepieciešamās dokumentu aprites sistēmas izstrādes, jo līdz 2014.gada 1.jūlijam ir nepieciešams izstrādāt un ieviest valsts informācijas sistēmu darbam ar ES dokumentiem un dokumentiem “dienesta vajadzībām", tai skaitā sagatavot un akreditēt valsts pārvaldes iestāžu lokālo datortīklu infrastruktūru, sagatavot sistēmas darbināšanas centrālo infrastruktūru (datu centru un Vienoto datortīklu) un sagatavot tiesību aktu projektus, kas regulē sistēmas darbību.

## 6. Valsts pārvaldes efektivitātes uzlabošana

### 6.1. Informācijas aprites uzlabošana

Iesniegumu likumā paredzēta vienotā iesnieguma izskatīšana, ja tas normatīvajos aktos noteiktajā kārtībā ir parakstīts ar elektronisko parakstu, kā arī tad, ja iesniegumu iesniedz un personas identitāti pārbauda, izmantojot tiešsaistes formas, t.sk. bankas autentifikācija, kuras pieejamas Vienotajā valsts un pašvaldību pakalpojumu portālā ([www.latvija.lv](http://www.latvija.lv)).

Saeimā arī pieņemti grozījumi likumā "Par tautas nobalsošanu un likumu ierosināšanu", lai atļautu parakstu vākšanu arī elektroniski, izmantojot Vienoto valsts un pašvaldību pakalpojumu portālu (www.latvija.lv) vai citu tiešsaistes sistēmu, ja tiek nodrošināta parakstītāju identifikācija un fizisko personu datu aizsardzība.

Lai vadītu IKT infrastruktūras optimizācijas procesus, nodrošinot IKT infrastruktūras centralizāciju ministriju līmenī un noteiktu turpmāko IKT optimizācijas un attīstības politiku valsts pārvaldē, izstrādāta koncepcija "Valsts IKT pārvaldības organizatoriskais modelis".

Izstrādāts Fizisko personu elektroniskās identifikācijas likumprojekts, kura mērķis ir noteikt fizisko personu elektroniskās identifikācijas tiesisko statusu elektroniskajā vidē.

Lai sekmētu informācijas sabiedrības veidošanu Latvijā, veicinot ilgtspējīgu un noturīgu attīstību, izveidota konsultatīva institūcija – Informācijas sabiedrības padome.

Sagatavoti priekšlikumi pasākumu stratēģijas "Eiropa 2020" pamatiniciatīvas "Digitālā programma Eiropai" īstenošanai, pārvaldībai un izvirzīto mērķu sasniegšanai Latvijā, kā arī nosakot atbildības sadalījumu starp ministrijām par programmas ieviešanas koordinēšanu, programmas rīcības jomu un pasākumu īstenošanu.

Lai iepirkumiem elektroniskajā vidē nodrošinātu visas tās funkcijas, ko nodrošina "tradicionālais" publiskā iepirkuma process, kā arī palielinātu efektivitāti un samazinātu administratīvos izdevumus un slogu iepirkuma procedūrās (nodrošinātu lielāku caurskatāmību un samazinātu iespējamību nomainīt piedāvājumus vai tos koriģēt pēc iesniegšanas beigu termiņa un atvēršanas), MK atbalstīta elektronisko izziņu apakšsistēmas izstrāde līdz 2014.gada 1.janvārim, bet elektronisko konkursu un elektroniskās izsoles apakšsistēmas izstrāde – līdz 2016.gada 1.janvārim.

Lai ikvienam iedzīvotājam būtu ērti izmantot pieejamos e-pakalpojumus, turpināta vienas pieturas aģentūras (VPA) principa ieviešana elektroniskajā vidē vienotajā valsts un pašvaldību pakalpojumu portālā [www.latvija.lv](http://www.latvija.lv). Portālā nodrošināta pieeja 11 jauniem e-pakalpojumiem, palielinot kopējo e-pakalpojumu skaitu līdz 52 un sniegta informācija par vairāk nekā 2073 valsts un pašvaldību pakalpojumu saņemšanas iespējām.

Pamatojoties uz VRAA sniegto statistikas informāciju, populārāko e-pakalpojumu TOP 6 2012. gadā: [elektroniskā pieteikšanās studijām pamatstudiju programmās](https://www.latvija.lv/LV/LDV/EServiceDescription.aspx?catid=14_VISI_E_PAKALPOJUMI&srvid=URN%3aIVIS%3a100001%3aEP-EP42-v1-0); [dzīvesvietas deklarācijas iesniegšana](https://www.latvija.lv/LV/LDV/EServiceDescription.aspx?catid=14_VISI_E_PAKALPOJUMI&srvid=URN%3aIVIS%3a100001%3aEP-EP15-v1-1); [mani dati Iedzīvotāju reģistrā](https://www.latvija.lv/LV/LDV/EServiceDescription.aspx?catid=14_VISI_E_PAKALPOJUMI&srvid=URN%3aIVIS%3a100001%3aEP-EP01-v1-1); [pārbaude, vai persona ir deklarēta norādītajā adresē](https://www.latvija.lv/LV/LDV/EServiceDescription.aspx?catid=14_VISI_E_PAKALPOJUMI&srvid=URN%3aIVIS%3a100001%3aEP-EP29-v1-1); [informācija par prognozējamo vecuma pensijas apmēru](https://www.latvija.lv/LV/LDV/EServiceDescription.aspx?catid=14_VISI_E_PAKALPOJUMI&srvid=URN%3aIVIS%3a100001%3aEP-EP61-v1-0), [mani valsts apmaksātie veselības aprūpes pakalpojumi](https://www.latvija.lv/LV/LDV/EServiceDescription.aspx?catid=3_GIMENE&srvid=URN%3aIVIS%3a100001%3aEP-EP36-v1-0).

Lai motivētu iedzīvotājus apgūt, attīstīt un pielietot e-prasmes, tādējādi veicinot iedzīvotāju informēšanu par publisko pakalpojumu pieejamību un saņemšanu virtuālajā vidē, sadarbībā ar Latvijas informācijas un komunikācijas tehnoloģijas asociāciju no 2012. gada 26. līdz 30.martam organizēta trešā informatīvā kampaņa "E-prasmju nedēļa", kuras mērķis bija turpināt informēt un ieinteresēt plašāku sabiedrību par e-prasmju apgūšanas un lietošanas iespējām. Kopējais dalībnieku skaits 2012.gadā pārsniedza 36 000, un Latvija otro gadu pēc *Get Online* skaitītāja rādītājiem ieņēma 1.vietu Eiropā.

Sadarbībā ar VK un LDDK 2012. gada novembrī noorganizēta ikgadējā konference "Valsts pārvaldes e-revolūcija: risinājumi e-pakalpojumiem un e-komunikācijai", kuras mērķis bija atrast un izcelt veidus, kā iestādes izmanto un var izmantot mūsdienu tehnoloģijas, lai kļūtu pieejamākas, saprotamākas un iesaistošākas, tai skaitā izstrādājot lietotājiem ērtus un noderīgus e-pakalpojumus un iedrošinot to lietošanu, izmantojot sociālās platformas vai citus radošus risinājumus.

Sadarbībā ar PKC, IZM, FM un ĀM tika stiprināta Latvijas un Igaunijas sadarbība informācijas sabiedrības un elektroniskās pārvaldes jomās, 14.decembrī Rīgā noorganizēta Latvijas un Igaunijas nākotnes sadarbības ziņojuma ieviešanas konference.

Lai nodrošinātu valsts rīcībpolitikas tālāku attīstību informācijas sabiedrības, elektroniskās pārvaldes un informācijas un komunikācijas tehnoloģiju jautājumos, ievērojot stratēģijas "Eiropa 2020" pamatiniciatīvā "Digitālā programma Eiropai" noteiktos mērķus, tiks izstrādāts Informācijas sabiedrības attīstības pamatnostādņu 2014.–2020.gadam projekts.

Lai efektīvi izmantotu un attīstītu valsts IKT arhitektūru, tehniskos resursus, procesus un cilvēkresursus valsts pārvaldes procesu un valsts attīstības prioritāšu atbalstam, tiks izstrādāta normatīvā bāze, kā arī veikta pasākumu īstenošana Valsts informācijas un komunikācijas tehnoloģiju pārvaldības organizatoriskā modeļa ieviešanai.

Tiks turpināta vienotā kontaktpunkta principa ieviešana, t.sk. jauna veidola (jaunas versijas) ieviešana vienotajam valsts un pašvaldību pakalpojumu portālam [www.latvija.lv](http://www.latvija.lv), padarot to draudzīgāku un pieejamāku lietotājiem. Portālā tiks attīstīta e-iespēju sadaļa, pilnveidota uzņēmēju sadaļa, papildinot informāciju par tipiskajām uzņēmējiem veicamajām formalitātēm dažādās iestādēs un iespējām tās veikt elektroniski. Lai veicinātu iedzīvotāju un uzņēmēju informētību par visām e-iespējām un e-pakalpojumiem, ko iedzīvotājiem piedāvā valsts iestādes un pašvaldības, paredzēts veikt dažādas komunikāciju aktivitātes.

ERAF aktivitātes ietvaros 2012.gadā projektu īstenošanai piešķirtas virssaistības 11,8 milj. latu apmērā informācijas sistēmu un elektronisko pakalpojumu attīstībai.

### 6.2. Administratīvā sloga mazināšana

Turpinās Pasākumu plāna administratīvā sloga samazināšanai, administratīvo procedūru vienkāršošanai un publisko pakalpojumu kvalitātes uzlabošanai uzņēmējiem un iedzīvotājiem īstenošana. No iekļautajiem 25 uzdevumiem nozaru ministrijām noteiktajā apjomā un termiņā ir īstenoti 15 pasākumi, sešu pasākumu īstenošana ir kavēta un tiks turpināta 2013.gadā, savukārt četru pasākumu izpildes termiņš nav pienācis, līdz ar to īstenošana turpināsies 2013.gadā.

2012.gadā sadarbībā ar nozaru ministrijām ir īstenoti divi pētījumi – administratīvo prasību analīze un kontrolējošo institūciju darbības novērtējums veselības aprūpes pakalpojumu jomā (pētījuma mērķis bija noteikt administratīvās barjeras, ar ko jāsaskaras veselības aprūpes pakalpojumu sniedzējiem, kā arī identificēt veselības aprūpes pakalpojumu jomu kontrolējošo un uzraugošo institūciju īstenoto kontroļu intensitāti, iespējamo pārklāšanos un dublēšanos starp iestādēm vai to struktūrvienībām) un administratīvā sloga samazināšanas iespēju izpēte privātajam sekto­ram darbības dokumentēšanas un dokumentu glabāšanas jomā (pētījuma mērķis bija izstrādāt priekšlikumus, kas būtiski atvieglotu komersantu dokumentu glabāšanas prasības, samazinot administratīvā sloga radītos administratīvos izdevumus). Pamatojoties uz īstenotajiem pētījumiem, plānots izstrādāt jaunus pasākumu plānus administratīvā sloga samazināšanai, administratīvo procedūru vienkāršošanai un publisko pakalpojumu kvalitātes uzlabošanai uzņēmējiem un iedzīvotājiem.

VK mājaslapā internetā ir izveidota vietne, ar kuras starpniecību iedzīvotāji var sniegt konkrētus priekšlikumus administratīvā sloga mazināšanai, gan aprakstot problēmas, gan piedāvājot risinājumus tām.

### 6.3. Publisko pakalpojumu sistēmas pilnveide

Ar mērķi nodrošināt kvalitatīvākus, daudz ērtāk pieejamus un izprotamus pakalpojumus iedzīvotājiem VARAM ir sagatavojusi un iesniegusi Ministru kabinetā Publisko pakalpojumu sistēmas pilnveides koncepcijas projektu. Lai sasniegtu koncepcijā izvirzītos mērķus, rīcība plānota vairākos virzienos, no kuriem svarīgākie ir trīs – vienota normatīvā ietvara radīšana, pakalpojumu elektronizācija un vienota klientu apkalpošanas centra tīkla izveide. To plānots darīt pakāpeniski – 2013.gadā veicot sagatavošanās darbus, bet 2014.gadā īstenojot pilotprojektu. Pēc pilotprojekta rezultātu izvērtējuma iecerēts precizēt koncepcijas tālākās ieviešanas plānus un gatavoties tam, lai ar 2016.gadu varētu uzsākt vienotā valsts klientu apkalpošanas centra tīkla darbību visā Latvijas teritorijā.

### 6.4. Valsts pārvaldes un cilvēkresursu politika

Izveidota Valsts pārvaldes cilvēkresursu attīstības padome, kuras mērķis ir izstrādāt vienotu cilvēkresursu attīstības politiku valsts pārvaldē un koordinēt tās ieviešanu.

Pieņemot MK noteikumus, ieviesti jauni principi tiešajā valsts pārvaldē nodarbināto darba izpildes novērtēšanā, kā arī VK nodrošinājusi apmācības par jauno sistēmu sistēmas administratoriem un lietotājiem – 2012.gadā ir īstenotas 43 apmācības ministrijās un to padotības iestādēs, kurās kopā piedalījušies 785 cilvēki.

Pieņemta Valsts pārvaldes cilvēkresursu attīstības koncepcija, kura piedāvā turpmāko rīcību nodarbināto tiesisko attiecību pilnveidošanā (civildienesta sistēmas reforma) un augstākā līmeņa vadītāju attīstīšanā, darba samaksas un sociālo garantiju sistēmas pilnveidošanā, motivācijas sistēmas un profesionālās pilnveides pasākumu nodrošināšanā u.c.

Izstrādāts regulējums, lai nodrošinātu efektīvāku iekšējās kontroles sistēmu ieviešanu visā valsts pārvaldē. Iekšējās kontroles sistēmas mērķis ir nodrošināt pastāvīgu, ekonomisku, efektīvu un lietderīgu iestādes darbību, īstenojot risku vadības, kontroles un pārvaldības pasākumu kopumu. Lai sniegtu praktisku atbalstu valsts pārvaldes iestādēm, veidojot iekšējās kontroles sistēmu, VK ir izstrādājusi iekšējās kontroles sistēmas izveidošanas, uzraudzības un uzlabošanas vadlīnijas, kuru galvenais mērķis ir nodrošināt vienotu izpratni par iekšējās kontroles sistēmu visās valsts tiešās pārvaldes iestādēs, skaidrojot iekšējās kontroles sistēmas izveidošanas, uzraudzības un uzlabošanas pamatprasības.

Lai pilnveidotu atlīdzības politiku sabiedriskajā sektorā nodarbinātajiem, pieņemti grozījumi Valsts un pašvaldību institūciju amatpersonu un darbinieku atlīdzības likumā, paredzot pasākumus motivācijas sistēmas pilnveidei ar mērķi uzlabot valsts pārvaldē nodarbināto darba efektivitāti. Paredzēts paaugstināt piemaksu par papildu darbu un par aizvietošanu, kā arī par personisko darba ieguldījumu un darba kvalitāti. 2013.gadā paredzēta iespēja arī motivēt tos darbiniekus, kuru darbības rezultātā ir būtiski uzlabota situācija ēnu ekonomikas apkarošanā un godīgas konkurences veicināšanā, kā arī par ieguldījumu valsts budžeta izdevumu samazināšanā vai iestādes darbības izpildes rādītāju uzlabošanā.

Sociālo garantiju amatpersonu ar speciālajām dienesta pakāpēm sistēmas pilnveidošanas realizējamo pasākumu ietvaros uzturdevas kompensācijā integrēta amatpersonu atalgojumā, sākot ar 2013.gadu.

Līdz š.g. 29.martam plānots pabeigt darbu pie koncepcijas projekta par jauniem principiem darba samaksas sistēmā amatpersonām ar speciālajām dienesta pakāpēm.

# V. Kultūrtelpa

## Kultūra un kultūras mantojuma saglabāšana

### 1.1. Valsts kultūrpolitikas īstenošana

Lai sekmētu radošā potenciāla apzināšanu un izmantošanu Latvijas konkurētspējas stiprināšanā, tautsaimniecības attīstībā un sabiedrības labklājības veicināšanā, 2012.gada 14.martā tika parakstīts KM, IZM, VARAM un EM Nodomu protokols par sadarbības jomām un uzdevumiem radošās Latvijas platformas izveidē. Izveidota jauna sadarbības forma ar kultūras jomas nevalstisko sektoru, nodrošinot kultūras NVO ciešāku iesaisti kultūrpolitikas veidošanā. 2012.gada 21.maijā **KM, Kultūras alianse un Nacionālā apvienība noslēdza sadarbības memorandu.**

2012.gadā izstrādātas vairākas kultūras institūciju darbības stratēģijas – VKKF, Latvijas Nacionālās operas un Latvijas Mākslas akadēmijas darbības stratēģija, lai noteiktu attīstības mērķus un pamatotu nepieciešamā finansējuma pieaugumu.

Lai veicinātu reģionu kultūras dzīves daudzveidību, īstenotas VKKF mērķprogrammas "Profesionālās mākslas pieejamības nodrošināšana reģionos" un īstenotas Kurzemes, Latgales, Zemgales un Vidzemes kultūras programmas, nodrošinot kultūras pieejamību reģionos.

Ar 2013.gada 1.janvāri normatīvais regulējums paredz izveidot Latvijas Filmu fondu un noteikt valsts budžeta līdzfinansējumu ārvalstu filmu uzņemšanai Latvijā. Lai saņemtu ES līdzfinansējumu, plānotās aktivitātes ir nepieciešams saskaņot ar EK.

### 1.2. Atbalsts valsts kultūrnotikumiem

2012.gadā jaunbūvējamā Latvijas Nacionālās bibliotēkas (LNB) ēka pabeigta par 90 %. Projektu plānots pabeigt līdz 2013.gada 31.decembrim, tāpēc ir svarīgi turpināt iesāktos priekšdarbus, gatavojoties LNB funkciju īstenošanai un pakalpojumu sniegšanai jaunajā bibliotēkas ēkā 2014.gadā un LNB ēkas pielāgošanai kā ES prezidentūras norises vietai 2015.gadā.

Lai noorganizētu XXV Vispārējos latviešu dziesmu un XV Deju svētkus Rīgā no 2013.gada 30.jūnija līdz 7.jūlijam, aktīvi norit gatavošanās tiem – darbu uzsākusi Dziesmu un deju svētku padome un Rīcības komiteja, noteikts svētku norises laiks un vietas. Apstiprinātas svētku galveno pasākumu mākslinieciskās koncepcijas, izvēlēts svētku vizuālās identitātes risinājums, izstrādāta svētku biļešu politika. Īstenoti 112 starpsvētku pasākumi, kuros piedalījušies 1614 mākslinieciskie kolektīvi. Pirmo reizi svētkiem gatavojas arī 57 latviešu diasporas mākslinieciskie kolektīvi.

2012.gada nogalē atjaunota mērķdotācija māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām. 2012.gadā pašvaldību amatiermākslas kolektīvu vadītāju darba samaksai piešķirta mērķdotācija 490 000 latu apjomā.

2012.gadā notika gatavošanās XI Latvijas skolu jaunatnes dziesmu un deju svētkiem, izstrādājot tautas deju lieluzveduma koncepciju un Mežaparka koncerta māksliniecisko koncepciju. Plānots turpināt darbu pie dziesmu un deju svētku sagatavošanas, nodrošinot kultūras aktivitātes skolēniem.

2012.gada jūlijā sarīkots starptautiskais folkloras festivāls "Baltica 2012". Sekmīgi turpināts nemateriālā kultūras mantojuma iedzīvināšanas projekts "Satiec savu meistaru", kurā 2012.gadā piedalījās 160 seno amatu prasmju meistari no visas Latvijas, piesaistot 3690 apmeklētājus.

Lai identificētu kultūras centru attīstības turpmākos soļus visā Latvijā, 2012.gada novembrī organizēts Kultūras centru forums.

2012.gada martā KM sadarbībā ar Britu padomi, IZM, VARAM, EM, LIAA, augstskolām un citiem partneriem organizēja Radošās darbības nedēļu, kuras laikā Latvijā notika vairāk nekā 130 pasākumi. Rīgā pasākumos klātienē piedalījās vairāk nekā 1900 dalībnieki, tika ierakstītas vairāk nekā 60 videointervijas ar viesiem, ekspertiem, radošo industriju pārstāvjiem, izveidota mājaslapa.

2012.gada 25.jūlijā noslēdzās **ERAF līdzfinansētā projekta** "Livonijas ordeņa pils kompleksa Ventspilī rekonstrukcija, renovācija un ekspozīcijas izveide"**īstenošana**, kura ietvaros atjaunots valsts nozīmes arhitektūras un arheoloģijas piemineklis – Livonijas ordeņa pils.

2012.gada 23.oktobrī izsludināta atklātas projektu iesniegumu atlases 2.kārta ERAF programmas aktivitātē 3.4.3.2. "Sociālekonomiski nozīmīgu kultūras mantojuma objektu atjaunošana". Konkursa kārtībā apstiprināts Latvijas Nacionālā mākslas muzeja (turpmāk – LNMM) galvenās ēkas rekonstrukcijas projekts, un 2013.gada 22.janvārī parakstīta vienošanās ar Rīgas domi un LNMM. LNMM rekonstrukcijas projekta kopējais finansējums ir 9,4 milj. latu, tajā skaitā ERAF līdzfinansējums – 7,9 milj. latu.

Ziemeļvalstu un Baltijas valstu mobilitātes programmas "Kultūra" ietvaros 2012.gadā notika astoņi projektu konkursi, kuros Latvijas profesionāliem māksliniekiem un citu radošo profesiju pārstāvjiem piešķirtas 39 mobilitātes stipendijas radošajiem braucieniem uz Ziemeļvalstīm.

Programmas "Mantojums – 2018. Kultūras infrastruktūras uzlabošanas programma 2006.–2018.gadam" ietvaros piešķirts finansējums Rīgas pils ēkas (Pils laukumā 3, Rīgā) Konventa restaurācijai un rekonstrukcijai, vienlaikus nodrošinot ēkā esošā muzeju krājuma pārvietošanai un saglabāšanai nepieciešamā muzeju krātuvju kompleksa Pulka ielā 8, Rīgā, būvniecības 1.kārtas uzsākšanai nepieciešamo finansējumu.

Pieņemts lēmums par 5,2 milj. latu finansējuma piešķiršanu Jaunā Rīgas teātra ēkas Lāčplēša ielā 25, Rīgā, būvniecības projekta izdevumu segšanai.

2012.gadā tika īstenoti vairāki ERAF līdzfinansēti projekti kultūras resursu digitalizācijas, pieejamības digitālajā vidē un e-pakalpojumu izstrādes jomā. Uzsākts projekts "Daudzvalodu korpusa un mašīntulkošanas infrastruktūras izveide e-pakalpojumu pieejamības nodrošināšanai".

"*Bila & Melindas Geitsu*" fonda līdzfinansētā publisko bibliotēku attīstības projekta "Trešais tēva dēls" (3td projekts) ietvaros 2012.gadā īstenots apmācību kurss par bibliotēku interešu pārstāvniecības pamatjautājumiem, kura ietvaros apmācīti visi Latvijas publisko bibliotēku bibliotekāri.

2013.gadā tiks nodrošināta 17.Baltijas valstu studentu dziesmu un deju svētku "*Gaudeamus*" sagatavošana, lai 2014.gadā svētki notiktu Latvijā.

## 2. Nacionālā identitāte un sabiedrības saliedētība

### 2.1. Pilsoniskas sabiedrības stiprināšana un integrācija

Aktualizēti pilsoniskās izglītības jautājumi, un 2012.gada 6.jūnijā norisinājās pilsoniskās izglītības konference "Es piederu Latvijai", kuras ietvaros izstrādāts buklets "Es piederu Latvijai!" latviešu, krievu un angļu valodā. Bukletam pievienots CD ar latviešu valodas apmācības materiālu un vēsturisku dokumentālo filmu.

Nodrošināta Eiropas Trešo valstu valstspiederīgo integrācijas fonda līdzekļu apguve, tai skaitā ir uzsākta projekta "Nacionālais integrācijas centrs" īstenošana. Projektā paredzēts uzlabot trešo valstu valstspiederīgo piekļuvi valsts un privātajiem pakalpojumiem, kā arī veicināt labvēlīgāku attieksmi pret migrāciju Latvijas sabiedrībā.

Programmas "Jaunatne darbībā" ietvaros Latvijā tiek īstenoti četri projekti, kuru sagatavošanā un īstenošanā iesaistīti romu tautības jaunieši. 2012.gadā programmas ietvaros apstiprināti divi jauniešu demokrātijas projekti un četri jauniešu un jaunatnes politikas veidotāju tikšanās projekti, kopumā plānojot iesaistīt 439 dalībniekus.

Programmas "Publisko bibliotēku kapacitātes stiprināšana grāmatu un citu izdevumu iegādē nacionālās identitātes un sabiedrības saliedētības veicināšanai" ietvaros LNB vadībā tika iegādātas grāmatas un 804 publiskajām bibliotēkām tika nodoti 14 136 grāmatu un citu izdevumu eksemplāri par Latvijas un Eiropas vēsturi, holokaustu, izsūtījumiem, sociālo atmiņu, kultūru, teātri, arhitektūru, pieminekļiem, Latvijas novadiem, kā arī zinātniskā literatūra.

Lasīšanas veicināšanas programmā "Bērnu un jauniešu žūrija" iesaistījās 576 bibliotēkas un vairāk nekā 17 tūkstoši jauno lasītāju, 39 latviešu diasporas centri 15 valstīs saņēma 24 grāmatu kolekcijas.

2012.gadā SIF īstenoja projektu "Apmācību kursa "Starpkultūru komunikācija" aktualizēšana, sagatavošana un ieviešana", kura mērķis bija uzlabot valsts, pašvaldību iestāžu, biedrību un nodibinājumu speciālistu, kas sniedz pakalpojumus trešo valstu valstspiederīgajiem, starpkultūru komunikācijas prasmes kultūru daudzveidību pārzināšanā. Projektā piedalījās 39 valsts, pašvaldību iestāžu darbinieki, kā arī biedrību un nodibinājumu speciālisti, apgūstot nepieciešamās starpkultūru komunikācijas kompetences darbā ar trešo valstu valstspiederīgajiem.

Nodrošināta trešo valstu valstspiederīgo bērnu un jauniešu iespēja apgūt latviešu valodu un integrēties Latvijas sabiedrībā, īstenojot inovatīvas pieejas latviešu valodas apguvē un veicinot uzņemošās sabiedrības līdzdalību projektā "Inovatīvas pieejas valodas apguvei trešo valstu valstspiederīgo bērniem un jauniešiem".

KM ir iesaistījusies Eiropas Padomes projektā, kura mērķis ir veicināt izpratni par diskrimināciju uz seksuālas orientācijas un dzimuma identitātes pamata. Projekta ietvaros plānota aktīva sadarbība ar iesaistītajām dalībvalstīm, lai veicinātu pieredzes apmaiņu starp dažādām institūcijām cilvēku ar atšķirīgu seksuālo orientāciju un dzimuma identitāti tiesību nodrošināšanā.

Īstenota programma "Apmaiņas programma latviešu un mazākumtautību bērniem", lai veicinātu Latvijā dzīvojošo tautību savstarpējo sapratni un sadarbību, veidojot saliedētu un iekļaujošu sabiedrību. Apmaiņas programmā tika iesaistīti 100 skolēni no 5.–9.klasei (jeb 87 % no plānotā skaita), kuri ikdienas saziņā lieto latviešu vai krievu valodu. Programmā iesaistījās 72 viesģimenes, kuras uzņēma bērnus. 85 ģimenes nosūtīja bērnus uz viesģimenēm. Apmaiņas programmas ietvaros piedalījušos un līdzdarbojošos vecāku, vecvecāku u. c. ģimenes locekļu kopējais skaits bija 633.

Īstenota programma “**Ārpusskolas pasākumu programma**", lai veicinātu bērnu un jauniešu pilsonisko un demokrātisko līdzdalību, stiprinātu nacionālo, lokālo un eiropeisko identitāti, veicinātu kultūras un sociālās atmiņas attīstību. Programmas mērķa grupa ir dažādu tautību skolēni, t.sk. arī ārvalstīs dzīvojošie Latvijas valstspiederīgie.

Tika sekmēta NVO administratīvās kapacitātes stiprināšana, lai panāktu aktīvu un kvalitatīvu nevalstiskā sektora līdzdalību lēmumu pieņemšanas procesā un publisko pakalpojumu sniegšanā, kā arī ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanā. Šim mērķim pārskata periodā izmaksāts finansējums 710 876,37 latu apmērā.

Īstenota grantu shēma "Pilsoniskās sabiedrības stiprināšanas atbalsta programma 2012", lai attīstītu vidi ilgtspējīgai, uz rezultātu orientētai NVO darbībai un palielinātu iedzīvotāju īpatsvaru, kuri sadarbojas sabiedrībai svarīgu mērķulabā. Grantu shēmas ietvaros īstenoti 5 projekti, pa vienam katrā plānošanas reģionā.

Nodrošināta normatīvā bāze EEZ finansējuma apguvei, kura ietvaros līdz 2015.gadam Latvijai pieejams EEZ finanšu instrumenta "NVO fonds" programmas finansējums (gandrīz 10 miljonu eiro) NVO projektu un pašu NVO kapacitātes atbalstīšanai.

Papildus finansējuma piešķiršana jaunsargu kustībai ļāva palielināt jauniešu skaitu, kuri iesaistās pilsoniskās audzināšanas un jauniešu saturīga brīvā laika pavadīšanas aktivitātēs, tādējādi sekmējot jaunatnes izglītošanu valsts aizsardzības jomā, viņu patriotismu un pilsonisko apziņu, biedriskumu, drošsirdību, u.tml.

2013.gada programmas "Jaunatne darbībā" ietvaros ir izvirzīta prioritāte, kas sekmēs sabiedrības saliedētību – attīstīt vienotību un sekmēt iecietību jauniešu vidū, īpaši, lai veicinātu sociālo saliedētību ES. Tiks rīkots īpašs informatīvs pasākums par jauniešu demokrātijas un jauniešu un jaunatnes politikas veidotāju tikšanās projektiem, kā arī nodrukāts īpašs materiāls par jauniešu demokrātijas projektiem.

Gada garumā notiks Eiropas pilsoņu gada aktivitātes, kuru uzdevums ir rosināt diskusijas par pilsoņu tiesībām un sekmēt pilsoņu līdzdalību ES demokrātiskajā dzīvē.

### 2.2. Nacionālā identitāte: valoda un kultūrtelpa

Tika veikts skaidrojošs darbs, informējot dažādas mērķauditorijas un institūcijas par sasniedzamajiem mērķiem valodas vides uzlabošanā. Papildus tam tika īstenoti pasākumi, kuri sekmēja saliedētas un iekļaujošas sabiedrības veidošanos un stiprināja nacionālo identitāti.

Latgales kultūrtelpas, latgaliešu valodas un Latgales latviešu identitātes jomā notika konference "Latgaliešu valoda un latgaliskā identitāte". Literatūras un kultūras vēstures pētnieka, valodnieka un publicista Miķeļa Bukša 100.dzimšanas dienas gadā atkārtoti izdota grāmata "Latgaļu atmūda" un izplatīta reģiona skolās un bibliotēkās. 2012.gadā tika īstenoti projekti "Latgaliešu kultūras ziņu portāls Lakuga.lv", "Vuiceisimēs latgalīšu rakstu valūdu!" un "Sajutīsim latgalisko "garšu", spēlējot teātri!".

Īstenota programma "Latviešu valodas apguve pieaugušajiem 2012", lai paaugstinātu latviešu valodas prasmi Latvijas iedzīvotājiem, kuru dzimtā valoda nav latviešu valoda.Programmas ietvaros tiek atbalstīti intensīvie latviešu valodas kursi Latgales reģionā (īpaši Ciblā, Zilupē, Ludzā, Daugavpilī, Dagdā, Krāslavā) un Rīgas reģionā, kā arī citviet Latvijā, nodrošinot iespēju ikvienam interesentam apgūt latviešu valodu līdz valsts valodas prasmes vidējā līmeņa 2.pakāpei (B2).Programmas mērķa grupa ir pieaugušie Latvijas iedzīvotāji, izņemot bezdarbniekus, darba meklētājus un skolēnus. Kā īpaši atbalstāma mērķa grupa ir noteikti jaunieši vecumā līdz 25 gadiem, kuri nav skolēni, bezdarbnieki vai darba meklētāji.

2012.gadā valsts valodas prasmes pārbaudi profesionālo un amata pienākumu veikšanai, pastāvīgās uzturēšanās atļaujas saņemšanai un ES pastāvīgā iedzīvotāja statusa iegūšanai kārtoja 6880 personas, no kurām pārbaudi sekmīgi nokārtoja 16,5  %.

2012.gadā tika īstenoti vairāki sabiedriski nozīmīgi valodas lomu aktualizējoši pasākumi latviešu valodas kā vienīgās valsts valodas statusa apliecināšanai – Dzimtās valodas dienas, Eiropas valodu dienas, valodas vakaru cikls "Un es tieši gāju vārdu meklēt" u.c. pasākumi skolu jaunatnei.

Lai turpinātu valodas situācijas Latvijā izpēti, 2013.gadā plānots pabeigt vēl trīs pētījumus sociolingvistikā, izvērtējot valodas politikas īstenošanas atsevišķus aspektus (izglītībā, valsts valodas prasmes pārbaudē, plašsaziņas līdzekļos).

2013.gadā plānots turpināt sabiedrības līdzdalības veicināšanas un latviešu valodas popularizēšanas pasākumus. Tiks turpināta skolēnu lasīšanas veicināšanas programma "Bērnu un jauniešu žūrija" ar diasporas latviešu centru un nedēļas nogales skolu iesaisti. Diasporas latviešu identitātes saglabāšanai tiks atbalstītas latviešu profesionālo kultūras kolektīvu izrādes latviešu kopienu centros to mītnes zemēs.

### 2.3. Saliedēta sociālā atmiņa

2012.gadā uzsākta gatavošanās sociālās atmiņas politikas izstrādei, lai palīdzētu mazināt plaisas un neizpratni starp dažādām sabiedrības grupām, kas balstās atšķirīgā vēstures faktu interpretācijā.

Piešķirts finansējums grāmatas "(Divas) puses. Latviešu kara stāsti" tulkošanai krievu valodā.

Uzsākts īstenot skolēnu patriotiskās audzināšanas pasākumu ciklu "Mana Latvija", kura ietvaros notikuši divi informatīvi izglītojoši semināri pašvaldību koordinatoriem par skolēnu pilsonisko izglītību un patriotisma audzināšanu. Savukārt, sadarbībā ar Likteņdārzu organizēts projekts skolēniem "Dāvini savai Latvijai", kurā iesaistījās 334 izglītības iestādes.

Sadarbībā ar Latvijas Okupācijas muzeju tiks īstenoti projekti – jaunas ekspozīcijas izveide integrētai, interaktīvai vēstures mācīšanai, viegli uztverama un ilustrēta Latvijas vēstures skaidrojuma izstrāde latviešu, krievu un angļu valodā un īsfilmu cikla izveide par Latvijas vēsturi un konstitucionālajiem pamatiem.

## 3. Sabiedriskie mediji

Tika veikta detalizēta situācijas izpēte jautājumā par jauna Latvijas sabiedriskā elektroniskā medija izveidi, pārskatot finansiālo risinājumu variantus un precizējot koncepcijas īstenošanai nepieciešamos pasākumus un laika grafiku. 2013.gadā plānots iesniegt apstiprināšanai MK Koncepciju par jauna Latvijas sabiedriskā elektroniskā medija izveidi.

Latvijas Radio 1.kanālā (turpmāk – LR-1) novembrī uzsāka iknedēļas raidījumu "21.gs. latvietis" pārraidīšana. Raidījumā tiek **risinātas sarunas par un ar latviešiem, kas dažādu iemeslu dēļ ir izvēlējušies dzīvot ārpus Latvijas** – "vecie trimdinieki", jaunie emigranti, ekonomiskie bēgļi, studenti u.c. Tāpat katru nedēļu LR-1 izskan raidījums latgaliešu valodā "Kolnasāta".

Ir sākuši darboties raidītāji Alūksnē, Viesītē un Dagdā, tādējādi ir paplašinājusies Latvijas Radio 4.kanāla (turpmāk – LR4) apraides zona, nodrošinot ar Latvijas ziņām un Latvijā veidotiem raidījumiem faktiski visu Latgales teritoriju. Celta LR4 personāla kapacitāte, izveidojot dažas būtiskas personāla pozīcijas, kas ļaus būtiski uzlabot LR4 komunikāciju ar klausītājiem interneta vidē, kā arī nodrošināt lielāku LR4 mājaslapas sasaisti ar sociālajiem tīkliem.

Latvijas Radio saņēma finansējumu raidījumu izveidei par Latvijas konstitucionālajiem pamatiem un mazākumtautību vēsturisko nozīmi. LR4 ir paplašinājis raidījumā "Dzīvā vēsture" aplūkojamo jautājumu loks.

## 4. Rīga – Eiropas kultūras galvaspilsēta 2014

2012.gadā pieņemts lēmums par dalību projektā "Rīga − Eiropas kultūras galvaspilsēta 2014.gadā", paredzot kopējo valsts finansējumu šim projektam 8,6 milj. latu apmērā.

Aktīvi sekmēts "Rīga − Eiropas kultūras galvaspilsēta 2014" ietvaros rīkotās pasaules koru olimpiādes sagatavošanas process, tostarp popularizējot pasākumu 2012.gada pasaules koru olimpiādē Sinsinati (ASV) un 1.Siņhai starptautiskajās koru meistarsacīkstēs (Ķīnā).

Lai ārvalstniekiem veidotu pozitīvu iespaidu par Latviju projekta "Rīga – Eiropas kultūras galvaspilsēta 2014" ietvaros, 2013.gadā Latvijas Institūts plāno sagatavot aktuālus informatīvos materiālus par Latviju, nodrošināt informāciju Latvijas *Facebook* lapā, kā arī organizēt 40 ārvalstu žurnālistu vizītes.

# VI. Latvija pasaulē

## Latvijas ārpolitika

Latvijas ārpolitika tiek veidota, vadoties pēc ārlietu ministra ikgadējā ziņojumā Saeimai par paveikto un iecerēto darbību valsts ārpolitikā un ES jautājumos izvirzītajām prioritātēm. Ziņojums, par kuru debates Saeimā notika 2013.gada 24.janvārī, satur gan atskaiti par paveikto 2012.gadā, gan vadlīnijas darbam 2013.gadā.

### ES politika

Latvijai kā ES dalībvalstij svarīgākais ir tās aktīva dalība ES nākotnes veidošanā. Būtiskākie jautājumi ES politikā 2012.gadā bija un arī 2013.gadā būs sarunas par ES daudzgadu budžetu 2014.–2020.gadam un Eiropas Ekonomiskās un monetārās savienības stiprināšana.

2012.gadā ir norisinājies aktīvs darbs, lai panāktu vienošanos Latvijas pozīcijas aizstāvībā par ES daudzgadu budžetu un Kohēzijas politiku 2012.gada 23.novembra un pēc tam 2013.gada 7.–8.februāra Eiropadomē. Latvijas institūciju un amatpersonu aktivitātes ir ļāvušas panākt, ka jaunais ES daudzgadu budžets Latvijai ir ievērojami izdevīgāks, salīdzinot ar EK sākotnējo priekšlikumu. Latvijai izņēmuma kārtā ir paredzēts palielināts Kohēzijas politikas finansējuma piešķīruma ierobežojums un piedāvāts augstāks lauksaimniecības tiešo maksājumu līmenis.

Pirmo reizi vēsturē ES daudzgadu budžets ir samazināts salīdzinājumā ar iepriekšējo periodu. Tomēr Latvijai ir izdevies panākt labus nosacījumus visās būtiskajās sarunu pozīcijās. Finansējums, ko Latvija saņems no ES budžeta, joprojām ievērojami pārsniegs Latvijas iemaksas tajā.

Nākamajā septiņu gadu plānošanas periodā Latvijas ekonomikai no ES budžeta būs pieejami vairāk nekā 7,446 miljardi eiro[[8]](#footnote-8)**.** Latvijai pieejamais Kohēzijas finansējums laika posmā no 2014.–2020.gadam būs 4,770 miljardi eiro**.** Ar ES fondu finansējuma palīdzību būs iespējams turpināt investīcijas izaugsmi veicinošās jomās (transporta infrastruktūras attīstīšanā, pētniecībā, tehnoloģiju attīstīšanā un inovācijās, mazo un vidējo uzņēmumu konkurētspējas veicināšanā, energoefektivitātē, vides jomā, nodarbinātības veicināšanā, izglītībā).

Tiešajiem maksājumiem laikposmā no 2014. līdz 2020.gadam būs pieejams finansējums 1,717 miljardu eiro apmērā. Latvijas lauksaimnieki no ES tiešo maksājumu budžeta, sākot no 2014.gada, saņems 109 eiro/ha**,** 2019.gadā sasniedzot196 eiro/ha. Salīdzinot ar pašreizējo situāciju, tiešie maksājumi Latvijas zemniekiem palielināti par 135 %.Savukārt lauku attīstības veicināšanai Latvijai būs pieejami 966 miljoni eiro.

Papildus šiem garantētajiem līdzekļiem Latvijai būs iespēja saņemt finansējumu arī no dažādu nozaru ES finanšu programmām:

* iekšlietu nozarei būs pieejami līdzekļi policijai, robežsardzei, iekšējās drošības stiprināšanai u.c.;
* nākamajā septiņu gadu posmā ES budžetā paredzēts palielināt finansējumu pētniecībai, inovācijām un tehnoloģiju attīstībai. Tas dos iespēju Latvijai attīstīt zinātni, izmantojot vienlaikus gan "Horizonts 2020" programmu, gan ES fondu līdzekļus zinātniskās ekselences attīstīšanai;
* līdz šim aktīvi izmantotās ERASMUS programmas turpināšana nākamajā plānošanas periodā sniegs iespējas studētgribētājiem gūt pieredzi citu dalībvalstu mācību iestādēs;
* tiks izveidota jauna iniciatīva, kas ļaus reģioniem ar augstu jauniešu bezdarba līmeni saņemt papildu finansējumu jauniešu bezdarba mazināšanai;
* tāpat nākamajā plānošanas periodā tiks turpināta COSME programma, kas paredzēta mazo un vidējo uzņēmumu atbalstam;
* vienošanās par nākamo ES daudzgadu budžetu paredz virkni uzlabojumu, lai nodrošinātu mērķtiecīgāku finansējuma izlietošanu. Tiks ieviesta vienota stratēģiskā plānošana dažādiem fondiem.

ES budžeta kopējais apjoms, salīdzinot ar EK sākotnējo piedāvājumu, ir samazināts par 8,7 % jeb aptuveni 100 miljardiem eiro. Latvijas provizoriskās iemaksas ES budžetā veidos 1,860 miljardus eiro. Uz katru ES budžetā iemaksāto eiro Latvija no tai piešķirtā finansējuma saņems atpakaļ 4 eiro. Tādējādi Latvija ir 4.lielākā neto saņēmēja starp visām ES dalībvalstīm[[9]](#footnote-9). Rēķinot pieejamo atbalstu uz 1 iedzīvotāju, Latvija ierindojas 3. vietā starp ES dalībvalstīm, saņemot aptuveni 3000 eiro uz 1 iedzīvotāju laika periodā no 2014. līdz 2020.gadam[[10]](#footnote-10).

2012.gadā arī notika intensīvs darbs Eiropas Ekonomiskās un monetārās savienības stiprināšanā, lai nākotnē izvairītos no nedisciplinētas fiskālās politikas izraisītām krīzēm. Gada sākumā tika parakstīts un Saeimā ratificēts Fiskālās disciplīnas līgums (Līgums par stabilitāti, koordināciju un pārvaldību ekonomiskajā un monetārajā savienībā), sagatavotas un apstiprinātas izmaiņas Stabilitātes un izaugsmes paktā un uzsākts darbs plašākas Ekonomiskās un monetārās savienības stiprināšanā saskaņā ar Eiropadomes prezidenta Hermana van Rompeja sagatavoto rīcības plānu. Tas ir ļāvis nodrošināt Eiropas stabilitātes mehānisma iesaisti banku kapitāla atjaunošanā, kā arī paredz Banku savienības izveidi ar stiprāku un daļēji centralizētu banku uzraudzību. Turpinās darbs pie izmaiņām ekonomikas politikas un fiskālās politikas pārvaldē, ievērojot ES līmenī pieņemto lēmumu demokrātisko leģitimitāti.

2012.gadā panākts ievērojams progress ES kandidātvalstu un potenciālo kandidātvalstu ES integrācijas procesā. Pagājušā gada martā Eiropadome atzina Serbiju par ES kandidātvalsti; jūnijā tika sāktas ES pievienošanās sarunas ar Melnkalni un 18.decembrī tika slēgta pirmā sarunu sadaļa, maijā EK uzsāka t.s. pozitīvo darba kārtību ar Turciju, lai veicinātu tās ES integrācijai nepieciešamo reformu īstenošanu, jūnijā tika parafēts ES readmisijas līgums ar Turciju, veiksmīgi turpinājās ES pievienošanās sarunas ar Islandi; turpinājās Horvātijas ES pievienošanās līguma ratifikācijas process dalībvalstīs. Saeima Horvātijas ES pievienošanās līgumu ratificēja 2012.gada 22.martā.

Latvija arī 2013.gadā turpinās atbalstīt ES paplašināšanos, pamatojoties uz individuālu pieeju un dalības ES kritēriju izpildi attiecībā uz Rietumbalkānu valstīm, Turciju un Islandi. Paredzēts, ka 2013.gada 1.jūlijā Horvātija kļūs par ES dalībvalsti, ES pievienošanās sarunās ar Melnkalni 2013.gadā tiks turpināta EK sagatavoto skrīninga ziņojumu par ES likumdošanas kopuma sadaļām izvērtēšana un jaunu sarunu sadaļu atvēršana.

Gatavojoties Latvijas prezidentūrai ES Padomē, sākot ar 2013.gadu tiks paaugstināta kapacitāte gan Ārlietu ministrija, gan visās nozaru ministrijās, lai kompetenti nodrošinātu sekmīgu Latvijas un ES kopumā interešu aizstāvību pievienošanās sarunās, ņemot vērā, ka 2015.gada pirmajā pusē Latvija vadīs ES pievienošanās sarunas ar kandidātvalstīm visu ES dalībvalstu vārdā.

### 1.2. Baltijas jūras reģions

2012.gadā Latvijas intereses bija vērstas arī uz tālāku Baltijas jūras reģiona kā viena no Eiropā dinamiskāk augošajiem reģioniem statusa nostiprināšanu. Latvija aktīvi iesaistījās ES stratēģijas Baltijas jūras reģionam Rīcības plāna sagatavošanā.

Baltijas un Ziemeļvalstu sadarbības modelis kā viedokļu koordinācijas mehānisms iegūst interesi arī citās valstīs, piemēram, Lielbritānijā. 2013.gadā Rīgā plānots Ziemeļu nākotnes forums ar NB8 valstu (Latvijas, Lietuvas, Igaunijas, Zviedrijas, Somijas, Dānijas, Norvēģijas, Islandes) un Lielbritānijas premjeru piedalīšanos.

2013.gadā Latvija būs prezidējošā valsts Baltijas Ministru padomē un Baltijas Asamblejā. Latvija koncentrēsies uz šādu prioritāšu īstenošanu – konkurētspējas un uzņēmējdarbības vides uzlabošana reģionā (t.sk. harmonizēta nodokļu sistēmas attīstība starp Baltijas valstīm, vienota digitālā tirgus un *BIRTI* izveidošana), sadarbības nostiprināšana ar Ziemeļvalstīm starptautiskās politikas dienas kārtības jautājumos, savstarpēja atbalsta veicināšana kandidatūrām starptautiskajās organizācijās un darbs diplomātisko pārstāvniecību izveidē vai savstarpēju diplomātu izvietošanā atsevišķu valstu misijās, kā arī enerģētikas un transporta jautājumi.

2013.gada maijā Rīgā norisināsies 15.Baltijas Attīstības foruma samits. Tā mērķis ir veicināt Baltijas un Ziemeļvalstu sadarbības padziļināšanu, vienlaikus pozicionējot Latviju kā valsti ar lielu izaugsmes potenciālu, un piesaistīt reģiona tautsaimniecības līderu interesi un investīcijas.

### 1.3. Divpusējās attiecības

2012.gadā aktīvi tika attīstītas Latvijas attiecības ar Vāciju un Poliju, gan strādājot pie divpusējo attiecību paplašināšanas iespējām, gan turpinot ciešu koordināciju Latvijai būtiskos ES jautājumos, t.sk. par ES daudzgadu budžetu un Austrumu partnerību. 2013.gadā sadarbībā ar Poliju un Vāciju līdzās aktīvajam politiskajam dialogam un ekonomiskajām attiecībām svarīgi būs aktivizēt sadarbību izglītības jomā.

Latvija turpināja padziļināt stratēģiskās partnerattiecības ar ASV, pievēršot īpašu uzmanību ekonomiskās sadarbības veicināšanai. Tika turpināts augsta līmeņa politiskais dialogs – 2012.gada 28.jūnijā Latviju divpusējā vizītē apmeklēja ASV valsts sekretāre Hilarija Klintone, un 1.jūlijā – augsta līmeņa ASV Kongresa delegācija. H.Klintones vizītes laikā tika parakstītas vienošanās par sadarbību Fulbraita stipendiju programmas īstenošanā un attīstības palīdzības sniegšanā Moldovas tieslietu sistēmai, kas nostiprina Latvijas–ASV partnerību demokratizācijas procesu atbalstam ES Austrumu partnerības valstīs. Gada laikā vizītēs ASV apmeklēja vairāki Latvijas nozaru ministri – aizsardzības, finanšu, ekonomikas, satiksmes, kultūras un veselības ministri.

Tradicionāli augstu intensitāti saglabāja dialogs drošības politikā. 2012.gada jūlijā Latviju apmeklēja ASV Biznesa misijas vizīte, kurā piedalījās 20 uzņēmumi, uzlabojot sadarbību ar ASV uzņēmējdarbības jomā. Uzturot regulāru dialogu reģionālās enerģētikas drošības jautājumos, notikušas tikšanās ar augsta līmeņa ASV Valsts departamenta amatpersonām, kas atbildīgas par starptautiskajiem enerģētikas jautājumiem.

Tika stiprināta sadarbība izglītības sfērā, lai padziļinātu kontaktus starp Latvijas un ASV augstākajām mācību iestādēm. Baltijas un Amerikas Brīvības Fonds (BAFF) ir piešķīris 36 stipendijas Latvijas pētnieku un stažieru apmācībai ASV. Turpinās studentu un mācībspēku apmaiņa Fulbraita programmas ietvaros.

2012.gadā Latvija turpināja attīstīt sadarbību ar Krievijas Federāciju – notika nozaru ministru tikšanās, robežas demarkācijas komisijas, Starpvaldību komisijas darba grupu, kā arī vēsturnieku komisijas sēdes. Turpinājās sadarbības paplašināšana ar Krievijas reģioniem (uzņēmēju vizītes Baškortostānā, Tatarstānā, Jekaterinburgā). 2012.gada novembrī stājās spēkā un no 2013.gada 1.janvāra tiek piemērots starpvaldību līgums par nodokļu dubultās uzlikšanas un nodokļu nemaksāšanas novēršanu. 2012.gada augustā Krievija noslēdza iestāšanās PTO procedūras un kļuva par pilntiesīgu tās dalībvalsti, kas paver jaunas perspektīvas ekonomiskajai sadarbībai ar Krieviju. Starpvalstu sadarbība veiksmīgi attīstījās Ziemeļu apgādes tīkla darbības nodrošināšanā. Vienlaikus Krievijas paustie viedokļi par Latvijas iekšpolitiku, piemēram, par referendumu par otru valsts valodu, un atsevišķu vēstures un cilvēktiesību jautājumu traktējums neveicināja labvēlīgu fonu pragmatisku starpvalstu attiecību attīstībai.

Latvija turpināja atbalstīt Austrumu partnerības valstu centienus tuvināties ES, atbalstot ES un Ukrainas Asociācijas līguma, kas ietver padziļināto brīvās tirdzniecības sadaļu, noslēgšanu (līgums ir parafēts), kā arī sarunu pabeigšanu par šāda veida līgumiem 2013.gadā ar Moldovu un Gruziju. Latvija stingri atbalstīja virzību uz ES vīzu atvieglojumiem un liberalizāciju ar Austrumu partnerības valstīm. Vienlaikus Latvija uzsvēra, ka katras Austrumu partnerības dalībvalsts virzība uz ciešākām attiecībām ar ES ir atkarīga no to veikto reformu progresa. Sarunās par jauno Eiropas Kaimiņattiecību instrumenta regulu Latvija uzsver jauno ES dalībvalstu pārejas pieredzes nodošanas partnervalstīm svarīgumu un pietiekama finansējuma nodrošinājumu.

Situācija Baltkrievijā neļauj tai pilnvērtīgi izmantot Austrumu partnerības piedāvātos instrumentus. Latvija kopīgi ar ES partneriem un ASV ir paudusi bažas par cilvēktiesību situācijas pasliktināšanos šajā valstī. Vienlaikus Latvija aicināja saglabāt dialoga iespējas ar Baltkrieviju un panāca, ka, nosakot pastiprinātas ES sankcijas Baltkrievijai, tika respektētas Latvijas ekonomiskās intereses. Latvija turpinās veicināt ES dialogu ar Baltkrieviju.

2012.gadā Latvija turpināja padziļināt sadarbību ar Centrālāzijas valstīm gan divpusēji, gan akcentējot interesi par reģionu ES un NATO ietvaros. Divpusējā līmenī gads bija aktīvs un tika realizētas vairākas bilaterālas vizītes – politiskā, ekonomiskā un aizsardzības jomā. Labie divpusējie kontakti ar Centrālāzijas valstīm deva iespējas veiksmīgi pildīt NATO kontaktvēstniecības funkcijas Taškentā, kam bija svarīga nozīme plašākā reģionālajā kontekstā, it īpaši Afganistānas drošībai. Izveidotās iestrādes ir pamats arī Latvijas iesaistei ES Centrālāzijas stratēģijas projektu īstenošanā. 2012.gadā Latvijas pārstāvji iepazīstināja ar parlamentāro pieredzi, kā arī pieredzi izglītības, muitas un robežsardzes jomās.

Atjaunotas finanšu krīzes apstākļos praktiski pārtrauktās aktivitātes attīstības sadarbības politikas jomā. 2012.gadā finansējums divpusējās attīstības sadarbības īstenošanai sasniedza 50 269 latus, un tas izlietots īstenojot projektus Moldovā un Afganistānā, kā arī piešķirot līdzfinansējumu NVO īstenotajiem projektiem. Attīstības sadarbības politikas divpusējais budžets 2013.gadā tiks saglabāts iepriekšējā gada apjomā, un tas ļaus turpināt 2012.gadā veiksmīgi uzsāktos projektus un nodrošināt līdzfinansējumu NVO.

### 1.4. Dalība starptautiskajās organizācijās

2012.gadā Latvija aktīvi strādāja, lai panāktu plašāku pārstāvniecību starptautiskajās organizācijās, un turpināja darbu starptautisko organizāciju, t.sk. ANO, EDSO, EP ietvaros, īpašu uzsvaru liekot uz Latvijas interešu aizstāvēšanu cilvēktiesību jomā.

Latvijas kandidātu ievēlēšana:

- 24.janvārī Eiropas Padomes Parlamentārā asambleja Eiropas Padomes cilvēktiesību komisāra amatā ievēlēja Nilu Muižnieku;

- 26.aprīlī ANO Ekonomisko un sociālo lietu padome (*ECOSOC*) ievēlēja Latviju ANO Dzimumu līdztiesības un sieviešu iespēju veicināšanas izpildpadomē uz termiņu līdz 2015.gadam;

- 31.jūlijā ANO Ģenerālsekretārs paziņoja par augsta līmeņa padomdevēju grupas izveidi, kas būs atbildīga par nākamo Tūkstošgades attīstības mērķu noteikšanu pēc 2015.gada. Padomdevēju grupā, kas sastāv no 26 valstu pārstāvjiem, dalībai izvēlēts arī EK attīstības sadarbības komisārs Andris Piebalgs;

- 14.novembrī Starptautiskās Krimināltiesas dalībvalstu Asamblejas 11.sesijā Hāgā Starptautiskās Krimināltiesas Cietušo trasta fonda valdē atkārtoti tika ievēlēta Vaira Vīķe-Freiberga.

2012.gada jūnijā Latvija ir oficiāli pieteikusi savu interesi iestāties Ekonomiskās sadarbības un attīstības organizācijā (OECD). 2012.gadā  tika īstenots aktīvs lobija darbs, lai gūtu atbalstu Latvijas kandidatūrai OECD nākamajā paplašināšanās kārtā. Šobrīd Latvija ir starp redzamākajām OECD kandidātvalstīm.

2013.gadā ĀM turpinās aktīvu politisko lobiju, lai panāktu atbalstu  Latvijas kandidatūrai nākamajā OECD paplašināšanās kārtā, kā arī atbalstīs nozaru ministriju dalību organizācijas darbā kompetentu ekspertu līmenī, nodrošinot kvalitatīvu līdzdalību OECD. Ja OECD Ministru Padome 2013.gada maijā pieņems lēmumu par organizācijas paplašināšanos, uzaicinot arī Latviju uzsākt iestāšanās procesu, tiks organizētas iestāšanās sarunas.

Papildus tam, īstenojot Latvijas un OECD sadarbības politikas pamatnostādnes, tika nodrošināta Latvijas dalība OECD Pretkorupcijas darba grupas sanāksmēs un iesaiste tās organizētajās aktivitātēs, tādējādi gan sniedzot saturisku ieguldījumu OECD darbā, gan nodrošinot Latvijas atpazīstamību OECD.

Ņemot vērā, ka, balstoties uz veikto novērtējumu, OECD Pretkorupcijas darba grupa ir aicinājusi Latviju pilnveidot tiesisko regulējumu, lai tas atbilstu OECD Pretkorupcijas konvencijas prasībām, 2013.gadā tiks turpināts darbs normatīvo aktu grozījumu izstrādē, kas nepieciešami, lai panāktu Latvijas tiesību aktu atbilstību OECD Pretkorupcijas konvencijai.

Saistībā ar Latvijas interesi iestāties OECD TM uzsākts darbs, pilnveidojot juridiskajām personām piemērojamo piespiedu ietekmēšanas līdzekļu piemērošanu, izstrādājot grozījumus nepieciešamajos normatīvajos aktos.

2013.gadā Latvija turpinās aktīvu darbu starptautiskajās organizācijās, lai nodrošinātu Latvijas nacionālo interešu efektīvu aizstāvību.

 ĀM turpinās lobēt Latvijas kandidatūras starptautiskajās organizācijās. Galvenā uzmanība tiks pievērsta 2014.gada ANO Cilvēktiesību padomes vēlēšanām, uz kuru tiks gatavots Latvijas valdības apņemšanās dokuments kā kandidātvalstij uz ANO Cilvēktiesību padomi.

### 1.5. Konsulārā politika

2012.gada 1.jūnijā stājās spēkā MK noteikumi "Materiālās palīdzības nodrošināšanas kārtība ārkārtas situācijā ārvalstī nonākušai personai", kas paredz iespēju ārvalstīs ārkārtas situācijā nonākušam Latvijas valstspiederīgajam no valsts saņemt pēc tam atmaksājamus finanšu līdzekļus. Tas ir jauns instruments konsulārā dienesta rīcībā, kas nodrošina personai iespēju atgriezties Latvijā gadījumos, kad cita palīdzība nav pieejama. Līdz šim ir pieņemti 45 lēmumi par materiālās palīdzības piešķiršanu. Kopējā personām izmaksātā summa 2012.gadā bija 4150 lati.

2012.gadā ĀM un IeM sadarbības rezultātā Latvijas vēstniecībām Amerikā, Lielbritānijā un Īrijā tika sagatavotas un nodotas mobilās pasu darbstacijas, kas nodrošina iespēju pieņemt pasu un personu apliecību pieteikumus un iegūt biometriskos datus ārpus pārstāvniecības, tādējādi ļaujot īstenot ikviena pilsoņa Satversmē paredzētās tiesības piedalīties vēlēšanās un stiprināt saikni ar Latviju. Līdz šim izbraukumu sesijās Amerikā, Lielbritānijā un Īrijā ir pieņemti jau 792 pieteikumi.

ĀM turpina aktīvu darbu tālākas vīzu pārstāvības tīkla paplašināšanā. Tiek uzklausītas un ņemtas vērā Latvijas uzņēmēju paustās intereses par vēlamajām vīzu pārstāvības vietām. Vīzu pārstāvības līgumi ir noslēgti ar 10 dalībvalstīm – Vāciju, Ungāriju, Franciju, Slovākiju, Slovēniju, Nīderlandi, Lietuvu, Igauniju, Austriju un Zviedriju. Latviju Šengenas vīzu izsniegšanā šobrīd pārstāv citas Šengenas līguma dalībvalstis 60 dažādās pasaules vietās, bet Latvija pārstāv 8 Šengenas līguma dalībvalstis 8 pasaules vietās.

2012.gadā, salīdzinot ar 2011.gadu, Latvijas pārstāvniecībās ārvalstīs pieņemto vīzu pieteikumu skaits pieaudzis par 12 %. 2012.gadā ir pieņemts rekordliels skaits vīzu pieteikumu – 182 480 vīzu pieteikumi, kas ir par 19 176 vīzu pieteikumiem vairāk nekā 2011.gadā. Vislielākais saņemto vīzu pieteikumu skaits 2012.gadā bija vēstniecībā Krievijā – 90 999, kā arī vēstniecībā Baltkrievijā – 23 646.

 

 2012.gada oktobrī notika Šengenas ekspertu komisijas novērtēšanas vizītes vīzu jomā Latvijas Ģenerālkonsulātā Sanktpēterburgā un Latvijas vēstniecībā Minskā, kuru laikā starptautiskie eksperti pozitīvi novērtēja Latvijas pārstāvniecību darbu Šengenas tiesību aktu piemērošanas jomā.

Raugoties uz pozitīvajām tendencēm tūrisma nozarē, tika uzsāktas konsultācijas starp ĀM, VM, IeM un Latvijas ārstniecības iestādēm par iespēju kopīgiem spēkiem veicināt medicīnas tūrisma attīstību un rast risinājumus Latvijas ārstniecības iestāžu eksportspējas veicināšanai. Veiksmīgas sadarbības rezultātā tika izstrādāta atvieglota vīzu saņemšanas kārtība medicīnas tūristiem, kuras piemērošana tika uzsākta 2012.gada sākumā.

Prioritārie virzieni konsulāro funkciju veikšanas nodrošināšanai 2013.gadā ir kvalitatīva un operatīva Latvijas valstspiederīgo konsulārā aizsardzība un apkalpošana ārvalstīs, efektīva Latvijas vīzu pakalpojumu nodrošināšana ārvalstniekiem. Darba turpināšana, lai slēgtu vīzu pārstāvības līgumus ar citām Šengenas nolīguma dalībvalstīm reģionos, kuros nav Latvijas pārstāvniecību, t.sk. ar mērķi ārvalstu investīciju un uzņēmēju sadarbības veicināšanai.

2013.gadā ir plānots turpināt konsulāro pakalpojumu uzlabošanu un papildināšanu elektroniskajā vidē, sadarbībā ar PMLP izstrādājot e-pakalpojuma sadaļas "Elektroniskā anketa vīzas saņemšanai" anglisko versiju, kā arī e-pakalpojuma sadaļu "Elektroniskā pieteikšanās sistēmā", tādējādi saīsinot dokumentu apstrādes termiņus un uzlabojot apmeklētāju pieņemšanas kvalitāti.

### 1.6. Saiknes stiprināšana ar latviešu diasporām ārvalstīs

Latviešu valodu ārpus Latvijas var apgūt 21 valstī aptuveni simt formālās un neformālās izglītības mācību iestādēs. Eiropā patlaban darbojas 51 latviešu nedēļas nogales skola. Īpaši strauji to skaits aug Īrijā (10 skolas) un Lielbritānijā (15 skolas).

2012.gadā tika nodrošināta 5 skolotāju darbība Krievijas Federācijā, kā arī sniegts atbalsts 5 nedēļas nogales skolām Īrijā. Sniegtas konsultācijas diasporas skolotājiem, kā arī nodrošināti mācību materiāli un metodiskie līdzekļi diasporas skolām. 2012.gadā mācību materiālus saņēmušas 73 diasporas nedēļas nogales skolas visā pasaulē.

2013.gadā plānots turpināt atbalstu diasporas nedēļas nogales skolām (telpu īre, bērnu apdrošināšana, transporta izmaksas u.tml.), diasporas skolotāju semināru organizēšanai, kā arī valodas apguves nometņu organizēšanai diasporas bērniem. Plānots arī atbalstīt mācību līdzekļu un materiālu iegādi un nosūtīšanu ārvalstīs dzīvojošo bērnu apmācībai, metodisko līdzekļu izstrādi, kā arī atbalstīt diasporas latviešu rīkotos kursus, seminārus un citus izglītojošos pasākumus viņu mītnes valstīs.

2013.gadā ir plānots MK iesniegt izskatīšanai ziņojumu "Par Ārlietu ministrijas sadarbību ar Latvijas diasporu 2013.-2015.gadā", kurā tiek izcelti četri rīcības virzieni, proti, identitāte un latviskā kultūrtelpa, pilsoniskās līdzdalības Latvijas procesos veicināšana, iesaistīšanās Latvijas attīstībā veicināšana un reemigrācija.

Savukārt sadarbībā ar EK pārstāvniecību un ar OECD tika rīkotas divas starptautiskas konferences par migrācijas un diasporas jautājumiem, kā arī citās konferencēs, intervijās un rakstos tika veicināta diasporas problemātikas aktualizācija Latvijas publiskajā telpā. 2012.gadā nostiprinājās sadarbība ar diasporas latviešu organizācijām (ELA un PBLA), organizējot konferenci "Latvieši pasaulē – piederīgi Latvijai", kurā piedalījās diasporas pārstāvji no 15 valstīm. Kā ikgadējs pasākums konference notiks 2013.gadā, liekot atskatīties uz gada laikā paveikto un iezīmējot darbības virzienus nākamajam periodam.

2013.gadā tiks atbalstīts Pasaules Brīvo latviešu apvienības iniciētais *Pasaules latviešu ekonomikas un inovāciju forums,* kura mērķis ir Latvijas ekonomiskās izaugsmes veicināšanas nolūkā stiprināt sadarbību starp dažādās uzņēmējdarbības nozarēs strādājošiem latviešiem Latvijā un pasaulē un veicināt inovāciju, finanšu investīciju un zināšanu kapitāla piesaisti Latvijai, kā arī ārvalstu investīcijām pievilcīgas un godīgas uzņēmējdarbības un tiesiskās vides izveidi Latvijā.

Tika iesākts projekts "Globālais latvietis" pasaulē izkliedēto tautiešu komunikācijas platformas attīstībai, kā arī viņu saliedēšanai. 2013.gadā šis darbs tiks padziļināts arī sadarbībā ar sociālajiem medijiem un pētniekiem, kā arī piedaloties PBLA un LTRK iniciētā "Pasaules ekonomikas un inovāciju foruma" rīkošanā.

## Aizsardzības politika

### 2.1. Latvijas īstenotā aizsardzības politika

2012.gada 10.maijā Saeima vienbalsīgi apstiprināja Valsts aizsardzības koncepciju, kas iezīmē stratēģiju valsts aizsardzības nodrošināšanai. Atbilstoši Saeimas noteiktajam valsts aizsardzības stratēģija ir balstīta uz Latvijas ārējā militārā apdraudējuma un citu valsts apdraudējuma risku mazināšanu ar aktīvu dalību NATO kolektīvajā aizsardzības sistēmā un minimālo pašaizsardzības spēju attīstību, kā arī normatīvajos aktos noteikto atbalstu civilajai sabiedrībai. Savukārt, attīstot agrās brīdināšanas, minimālās pašaizsardzības un uzņemošās valsts atbalsta spējas, kā arī preventīvos līdzekļus, tiek attīstītas valsts aizsardzības spējas atbildēt uz tradicionālajiem un citiem drošības izaicinājumiem.

Koncepcija iezīmē skaidras vadlīnijas un galamērķus aizsardzības sistēmas un NBS pēctecīgai un plānveidīgai attīstībai, kā arī definē skaidri izmērāmus sasniedzamos rezultātus, piemēram, nosakot, ka bruņoto spēku administratīvais aparāts nedrīkst būt lielāks par 10 % no kopējā personālsastāva, savukārt ne mazāk kā 20 % no finansējuma jānovirza attīstības projektiem un ne mazāk kā 50 % no NBS kopējā profesionālā dienesta karavīriem jābūt sagatavotiem dalībai starptautiskajās operācijās.

Koncepcijā noteikts indikatīvais mērķis līdz 2020.gadam sasniegt valsts aizsardzības finansējuma apmēru līdz 2 % no IKP, ņemot vērā valsts ekonomisko situāciju un valsts budžeta iespējas, tādējādi nodrošinot arī skaidru plānošanas perspektīvu NBS tālākai attīstībai un galveno prioritāšu sasniegšanai. Šīs prioritātes ir saistītas ar sauszemes spēku kā NBS kodola attīstību, integrāciju starp Baltijas valstīm un ciešāku Zemessardzes iesaisti NBS uzdevumu veikšanā.

2012.gadā izdevies pievērst lielāku uzmanību pieaugošam apdraudējumam Latvijas informācijas telpā, organizējot vairākas publiskās diskusijas ar dažādu nozaru ekspertiem, kā arī stiprinot NBS spējas cīņai ar šiem riskiem. Informācijas telpas apdraudējums ir aktuāls arī citām NATO dalībvalstīm, tāpēc 2013.gadā sadarbībā ar citām valstīm tiks meklēti kopīgi risinājumi šī apdraudējuma mazināšanai.

Plānots, ka 2013.gada decembrī notiks Eiropadome, kas būs veltīta Eiropas aizsardzības nākotnei. Gatavojoties šai diskusijai, Latvijas interesēs ir nodrošināt, lai valstu un valdību vadītāju līmenī noritētu stratēģiska diskusija par ES mērķiem militārajā jomā, t.i., par ģeogrāfisko tvērumu, operāciju intensitāti un citiem aspektiem.

### 2.2. Latvijas dalība transatlantiskajā drošības telpā

Čikāgas samita laikā 2012.gada 20.–21.maijā NATO apstiprināja ilgtermiņa risinājumu NATO gaisa telpas patrulēšanas operācijai Baltijas valstīs, kas paredz patrulēt Baltijas valstu gaisa telpā arī pēc iepriekš noteiktā termiņa 2014.gada beigās, kad būs pagājuši jau 10 gadi kopš Latvijas iestāšanās aliansē un šīs operācijas sākuma.

Vienlaikus ņemot vērā operācijas dalībvalstu izteiktās bažas par nepietiekamo Baltijas valstu atbalstu operācijas nodrošināšanai, 2012.gada 8.jūnijā trīs Baltijas valstu aizsardzības ministri pieņēma lēmumu par jauniem atbalsta nosacījumiem, kas paredz pakāpeniski palielināt Baltijas valstu ieguldījumu operācijas norisē, kā arī piedāvā NATO valstu gaisa kuģiem papildu apmācību iespējas.

NATO mācību norise Latvijā ir nepārprotams pierādījums alianses klātbūtnei un aktīvai Latvijas dalībai transatlantiskajā drošības telpā. 2012.gada jūlijā visās Baltijas valstīs vienlaikus notika militārās mācības "*Baltic Host*", kuru laikā tika simulēta starpinstitūciju sadarbība uzņemošās valsts atbalsta plānošanā un sniegšanā ienākošajiem bruņotajiem spēkiem. Vienlaikus tika panākta vienošanās par mācību "*Baltic Host*" sinhronizēšanu ar NATO Reaģēšanas spēku mācībām "*Steadfast Jazz*" 2013.gadā, kas būs plašākās NATO mācības reģionā.

2012.gada septembrī jau otro gadu pēc kārtas Latvijas Nacionālajā aizsardzības akadēmijā notika NATO Sabiedroto spēku augstākās virspavēlniecības Eiropā un NATO Sabiedroto spēku Transformācijas virspavēlniecības rīkotie vingrinājumi "*Steadfast Pyramid 2012*" un "*Steadfast Pinnacle 2012*", kuros piedalījās augstākie virsnieki no NATO valstīm, kā arī no Austrijas, Krievijas, Somijas un Zviedrijas. Latvija abiem vingrinājumiem nodrošina infrastruktūras un personāla atbalstu, tādējādi attīstot prasmes sadarboties ar citām NATO dalībvalstīm un reģionālajiem partneriem. Plānots, ka abi vingrinājumi Rīgā notiks katru gadu līdz pat 2016.gadam.

2012.gadā turpinājās darbs NATO Gudrās aizsardzībaskoncepta attīstībā, un Čikāgas samitā NATO valstu līderi vienojās, ka daudznacionālā sadarbība ir viens no veidiem, kā nodrošināt to spēju attīstību un saglabāšanu ierobežotu resursu apstākļos.

Turpinot veiksmīgu sadarbību, 2012.gadā notika darbs gan esošo Baltijas valstu projektu attīstīšanā (BALTDEFCOL, BALTRON, BALTNET), gan arī tika uzsāktas jaunas iniciatīvas (iepirkumi, apmācības, kopīgas dalības NATO Reaģēšanas spēkos un ES kaujas grupu sagatavošanā). Tāpat 2012.gadā tika izstrādāta jauna vienošanās par Baltijas valstu sadarbības formātiem un to organizāciju, kas tika parakstīta 2013.gada 29.janvārī. Nākamais solis Baltijas valstu aizsardzības sistēmu ciešākai integrācijai ir vienota Baltijas valstu štāba izveidošana, kura projekta izstrādi un īstenošanu ir uzņēmusies Latvija.

Jāpiemin, ka 2012.gadā Latvija bija vadošā valsts Baltijas aizsardzības koledžā (BALTDEFCOL). Šajā laikā koledža ir uzsākusi darbu Augstākās vadības kursa (*Higher Command Studies Course*) attīstīšanā, lai nākotnē piesaistītu vairāk NATO valstu studentu. Tāpat ir iniciēti grozījumi BALTDEFCOL saprašanās memorandā, lai tajā paredzētu profesionālo maģistra studiju programmu "Militārā vadība un drošība", kuru sadarbībā ar BALTDEFCOL jau šobrīd nodrošina Latvijas Nacionālā aizsardzības akadēmija. Kā vēl viens akadēmijas programmas kvalitātes uzlabošanas pasākums jāmin Aizsardzības zinātniskās pētniecības centra reorganizācija2012.gadā, izveidojot to par mūsdienīgu pētniecisku institūciju valsts drošības un aizsardzības jomā.

Jāuzsver, ka Latvijas dalība NATO un tās operācijā Afganistānā sniedz arī būtisku ieguvumu Latvijas ekonomikai. 2012.gadā caur Latviju tranzītā pārvesti aptuveni 20 000 kravas konteineru, kuru ekonomiskais ieguvums mērāms apmēram 8 miljonos eiro. 2012.gadā tika sākta arī reversā tranzīta plūsma no Afganistānas caur Latviju. Tika sekmīgi veikts pirmais izmēģinājuma brauciens caur Krieviju (Uļjanovsku – abos virzienos), bet 2013.gada sākumā – plānots pabeigt atpakaļceļa pārvadājuma testu pa dzelzceļu cauri Uzbekistānai.

Militārās tehnikas iegāde ir vēl viens veids, kā aizsardzības nozare spēj nodrošināt atbalstu tautsaimniecības attīstībai. Tāpēc 2012.gadā tika turpināta sadarbība ar uzņēmējiem, organizējot seminārus, kuros tika sniegta informācija par iespējām piedalīties NATO, ES un nacionālajos iepirkumos. Nozīmīgākais šāda veida pasākums bija NATO "Industrijas diena 2012", kura notika Rīgā 2012.gada 15.–16.oktobrī un deva iespēju mūsu ražotājiem nodibināt kontaktus ar stratēģiski nozīmīgiem NATO valstu aizsardzības industrijas pārstāvjiem.

 Arī 2012.gadā Latvija turpināja aktīvi iesaistīties NATO institūciju darbā. Līdz 2012.gada 1.jūlijam Latvija turpināja pildīt līdzpriekšsēdētājas pienākumus NATO Masu iznīcināšanas ieroču neizplatīšanas komitejā, nodrošinot Eiropas valstu pārstāvniecību komitejas vadībā. Vadot šo komiteju, Latvija pievērsās Baltijas jūrā nogremdēto ķīmisko ieroču munīcijas problēmai, kā arī kuģošanas drošības uzlabošanai. Tika aktualizēts arī jautājums par masu iznīcināšanas ieroču drošību kibervidē. 2012.gada 20.–22.martā Rīgā tika rīkots komitejas starptautiskais partneru pasākums, kas norisinājās ražošanas izstādes formātā, un NATO programmas "Zinātne mieram un drošībai" seminārs, kura rīkošanai Latvija ieguva NATO līdzfinansējumu. Jāuzsver, ka komitejas līdzpriekšsēdētājas pienākumi veicināja Latvijas dalību NATO lēmumu pieņemšanas un konsultāciju procesos, kā arī Latvijas pamanāmību NATO struktūrās.

Latvija bijusi aktīva arī citos transatlantiskās drošības sadarbības formātos, piemēram, EDSO 2012.gada vidū Latvija pildīja EDSO Drošības un sadarbības foruma prezidējošās valsts pienākumus. Latvijas prezidentūra starptautiski tika augsti novērtēta, atzīstot Latvijas ieguldījumu EDSO politiski militāro un bruņojuma kontroles jautājumu stiprināšanā. Latvijas būtiskākie sasniegumi prezidentūras laikā bija EDSO lomas izvērtēšana sadarbības stiprināšanai ar Afganistānu, ieilgušā konflikta Kalnu Karabahā un Gruzijas jautājumu risināšana, Vīnes dokumenta modernizēšana un jaunu savstarpējās drošības un uzticības veicinošo pasākumu izstrāde, kā arī uzlabots koordinēšanas process valstunacionālo masu iznīcināšanas ieroču un materiālu neizplatīšanas pasākumos. Tāpat Latvijas prezidentūras laikā pārskatīts EDSO Politiski militāro drošības aspektu regulējuma dokuments, kur būtiska nozīme bija Rīgā organizētajam reģionālajam semināram.

### 2.3. Sadarbība ar stratēģiskajiem partneriem, kopīgās operācijas

 Latvija 2012.gadā turpināja savu līdzdalību NATO vadītajā operācijā Afganistānā ISAF, piedaloties ar vidēji 180 karavīru lielu kontingentu. Latvijas karavīri dienesta pienākumus pildīja Afganistānas ziemeļu reģionā – Fārjābas un Balkhas provincē, valsts dienvidu reģionā – Kandahāras provincē, kā arī galvaspilsētā Kabulā.

Aizvadītais gads bija zīmīgs ar atbildības nodošanas procesu Farjābas provincē, kur kopā ar Norvēģijas karavīriem kopš 2006.gada savus uzdevumus pildīja lielākā Latvijas kontingenta daļa. 2012.gada oktobrī atbildība par drošības situāciju provincē tika pilnībā nodota Afganistānas pārvaldes struktūrām. Līdz ar to Latvija pārdislocēja savus spēkus no Meimanes bāzes uz Mazārešarīfu, lai turpinātu sniegt atbalstu un apmācību afgāņu spēku vienībām ziemeļu reģionā. Mazārešarīfā Latvija turpina sadarbību ar Ziemeļvalstīm, izveidojot kopīgu Pārejas atbalsta vienību ar Zviedriju, Norvēģiju un Somiju.

Afganistānas dienvidu reģionā 2012.gadā Latvija, iesaistot NBS Speciālo uzdevumu vienību, ciešā sadarbībā ar Lietuvu kopīgi īstenoja afgāņu drošības spēku apmācību un veica sadarbības uzdevumus ar afgāņu drošības spēkiem. Latvijas NBS iesaiste turpinājās Lietuvas vadītajā Afganistānas Gaisa spēku apmācības vienībā Kandahārā, lai nodrošinātu Mi-17 helikopteru apkalpju apmācību.

2012.gadā Latvija nodrošināja iesaisti NATO Reaģēšanas spēkos, kuru mērķis ir nodrošināt NATO gatavību nekavējoties iesaistīties pilna spektra operācijās ar Militārās policijas vienību 37 karavīru sastāvā.

2012.gadā Latvija turpināja pildīt NATO kontaktvēstniecības funkcijas Uzbekistānā un ieguva tiesības turpmākos divus gadus pārstāvēt NATO Kazahstānā. Latvija turpinās pārstāvēt NATO intereses arī Uzbekistānā, Latvijas diplomātam Taškentā no 2012.gada nogales pildot NATO pārstāvja tranzīta jautājumos Centrālāzijas reģionā funkcijas.

2012.gadā Latvija turpināja piedalīties arī ES operācijā ATALANTA, iesaistotdivus karavīrus. Viens virsnieks pildīja pienākumus Operacionālajā štābā Nortvudā, Lielbritānijā, bet otrs virsnieks dienēja uz štāba kuģa operācijas rajonā pie Somālijas krastiem.

Lai nodrošinātu regulāru iesaisti ES ātrās reaģēšanas vienībās, 2012.gadā Latvija uzsāka plānošanu un gatavošanos dalībai Lielbritānijas vadītajā ES kaujas grupā, kura būs dežūrrežīmā 2013.gada otrajā pusgadā, un tajā piedalīsies arī Lietuva, Nīderlande un Zviedrija. Latvija plāno piedalīties ar vieglo kājnieku rotu un dažāda līmeņa štāba virsniekiem 102 karavīru un zemessargu sastāvā.

### 2.4. NBS un Zemessardzes attīstība

NBS un Zemessardzes attīstībā īpaši nozīmīga bija NBS attīstības plāna 2012.–2024.gadam apstiprināšana Ministru kabinetā 2012.gada 19.jūnijā, kas tika izstrādāts, ņemot vērā Valsts aizsardzības koncepcijā ietvertās vadlīnijas. Plāna izstrādes procesā tika iedzīvināts jaunais attīstības plānošanas cikls, kurā paredzēta pāreja no vienību uz spēju attīstības plānošanu.

NBS attīstības plāns nosaka NBS attīstības mērķus un izpildes termiņus, kā arī plānošanas un budžeta izstrādes savstarpējo sasaisti. Saskaņā ar šo plānu trīs prioritārās spējas, kuru attīstība atkarībā no pieejamiem finanšu resursiem tiks uzsākta jau no 2014.gada, ir speciālo uzdevumu vienības attīstība, militāro inženieru spējas attīstība un mehanizācijas projekts. 2013.gadā tiks pabeigta šo prioritāro spēju ieviešanas detalizēta izstrāde.

Pilnveidojot Zemessardzes aktīvāku un plašāku izmantošanu valsts aizsardzībā un starptautiskajās operācijās, ir pieņemts lēmums par Zemessardzes piedalīšanos Lielbritānijas veidotajā ES Kaujas grupā. Zemessardze ir primārā NBS rezerve, un šobrīd noris darbs grozījumu izstrādē Zemessardzes likumā, lai paplašinātu zemessargu iesaisti NBS atbalsta funkciju nodrošināšanā.

2012.gada tika turpināts stiprināt arī Jaunsardzes kustību. Ņemot vērā nākotnes izaicinājumus, samazinoties uz pusi jauniešu skaitam vecuma grupā no 18 līdz 27 gadiem, AizM plāno turpināt attīstīt Jaunsardzes organizāciju, kas nodrošina rekrutēšanas platformu dienestam NBS un Zemessardzē.

2012.gadā tika uzlaboti arī karavīru dienesta apstākļi, uzsākot jaunu tipveida kazarmu celtniecības projektu izstrādi Ādažos, kuru īstenošanu plānots veikt 2013.gadā.

## Latvijas tēls ārvalstīs

Lai paaugstinātu Latvijas pozitīvo atpazīstamību ārvalstīs un pozicionētu Latviju kā zaļu, konkurētspējīgu, politiski un finansiāli reformētu valsti, pievilcīgu tūrisma galamērķi, kā arī atvērtu un uzticamu starptautisko partneri, Latvijas institūts (LI) 2012.gadā pilnībā atjaunojis Latvijas oficiālo portālu ārvalstu auditorijām [www.latvia.eu](http://www.latvia.eu) – ir mainīta portāla satura vadības sistēma, padarot portālu lietotājam vienkāršāku un saprotamāku, kā arī drošāku un ātrāku, ir izstrādāts jauns, mūsdienīgs portāla dizains, kā arī tajā regulāri tiek atjaunota informācija. Tika turpināts darbs arī portāla satura papildināšanā un uzlabošanā, izveidojot jaunu sadaļu par Latviju kā ES dalībvalsti "*Latvia - EU*", kurā pieejama infografika ar Latvijas un citu ES dalībvalstu statistikas datu salīdzinājumu parametros, kuros Latvija ir ES vadošajā desmitniekā, un ievietotas 11 videointervijas ar pasaulē atpazīstamām personām no Latvijas un Latvijas veiksmes stāstiem. Papildus 10 svešvalodu sadaļām izveidota arī sadaļa indonēziešu valodā.

2012.gadā tika strādāts arī Latvijas oficiālās *Facebook* lapas uzturēšanā un attīstīšanā, sasniedzot divreiz lielāku lapas sekotāju skaitu, nekā sākotnēji tika plānots 2012.gadā – 33 000 sekotāji.

Daļēji ir atjaunots informatīvo materiālu klāsts svešvalodās Latvijas valsts un pašvaldību institūciju reprezentācijas vajadzībām – informācija par Latviju kā eksportspējīgu, ekoloģiski pievilcīgu un izcilām kultūras vērtībām apveltītu valsti.

Katru nedēļu sagatavota un izplatīta izzinoša un operatīva informācija par politiskajām, ekonomiskajām un sabiedrības aktualitātēm angļu valodā – nozīmīgāko notikumu apskats "*Latvia in Review*" angļu valodā. Uzsākta apskata gatavošana krievu valodā.

Jānorāda, ka ar valsts finansiālu atbalstu nodrošināta Latvijas kultūras popularizēšana ārvalstīs, tostarp VSIA "Valsts Akadēmiskais koris "Latvija"" koncerts Maskavas Filharmonijā saskaņā ar Latvijas Republikas Kultūras ministrijas un Krievijas Federācijas Kultūras ministrijas sadarbības programmu 2010.–2012. gadam; Liepājas Simfoniskā orķestra dalība mākslas festivālā "Tikšanās Pekinā"; Latvijas literatūras popularizēšana Leipcigas, Boloņas, Gēteborgas un Frankfurtes grāmatu tirgos; Latvijas dalība Starptautiskajā Venēcijas arhitektūras biennālē; Latvijas Nacionālā teātra dalība ar iestudējumu "Izrāde "Gals"" Baltijas oriģināldramaturģijas festivālā Tartu u.c.

Pasaules koru olimpiādē ASV, kurā piedalījās ap15000 dziedātāju no 64 pasaules valstīm, Latvijas Kultūras akadēmijas koris "Sōla" ieguvis trīs zelta medaļas – jaukto koru, folkloras un sakrālās mūzikas kategorijās. Vokālais ansamblis "Latvian Voices" sieviešu kamerkoru kategorijā ieguvis zelta medaļu un čempionu titulu, kas ir augstākais iespējamais Pasaules koru olimpiādes novērtējums. [Latvijas Universitātes](http://www.delfi.lv/temas/latvijas-universitate) sieviešu koris "Minjona" Ķīnā koru meistarsacīkstēs izcīnījis augstāko iespējamo apbalvojumu – Platīna medaļu.

Eiropas Savienības Literatūras balvu par stāstu krājumu "Mierinājums Ādama kokam" (Dienas Grāmata) saņēma Latvijas autore Inga Žolude. Baltijas Asamblejas (BA) balvu literatūrā saņēma prozaiķis Aivars Kļavis par tetraloģiju "Viņpus vārtiem".

Prestižajai "[Grammy](http://www.delfi.lv/temas/grammy)" balvai izvirzīts latviešu komponists un mūziķis Uģi Prauliņš par kompozīciju "The Nightingale" (nominēts kategorijā "Labākais mūsdienu klasiskās mūzikas skaņdarbs").

Starptautiskajā mūsdienu mākslas mesē «ArtVilnius'12» par labāko ārzemju jauno mākslinieku atzīts Kristians Brekte, bet par labāko ārvalstu mākslas galeriju – Latvijas galerija «Galerija 21». Sudraba godalga festivālā FIAMP 2012 (Festival International de l’Audiovisuel et du Multimedia sur le Patriomoine) par digitālo programmu "Animācija" Rīgas Kino muzeja digitālajai ekspozīcijai kategorijā "Interaktīvā multimediju māksla".

Lai informētu starptautisko sabiedrību par valsts valodas politikas īstenošanas rezultātiem un valodas situāciju Latvijā dažādos vēstures laikposmos, līdztekus pētījumu publicēšanai latviešu valodā tika sagatavoti pētījumi angļu valodā: "*Language situation in Latvia: 2004–2010*.", "*The influence of Migration on the Language Environment in Latvia*", "*In defence of Latvian Language. Against Russification*".

Papildus tam 2012.gadā **4.Nemateriālās kultūras mantojuma konvencijas dalībvalstu Ģenerālā asamblejā** Latvija uz 4 gadiem ievēlēta UNESCO **Nemateriāla kultūras mantojuma Starpvaldību komitejā.**

2013.gadā plānots turpināt nodrošināt izzinošu un operatīvu drukātu, elektronisku un mutisku informācijas materiālu gatavošanu angļu valodā par politiskajām, ekonomiskajām un sabiedrības aktualitātēm valstī, nodrošināt Latvijas oficiālās *Facebook* lapas uzturēšanu un attīstīšanu, palielinot sekotāju skaitu.

Papildus tam ir plānots attīstīt un popularizēt Latvijas informatīvo portālu ārvalstu auditorijām [www.latvia.eu](http://www.latvia.eu), lai sasniegtu 220 000 apmeklētāju skaitu, pieejamo resursu robežās saturiski atjaunot, precizēt un modernizēt portālā izvietoto informāciju, kā arī uzturēt aktīvu komunikāciju LI Twitter kontā, pakāpeniski palielinot sekotāju skaitu.

1. VM piešķirti līdzekļi 16 151 224 latu apmērā 2013.gadā un 2014.gadā, un turpmākajos gados ik gadu 16 564 252 latu apmērā. Satiksmes ministrijai 2013.gadam piešķirts papildu finansējums ar braukšanas maksas atvieglojumiem saistīto zaudējumu segšanai sabiedriskā transporta pakalpojumu sniedzējiem 11,705 miljonu latu apmērā. [↑](#footnote-ref-1)
2. Rezultāti gaidāmi 2013.gada marta beigās/aprīļa sākumā [↑](#footnote-ref-2)
3. Inflācijas sadalījums pēc izcelsmes atsevišķi atdala pamatinflāciju jeb kopējo patēriņa cenu indeksu bez energoresursiem un neapstrādātās pārtikas. Šīs lielās patēriņa grupas cenu līmeni regulē iekšējā tirgus pieprasījums. Savukārt atsevišķi atdalītais energoresursu un neapstrādātās pārtikas cenu indekss raksturo pasaules cenu svārstības un importēto inflāciju. Proporcionāli grupu īpatsvaram ir aprēķināta arī nodokļu ietekme uz patēriņa cenām. [↑](#footnote-ref-3)
4. Valsts un atsevišķu valsts teritorijas daļu sasniedzamības uzlabošanu, pilnveidojot transporta infrastruktūru, kā arī veicinot videi draudzīgu transporta sistēmu attīstību. [↑](#footnote-ref-4)
5. Ņemot vērā ļoti svārstīgo Šveices franka kursu, informācija norādīta arī Šveices frankos. [↑](#footnote-ref-5)
6. TEU ir kravu pārvadājumu biznesā izmantojams nomināls, kas apzīmē 20 pēdu (6,10 m) garu ISO konteineru. Viens 20 pēdu ISO konteiners ir vienāds ar 1 TEU. [↑](#footnote-ref-6)
7. 2012.gadā pabeigti būvdarbi astoņos 3.2.1.1.aktivitātes „Valsts 1.šķiras autoceļu maršrutu sakārtošana” projektos, P121 Tukums–Kuldīga 58,39 - 70,88 km; P76 Aizkraukle–Jēkabpils 24,32–33,45 km; P32 Līgatne–Skrīveri 36,54–41,10 km; P4 Rīga–Ērgļi 61,63–69,10 km; P4 Rīga - Ērgļi 45,00 – 51,40 km; P45 Viļaka–Kārsava km 42.30–49.50; P78 Pļaviņas–Ērgļi 16,31–28,80 km; P69 Skrudaliena–Kaplava–Krāslava posma 10,93–19,07 km;). 3.3.1.1.aktivitātes „TEN-T autoceļu tīkla uzlabojumi” ietvaros pabeigti būvdarbi septiņos projektos (A9 Rīga–Skulte – Liepāja 0,000–9,900 km; A8 Rīga–Jelgava–Lietuvas robeža (Meitene) labā brauktuve 18,93–29,95 km; A8 Rīga–Jelgava–Lietuvas robeža (Meitene) 9,93–19,20 km; A10 Rīga – Ventspils 126,52 – 136,40 km; A5 Rīgas apvedceļš (Salaspils–Babīte) 21,770–35.500 km; A7 Rīga–Bauska–Lietuvas robeža (Grenctāle) 9.460–24.940 km; A10 Rīga–Ventspils 23.84–36.49 km. 3.2.1.2.aktivitātes „Tranzītielu sakārtošana pilsētu teritorijās” ietvaros pabeigti 16 (Valkas, Ventspils (2), Jelgavas, Ikšķiles, Dobeles, Balvu, Madonas, Ludzas, Tukuma, Krāslavas, Kārsavas, Smiltenes, Rēzeknes, Auces un Kuldīgas) tranzītielu projekti. [↑](#footnote-ref-7)
8. Šeit un turpmāk tekstā summas norādītas esošajās cenās [↑](#footnote-ref-8)
9. Saskaņā ar Eiropas Komisijas izmantoto metodoloģiju, paliekot aiz Bulgārijas, Lietuvas un Ungārijas [↑](#footnote-ref-9)
10. Provizorisks vērtējums; paliekot aiz Igaunijas un Lietuvas [↑](#footnote-ref-10)